Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_7091.txt	Manchester City នៅតែជាក្រុមដែលត្រូវបានគេរំពឹងថានឹងអាចឈ្នះពានរង្វាន់ Premier League រដូវកាល ២០២៣-២៤ ដដែល បន្ទាប់ពីឆ្លងកាត់ការប្រកួតចំនួន ១២ប្រកួតកន្លងមក។ បើតាមស្ថិតិរបស់ Opta Analysts បញ្ជាក់ថាក្រុមម្ចាស់ការពារតំណែងជើងឯក មានអាត្រា ៨៤,៦ភាគរយ ដើម្បីបន្តលើកពានលីគកំពូលអង់គ្លេសជាលើកទី៤ ជាប់ៗគ្នា។	ការកត់ត្រាតួរលេខ ដោយ Opta Analyst បានទស្សន៍ទាយអំពីការបញ្ចប់ចំណាត់ថ្នាក់របស់ក្រុមទាំង ២០ នៅក្នុងក្របខណ្ឌ Premier League រដូវកាល ២០២៣-២៤ ដោយផ្អែកលើទម្រង់លេង១២លើក និងការប្រកួតដែលនៅសល់ ត្រូវបានបញ្ចូលទៅក្នុងប្រព័ន្ធកុំព្យូទ័រ ដើម្បីគណនា។ ស្ថិតិបានបង្ហាញថាក្រុមរបស់លោក Pep Guardiola ជាក្រុមមានភាគរយខ្ពស់ក្នុងការឈ្នះពាន និងក្រុម Burnley ដែលទើបឡើងពីក្របខណ្ឌ Championship ជាក្រុមដែលនឹងស្ថិតនៅចំណាត់ថ្នាក់លេខ ២០ បាតតារាង។ បើតាមស្ថិតិរបស់ Opta Analyst ក្រុមរហស្សនាមមេឃខៀវមានតួរលេខចំនួន ៨៤,៦ភាគរយ ដើម្បីលើកពានរង្វាន់ Premier League សារជាថ្មី ស្របពេល Liverpool មានឱកាសត្រឹមតែ ៩,១ភាគរយក្នុងការប្រជែងពានរង្វាន់។ ក្រុម Arsenal ដែលជាក្រុមលេខ ២ រដូវកាលមុន មានត្រឹម ៥,៦ភាគរយ។ សម្រាប់ Tottenham Hotspur ដែលរងបរាជ័យ ២ប្រកួតជាប់ៗគ្នាចុងក្រោយ ស្ទើរតែគ្មានភាគរយឈ្នះពានរង្វាន់ទាល់តែសោះតាមរយៈស្ថិតិ Opta Analyst ខណៈភាគរយរបស់ពួកគេមានត្រឹម ០,៣ភាគរយដូចគ្នាទៅនឹងក្រុម Aston Villa។ ចំណែកក្រុម Manchester United ដែលបច្ចុប្បន្នស្ថិតនៅចំណាត់ថ្នាក់លេខ ៦ ក៏ត្រូវបានទស្សន៍ទាយថានឹងបញ្ចប់ចំណាត់ថ្នាក់លេខ ៧ ហើយពួកគេមានត្រឹមតែ ៥,៩ភាគរយ សម្រាប់ឱកាសបញ្ចប់ចំណាត់ថ្នាក់ក្រុមកំពូលទាំង ៤។ ក្រុម Newcastle United មានភាគរយដល់ទៅ ២៥ភាគរយ សម្រាប់ពួកគេបញ្ចប់ចំណាត់ថ្នាក់ក្នុងក្រុមកំពូលទាំង ៤។ Chelsea ត្រូវបានទស្សន៍ទាយថានឹងបញ្ចប់ចំណាត់ថ្នាក់លេខ ៩ ក្នុងតារាង។ ចំណែកការគណនា ក្រុមបាតតារាងទាំង ៣ សុទ្ធសឹងតែជាក្រុមដែលទើបឡើងមកនៅក្នុងរដូវកាលនេះ មានក្រុម Luton Town, Sheffield United និង Burnley។ Burnley ដែលមានលោក Vincent Kompany ជាអ្នកចាត់ការទូទៅ មាន ៨៦,៩ភាគរយ ដែលនឹងធ្លាក់ចេញពី Premier League រដូវកាលនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7092.txt	លោក Luis Manuel Diaz ឪពុករបស់ខ្សែប្រយុទ្ធ Luis Diaz របស់ក្រុម Liverpool ត្រូវបានក្រុមឧន្ទាមឆ្វេងនិយមរំដោះជាតិកូឡុំប៊ី (ELN) ចាប់ជំរិតរយៈពេល ១០ថ្ងៃរួចមកហើយ ខណៈដែលក្រុមគ្រួសារ Diaz និងរដ្ឋាភិបាលប្រទេសកូឡុំប៊ី ទាមទារឱ្យមានការដោះលែងជាបន្ទាន់។ ដល់ពេលនេះការដោះលែងឪពុករបស់ Diaz ត្រូវបានក្រុម ELN ពន្យាពេល ស្របពេលប្រតិបត្តិការយោធានៅតែបន្តអន្តរាគមន៍។	ម្តាយរបស់ Diaz អ្នកស្រី Cilenis Marulanda និងលោក Luis Manuel Diaz ត្រូវបានក្រុមខ្មាន់កាំភ្លើងដែលត្រូវបានគេស្គាល់ថាជាក្រុមឧន្ទាម ELN បានចាប់ជំរិតអំឡុងអ្នកទាំងពីរធ្វើដំណើរតាមរថយន្តនៅទីក្រុងមួយក្នុងខេត្ត La Guagira កាលថ្ងៃទី២៨ ខែតុលា។ ម្តាយ Diaz រួចខ្លួនវិញបន្ទាប់ពីក្រុមចាប់ជំរិតបានរត់គេចខ្លួន ពេលមន្ត្រីប៉ូលិសតំបន់ជិតទៅដល់ តែឪពុក Diaz ស្ថិតក្នុងរថយន្តត្រូវបានចាប់យកទៅ។ មូលហេតុការចាប់ខ្លួនមានភាពមិនច្បាស់លាស់ តែប្រភពសន្តិសុខអះអាងថាក្រុមឧន្ទាម តែងតែធ្វើរឿងរ៉ាវឧក្រិតកម្មការចាប់ជំរិតទាប្រាក់ និងការជួញដូរគ្រឿងញៀនជាដើម។ ទោះជាក្រុមនេះ និយាយថាឪពុករបស់ខ្សែប្រយុទ្ធក្រុមជម្រើសជាតិកូឡុំប៊ី Luis Diaz នឹងត្រូវដោះលែងក្នុងពេលដ៏ឆាប់ក្តី ក្រុម ELN កាលពីពេលថ្មីនេះក៏បានអះអាងតាមរយៈសេចក្តីថ្លែងការណ៍ខ្លួនថា វត្តមានការរុករកពីសំណាក់កងទ័ព និងមន្ត្រីប៉ូលិសកូឡុំប៊ី បានរារាំងដល់ការដោះលែងលោក Manuel Diaz។ «តំបន់នេះនៅតែមានយោធា មានការដាក់ពង្រាយកងទ័ពការផ្សាយតាមការឃោសនា ការផ្តល់រង្វាន់ផ្សេងៗ និងប្រតិបត្តិការសឹងដ៏ខ្លាំងថែមទៀត។ ប្រសិនបើប្រតិបត្តិយោធានៅតែបន្តក្នុងតំបន់ នោះការដោះលែងនឹងត្រូវបន្តពន្យាពេល ហើយវិបត្តិក៏នឹងកើនឡើងដូចគ្នា។»។ នេះបើតាមការសេចក្តីថ្លែងការណ៍របស់ក្រុម ELN ដែលត្រូវបានយកមកផ្សាយដោយទីភ្នាក់ងារសារព័ត៌មាន Reuters។ ក្រុមឧទ្ទាម ELN គឺជាក្រុមទ័ពព្រៃដ៏សកម្មមួយដែលនៅសេសសល់ដ៏សំខាន់របស់ប្រទេសកូឡុំប៊ី ហើយក្រុមឧទ្ទាមមួយនេះបានកើតឡើងតាំងពីឆ្នាំ ១៩៦៤ និងមានសមាជិកដល់ពេលបច្ចុប្បន្នប្រមាណ ២,៥០០នាក់។ កាលបីសប្តាហ៍មុនរដ្ឋាភិបាលប្រតេសកូឡុំប៊ី បានប្រកាសឱ្យក្រុម ELN ដោះលែងចំណាត់ខ្មាំងដែលជាឪពុករបស់ Diaz ជាបន្ទាន់ និងក្រោយគ្មានលក្ខខណ្ឌ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7093.txt	ជំនួបក្រុមខ្លាំងប្រចាំសប្តាហ៍ រវាង Chelsea និងម្ចាស់ការពារតំណែងជើងឯក Manchester City ស៊ុតបញ្ចូលទីគ្នាសរុប៨គ្រាប់ ក្នុងការប្រកួតដែលបញ្ចប់ក្នុងលទ្ធផល ៤-៤ ក្នុងក្របខណ្ឌ Premier League។ លោក Jamie Carragher ចាត់ទុកនេះជាការប្រកួតដ៏អស្ចារ្យនៅលីគកំពូលអង់គ្លេស។	ការប៉ះគ្នារវាង Chelsea និង Man City នៅ Stamford Bridge មានកីឡាករ៧រូប បានសម្រេចទីរៀងខ្លួន ក្នុងការប្រកួតលីគកំពូលអង់គ្លេសសប្តាហ៍ទី១២ នៅយប់ថ្ងៃទី១២ ខែវិច្ឆិកា។ Erling Haaland បន្តរកបាន២គ្រាប់ម្នាក់ឯង ជាមួយ Manuel Akanji និង Rodri រកបានម្នាក់១គ្រាប់សម្រាប់មេឃខៀវ។ Chelsea ដែលរកបានគ្រាប់តាមស្មើជាបន្តបន្ទាប់ ធ្វើបានដោយ Thiago Silva, Raheem Sterling, Nicolas Jackson និង Cole Palmer។ លទ្ធផលស្មើ ជាមួយគ្រាប់បាល់ស៊ុតបញ្ចូលទីគ្នាដល់ទៅ៨គ្រាប់ លោក Jamie Carragher អតីតខ្សែការពារឆ្នើមអង់គ្លេស និង Liverpool ចាត់ទុកជំនួបរវាង Chelsea-Man City នេះ ជាការប្រកួតល្អបំផុតនៅ Premier League គិតត្រឹមសប្តាហ៍ទី១២នេះ។ «វាពិតជាអស្ចារ្យណាស់ ដែល Chelsea អាចតាមបានស្មើ។ ខ្ញុំដឹងថាអ្នកគាំទ្រ Man City នឹងខកចិត្តសម្រាប់លទ្ធផលនេះ ប៉ុន្តែនេះជារឿងដ៏ត្រឹមត្រូវដែលមិនគួរមានអ្នកឈ្នះនៅក្នុងការប្រកួតដ៏អស្ចារ្យនេះ»។ Carragher ដែលសព្វថ្ងៃជាអ្នកវិភាគកីឡា បានប្រាប់ Sky Sports ក្រោយបញ្ចប់ការប្រកួត។ តាមរយៈលទ្ធផលនេះ ម្ចាស់ការពារតំណែងជើងឯក Man City នៅរក្សាចំណាត់ថ្នាក់កំពូលតារាងដដែលដោយមាន២៨ពិន្ទុ ស្របពេល Chelsea ក៏ស្ថិតនៅលេខ១០ដដែល ដោយរកបាន១៦ពិន្ទុ។ Liverpool ឡើងទៅកាន់ចំណាត់ថ្នាក់ទី២វិញ មាន២៧ពិន្ទុ ក្រោយបន្តឈ្នះ Brentford ៣-០ ស្មើ Arsenal នៅរក្សាលេខ៣ដដែល តាមរយៈការយកឈ្នះ Brunley ៣-១។ Spurs ធ្លាក់ទៅលេខ៤វិញ ដោយមាន២៦ពិន្ទុ ក្រោយចាញ់ Wolves នៅចុងម៉ោង ២-១។ Manchester United ឡើងទៅលេខ៦ មាន២១ពិន្ទុ ឯ Newcastle United ធ្លាក់ទៅលេខ៧ រកបាន២០ពិន្ទុ។ Luton Town, Sheffield United និង Burnley នៅតំបន់ត្រូវកាត់ចោល ស្របពេល Bournemouth ចូលតំបន់សុវត្ថិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7094.txt	ក្លិប Manchester City បានប្រកាសពីទំហំប្រាក់ចំណូលខ្ពស់បំផុតជាកំណត់ត្រាមិនធ្លាប់មាន ចំណោមក្លិបទាំងអស់នៅ Premier League ក្នុងចំនួនទឹកប្រាក់ ៧១២,៨ លានផោន (៨៨២លានដុល្លារ) ប្រចាំរដូវកាល ២០២២-២៣។	ប្រាក់ចំណូលជាកំណត់ត្រា៨៨២លានដុល្លារ នេះ កើតឡើង ក្រោយក្លិបរហស្សនាមមេឃខៀវ ក្លាយជាក្លិបអង់គ្លេសទីពីរបន្ទាប់ពី Manchester United អាចគ្រងជើងឯកពានរង្វាន់ចំនូន៣ក្នុងមួយរដូវកាល មាន Premier League, FA Cup និង UEFA Champions League។ បិសាចក្រហមដែលធ្វើបានពាន៣ ក្នុងមួយរដូវកាល នៅឆ្នាំ១៩៩៩ ក៏បានប្រកាសពីចំណូលរបស់ខ្លួនកាលពីខែមុនចំនូន ៨០២លានដុល្លារ ជាកំណត់ត្រាផងដែរ បើទោះក្រុមខ្លួនធ្លាក់ទម្រង់លេងក្តី។ ទំហំចំណូលនេះ ជួយ Man Utd នកើន១២៣លានដុល្លារ លើសពីឆ្នាំទៅមួយ។ សម្រាប់ Man City ចំណោមប្រាក់ចំណូល ៨៨២លានដុល្លារ ពួកគេអាចទាញបានប្រាក់ចំណេញ ៩៩លានដុល្លារ ពោល គឺកើនឡើងលើសកំណត់ត្រាចាស់កាលពីឆ្នាំទៅមួយដែលរកបានជាង៥០លានដុល្លារ។ បើតាមរបាយការណ៍ហិរញ្ញវត្ថុរបស់ Man City បង្ហាញថា ការកើនឡើងប្រាក់ចំណូល គឺច្រើនបំផុតតារយៈការផ្សាយ ដែលបានកើនឡើង ២០,២ភាគរយ ស្មើនឹង ៣៧០លានដុល្លារ។ កើនឡើងការផ្សាយ ដោយសារជោគជ័យរបស់ Man City នៅ Champions League និង FA Cup។ ក្រោយទទួលបានប្រាក់ចំណូលជាកំណត់ត្រានៅលីគកំពូលអង់គ្លេស ប្រធានក្លិប Man City លោក Khaldoon al-Mubarak បានបង្ហាញក្តីរីករាយ និងអះអាងថា ជោគជ័យថ្ងៃនេះតាមរយៈភាពលេចធ្លោរបស់ក្រុមនៅ២រដូវចុងក្រោយ ក្រោមការដឹកនាំរបស់ Pep Guardiola។ «ជោគជ័យថ្ងៃនេះ មានន័យថាជាការវិនិយោគបន្ថែមទៀតសម្រាប់ថ្ងៃស្អែក។ សុខភាពហិរញ្ញវត្ថុរបស់យើង និងភាពជោគជ័យនៅលើទីលានមានន័យថាអ្នកគ្រប់គ្នាដែលមានទំនាក់ទំនងជាមួយ Man City កំពុងតែរំភើបរីករាយ»។ នេះជាការបន្ថែមរបស់ប្រធានក្លិប ដែលជាអ្នកជំនួញសញ្ជាតិអេមីរ៉ាតអារ៉ាប់រួម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7095.txt	ក្រុមកីឡាអេឡិចត្រូនិក See You Soon របស់កម្ពុជា ត្រូវបាន Kairi របស់ក្រុម ONIC Esports ប្រទេសឥណ្ឌូណេស៊ី ជ្រើសរើសថានឹងជាប់ទៅកាន់វគ្គ ៨ក្រុមចុងក្រោយ នៅក្នុងការប្រកួត Mobile Legends ពានរង្វាន់ពិភពលោក M5 World Championship នៅក្នុងប្រទេសហ្វីលីពីន ក្នុងខែធ្នូ ខាងមុខ។ See You Soon តំណាងឱ្យកម្ពុជានៅការប្រកួតពានអន្តរជាតិវិញ្ញាសា Mobile Legends ក្រោយពួកគេឈ្នះពានរង្វាន់លីគ MPL Cambodia រដូវកាលទី៥ កាលពីខែតុលា។	ការប្រកួតកីឡាអេឡិចត្រូនិក Mobile Legends ពានរង្វាន់លំដាប់ថ្នាក់ពិភពលោក M5 World Championship ជាការប្រកួតដ៏ធំប្រចាំឆ្នាំ ទៅលើប្រភេទកីឡាអេឡិចត្រូនិកនៅលើទូរស័ព្ទដៃ។ ក្រុមខ្លាំងៗ ដែលជាជើងឯក និងជើងឯករង មកពីលីគ MPL និងការប្រកួតជម្រុះតំបន់ផ្សេងៗគ្នាចំនួន ១៦ក្រុម នឹងត្រូវប្រជែងគ្នាដើម្បីពានរង្វាន់ដ៏ធំប្រចាំឆ្នាំ ធ្វើឡើងនៅប្រទេសហ្វីលីពីន ចាប់ពីថ្ងៃទី២ ដល់ថ្ងៃ១៧ ក្នុងខែធ្នូ។ នៅក្នុងកម្មវិធីចាប់ពូលសម្រាប់ការប្រកួតពានរង្វាន់ M5 កីឡាករសញ្ជាតិហ្វីលីពីន Kairi ដែលធ្លាប់បានបង្ហាញវត្តមានប្រកួតក្នុងពានរង្វាន់ MSC 2023 នៅក្នុងប្រទេសកម្ពុជា ត្រូវបានពិធីការិនីដែលជាអ្នកនាង Mara Aquino សាកសួរអំពីចំណាប់អារម្មណ៍ ថាតើរូបគេជ្រើសរើសក្រុមណា ដែលនឹងអាចឈានជើងឡើងវគ្គ ៨ក្រុមចុងក្រោយ។ See You Soon របស់កម្ពុជា ជាក្រុមមួយចំណោមការជ្រើសរើសទាំង ៨ របស់ Kairi។ Kairi កីឡាកររួមចំណែកដល់ក្រុម ONIC Esports ឈ្នះពានរង្វាន់ ៣ ជាប់គ្នា MSC 2023, SNAPDRAGON Pro Serie និង MPL ID ឥណ្ឌណេស៊ី បានជ្រើសរើសក្រុមដែលនឹងឡើងវគ្គ ៨ក្រុមចុងក្រោយ រួមមាន ៖ Geek FAM, Blacklist International, AP Bren, ONIC Esports, RRQ Akira, HOMEBOIS, See You Soon និងក្រុមដែលឈ្នះការប្រកួតប្រជែងពីការដណ្តើមកៅអី Wild Cards។ ក្រុមចំនួន ១៦ ដែលរួមមាន ONIC Esports និង Geek Fam របស់ឥណ្ឌូណេស៊ី, ក្រុម AP Bren និង Blacklist International របស់ហ្វីលីន, See You Soon តំណាងកម្ពុជា, HOMEBOIS តំណាងម៉ាឡេស៊ី, Team Flash តំណាងសិង្ហបុរី, Burmese Ghouls តំណាងមីយ៉ាន់ម៉ា, RRQ Akira និង BIGETRON Sons តំណាងប្រេស៊ីល, DEUSVULT មកពីរុស្ស៊ី, Fire Flux Esports មកពីតួកគី, Tripple Esports មកពីអារ៉ាប៊ីសាអូឌីត, The Ohio Brothers មកពីអាម៉េរិក និងកៅអី Wild Card ចំនួន ២ផ្សេងទៀត ត្រូវប្រជែងក្នុងពានរង្វាន់ M5។ ក្រុមទាំង ១៦ ត្រូវចាប់ឱ្យស្ថិតនៅក្នុងពូលចំនួន ៤ ផ្សេងគ្នា កាលពីថ្ងៃទី៤ ខែវិច្ឆិកា ហើយក្រុម See You Soon របស់កម្ពុជាស្ថិតនៅក្នុងពូល A ជាមួយនឹងក្រុមខ្លាំង ONIC Esports របស់ Kairi រួមជាមួយនឹងក្រុម Tripple Esports និង BIGETRON Sons។ សម្រាប់កៅអី Wild Cards ជាឱកាសសម្រាប់ក្រុមកីឡាអេឡិចត្រូនិកដទៃ ត្រូវដណ្តើមសម្រាប់មានវត្តមានប្រកួតក្នុងព្រឹត្តិការណ៍ M5។ ជាការប្រកួតដាច់ដោយឡែកនៅចុងខែវិច្ឆិកា ដែលធ្វើឡើងនៅក្នុងប្រទេសម៉ាឡេស៊ី ក្រុមចំនួន ៨ ទាំងជើងឯករង និងក្រុមដែលអញ្ជើញដោយផ្ទាល់ រួមមានក្រុម Imperio មកពីអាហ្សង់ទីន, Team SMG មកពីម៉ាឡេស៊ី, Umbrella Squad មកពីរុស្ស៊ី, 4Merical Esports មកពីនេប៉ាល់, Nightmare Esports មកពីឡាវ, Team Lilgun មកពីម៉ុងហ្គោល, Team Falcons មកពីអារ៉ាប៊ីសាអូឌីត និង Keep Best Gaming មកពីប្រទេសចិនដែលជាការបង្ហាញខ្លួនដំបូង នឹងប្រជែងដណ្តើមកៅអី Wild Cards ចំនួន ២ ដែលនៅដល់ដើម្បីឱកាសប្រកួតនៅ M5។ ខាងក្រោមនេះជាការចាប់ពូលក្រុមនីមួយៗសម្រាប់ការប្រកួតវគ្គជម្រុះចែកពូលពានរង្វាន់ M5៖ ពូល B Blacklist International, Fire Flux Esports, RRQ Akira និងក្រុមឈ្នះ Wild Cards ពូល C AP Bren, Burmese Ghouls, Team Flash និងក្រុមឈ្នះ Wild Cards ពូល D Geek Fam, The Ohio Brother, HOMEBOIS និង DEUSVULT៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7096.txt	Mohamed Salah ខ្សែប្រយុទ្ធដ៏ពូកែរបស់ Liverpool ទទួលបានការសរសើរពីអ្នកចាត់ការទូទៅលោក Jurgen Klopp ចំពោះសមត្ថភាព បន្ទាប់ពីរូបគេផ្ទាល់រកបានគ្រាប់បាល់ជាកំណត់ត្រាទី២០០ ក្នុងអាជីពនៅទឹកដីអង់គ្លេស។ គ្រាប់ទី២០០ របស់ Salah សម្រេចបានក្នុងជ័យជម្នះរបស់ Liverpool លើ Brentford លទ្ធផល ៣-០ នៅ Premier League។	កីឡាអេហ្ស៊ីបមានវ័យ ៣១ឆ្នាំ បានរកគ្រាប់បាល់ ២គ្រាប់ឱ្យ Liverpool ក្នុងការប្រកួតទល់នឹងក្រុម Brentford ដើម្បីរកបានកំណត់ត្រា ២០០គ្រាប់នៅក្នុងបាល់ទាត់ប្រទេសអង់គ្លេស។ ទាំង ២០០គ្រាប់នោះ គ្រាប់បាល់នៅក្លិប Liverpool សរុប ១៩៨ និង ២គ្រាប់ស្ថិតនៅក្នុង Chelsea។ ក្រៅពីការរកបាន ២០០គ្រាប់ Salah ក៏ធ្វើបានកំណត់ត្រា ជាកីឡាករដំបូងបង្អស់របស់ក្រុម Liverpool ដែលរកគ្រាប់បាល់នៅការប្រកួតក្នុងទឹកដី ៦ លើកជាប់ៗគ្នា នៅក្នុងរដូវកាល ២០២៣-២៤។ ធ្វើបានកំណត់ត្រាដ៏អស្ចារ្យទាំងនេះ ជំរុញឱ្យចិត្តរបស់លោក Klopp ដែលជាអ្នកចាត់ការមានក្តីរំភើប និងថែមទាំងសរសើរដល់ Salah ចំពោះការបំពេញបានលទ្ធផលល្អបែបនេះ។ «ពិតជារឿងដ៏ឆ្គួតមួយ គ្រាប់បាល់ទី ២០០ នៅក្នុងប្រទេសអង់គ្លេសត្រូវទេ គេជាកីឡាករម្នាក់ដែលពូកែ ពិតជាអស្ចារ្យណាស់ ហើយថែមទាំងការលេងរបស់គេក្នុងការប្រកួតថ្ងៃនេះ។ យើងធ្វើបានរឿងល្អៗ នៅវគ្គទីមួយ […]គ្មានការសង្ស័យអ្វីទេ អ្នកបានឃើញរួចហើយនៅលើតារាងពិន្ទុ អ្នកជាកីឡាករដ៏ពិសេស។»។ លោក Klopp បាននិយាយបែបនេះក្រោយចប់ការប្រកួត។ រាល់ការប្រកួតក្នុងរដូវកាលថ្មីនេះ Liverpool មិនដែលចាញ់ការប្រកួតម្តងឡើយ នៅក្នុងទឹកដី Anfield ហើយការឈ្នះការប្រកួតលើ Brentford ជាការឈ្នះការប្រកួតក្នុងដឹកដីសម្រាប់លីគអង់គ្លេស ៦ ប្រកួតជាប់គ្នា។ ការប្រកួតបន្ទាប់ទៀតរបស់ក្រុម Liverpool នឹងត្រូវធ្វើដំណើរទៅកាន់ការប្រកួតដ៏តានតឹងរបស់ពួកគេនៅក្នុងជំនួបក្របខណ្ឌ Premier league ដោយត្រូវលេងទល់នឹងក្រុម Manchester City ដែលជាជំនួបក្រៅទឹកដីរបស់ពួកគេ នៅថ្ងៃទី២៥ ខែវិច្ឆិកា ក្រោយការប្រកួត FIFA Days បញ្ចប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7097.txt	ចាប់តាំងពីលោក Luis Manuel Diaz ត្រូវបានដោះលែងពីសំណាក់ក្រុមឧន្ទាមទ័ពព្រៃឆ្វេងនិយមកូឡុំប៊ី (ELN) កីឡាករ Luis Diaz របស់ក្រុម Liverpool បានជួបជុំឪពុកខ្លួនហើយ ក្រោយចាប់ជំរិតរយៈពេល ១២ថ្ងៃ។	ការជួបជុំឪពុក និងកូន របស់ក្រុមគ្រសារ Diaz ត្រូវបានផ្សព្វផ្សាយដោយសហព័ន្ធកីឡាបាល់ទាត់ប្រទេសកូឡុំប៊ី នាថ្ងៃទី១៤ ខែវិច្ឆិកា ពោលគឺ ៥ថ្ងៃ ក្រោយការដោះលែង ។ លោក Luis Manuel Diaz វ័យ ៥៨ឆ្នាំ ត្រូវបានដោះលែងកាលពីថ្ងៃទី៩ ខែវិច្ឆិកា ក្រោយក្រុមឧន្ទាម ELN បន្ទាប់ពីត្រូវបានចាប់ជំរិតរយៈពេល ១២ថ្ងៃរួចមក។ ការចាប់ខ្លួនឪពុករបស់ Diaz បានធ្វើឡើងនៅក្នុងទីក្រុង Barrancas ខេត្ត La Guajia ភាគខាងជើងប្រទេសកូឡុំប៊ីដែលជាទីកន្លែងលោកបានរស់នៅ។ ចាប់តាំងពីឮដំណឹងពីការចាប់ខ្លួនកីឡាករវ័យ ២៤ឆ្នាំ មិនបានធ្វើដំណើរទៅកាន់ប្រទេសកូឡុំប៊ីភ្លាមៗដែរ ដោយគេបន្តលេងបំពេញភារកិច្ចលេងឱ្យក្រុម Liverpool ដោយគេបានបង្ហាញខ្លួនលេងនៅក្នុងក្របខណ្ឌ Premier League ជួយក្រុមប្រកួតស្មើ Luton ១-១ មុនពេលយកឈ្នះលើ Brentford លទ្ធផល ៣-០ កាលពីសប្តាហ៍មុន។ Diaz បច្ចុប្បន្នបានវិលត្រឡប់ទៅកាន់ប្រទេសកូឡុំប៊ី ដើម្បីត្រៀមជួយក្រុមជម្រើសជាតិ ប្រកួតទល់នឹងក្រុមប្រេស៊ីល សម្រាប់ការប្រកួតវគ្គជម្រុះពានរង្វាន់ World Cup 2026 តំបន់ទ្វីបអាម៉េរិកខាងត្បូង (CONMEBOL)។ យ៉ាងណាឪពុករបស់ខ្សែប្រយុទ្ធវ័យ ២៤ឆ្នាំ ក៏បានអះអាងថា លោកនឹងបន្តស្នាក់នៅក្នុងប្រទេសកូឡុំប៊ី បើទោះជាលោកបានឆ្លងកាត់បទពិសោធន៍នៃការចាប់ជំរិតដ៏លំបាកក្តី។ «សេចក្តីប្រាថ្នារបស់ខ្ញុំគឺបន្តនៅក្នុងទីក្រុងរបស់ខ្ញុម ព្រោះខ្ញុំមានគ្រួសារទាំងមូលនៅក្នុងទីក្រុងរបស់ខ្ញុំមួយនេះ។»។ នេះបើតាមសម្តីរបស់ Luis Manuel Diaz ក្នុងសន្និសីទកាសែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7098.txt	ទោះជារងរបួសកជើង ៣ថ្ងៃ មុនការប្រកួតក៏ដោយ តែខ្សែប្រយុទ្ធ Erling Haaland បានបង្ហាញភាពភ្ញាក់ផ្អើល ដោយរកបាន២គ្រាប់ក្នុងប្រកួត ដែល Manchester City ឈ្នះ Young Boys ៣-០ នៅថ្ងៃទី៧ ខែវិច្ឆិកា កក់កោអីវគ្គ១៦ក្រុមចុងក្រោយ UEFA Champions League។ ២គ្រាប់នេះ ធ្វើឱ្យ Haaland ខិតជិតនឹងបំបែកកំណត់ត្រាថ្មី ក្នុងនាមអ្នករកគ្រាប់ច្រើន ក្នុងការប្រកួតតិចបំផុត។	ដល់ពេលនេះ Haaland រកបានគ្រាប់បាល់ចំនួន ៣៩គ្រាប់ក្នុងពានរង្វាន់ UCL ពីការបង្ហាញខ្លួនចំនួន ៣៤ប្រកួត ចាប់តាំងពីរូបគេបានឈានជើងចូលលេងក្នុងពានរង្វាន់លីគកំពូលអឺរ៉ុបចាប់តាំងពីគេលេងនៅក្លិប RB Salzburg, Borussia Dortmund និងចុងក្រោយក្រុម Man City។ ខ្សែប្រយុទ្ធវ័យ ២៣ឆ្នាំ កំពុងតែសម្លឹងរកមើលការបំបែកកំណត់ត្រាជាកីឡាករដែលរកបាន ៤០គ្រាប់ ពីការបង្ហាញខ្លួនតិចបំផុតនៅក្នុងពានរង្វាន់ UCL។ ម្ចាស់កំណត់ត្រាស៊ុត ៤០គ្រាប់ ក្នុងការបង្ហាញខ្លួនតិចបំផុតមកដល់បច្ចុប្បន្ន គឺជាលោក Ruud Van Nistelrooy ដែលលោកធ្វើបានកំណត់ត្រានេះ ពីការលេង ៤៥ប្រកួតក្នុង UCL។ Haaland ជាកីឡាកររកគ្រាប់បាល់ច្រើនក្នុងពានអឺរ៉ុប រដូវកាលមុន កីឡាករអន្តរជាតិន័រវែស ទើបតែត្រូវបានខ្សែប្រយុទ្ធវ័យ ៣៥ឆ្នាំ Lionel Messi ប្រជែងឈ្នះពានរង្វាន់ Ballon d’Or ឆ្នាំ ២០២៣។ យ៉ាងណាក្រោយចប់ការប្រកួត ទាក់ទង់ទៅនឹងសមត្ថភាពរបស់ Haaland លោក Pep Guardiola អ្នកចាត់ការប្រចាំក្រុមក៏បានលើកឡើងថាកីឡាករ ២៣ឆ្នាំ នឹងអាចជួយក្រុមឈ្នះពានរង្វាន់រដូវកាលនេះ ក៏ដូចជាពានរង្វាន់ឯកត្តជនធំៗបន្ថែមទៀតនៅឆ្នាំក្រោយ។ «ប្រសិនបើគេជាមួយនឹងមិត្តរួមក្រុមអាចឈ្នះពាន នោះវានឹងជាឱកាសសម្រាប់ការឈ្នះរបស់គេ ហើយប្រសិនបើគេមិនអាចឈ្នះបានទេ នោះគឺគេអត់ឈ្នះវាបានឡើយ។ ជាធម្មតា Erling តែងរកបានគ្រាប់បាល់ជាមួយនឹងសមត្ថភាពដ៏ខ្លាំងពូកែរបស់គេ នេះមិនមែនជាលើកដំបូងដែលគេធ្វើបាននោះទេ ហើយរូបគេតែងតែរកបានគ្រាប់បាល់ដ៏អស្ចារ្យជាច្រើន។»។ លោក Pep Guardiola បាននិយាយបែបនេះក្រោយចប់ការប្រកួត។ ក្រោយពីការប្រកួតអ្នកចាត់ការសញ្ជាតិអេស្ប៉ាញ ក៏បានបញ្ជាក់ទៀតថាលោក មានក្តីសង្ឃឹមថានឹងយកឈ្នះការប្រកួត ២ ដែលនៅសល់ក្នុងការប្រកួតពានរង្វាន់ UCL ដើម្បីឈ្នះកៅអីកំពូលតារាង សម្រាប់បន្តដំណើរទៅកាន់ការប្រកួតនៅវគ្គជម្រុះ ១៦ក្រុមចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7099.txt	អ្នកគាំទ្ររាប់ពាន់នាក់ ជូនដំណើរលើកចុងក្រោយលោក Sir Bobby Charlton វីរបុរសបាល់ទាត់ក្រុម Manchester United និងអង់គ្លេស នៅតាមដងវិធីក្នុងទីក្រុង Manchester United នាថ្ងៃទី១៣ ខែវិច្ឆិកា។ ពិធីជូនដំណើរនេះ ក៏មានការចូលរួមយ៉ាងខ្ពង់ខ្ពស់ពីសំណាក់ព្រះអង្គម្ចាស់ William លោក Sir Alex Ferguson និងក្រុមអ្នកមុខអ្នកការកីឡាករបាល់ទាត់ជាច្រើនផ្សេងទៀត។	Sir Bobby Charlton ដែលជួយអង់គ្លេសឈ្នះ World Cup ឆ្នាំ ១៩៦៦ និងជាកីឡាករដ៏ខ្លាំងពូកែ និងអស្ចារ្យបំផុតនៅក្នុងប្រវត្តិសាស្ត្របាល់ទាត់អង់គ្លេស បានទទួលមរណភាពកាលពីថ្ងៃទី២១ ខែតុលា នៅក្នុងវ័យ ៨៦ឆ្នាំ។ ពិធីដង្ហែរ និងការជូនដំណើរលោក Bobby Charlton មានហ្វូងមនុស្សដែលជាអ្នកគាំទ្រ បានទះដៃ នៅពេលរថយន្តដឹកសពលោកឆ្លងកាត់ ដោយភាពគោរព និងកក់ក្តៅបំផុត ហើយអ្នកគាំទ្រខ្លះក៏បានកាន់បដា បង្ហាញការនឹករលឹក ពេលដែលរថយន្តបានធ្វើដំណើរឆ្លងកាត់កីឡដ្ឋាន Old Trafford របស់ក្លិប Man United។ មិនតែប៉ុណ្ណោះអាគាជាច្រើននៅក្នុងទីក្រុង Manchester ក៏បានបង្ហាញអំពីផ្ទាំងបដាធំៗ លើអគារពួកគេ ដែលមានរូបភាពលោក Bobby Charlton ដើម្បីបង្ហាញការគោរព និងការជូនដំណើរ។ ភ្ញៀវកិត្តិយស និងជាបុគ្គលមានមុខមាត់ខ្ពស់ក្នុងសង្គមអង់គ្លេស ដែលរួមមានលោក Sir Alex Ferguson អតីតអ្នកចាត់ការក្រុមបិសាចក្រហម, លោក Gareth Southgate អ្នកចាត់ការក្រុមជម្រើសជាតិអង់គ្លេស, ព្រះអង្គម្ចាស់ William នៃរាជវង្សរបស់ចក្រភពអង់គ្លេស, ប្រធានសមាគមបាល់ទាត់អង់គ្លេសជាដើម បានបង្ហាញវត្តមានក្នុងកម្មវិធីបុណ្យសព និងជាការជូនដំណើរលើកចុងក្រោយដល់លោក Sir Bobby Charlton។ ក្នុងអាជីពកីឡាករបាល់ទាត់រយៈពេល២០ឆ្នាំ លោក Charlton ត្រូវបានគេស្គាល់ថាជាកីឡាករដ៏មានឥទ្ធិពល និងម៉ូដសក់ប្លែកៗ បានរួមចំណែកជួយ Man Utd ឈ្នះលីគកំពូលអង់គ្លេស៣សម័យ European Cup (UEFA Champions League) និង FA Cup ១លើក ក្នុងការបង្ហាញខ្លួន៧៥៨ប្រកួត និងស៊ុតបញ្ចូលទី២៤៩គ្រាប់។ កើតនៅថ្ងៃទី១១ ខែតុលា ឆ្នាំ១៩៣៧ នៅទីក្រុង Ashington រដ្ឋ Northumberland Charlton ប្រទេសអង់គ្លេស Sir Bobby Charlton បើកមជ្ឈមណ្ឌលបណ្តុះបណ្តាលវិជ្ជាជីវៈដើម្បីជួយដល់ជនពិការដោយសារសង្គ្រាម ដោយ មជ្ឈមណ្ឌល Sir Bobby Charlton Center ទីពីរបានបើកដំណើរការចាប់ពីខែកញ្ញា ឆ្នាំ២០១៩ ដែលមានទីស្នាក់ការនៅខេត្តពោធិ៍សាត់។ ក្រោមគម្រោងមូលនិធិ Find A Better Way (FABW) ដែលបង្កើតឡើងកាលពីឆ្នាំ២០១១ លោក Bobby Charlton មានមហិច្ឆតាខ្ពស់ក្នុងការជួយសម្រួលទុក្ខលំបាកជនរងគ្រោះដោយសារសង្គ្រាម ជាពិសេសចាប់តាំងពីលោកបានឃើញពីស្ថានភាពជនរងគ្រោះនៅតំបន់ចម្ការមីន នាដំណើរទស្សនកិច្ចនៅកម្ពុជា កាលពីឆ្នាំ២០០៧។ Sir Bobby Charlton Center for Vocational Training បានអនុវត្តដោយដៃគូរបស់ FABW គឺអង្គការសេវាកម្មអភិវឌ្ឈន៍ជនពិការ (DDSP)។ មជ្ឈមណ្ឌលទីមួយ ត្រូវបានដាក់ដំណើរការកាលពីខែសីហា ឆ្នាំ២០១៧ នៅក្រុងអាម៉ាន់ ប្រទេសហ្ស៊កដានី។ មជ្ឈមណ្ឌល Sir Bobby Charlton នៅកម្ពុជា ជួយគាំទ្រដល់ការងាររបស់ DDSP ដើម្បីលើកកម្ពស់សកម្មភាពជនពិការគ្រប់ប្រភេទ ជាពិសេសអ្នករស់រានមានជីវិតពីគ្រោះថ្នាក់ដោយសារគ្រាប់មីន រួមទាំងជនពិការរាងកាយ ប្រាជ្ញាស្មារតីផ្សេងៗ។ សកម្មភាពទាំងនោះ មានដូចជា ការបណ្តុះបណ្តាលជំនាញកុំព្យូទ័រ អាជីព មុខរបរ ការជួយផ្តល់ឱកាសការងារ និងការកសាងទំនុកចិត្តផ្សេងៗ។ Sir Bobby Charlton ស្ថាបនិកមូលនិធិ FABW ធ្លាប់បានលើកឡើងកាលពីឆ្នាំ២០១៩ថា៖ «កម្ពុជានៅតែជាទីកន្លែងដ៏ពិសេសសម្រាប់ខ្ញុំ ដោយនៅទីនោះ ខ្ញុំបានយល់ដឹងច្រើនពីផលប៉ះពាល់ដ៏អាក្រក់នៃអាវុធជាតិផ្ទុះក្នុងសង្គ្រាម ដែលបន្តយាយីនៅតំបន់ពលរដ្ឋក្រីក្រមួយចំនួន»។ ម្ចាស់ពាន Ballon d’Or ឆ្នាំ១៩៦៦រូបនេះ មានជំនឿថា មជ្ឈមណ្ឌលរបស់ខ្លួននឹងជួយសម្រួលការលំបាកជាច្រើនរបស់ពលរដ្ឋខ្មែរ ជាពិសេសពលរដ្ឋនៅខេត្តពោធិ៍សាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_71.txt	រដ្ឋអាជ្ញាកូរ៉េខាងត្បូង បានចោទប្រកាន់លោកប្រធានាធិបតីដែលត្រូវព្យូតំណែង យូន សុកយ៉ល ជាផ្លូវការ នៅថ្ងៃទី២៦ ខែមករា ថា ជាមេក្លោងបះបោរ អំឡុងពេលប្រកាសអនុវត្តច្បាប់អាជ្ញាសឹក កាលពីថ្ងៃទី៣ ខែធ្នូ ឆ្នាំ២០២៤។	អត្ថបទទាក់ទង តុលាការ បដិសេធសំណើឱ្យបន្តឃុំខ្លួនលោក យូន របស់រដ្ឋអាជ្ញា ជាលើកទី២ ក្រោយរងការបដិសេធសំណើបន្តឃុំឃាំងលោកប្រធានាធិបតីព្យួរឈ្មោះ យូន សុកយ៉ល ២ដងរួចមក រដ្ឋអាជ្ញាកូរ៉េខាងត្បូងសម្រេចចោទប្រកាន់លោក យូន ជាផ្លូវការ។ ខាងរដ្ឋអាជ្ញា បានចោទប្រកាន់លោក យូន ជាអ្នកនៅពីក្រោយការបះបោរ ក្រោយការប្រកាសអនុវត្តច្បាប់អាជ្ញាសឹក កាលពីថ្ងៃទី៣ ខែធ្នូ ឆ្នាំ២០២៤ កន្លងទៅ។ «ក្រោយការពិនិត្យយ៉ាងគ្រប់ជ្រុងជ្រោយលើភស្ដុតាងដែលទទួលបានអំឡុងការស៊ើបអង្កេត រដ្ឋអាជ្ញា បានទាញបញ្ចប់ថា វាជារឿងសមស្របក្នុងការចោទប្រកាន់បុគ្គលចុងចោទ(លោក យូន)»។ ខាងរដ្ឋអាជ្ញាកូរ៉េខាងត្បូង បានចេញសេចក្ដីថ្លែងការណ៍បែបនេះ។ អភ័យឯកសិទ្ធិរបស់តំណែងប្រធានាធិបតី មិនអាចការពារលោក យូន ឱ្យគេចផុតពីការកាត់ទោសតាមផ្លូវច្បាប់បាននោះទេ។ ការចោទប្រកាន់ពីសំណាក់រដ្ឋអាជ្ញានេះ ធ្វើឡើងក្រោយសំណើពន្យារពេលបន្តឃុំឃាំងលោក យូន ត្រូវបានបដិសេធពីតុលាការក្រុងសេអ៊ូលចំនួន២ដងរួចមក ពោលគឺកាលពីថ្ងៃទី២៣ និងទី២៥ ខែមករា។ ចំណែកក្រុមមេធាវីលោក យូន បានបដិសេធលើការចោទប្រកាន់ពីអំពើបះបោរ ហើយសន្យានឹងតស៊ូប្រឆាំងលើការចោទនេះ ក្នុងតុលាការ។ ក្រុមមេធាវីលោក យូន ចេញសេចក្ដីថ្លែងការណ៍ថា៖ «ការប្រកាសច្បាប់អាជ្ញាសឹករបស់លោក យូន មិនអាចចាត់ទុកជាទង្វើបះបោរនោះទេ។»។ គណបក្សប្រជាធិបតេយ្យ (DP) ដែលជាបក្សប្រឆាំង បានគាំទ្រលើការចោទប្រកាន់នេះ។ សមាជិកបក្ស DP លោក Han Min-soo បានអះអាងថា៖ «ពួងយើង គួរតែចោទប្រកាន់អ្នកដែលញុះញង់ដោយចែកចាយព័ត៌មានក្លែងក្លាយ បន្ថែមពីលើអ្នកដែលដំណើរការបះបោរ។»។ បន្ថែមពីការចោទប្រកាន់ពីរដ្ឋអាជ្ញា លោក យូន សុកយ៉ល នឹងត្រូវឡើងសវនាការនៃតុលាការធម្មនុញ្ញ ដើម្បីសម្រេចថាតើ នឹងត្រូវតែដកតំណែងជាផ្លូវការ ឬក៏បន្តជាប្រធានាធិបតីកូរ៉េខាងត្បូងឡើងវិញ។ បើសិនជាលោក ត្រូវតុលាការសម្រេចដកតំណែង នោះកូរ៉េខាងត្បូង ត្រូវរៀបចំការបោះឆ្នោតជ្រើសរើសប្រធានាធិបតីថ្មីក្នុងរយៈពេល៦០ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_710.txt	ជាការឆ្លើយតបទៅនឹងទណ្ឌកម្ម និងការផ្គត់ផ្គង់អាវុធរបស់សហភាពអឺរ៉ុប (EU) ឱ្យអ៊ុយក្រែន រុស្ស៊ីបានដាក់បញ្ចូលមន្រ្តី EU ជាច្រើនអ្នកទៀតក្នុងបញ្ជីខ្មៅសំដៅហាមប្រាមពីការធ្វើដំណើរទៅរុស្ស៊ី។	ដោយមិនបញ្ជាក់ពីចំនួន និងឈ្មោះអ្នកដែលបានបន្ថែមក្នុងបញ្ជីខ្មៅ សេចក្តីថ្លែងការណ៍របស់ក្រសួងការបរទេសរុស្ស៊ីប្រកាសថា ការរឹតបន្តឹងការធ្វើដំណើរ នឹងអនុវត្តចំពោះមន្រ្តីយោធាជាន់ខ្ពស់សហភាពអឺរ៉ុប(EU) មន្រ្តីជាន់ខ្ពស់រាប់របស់ទីភ្នាក់ងារអនុវត្តច្បាប់នៃរដ្ឋសមាជិក EU និងតំណាងក្រុមហ៊ុនផលិតយុទ្ធោបករណ៍ដែលជាប់ពាក់ព័ន្ធនឹងការបញ្ជូនអាវុធទៅអ៊ុយក្រែន។ «យើងចង់ក្រើនរំឭកដល់អ្នកទាំងនោះដែលបានផ្តួចផ្តើមវិធានការប្រឆាំងរុស្ស៊ីថា យើងនៅតែមានជំហររឹងមាំក្នុងការប្តេជ្ញាឆ្លើយតបជាមួយការតាំងចិត្តឥតងាករេចំពោះទង្វើអមិត្តណាដែលប្រឆាំងរុស្ស៊ី»។ នេះបើតាមសេចក្តីប្រកាសរបស់ក្រសួងការបរទេសរុស្ស៊ីនៅថ្ងៃទី៧ ខែកញ្ញា។ កាលពីចុងខែមីនា រដ្ឋាភិបាលក្រុងមូស្គូក៏បានបន្ថែមថ្នាក់ដឹកនាំកំពូលរបស់ EU ជាច្រើននាក់ដែរក្នុងបញ្ជីមិនឱ្យជាន់ដីរុស្ស៊ី ដែលរួមមានសមាជិកគណៈកម្មធិការអឺរ៉ុប សមាជិកសភានៃរដ្ឋ EU ប្រធានស្ថាប័នយោធា EU ក៏ដូចជាអ្នកកាសែតដែលផ្សព្វផ្សាយប្រឆាំងរុស្ស៊ី។ សូមបញ្ជាក់ថា តាំងពីរុស្ស៊ីចាប់ផ្តើមឈ្លានពានអ៊ុយក្រែននៅចុងខែកុម្ភៈមក EU អាម៉េរិក និងបណ្តាប្រទេសខាងលិចផ្សេងទៀតបានដាក់ទណ្ឌកម្មជាបន្តបន្ទាប់លើក្រុងមូស្គូរួមទាំងផ្នែកសេដ្ឋកិច្ច និងនយោបាយ។ ក្នុងនោះក៏មានទណ្ឌកម្មលើប្រធានាធិបតីរុស្ស៊ី វ្ល៉ាឌីមៀ ពូទីន រដ្ឋមន្រ្តីការបរទេសរុស្ស៊ី ស៊ែហ្គេយ៍ ឡាវរ៉ូវ សមាជិកសភាជាន់ទាបរុស្ស៊ី Duma និងសមាជិកសេវាកម្មចារកម្មរុស្ស៊ីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7100.txt	លោក Mauricio Pochettino គ្រូបង្វឹកតោខៀវ Chelsea សរសើរប្រធានក្លិប Tottenham Hotspur លោក Daniel Levy ដែលដឹកនាំក្លិបយ៉ាងល្អខ្លាំងនៅរដូវកាលថ្មីនេះ ស្របពេល Spurs ស្ថិតនៅលើកំពូលតារាងក្របខណ្ឌ Premier League។ Pochettino សរសើរអតីតក្រុមខ្លួន មុនជំនួបប្រកួតរវាង Chelsea ទល់និង Spurs នៅរាត្រីថ្ងៃទី៦ ខែវិច្ឆិកា។	បុរសវ័យ ៥១ឆ្នាំ ជាអតីតអ្នកចាត់ការក្រុម Spurs ដោយលោកធ្លាប់បានដឹកនាំក្រុមស្ថិតក្នុងទីក្រុងឡុងដ៍ឈានជើងឡើងដល់ការប្រកួតវគ្គផ្តាច់ព្រ័ត្រ UEFA Champions League នៅក្នុងឆ្នាំ ២០១៩ មុនពេលត្រូវបានក្លិបបណ្តេញចេញ នៅរយៈពេល ៥ខែ ក្រោយ។ គ្រូបង្វឹកសញ្ជាតិអាហ្សង់ទីនបានដឹកនាំ Spurs តាំងពីរដូវកាល ២០១៤-១៥ មកម្ល៉េះ ក្រោយពេលលោកបានជួយក្រុម Southampton ឡើងឈរចំណាត់ថ្នាក់លេខ ៨ ក្នុងលីគកំពូលក្នុងរដូវកាល ២០១៣-១៤។ Chelsea ត្រូវធ្វើដំណើរទៅកាន់ទឹកដីកីឡដ្ឋាន Tottenham Hotspur នាថ្ងៃទី៦ ខែវិច្ឆិកា ដើម្បីប្រជែងគ្នានៅក្នុងក្របខណ្ឌ Premier League។ គ្រូសញ្ជាតិអាហ្សង់ទីនថាមិនបារម្ភ អំពីការវិលត្រឡប់ទៅកាន់អតីតផ្ទះរបស់ខ្លួន និងមិនបារម្ភចំពោះមុខអ្នកគាំទ្រក្រុមម្ចាស់ផ្ទះ។ «ខ្ញុំនឹងទទួលយកគ្រប់បែបយ៉ាង នូវអ្វីដែលពួកគេនឹងបង្ហាញ។ សម្រាប់លោក Levy យើងទាំងពីរមានទំនាក់ទំនងល្អ ហើយលោកក៏បានផ្ញើសារមកខ្ញុំពេលដែលខ្ញុំចូលរួមជាមួយ Chelsea។ លោកបានជូនពរខ្ញុំ និងគ្រប់គ្នាមានសំនាងល្អ […] លោក Levy បានធ្វើនូវរឿងរ៉ាវដ៏អស្ចារ្យសម្រាប់ក្លិប Tottenham ព្រមទាំងអ្នកគាំទ្រ ក្នុងរយៈពេល ២០ឆ្នាំចុងក្រោយមកនេះក្លិបមានការប្រែប្រួលយ៉ាងខ្លាំង។»។ លោក Pochettino និយាយបែបនេះមុនការប្រកួតទល់នឹងក្រុម Tottenham Hotspur។ ការវិលត្រឡប់ទៅកាន់ទឹកដីចាស់ Pochettino អះអាងអំពីការចាកចេញរបស់ខ្លួនពីក្រុម Spurs ដែលកំពុងតែមានទម្រង់លេងល្អពេលបច្ចុប្បន្នថា ត្រូវបានក្លិបបណ្តេញចេញ មិនមែនជាការសម្រេចចិត្តចង់ចេញដោយឯកឯងឡើយ។ គ្រូបង្វឹកវ័យ ៥១ឆ្នាំ អះអាងអំពីការត្រូវបានក្លិបបណ្តេញចេញដូច្នេះថា ៖ « ខ្ញុំមិនបានសម្រេចចិត្តចាកចេញទេ យើងចែកផ្លូវគ្នាព្រោះតែខ្ញុំត្រូវបានដេញចេញ តែវាមិនមែនជារឿងត្រូវរិះគន់ក្លិបទេ វាខុសគ្នាយើងមិនបានសម្រេចចិត្តចាកចេញ ប្រហែលជាយើងអាចនឹងត្រឡប់ទៅទីនោះ។»។ អំឡុងពេលមានឥទ្ធិពលនៅ Spurs អតីតគ្រូក្រុម Paris Saint Germain បានជួយដល់ក្រុម Spurs ឱ្យស្ថិតនៅចំណាត់ថ្នាក់ក្នុងចំណោមលេខ ៥ នៅរដូវកាល ២០១៤-១៥, ចំណាត់ថ្នាក់លេខ ៣ រដូវកាល ២០១៥-១៦, លេខ ២ រដូវកាល ២០១៦-១៧, លេខ ៣ រដូវកាល ២០១៧-១៨ និងលេខ ៤ រដូវកាល ២០១៨-១៩ ហើយវគ្គផ្តាច់ព្រ័ត្រ UCL ចាញ់ក្រុម Liverpool ២-០។ ក្នុងរដូវកាល ២០១៩-២០ ក្រុមជួបបញ្ហានៅដើមរដូវកាលដោយលេងបានចំណាត់ថ្នាក់ ១៤ ហើយ Pochettino ត្រូវដេញចេញ ជំនួសដោយលោក Jose Mourinho។ រយៈពេលដឹកនាំ ៥ រដូវកាល និងទំនាក់ទំនងការងាររវាង Pochettino ជាមួយលោក Levy ក្រុម Spurs ជាក្រុមដែលប្រជែងពានរង្វាន់ក្របខណ្ឌ Premier League មិនតែប៉ុណ្ណោះក៏ប្រជែងទាំងពានរង្វាន់ Champions League ហើយក៏ជម្នះការកសាងកីឡដ្ឋានតម្លៃ ១ពាន់លានផោន (១,២៤ពាន់លានដុល្លារ)បានជោគជ័យថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7101.txt	លោក Mikel Arteta អ្នកចាត់ការទូទៅក្រុម Arsenal ត្រូវបានសមាគមកីឡាបាល់ទាត់អង់គ្លេស (FA) ចោទប្រកាន់ ជុំវិញការនិយាយប្រមាថទៅលើមន្រ្តីអាជ្ញាកណ្តាលការប្រកួត។ នេះបើតាមការអះអាងរបស់ FA នៅថ្ងៃទី១៦ ខែវិច្ឆិកា។	អ្នកចាត់ការសញ្ជាតិអេស្ប៉ាញ បានចាត់ទុកការសម្រេចចិត្ត បដិសេធការផ្តល់គ្រាប់បាល់របស់កីឡាករ Anthony Gordon ក្នុងការប្រកួត Arsenal ចាញ់ក្រុម Newcastle United លទ្ធផល ១-០ កាលពីថ្ងៃទី៤ ខែវិច្ឆិកា ថាជាការអាម៉ាស់មួយ បន្ទាប់ពីគ្រាប់បាល់នោះត្រូវបានផ្តល់ជូនក្រោយពេលការវាយតម្លៃពីប្រព័ន្ធអាជ្ញាកណ្តាល VAR ចំនួន ៣ដង។ «Mikel Arteta ត្រូវបានចោទប្រកាន់ពីបទបំពានច្បាប់របស់ FA (ច្បាប់ E3,1) បន្ទាប់ពីលោកបាននិយាយរិះគន់ដែលគាត់ធ្វើឡើងនៅក្នុងកិច្ចសម្ភាសជាមួយប្រព័ន្ធផ្សព្វផ្សាយ ក្រោយការប្រកួតជំនួបក្របខណ្ឌ Premier League របស់ Arsenal ទល់នឹងក្រុម Newcastle United កាលពីថ្ងៃទី៤ ខែវិច្ឆកា។»។ នេះបើតាមសេចក្តីថ្លែងការណ៍របស់ FA។ ស្ថាប័នគ្រប់គ្រងបាល់ទាត់អង់គ្លេសចោទលោក Arteta ថាការនិយាយរបស់លោកគឺជារឿងមិនត្រឹមត្រូវ ខណៈដែលមានការប្រើពាក្យប្រមាថដល់មន្ត្រីការប្រកួត ឬធ្វើឱ្យខូចខាតដល់ការប្រកួតថែមទៀត។ បន្ទាប់ពីមានសេចក្តីប្រកាសពីការចោទប្រកាន់លើអ្នកចាត់ការក្រុម Arsenal រួចមក FA ក៏ផ្តល់ពេលវេលាសម្រាប់លោក Arteta ឆ្លើយតបចំពោះការចោទប្រកាន់ ដល់ថ្ងៃទី២១ ខែវិច្ឆិកា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7102.txt	Dani Alves អតីតខ្សែការពារ Barcelona និងប្រេស៊ីល ប្រឈមមុខនឹងការកាត់ទោសនៅក្នុងប្រទេសអេស្ប៉ាញ លើការចោទប្រកាន់ពីបទរំលោភផ្លូវភេទលើនារីម្នាក់នៅក្នុងក្លិបរាត្រីក្នុងទីក្រុង Barcelona កាលពីខែធ្នូ ឆ្នាំ ២០២២។ នេះបើតាមតុលាការអេស្ប៉ាញបាននិយាយកាលពីថ្ងៃ១៤ ខែវិច្ឆិកា។	Alves ត្រូវបានចាប់ខ្លួនកាលពីថ្ងៃទី២០ ខែមករា ដើមឆ្នាំ ២០២៣ នឹងត្រូវបានដាក់ឱ្យជាប់ឃុំនៅក្នុងពន្ធនាគារមួយកន្លែងនៅខាងក្រៅទីក្រុង Barcelona។ ប្រសិនបើការស៊ើបអង្កេត រកឃើញថាអតីតកីឡាករក្រុម Barca មានកំហុស នោះគេនឹងប្រឈមការជាប់ពន្ធនាគារពី ៤ ទៅ ១៥ឆ្នាំ។ កីឡាករវ័យ ៤០ឆ្នាំ ធ្លាប់បានអះអាងថាគេ បានរួមភេទជាមួយនឹងនារីជនរងគ្រោះគឺជាការយល់ព្រមព្រៀងគ្នា។ នៅក្នុងឯកសារដែលបានចុះហត្ថលេខា ដោយចៅក្រមបីនាក់ នៅក្នុងទីក្រុង Barcelona បានឱ្យដឹងថាមានហេតុផលគ្រប់គ្រាន់សម្រាប់កាត់ក្តីលើ Alves ស្រមតាមសំណើររបស់រដ្ឋអាជ្ញាសាធារណៈ និងមេធាវីរបស់ស្ត្រីរងគ្រោះ។ កាលពីខែសីហា ចៅក្រមបានចោទប្រកាន់អតីតកីឡាករ PSG និង Juventus រូបនេះ ជាផ្លូវការ បន្ទាប់ពីរកឃើញភស្តុតាងនៃការប្រព្រឹតិ្តខុសលើរូបគេ។ បើតាមសេចក្តីថ្លែងការណ៍របស់តុលាការទីក្រុង Barcelona ៖ «សេចក្តីថ្លែងការណ៍របស់ជនរងគ្រោះដែលត្រូវបានចោទប្រកាន់ និងសេចក្តីថ្លែងការណ៍របស់សាក្សី និងរបាយការណ៍របស់អ្នកជំនាញដែលបង្ហាញក្នុងសំណុំរឿងត្រូវតែចាត់ទុកថាគ្រប់គ្រាន់សម្រាប់គោលបំណងនេះ ដោយមិនមានការរើសអើងចំពោះលទ្ធផលចុងក្រោយបន្ទាប់ពីដំណាក់កាលជុំនុំជម្រះពេញអង្គរួច។»។ ធ្លាប់ស្នាក់នៅ Barcelona រយៈពេល ៩ឆ្នាំ Alves បានជួយក្រុមជើងខ្លាំងមួយនេះឈ្នះពានរង្វាន់ La Liga ចំនួន ៦លើក, ពានរង្វាន់ Spain Super Cup ចំនួន ៤លើក, Copa del Rey ៤លើក, UEFA Champions League ចំនួន ៣លើក, UEFA Super Cup ចំនួន ៣លើក និងពានរង្វាន់ FIFA Club World Cup ចំនួន ៣លើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7103.txt	Cristiano Ronaldo បន្តរកបានគ្រាប់បាល់ស៊ុតបញ្ចូលទីជួយឱ្យក្រុមព័រទុយហ្កាល់យកឈ្នះលើក្រុមលិចតិនស្តាញដោយលទ្ធផល ២-០ ក្នុងជំនួបពូល J នារាត្រីថ្ងៃទី១៦ ខែវិច្ឆិកា។ បន្តស៊ុតចូល ជួយប្រធានក្រុមវ័យ ៣៨ឆ្នាំ តាមស្មើខ្សែប្រយុទ្ធ Romelu Lukaku ក្នុងនាមជាកីឡាកររកគ្រាប់ច្រើនជាងគេក្នុងការប្រកួតជម្រុះ ពានរង្វាន់ Euro 2024 ចំនួន ១០គ្រាប់ដូចគ្នា។	ព័រទុយហ្កាល់ជាក្រុមបានឈ្នះកៅអីជុំចុងក្រោយព្រឹត្តិការណ៍ Euro 2024 រួចសម្រេចហើយតាំងពីខែមុន ដោយពួកគេជាក្រុមស្ថិតក្នុងកំពូលតារាង ដោយមានរកបាន ២៧ពិន្ទុ មិនចាញ់ការប្រកួតនៅឡើយ។ ពូល J ក្រុមស្លូវ៉ានីស្ថិតនៅលេខ ២ ដែលមានគម្លាត ៨ពិន្ទុពីក្រុមកំពូលតារាង ហើយលិចតិនស្តាញស្ថិតនៅបាត តារាង ក្រោយឆ្លងកាតកាត់ ៩ប្រកួតកន្លងមក។ ក្រុមដែលមានលោក Roberto Martinez ជាអ្នកដឹកនាំ ក្នុងការប្រកួតទល់នឹងក្រុមលិចតិនស្តាញ កីឡាករភាគច្រើនក្នុងក្រុមសុទ្ធិសឹងតែកីឡាករធ្លាប់អង្គុយកៅអីបម្រុង និងកីឡាករសំខាន់ៗមួយចំនួនលាយឡំគ្នាក្នុងការប្រកួតនោះ។ ក្រុមព័រទុយហ្កាល់នៅតែអាចរកបានគ្រាប់បាល់ដើម្បីរក្សាកំណត់ត្រាឈ្នះមិនដែលចាញ់របស់ខ្លួន។ Ronaldo ស៊ុតបាល់បញ្ចូលទីនៅក្នុងនាទី៤៧ ដើមវគ្គទីពីរ ហើយ ១០នាទីក្រោយកីឡាករ Joao Cancelo ស៊ុតគ្រាប់ទីពីរបន្ថែមទៀត យកឈ្នះដណ្តើមបាន ៣ពិន្ទុបន្ថែមទៀត។ ១គ្រាប់បន្ថែមទៅក្នុងអាជីព កីឡាករវ័យ ៣៨ឆ្នាំ បន្តបង្កើនកំណត់ត្រាគ្រាប់បាល់របស់គេ ក្នុងនាមជាកីឡាករដែលស៊ុតបាល់បញ្ចូលទីច្រើនជាងគេលើពិភពលោក នៅការប្រកួតសម្រាប់ក្រុមជម្រើសជាតិ ដោយកើនគ្រាប់បាល់ ១២៨គ្រាប់ ពីការបង្ហាញខ្លួន ២០៤លើក។ មិនតែប៉ុណ្ណោះ សម្រាប់ការប្រកួតក្នុងវគ្គជម្រុះពានរង្វាន់ Euro 2024 ការស៊ុតមួយគ្រាប់បានធ្វើឱ្យ ខ្សែប្រយុទ្ធវ័យ ៣៨ឆ្នាំ តាមស្មើកំណត់ត្រាគ្រាប់បាល់របស់ Lukaku របស់ក្រុមជម្រើសជាតិបែលហ្ស៊ិក ដែលរកបាន ១០គ្រាប់ដូចគ្នាក្នុងវគ្គជម្រុះ។ ការប្រកួតក្រុមដទៃផ្សេងទៀតក្នុងការប្រកួតជម្រុះ Euro 2024 ៖ ពូល A ស៊ីប ចាញ់ អេស្ប៉ាញ ៣-១ ហ្សក់ហ្ស៊ី ស្មើ ស្កុតឡែន ២-២ ពូល F អាស៊ែបៃហ្សង់ ឈ្នះ ស៊ុយអែត ៣-០ អេស្តូនី ចាញ់ អូទ្រីស ២-០ ពូល G បុលហ្គារី ស្មើ ២-២ ហុងគ្រី ម៉ុងតេណេហ្គ្រោ ឈ្នះ លីទុយអានី ២-០ ពូល J លុចសំបួ ឈ្នះ បូស្នី ៤-១ ស្លូវ៉ាគី ចាញ់ អ៊ីស្លង់ ៤-២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7104.txt	លោក Richard Arnold នាយកប្រតិបត្តិក្រុមបិសាចក្រហម Manchester United សម្រេចចិត្តចុះចេញពីតំណែង ក្រោយរួមរស់រយៈពេល ១៦ឆ្នាំ។ នេះបើតាមការប្រកាសរបស់ក្លិបស្ថិតនៅក្របខណ្ឌ Premier League នាថ្ងៃទី១៥ ខែវិច្ឆិកា ស្របពេលក្លិបបានរាយការណ៍ថានឹងលក់ភាគហ៊ុនមួយចំនួនឱ្យមហាសេដ្ឋីអង់គ្លេសលោក Sir Jim Ratcliffe។	ដើម្បីជំនួសតំណែងដែលលោក Arnold បានចាកចេញ លោក Patrick Stewart ដែលមានមុខតំណែងជាទីប្រឹក្សាទូទៅ និងជានាយកប្រតិបត្តិក្រុមប្រឹក្សាភិបាល ដែលនៅជាមួយនឹងក្រុម Man United រយៈពេលជាង ១៧ឆ្នាំ នឹងកាន់តំណែង CEO បណ្តោះអាសន្ន។ នាយកប្រតិបត្តិក្លិបនាពេលអនាគតនឹងត្រូវជ្រើសរើសសារជាថ្មី និងយូរអង្វែង ដោយម្ចាស់ក្លិបថ្មី។ ទោះយ៉ាងណា អនាគតរបស់បិសាចក្រហម នៅតែមិនទាន់ច្បាស់លាស់ បន្ទាប់ពីក្រុមគ្រួសារ Glazer ជាជនជាតិអាម៉េរិកកាលពីឆ្នាំមុខ បាននិយាយថាពួកគេកំពុងសម្លឹងមើលជម្រើសល្អក្នុងការកែប្រែ សម្រាប់ម្ចាស់ក្លិបជើងឯក ២០សម័យរបស់អង់គ្លេស រួមទាំងការវិនិយោគថ្មី និងការលក់ភាគហ៊ុនក្លិបមួយចំនួន។ កាលពីខែតុលា បើតាមរបាយការណ៍របស់ទីភ្នាក់ងារសារព័ត៌មាន Reuters លោក Ratcliffe អាចនឹងបង់ប្រាក់ចំនួន ១,៥ពាន់លានដុល្លារ ដែលស្មើនឹង ២៥ភាគរយ សម្រាប់ទិញយកចំណែកភាគហ៊ុនរបស់ក្លិប Man United។ ទោះយ៉ាងណា រវាងគ្រួសារ Glazer និងមហាសេដ្ឋីអង់គ្លេស មិនទាន់ឈានដល់កិច្ចព្រមព្រៀងអ្វីទៀតឡើយ ប៉ុន្តែកិច្ចព្រមព្រៀងទាំងនេះ ត្រូវបានគេរំពឹងថានឹងអាចឈានដល់សម្រេចគោលដៅ នៅប៉ុន្មានសប្តាហ៍បន្ទាប់ទៀត។ ចំណែកលោក Arnold កាន់កាប់តំណែងជា CEO ក្លិប Man United រយៈពេល ២ឆ្នាំចុងក្រោយមកនេះ បន្ទាប់ពីលោកបានកាន់តំណែងជាអនុប្រធានប្រតិបត្តិរបស់លោក Ed Woodward ហើយក៏បានបំពេញតួនាទីដែលនៅទំនេរតាំងពីឆ្នាំ ២០១៣។ លោក Arnold ជាបុរសមួយរូបដែលបានរួមចំណែកជួយស្តារក្លិបឡើងវិញ ហើយក៏ជាអ្នកនាំយកលោក Erik ten Hag ឱ្យបានកាន់តំណែងជាអ្នកចាត់ការក្រុម Man United ដែលកំពុងរងសម្ពាធខ្លាំងក្នុងប៉ុន្មានខែចុងក្រោយមកនេះ។ អតីត CEO ក្លិបបិសាចក្រហម បានជួយរកបានប្រាក់ចំណូលដល់ក្លិបជាកំណត់ត្រា និងបាននាំយកកិច្ចព្រមព្រៀងឧបត្ថម្ភធំមួយចំនួន រួមទាំងកិច្ចព្រមព្រៀងជាមួយនឹងក្រុមហ៊ុន Adidas ចំនួន ១,១ពាន់លានដុល្លារ សម្រាប់រយៈពេល ១០ឆ្នាំ បន្ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7105.txt	សេដ្ឋីនី Nualphan Lamsam ឬ Madam Pang បានសន្យាផ្តល់ប្រាក់រង្វាន់ដល់កីឡាករក្រុមបាល់ទាត់ជម្រើសជាតិថៃក្នុងម្នាក់ៗ ៣លានបាត (៨៤,៤៥៩ ដុល្លារ) បើឈ្នះក្នុងមួយប្រកួត នៅវគ្គជម្រុះ FIFA World Cup ជុំទីពីរ តំបន់អាស៊ី។ អ្នកចាត់ការរួបនេះ នឹងបន្ថែមជិត៣០ម៉ឺនដុល្លារក្នុងម្នាក់ទៀត បើក្រុមដំរីសង្គ្រាម ឆ្លងទៅវគ្គជម្រុះ ជុំទី៣។	នៅមុនការប្រកួតបើកឆាកពូល C នៅយប់ថ្ងៃទី១៦ ខែវិច្ឆិកា ដែលក្រុមថៃ ចាញ់ចិន ២-១ មួយថ្ងៃ អ្នកស្រី Pang បានទៅមជ្ឈមណ្ឌលហ្វឹកហាត់ ដើម្បីគាំទ្រក្រុមដោយសន្យាថា នឹងផ្តល់ប្រាក់រង្វាន់ដល់កីឡាករម្នាក់ៗ ៨៤,៤៥៩ ដុល្លារ សម្រាប់ជ័យជម្នះមួយលើក។ មិនតែប៉ុណ្ណោះ សេដ្ឋីនីដែលជ្រោមជ្រែងវិស័យកីបាល់ទាត់ថៃ ទាំងក្រុមបុរស និងនារីរូបនេះ នឹងផ្តល់រង្វាន់បន្ថែមទៀត ក្នុងម្នាក់១០លានបាត ឬ ជិត៣០ម៉ឺនដុល្លារ ប្រសិនបើក្រុមថៃឈានទៅ ជុំទី៣ វគ្គជម្រុះកីឡាបាល់ទាត់ពិភពលោកឆ្នាំ២០២៦។ Madam Pang បានបង្ហោះបែបនេះលើផេកហ្វេសប៊ុកផ្លូវការរបស់ខ្លួននៅថ្ងៃទី១៦ ខែវិច្ឆិកា។ ការសន្យារបស់មហាសេដ្ឋីថៃរូបនេះ ទំនងជាការផ្តល់កម្លាំងចិត្តដល់ក្រុមថៃក្នុងជំនួបដំបូង ប៉ុន្តែត្រូវខកចិត្តទៅហើយ ក្រោយចាញ់ចិន ២-១ នៅកីឡដ្ឋាន Rajamangla។ «ខ្ញុំសង្ឃឹមថាខ្ញុំនឹងអាចផ្តល់រង្វាន់ ៦ លានបាតសម្រាប់កីឡាករម្នាក់ៗ នៅពីរប្រកួតដំបូង ព្រោះខ្ញុំចង់បាន៦ពិន្ទុ»។ នេះជាការលើកឡើងរបស់ Madam Pang ដោយអ្នកស្រីចាត់ទុកការប្រកួត២លើកដំបូងជាជំនួបសំខាន់បំផុតក្នុងវគ្គជម្រុះសម្រាប់ក្រុមថៃ។ ដោយសារក្នុងពូល C មាន សិង្ហបុរី ចិន និងកូរ៉េខាងត្បូង ពិតជាធ្វើឱ្យក្រុមរហស្សនាមដំរីសង្គ្រាម មានភាគរយតិចក្នុងការប្រជែងទៅជុំទី៣។ ក្នុងចំណោមគូប្រជែងទាំងអស់ក្នុងពូល មានតែសិង្ហបុរី ប៉ុណ្ណោះដែលថៃមានភាគរយខ្ពស់ក្នុងការដណ្តើមបាន៣ពិន្ទុ ខណៈកូរ៉ខាងត្បូងជាក្រុមខ្លាំងដាច់គេ បន្ទាប់ពីចិន។ ជំនួបបន្ទាប់ ក្រុមថៃ ត្រូវទៅសួរសុខទុកសិង្ហបុរី នៅថ្ងៃទី២១ ខែវិច្ឆិកា ស្របពេល ចិន ស្វាគមន៍កូរ៉េខាងត្បូង នៅម៉ោង៧យប់ ដំណាលគ្នា [ម៉ោងនៅកម្ពុជា]។ កូរ៉េខាងត្បូង ឈរកំពូលតារាងពូល C បណ្តោះអាសន្ន តាមពីក្រោយដោយចិន ថៃ និងសិង្ហបុរី។ ប្រសិនឈ្នះក្នុងជំនួបបន្ទាប់ទល់សិង្ហបុរី នោះថៃដែលកោះហៅកីឡាករ២៦នាក់ នឹងបានប្រាក់រង្វាន់ពី Madam Pang ៧៨លានបាត ឬស្មើនឹង ២,២ លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7106.txt	Liverpool ចាញ់ក្រុមបារាំង Toulouse ៣-២ ក្នុងជំនួបពានរង្វាន់ UEFA Europa League វគ្គចែកពូល ក្នុងពូល E ក្នុងកីឡដ្ឋាន Municipal រាត្រីថ្ងៃទី១០ ខែវិច្ឆិកា។ ក្រុមហង្សក្រហមខកខានរកបានពិន្ទុដើម្បីកក់កៅអីទៅកាន់វគ្គបន្ត ក្នុងនាមជាក្រុមឈរកំពូលតារាង ធ្វើឱ្យលោក Jurgen Klopp អ្នកចាត់ការទូទៅមិនសប្បាយចិត្តចំពោះលទ្ធផល ហើយថាកូនក្រុមលោកសក្កិសមនឹងចាញ់។	កាលពីខែតុលានៅកីឡដ្ឋាន Anfield ក្រុមមកពីអង់គ្លេស Liverpool បានបំបាក់ក្រុម Toulouse លទ្ធផលចាស់ដៃ ៥-១។ ទោះចាញ់ការប្រកួតជើងទីពីរ ហង្សក្រហមនៅតែស្ថិតនៅកំពូលតារាងពូល E ជាមួយពិន្ទុ ៩ពិន្ទុក្នុងដៃ ពីការប្រកួតចំនួន ៤លើក ចំណែក Toulouse ជាក្រុមស្ថិតនៅចំណាត់ថ្នាក់លេខ ២ ដែលមានគម្លាតត្រឹម ២ពិន្ទុ ក្រោមក្រុមជើងខ្លាំង Liverpool។ ជ័យជម្នះធ្លាក់លើក្រុមមកពីលីគកំពូលបារាំង ហើយគ្រាប់បាល់ ៥គ្រាប់ ដែលបានស៊ុតចូល គឺកើតឡើងពីកីឡាករក្រុម Toulouse ៤គ្រាប់ រួចទៅហើយ។ កីឡាករ Aron Donnum ស៊ុតចូលនៅនាទី៣៦ មុនពេលកីឡាករ Thijs Dallinga និងកីឡាករ Frank Magri នាទី៧៦ ហើយគ្រាប់បាល់របស់ក្រុម Liverpool កើតឡើងដោយកីឡាករ Cristian Casseres Jr របស់ក្រុម Toulouse ធ្វើឱ្យចូលទីខ្លួនឯង និង Diego Jota នៅនាទី៨៩ ចុងវគ្គទីពីរទៅហើយ។ លទ្ធផលមិនសមប្រកប ស្របពេលទម្រង់លេងរបស់កូនក្រុមធ្វើមិនបានល្អថែមទៀត លោក Klopp ដែលជាអ្នកចាត់ការក្រុមថា លទ្ធផលចាញ់សក្កិសមបំផុតសម្រាប់ក្រុមលោក។ «វាពិតជាសក្កិសមក្នុងការចាញ់ ព្រោះពួកគេឈ្នះលើយើងបានច្រើនគួរសម រាល់ការប្រកួតដែលពួកគេសម្រេចបាន ទាំងការពារ និងព្រមទាំងការប្រកួត។ យើងមានស្ថានភាពជាច្រើន ដែលយើងគួរតែឈ្នះបាល់ ប៉ុន្តែយើងធ្វើមិនបានសម្រេច។»។ អ្នកចាត់ការសញ្ជាតិអាល្លឺម៉ង់បានលើកឡើងបែបនេះ ក្រោយចប់ការប្រកួត។ សប្តាហ៍តែមួយ Liverpool ជួបរឿងខកចិត្តផ្ទួនៗគ្នា ដោយកាលពីថ្ងៃទី៥ ខែវិច្ឆិកា ក្នុងការប្រកួតក្របខណ្ឌ Premier League ក្រុមរបស់លោក Klopp ប្រកួតត្រឹមស្មើជាមួយនឹងក្រុមម្ចាស់ផ្ទះ Luton Town លទ្ធផល ១-១ ហើយត្រូវបានក្រុមម្ចាស់ផ្ទះបើកការនាំមុខមុន។ ការប្រកួតក្រុមដទៃផ្សេងទៀតក្នុងពានរង្វាន់ UEL ៖ ពូល A Freiburg ឈ្នះ TSC Backa Topola ៥-០ West Ham United ឈ្នះ Olympiacos ១-០ ពូល B Ajax Amsterdam ចាញ់ Brighton & Hove Albion ២-០ AEK Athens ចាញ់ Marseille ២-០ ពូល C Rangers ឈ្នះ Sparta Prague ២-១ Real Betis ឈ្នះ Aris Limassol ៤-១ ពូល D Atalanta ឈ្នះ Sturm Graz ១-០ Sporting CP ឈ្នះ Rakow Czestochowa ២-១ ពូល E LASK ឈ្នះ Union St.Gilloise ៣-០ ពូល F Maccabi Haifa ចាញ់ Villarreal ២-១ Rennes ឈ្នះ Panathinaikos ៣-១ ពូល G Servette ឈ្នះ FC Sheriff ២-១ Slavia Prague ឈ្នះ Roma ២-០ ពូល H Qarabag FK ចាញ់ Bayer Leverkusen ១-០ BK Haecken ចាញ់ Molde ៣-១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7107.txt	បន្ទាប់ពីត្រូវបានចាប់ជំរិតរយៈពេល ១២ថ្ងៃ លោក Luis Manuel Diaz ដែលជាឪពុករបស់ Luis Diaz ខ្សែប្រយុទ្ធ Liverpool ត្រូវបានក្រុមមឧទ្ទាមទ័ពព្រៃឆ្វេងនិយមរបស់ប្រទេសកូឡុំប៊ី ELN ដោយលែងវិញ នៅថ្ងៃទី៩ ខែវិច្ឆិកា។ បើតាមការប្រកាសរបស់រដ្ឋាភិបាលកូឡុំប៊ី ឪពុករបស់ Diaz បានវិលត្រឡប់មកវិញដោយសុវត្ថិភាព ខណៈមានការការពារយ៉ាងតឹងរឹងពីសំណាក់មន្ត្រីរដ្ឋាភិបាល។	ចំពោះការចាប់ជំរិតលើឪពុក Diaz បានក្លាយជារឿងដែលរំខានដល់កិច្ចចរចាសន្តិភាព របស់រដ្ឋាភិបាលកូឡុំប៊ី ជាមួយនឹងក្រុមឧន្ទាម ELN ដែលបានធ្វើឡើងកាលពីឆ្នាំមុន។ រវាងរដ្ឋាភិបាលកូឡុំប៊ី និងក្រុមឧន្ទាម ELN ធ្លាប់បានចរចាបញ្ចប់ជម្លោះដែលកើតមានឡើងរយៈពេលជាង ៦០ឆ្នាំ ក្នុងប្រទេសកូឡុំប៊ី ហើយដែលជម្លោះដែលធ្លាប់បានកើតមានធ្វើឱ្យមនុស្សស្លាប់ជាង ៤៥០,០០០នាក់។ ភាគីទាំងសងខាង បានចុះកិច្ចព្រមព្រៀងលើបទឈប់ចាញ់ ចាប់តាំងពីខែសីហា ឆ្នាំ ២០២៣ មកម្ល៉េះ។ កាលពីថ្ងៃទី២៨ ខែវិច្ឆិកា លោក Luis Manuel Diaz និងអ្នកស្រី Cilenis Marulanda ដែលជាឪពុកម្តាយរបស់កីឡាករ Diaz ខ្សែប្រយុទ្ធក្រុម Liverpool ត្រូវបានចាប់ខ្លួនអំឡុងពេលធ្វើដំណើរតាមរថយន្ត នៅក្នុងខេត្ត La Guagira ដែលជាទីកន្លែងដែលអ្នកទាំងពីររស់នៅ។ ពេលចាប់ខ្លួននោះ ម្តាយរបស់ Diaz បានរួចខ្លួនវិញ បន្ទាប់ពីក្រុមឧន្ទាម ELN បានរត់គេចខ្លួនពីសំណាក់មន្ត្រីប៉ូលិស។ មានសេរីភាពឡើងវិញ ឪពុកតារាបាល់ទាត់ក្រុម Liverpool បាននិយាយអរគុណដល់ប្រជាជនប្រទេសកូឡុំប៊ីដែលបានជួយប្រកាសស្វែងរក និងជួយបន់ស្រន់សុំសេចក្តីសុខដល់លោក រួមទាំងគ្រួសារ។ «សូមអរគុណដល់ប្រជាជនទាំងអស់នៃទីក្រុង Barrancas និង La Guajira ព្រមទាំងប្រទេសកូឡុំប៊ីទាំងមូលសម្រាប់ការគាំទ្រដ៏អស្ចារ្យនេះ ដែលពួកគេបានផ្តល់ឱ្យគ្រួសាររបស់ខ្ញុំ។ អរគុណអ្នកទាំងអស់គ្នា ខ្ញុំពិតជាស្រលាញ់អ្នកទាំងអស់គ្នា។»។ លោក Luis Manuel Diaz បាននិយាយបែបនេះ បន្ទាប់ពីវិលត្រឡប់មកដល់ផ្ទះវិញដោយសុវត្ថិភាព។ ទោះជាឪពុកត្រូវបានចាប់ខ្លួននៅក្នុងប្រទេសកូឡុំប៊ីក្តី តែ Diaz មិនបានចាកចេញពីប្រទេសអង់គ្លេសឡើយ ដោយរូបគេត្រូវបំពេញភារកិច្ចជួយដល់ក្រុម Liverpool បើទោះជាត្រូវបានក្រុមអនុញ្ញាតឱ្យរូបគេសម្រាកក៏ដោយក្តី។ Diaz ពេលថ្មីនេះបានចូលលេងជម្រើស ១១នាក់ដំបូងឱ្យ Liverpool ក្នុងពានរង្វាន់ Europa League ដែលចាញ់ក្រោមថ្វីជើង Toulouse ៣-២។ រដ្ឋាភិបាលប្រទេសកូឡុំប៊ី បានស្វះស្វែងយ៉ាងខ្លាំងក្នុងការអំពាវនាវ ទាមទារឱ្យមានការដោះលែងឪពុករបស់កីឡាករវ័យ ២៤ឆ្នាំ ព្រមទាំងបានប្រើប្រាស់កម្លាំងយោធា និងមន្ត្រីប៉ូលិសច្រើនរយនាក់ថែមទៀត រហូតជំរុញឱ្យមានការដោះលែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7108.txt	អ្នកគាំទ្ររបស់ក្រុម Crystal Palace ម្នាក់ដែលធ្លាប់បានរើសអើងពូជសាសន៍លើកីឡាករខ្សែប្រយុទ្ធប្រធានក្រុម Heung-Min Son ដែលលេងឱ្យក្រុម Tottenham Hotspur ត្រូវបានហាមមឃាត់ពីសកម្មភាពទាក់ទងនឹងបាល់ទាត់ រយៈពេល ៣ឆ្នាំ។	រឿងហេតុនៃការរើសអើងពូជសាសន៍ បានកើតឡើងនៅក្នុងជំនួបរវាងក្រុម Spurs ដែលយកឈ្នះលើ Crystal Palace កាលពីឧសភា ដែលជាការប្រកួតក្របខណ្ឌ Premier League រដូវកាលចាស់។ Robert Garland មានវ័យ ៤៤ឆ្នាំ បានបង្ហាញអាកប្បកិរិយារើងអើង ទៅលើ Son ពេលរូបគេបានផ្លាស់ប្តូរចេញពីការប្រកួតនៅក្នុងនាទី៨៩។ បុរសសញ្ជាតិអង់គ្លេសដែលបង្ហាញការរើសអើងពូជសាសន៍លើកីឡាករកូរ៉េខាងត្បូង ត្រូវបានសមត្ថកិច្ចចាប់ខ្លួន និងពិន័យចំពោះការរើសអើង ដែលធ្វើឱ្យប៉ះពាល់សណ្តាប់ធ្នាប់សាធារណៈ។ បុរសវ័យ ៤៤ឆ្នាំ បានសារភាពកំហុសចំពោះការប្រើប្រាស់អាកប្បកិរិយា រើសអើងពូជសាសន៍ នៅក្នុងការកាត់ក្តីរបស់តុលាការអង់គ្លេស កាលពីដើមឆ្នាំ ២០២៣ ។ រូបគេក៏ត្រូវបានបង្គាប់ឱ្យអនុវត្តសេវាសហគមន៍ ប្រមាណ ៦០ម៉ោង និងពិន័យជាប្រាក់។ ទោះយ៉ាងណា ព្រះរាជអាជ្ញាបានជំរុញឱ្យមានដីកាហាមឃាត់បន្ថែមលើការកាត់ទោសលោក Garland ហើយតុលាក៏បានបន្ថែមទោស ដោយមិនឱ្យចូលរួមការប្រកួតកីឡាបាល់ទាត់រយៈពេល ៣ឆ្នាំ បន្ថែមពីលើទោសចាស់។ លើសពីនេះ រាល់ការប្រកួតអន្តរជាតិនានា របស់ក្រុមអង់គ្លេស ឬក៏ក្លិបនានា បុរសរូបនេះ មិនអាចចូលរួមគាំទ្របានឡើយ ដោយសារត្រូវបានដកហូតលិខិតឆ្លងដែន។ មួយវិញចំពោះបញ្ហានៃការរើសអើងនេះ Spurs ក៏បានចេញសេចក្តីថ្លែងការណ៍របស់ខ្លួនមួយ ដោយដាស់តឿនដល់អ្នកគាំទ្រដទៃផ្សេងទៀត ឱ្យឈប់ប្រព្រឹត្តិអំពើរើសអើង ។ Spurs ក៏បានគំរាមចាត់វិធានការគ្រប់បែបយ៉ាងតាមផ្លូវច្បាប់ បើសិនមានរឿងទាំងនេះកើតឡើង លើកីឡាករខ្លួនសារជាថ្មី។ «ក្លិបមិនអត់ឆ្មត់ចំពោះការរើសអើងប្រភេទណាមួយឡើយ ហើយនឹងតែងតែស្វែងរកវិធានការខ្លាំងបំផុត ដែលអាចធ្វើទៅបាន ដើម្បីចាត់វិធានការប្រឆាំងនឹងអ្នកដែលទទួលខុសត្រូវ។»។ ក្លិប Spurs បាននិយាយក្នុងសេចក្តីថ្លែងការណ៍យ៉ាងដាច់ណាត់របស់ខ្លួនបែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7109.txt	លោក Erik ten Hag អ្នកចាត់ការក្រុម Manchester United ទាមទារឱ្យកូនក្រុមចេះសាមគ្គីគ្នាឡើងវិញ ក្រោយពេលដែលក្រុមធ្វើមិនបានល្អ ធ្លាក់ចេញពីការប្រកួតពានរង្វាន់ EFL Cup ជុំទី៤ នាថ្ងៃទី១ ខែវិច្ឆិកា ដោយចាញ់ក្រុម Newcastle United ៣-០។ រីឯលោក Mikel Arteta អ្នកចាត់ការ Arsenal ថាខ្លួនទទួលការស្តីបន្ទោសសម្រាប់បរាជ័យក្រោមថ្វីជើង West Ham United លទ្ធផល ៣-១។	ក្រុមបិសាចក្រហមមិនអាចការពារតំណែងរបស់ខ្លួនក្នុងនាមជាក្រុមជើងឯក ដោយត្រូវបានក្រុមដែលធ្លាប់ប៉ះគ្នានៅវគ្គផ្តាច់ព្រ័ត្រក្នុងរដូវកាល ២០២២-២៣ ក្រុម Newcastle United ទម្លាក់ចេញពីការប្រកួតនៅត្រឹមជុំទី៤ លទ្ធផល ៣-០ ក្នុងកីឡដ្ឋាន Old Trafford។ Man United ចាញ់ការប្រកួតដោយលទ្ធផល ៣-០ ក្នុងទឹកដី ២លើកជាប់គ្នាក្នុងសប្តាហ៍តែមួយ។ «វាមានផ្លូវតែមួយគត់នោះគឺត្រូវសាមគ្គីគ្នា។ ប៉ុន្តែអ្នកក៏ត្រូវតែមានវិន័យល្អ ហើយអ្នកនឹងត្រូវធ្វើការងាររួមគ្នាជាធ្លុងមួយ គ្រប់គ្នាត្រូវតែមានការទទួលខុសត្រូវ ហើយការសហការគ្នា។»។ អ្នកចាត់ការសញ្ជាតិហូឡង់ដែលកំពុងស្ថិតក្នុងសម្ពាធ បន្ទាប់ពីក្លិបបានជួបបញ្ហាចាប់ផ្តើមរដូវកាលថ្មីមិនល្អជិត ១សតវត្សរ៍ បាននិយាយបែបនេះក្រោយចប់ការប្រកួត។ Man United បានចាញ់ការប្រកួតចំនួន ៥ នៅក្នុងការប្រកួតក្នុងទឹកដី ១០លើកដំបូង រាល់ការប្រកួត ចាប់តាំងពីឆ្នាំ ១៩៣០-៣១។ ពួកគេក៏ចាញ់ ៥ប្រកួត ពីការប្រកួតប្រជែង ១០លើក ដែលជាលើកដំបូងបង្អស់នៅក្នុង Premier League។ ចំណែកក្រុម Arsenal ដែលកំពុងតែស្វែងរកការឈ្នះពានរង្វាន់នានា ក្រោយពេលពង្រឹងក្រុមខ្លាំងដោយបានចំណាយប្រាក់យ៉ាងច្រើនក្នុងការនាំចូលកីឡាករថ្មីសម្រាប់រដូវកាល ២០២៣-២៤ ក៏បានធ្លាក់ចេញ ដោយត្រូវបានក្រុម West Ham United ទម្លាក់ចេញ ក្រោយយកឈ្នះលទ្ធផល ៣-១ នៅក្នុងកីឡដ្ឋាន London។ កូនក្រុមធ្វើមិន អ្នកចាត់ការសញ្ជាតិអេស្ប៉ាញនិយាយថាលោកខកចិត្តចំពោះលទ្ធផល ហើយក៏បានអះអាងបន្ថែមទៀតថាលោកនឹងទទួលរាល់ការស្តីបន្ទោសសម្រាប់លទ្ធផលមិនល្អ។ លោក Arteta បាននិយាយដូច្នេះថា ៖ «ខ្ញុំពិតជាខកចិត្តខ្លាំង ខ្ញុំទទួលខុសត្រូវចំពោះរឿងនេះ យើងបានធ្លាក់ចេញពី EFL Cup តែយើងចង់លេងរាល់ការប្រកួតដែលខុសប្លែកគ្នា និងការប្រកួតប្រជែងខ្លាំងៗ។ […] ខ្ញុំខកចិត្តខ្លាំងលើខ្លួនឯង ហើយរាល់ពេលដែលយើងចាញ់វាគឺឈឺចាប់ខ្លាំង។»៕ ក្រុមដែលត្រូវបន្តដំណើរឈានទៅកាន់វគ្គ ៨ក្រុមចុងក្រោយ EFL Cup ៖ Everton ទទួល Fulham Chelsea ទទួល Newcastle United Port vale ទទួល Middlesbrough Liverpool ទទួល West Ham United អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_711.txt	មហាសេដ្ឋីតៃវ៉ាន់ លោក Robert Tsao នៅថ្ងៃទី ១ ខែកញ្ញា បានបង្ហាញពីផែនការមួយដោយយកលុយរបស់លោកផ្ទាល់ប្រមាណ៣៣លានដុល្លារ ទៅហ្វឹកហ្វឺនជនស៊ីវិលជាង៣លាននាក់ឱ្យក្លាយជាអ្នកចម្បាំងដើម្បីជួយការពារកោះតៃវ៉ាន់ ក្នុងករណីចិនឈ្លានពាន។ នេះបើតាមការចេញផ្សាយរបស់ទីភ្នាក់ងារព័ត៌មាន AFP។	ភាពតានតឹងរវាងចិន និងកោះតៃវ៉ាន់ហក់ឡើងដល់ចំណុចក្តៅថ្មីមួយ បន្ទាប់ពីដំណើរទស្សនកិច្ចរបស់ប្រធានសភាតំណាងអាម៉េរិកទៅក្រុងតៃប៉ិកាលពីដើមខែសីហា។ ទស្សនកិច្ចរបស់មន្រ្តីជាន់ខ្ពស់លំដាប់ទីបីរបស់អាម៉េរិកនេះបង្កឱ្យក្រុងប៉េកាំងធ្វើសមយុទ្ធយោធាឆ្លើយតបដោយមានបាញ់មីស៊ីល បញ្ជូននាវា និងយន្តហោះចម្បាំងឆ្លងកាត់ដែនអាកាស និងទឹកជុំវិញកោះតៃវ៉ាន់ ដែលនេះជាការហាត់សមដ៏គឃ្លើន និងធំបំផុតតាំងពីពាក់កណ្តាលទសវត្សរ៍ឆ្នាំ ៩០ មក។ ដោយរស់នៅក្រោមការគំរាមកំហែងពីសំណាក់ចិនជាច្រើនទសវត្សរ៍មកហើយ ក្រុងតៃប៉ិក៏មិននៅស្ងៀមដែរដោយបានធ្វើសមយុទ្ធយោធាពង្រឹងសមត្ថភាព ហើយព្រមានថានឹងវាយប្រហារតបទៅវិញ បើកងកម្លាំងប្រដាប់អាវុធចិនចូលទឹកដីខ្លួន។ ខណៈកងកម្លាំងប្រយុទ្ធនៅស្ទើរយ៉ាងខ្លាំងបើធៀបទៅនឹងចិន មហាសេដ្ឋីតៃវ៉ាន់មួយរូប លោក Robert Tsao នៅថ្ងៃទី១ ខែកញ្ញាបានប្រកាសបរិច្ចាគលុយប្រមាណ៣៣លានដុល្លារដើម្បីយកទៅហ្វឹកហ្វឺនជនស៊ីវិលតៃវ៉ាន់ជាង ៣ លាននាក់។ បើតាមលោក Tsao ដែលជាអ្នកជំនួញតៃវ៉ាន់ដ៏ជោគជ័យម្នាក់ ហើយក៏ជាអ្នកបង្កើតក្រុមហ៊ុនផលិតមីក្រូឈីប UMC ទឹកប្រាក់ប្រមាណ២០លានដុល្លារនឹងយកទៅបង្ហាត់អ្នកចម្បាំងខ្លាឃ្មុំខ្មៅ៣លាននាក់ដែលអាចធ្វើការជាមួយយោធាបាននៅ៣ឆ្នាំខាងមុខ។ រីឯ ប្រហែល១៣លានដុល្លារទៀតនឹងយកទៅហ្វឹកហ្វឺនផ្នែកជំនាញបាញ់ប្រហារទៅកាន់អ្នកបាញ់កាំភ្លើង៣សែននាក់។ «ការគំរាមរបស់បក្សកុម្មុយនីស្តចិនគឺកំពុងកើនឡើង ហើយការប្រយុទ្ធនេះតំណាងឱ្យសេរីភាពប្រឆាំងទាសភាព ប្រជាធិបតេយ្យប្រឆាំងអំណាចផ្តាច់ការ និងជនស៊ីវិលប្រឆាំងនឹងអ្នកយង់ឃ្នង»។ លោក Tsao លើកឡើងបែបនេះដោយបន្តថា ប្រសិនបើតៃវ៉ាន់អាចទប់ទល់មហិច្ឆតារបស់ចិនបាន នោះមិនត្រឹមតែអាចការពារមាតុភូមិតៃវ៉ាន់បានប៉ុណ្ណោះទេ តែថែមទាំងរួមចំណែកយ៉ាងធំធេងដល់ស្ថានភាពពិភពលោកបច្ចុប្បន្ន។ លើសពីនេះ មហាសេដ្ឋីតៃវ៉ាន់វ័យ ៧៥ ឆ្នាំរូបនេះព្រមានថា វានឹងក្លាយជាការសម្លាប់ដោយចេតនា ហើយក៏ជាឧក្រិដ្ឋកម្មសង្រ្គាម និងសង្រ្គាមប្រឆាំងមនុស្សជាតិដ៏ឃោរឃៅដែរ ប្រសិនបើចិនប្រើកម្លាំងវាយប្រហារតៃវ៉ាន់។ បើតាមការប៉ាន់ស្មានរបស់មន្ទីរបញ្ចកោណ កងកម្លាំងតៃវ៉ាន់ មានតិចជាងកងទ័ពរំដោះប្រជាជនច្រើនដោយកងកម្លាំងជើងគោកមានតែ៨៨០០០នាក់ ធៀបនឹងកងទ័ពចិនមានដល់១លាននាក់។ បន្ថែមពីនេះ កាតព្វកិច្ចចូលយោធាបម្រើប្រទេសសម្រាប់បុរសតៃវ៉ាន់មានត្រឹម៤ខែប៉ុណ្ណោះ ខណៈចិនមានរយៈពេលដល់ទៅពី៣ទៅ៤ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7110.txt	ក្លិប LOSC Lille បានប្រកាសថាអ្នកគាំទ្ររបស់ខ្លួន ត្រូវបានហាមឃាត់ទៅទស្សនាការប្រកួតទល់នឹងក្រុមម្ចាស់ផ្ទះ Olympique de Marseille ព្រោះតែបារម្ភពីបញ្ហាសុវត្ថិភាព ក្រោយពេលដែលរថយន្តដឹកកីឡាករក្រុម Olympique Lyonnais រងការវាយប្រហារពីការគប់ដុំពីអ្នកគាំទ្រ។	ក្រុម Marseille ត្រូវស្វាគមន៍ក្រុមភ្ញៀវ Lille សម្រាប់ជំនួបក្របខណ្ឌ Ligue 1 នៅថ្ងៃទី៤ ខែវិច្ឆិកា វេលាម៉ោង ៣យប់រំលងអាធ្រាត្រ។ កាលពីសប្តាហ៍មុនជំនួបរវាងក្រុម Marseille ទទួលក្រុមភ្ញៀវ Lyon ត្រូវបានលុបចោលការប្រកួតទាំងស្រុង បន្ទាប់ពីរថយន្តដឹកកីឡាកររបស់ក្រុម Lyon ត្រូវបានរងការវាយប្រហារ ពីការគប់ដុំថ្មពីសំណាក់អ្នកគាំទ្រក្រុម Marseille។ គ្រូបង្វឹកក្រុម Lyon លោក Fabio Grosso បានរងរបួសបែកក្បាល និងអំបែងកញ្ចក់តូចៗជាប់លើផ្ទៃមុខ ពីការគប់ដុំថ្មនេះ។ មើលឃើញពីក្តីបារម្ភអំពីសុវត្ថិភាពរបស់អ្នកគាំទ្រ ក្លិប Lille នាថ្ងៃទី៣ ខែវិច្ឆិកា បានសម្រេចចិត្តហាមឃាត់អ្នកគាំទ្រខ្លួនមិនឱ្យធ្វើដំណើរទៅកាន់ទីក្រុង Marseille។ «ប្រសិនបើអាជ្ញាធរបានសម្រេចថាពួកគេនឹងមិនអាចការពារសុវត្ថិភាពរបស់អ្នកគាំទ្រ Lille ប្រមាណ ២៥០នាក់ដែលគ្រោងធ្វើដំណើរទៅកាន់ទីក្រុង Marseille នោះក្លិប Lille ត្រូវតែសម្រេចចិត្តដើម្បីការពារអ្នកគាំទ្រពីបញ្ហាដែលអាចនឹងកើតមាន។»។ នេះបើតាមសេចក្តីប្រកាសរបស់ក្លិប Lille។ បើតាមការអះអាងរបស់រដ្ឋមន្ត្រីក្រសួងកីឡាបារាំងលោកស្រី Amelie Oudea-Castera កាលពីថ្ងៃទី៣០ ខែតុលា ក្រោយការកើតហេតុមុនពេលប្រកួតរវាង Marseille និង Lyon មនុស្សចំនួន ៧នាក់ត្រូវបានចាប់ខ្លួន។ កាលនោះគ្រូបង្វឹកក្រុម Lyon ៦នាក់ និងអ្នកគាំទ្រ គជាគោលដៅនៃការវាយប្រហារនោះ។ កាលពីថ្ងៃទី២ ខែវិច្ឆិកា ស្ថាប័នគ្រប់គ្រងលីគបារាំង (LFP) បានអះអាងថាការប្រកួតរវាងក្រុម Marseille ទល់នឹង Lyon ត្រូវរៀបចំឡើងវិញនៅថ្ងៃទី៦ ខែធ្នូ ប៉ុន្តែទីតាំងនៅមិនទាន់បានបញ្ជាក់ឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7111.txt	ក្លិប Paris Saint Germain បានឡើងកាន់កាប់តំណែងកំពូលតារាងក្របខណ្ឌ Ligue 1 ក្រោយការប្រកួតឈ្នះលើក្រុម Montpellier ដោយលទ្ធផល ៣-០ នាថ្ងៃទី៣ ខែវិច្ឆិកា។ គ្រាប់បាល់ជ័យជម្នះរកបានដោយកីឡាករ Lee Kang-in, Warren Zaire Emery និង Vitinha។	ក្រុមម្ចាស់ផ្ទះបានបើកការនាំមុខតាំងតែនាទី១០ មកម្ល៉េះនៃការប្រកួត ដែលជាការស៊ុតបាល់យ៉ាងល្អបំប៉ោងសំណាញ់ទីពីសំណាក់កីឡាករសញ្ជាតិកូរ៉េខាងត្បូង Lee Kang-in ពីការបញ្ជូនបាល់ដ៏ល្អ និងការសាមគ្គីគ្នា ពីសំណាក់មិត្តរួមក្រុម Achraf Hakimi ទៅកាន់ Kylian Mbappe ។ ក្រុមភ្ញៀវបានព្យាយាមស្វែងរកគ្រាប់បាល់តាមស្មើមកវិញ ប៉ុន្តែក្រុម PSG បែរជាដណ្តើមបាល់បាន រួចក៏ឆ្មកឱកាសវាយសម្រុក ដែលធ្វើឱ្យកីឡាករវ័យ ១៧ឆ្នាំ Zaire Emery ស៊ុតបន្ថែមគ្រាប់ទី២ ឱ្យក្រុម PSG នៅនាទី៥៨។ ខ្សែការពារស្លាបស្តាំ Hakimi បានផ្តល់ឱកាសដល់កីឡាករ Vitinha ដែលទើបប្តូរចូលនៅក្នុងទី ៦៦ ជាអ្នកសម្រេចគ្រាប់បាល់ទី៣ តាមរយៈការបញ្ជូនបាល់យ៉ាងល្អ។ បន្ទាប់ពីបានយកឈ្នះការប្រកួតលើ Montpellier ដោយលទ្ធផល ៣-០ រួចមក បានជួយក្រុម PSG ឱ្យឡើងឈរនៅចំណាត់ថ្នាក់កំពូលតារាងដោយមាន ២៤ពិន្ទុក្នុងដៃ ដែលមានកម្លាត ២ពិន្ទុឈរពីលើក្រុម OGC Nice ដែលមានចំណាត់ថ្នាក់លេខ ២។ ចំណែក Montpellier ជាក្រុមស្ថិតនៅចំណាត់ថ្នាក់លេខ ១១ មាន ១១ពិន្ទុក្នុងដៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7112.txt	សហព័ន្ធកីឡាបាល់ទាត់អឺរ៉ុប (UEFA) ដាក់ទណ្ឌកម្មលើសហព័ន្ធកីឡាបាល់ទាត់ប្រទេសបូស្នី (NFSBIH) សម្រាប់ការរំខានពីសំណាក់ហ្វូងអ្នកគាំទ្រនៅក្នុងការប្រកួតវគ្គជម្រុះ Euro 2024 របស់ក្រុមជម្រើសជាតិបូស្នី។ នេះបើតាមការប្រកាសរបស់ស្ថាប័នគ្រប់គ្រងបាល់ទាត់អឺរ៉ុប នាថ្ងៃទី២៥ ខែតុលា។	ក្រុមប្រឹក្សាគ្រប់គ្រងក្រមសីលធម៌ និងវិន័យរបស់ UEFA បានដាក់ពិន័យជាប្រាក់ចំនួន ២១,០០០ដុល្លារ ទៅលើសហព័ន្ធបាល់ទាត់បូស្នី និងបញ្ជាឱ្យបិទផ្នែកខ្លះនៃកីឡដ្ឋានរបស់ពួកគេ សម្រាប់ការប្រកួតបន្ទាប់ក្នុងទឹកដី បន្ទាប់ពីអ្នកគាំទ្រប្រទេសមួយនេះ បានបង្កការអុកឡុក និងអាកប្បកិរិយារើសអើង អំឡុងពេលការប្រកួតជាមួយនឹងក្រុមព័រទុយហ្កាល់ កាលពីថ្ងៃទី១៧ ខែតុលា។ ជំនួបនោះ ព័រទុយហ្កាល់យកឈ្នះ ៥-០។ NFSBIH ក៏ត្រូវរងពិន័យជាប្រាក់បន្ថែម ២៦,០០០អឺរ៉ុ (២៩,០០០ដុល្លារ) សម្រាប់ការបិទច្រកចេញចូលសាធារណៈ ចេញចូលកីឡដ្ឋាន និងបានចោលរបស់របរវត្ថុផ្សេងៗចូលក្នុងទីលានប្រកួតផងដែរ។ UEFA ក៏បានដាក់ទណ្ឌកម្មបន្ថែមទៀតទៅលើប្រទេសបូស្នី ដោយហាមឃាត់ការលក់សំបុត្រចូលទស្សនាសម្រាប់អ្នកគាំទ្រ នៅការប្រកួតបន្ទាប់ក្រៅទឹកដីរបស់ពួកគេ សម្រាប់ការចោលកាំជ្រូចភ្លើង និងកាំជ្រូចផ្ទុះក្នុងកីឡដ្ឋានអំឡុងក្រុមពួកគេនឹងត្រូវជួបក្រុមលិចស្តង់ស្តាញ កាលពីថ្ងៃទី១៣ ខែតុលា។ UEFA បន្ថែមការពិន័យទឹកប្រាក់ចំនួន ២១,០០០ដុល្លារបន្ថែមសម្រាប់រឿងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7113.txt	Andre Onana អ្នកចាំទីក្រុម Manchester United បង្ហាញការគាំទ្រដល់មិត្តរួមក្រុម Alejandro Garnacho ជុំវិញការបង្ហោះរូបនៅលើបណ្តាញសង្គម X ដោយដាក់រូបសត្វស្វាហ្គូរីឡាដំណាងឱ្យការសង្គ្រោះគ្រាប់បាល់ពិន័យ ១១ម៉ែត្រជាមួយនឹងអ្នកចាំទីសញ្ជាតិកាម៉េរូន។ ទោះ Onana មិនប្រកាន់ការដាក់រូបភាពសត្វស្វាហ្គូរីឡានោះ ប៉ុន្តែត្រូវបានគេចាត់ទុកថាប្រៀបបានជាការរើសអើង ស្របពេល Garnacho ត្រូវសហព័ន្ធកីឡាបាល់ទាត់អង់គ្លេស (FA) បើកការស៊ើបអង្កេត។	Garnacho កីឡាករវ័យ ១៩ឆ្នាំ សញ្ជាតិអាហ្សង់ទីន បានបង្ហោះរូបភាពដែលមានរូបគេឈរក្បែខ្សែការពារ Harry Maguire អបអរជាមួយនឹងអ្នកចាំទី Onana ក្រោយរូបគេបានសង្គ្រោះគ្រាប់បាល់ពិន័យ ១១ម៉ែត្រនៅចុងម៉ោង ក្នុងជំនួបពានរង្វាន់វគ្គជម្រុះ UEFA Champions League ទល់នឹងក្រុម FC Copenhagen កាលពីថ្ងៃទី២៤ ខែតុលា។ ការបង្ហោះនោះ Garnacho បានដាក់រូបភាពដែលបង្ហាញពីអារម្មណ៍ ឬ (Emoji) ដោយដាក់រូបសត្វស្វាហ្គូរីឡា (Gorilla) ប៉ុន្តែប៉ុន្មានម៉ោងក្រោយមក រូបគេក៏បានលុបការបង្ហោះនោះចេញវិញ។ បើតាមប្រព័ន្ធផ្សព្វផ្សាយរបស់អង់គ្លេស ស្ថាប័ន FA បានទាក់ទងទៅកាន់ខ្សែប្រយុទ្ធសញ្ជាតិអាហ្សង់ទីនសួរនាំចំពោះការបង្ហោះរូបភាពដោយមានរូបស្វាហ្គូរីឡា ដែលហាក់សំដៅទៅកាន់អ្នកចាំទី Onana។ ទោះបីជាយ៉ាងនេះក្តី Onana ក៏បានបង្ហោះនៅលើបណ្តាញសង្គម X គាំទ្រដល់ការបង្ហោះរបស់មិត្តរួមក្រុម ហើយថែមទាំងថាខ្សែប្រយុទ្ធគ្មានកំហុសចំពោះការបង្ហោះនោះឡើយ។ Onana បាននិយាយបែបនេះ ៖ « មនុស្សគ្រប់គ្នាមិនអាចជ្រើសរើសអ្វីដែលនឹងធ្វើឱ្យខ្ញុំគួរអាក់អន់ចិត្តឡើយ។ ខ្ញុំដឹងច្បាស់ថា Garnacho ចង់មានន័យយ៉ាងណា ដោយរូបភាពនោះគេចង់បង្ហាញពីថាមពល និងកម្លាំង ហើយរឿងរ៉ាវទាំងនេះមិនគួរបន្តមានរឿងវែងឆ្ងាយទៀតទេ។»។ អំឡុងការប្រកួតដែល Man United យកឈ្នះការប្រកួត Champions League ក្នុងពូល A ដោយយកឈ្នះលើក្រុម FC Copenhagen ដោយគ្រាប់បាល់ជ័យជម្នះ ១-០ ជាការតែតយ៉ាងល្អពីសំណាក់ខ្សែការពារ Harry Maguire។ Harry Maguire តែតបាល់បញ្ចូលទី១គ្រាប់ និង Onana សង្គ្រោះបាល់ពិន័យ ១១ម៉ែត្រចុងម៉ោង ជាតួឯកក្នុងការជួយនាំ ៣ពិន្ទុ លើកដំបូងក្នុងការប្រកួតពានរង្វាន់អឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7114.txt	លោក Ange Postecoglou អ្នកចាត់ការក្រុម Tottenham Hotspur និយាយថាការឈរនៅចំណាត់ថ្នាក់កំពូលតារាងនៃក្របខណ្ឌ Premier League រួមជាមួយនឹងកំណត់ត្រាមិនដែលចាញ់ ៩ប្រកួតជាប់គ្នា គឺជារឿងលឿនពេកនៅដើមរដូវកាល។ អ្នកចាត់សញ្ជាតិ ក្រិក យល់ថាក្រុមរបស់លោកនៅមានផ្លូវវែងឆ្ងាយបន្តទៀតសម្រាប់ការប្រកួតប្រជែង។	នាសន្និសីតកាសែតមុនការប្រកួតក្នុងក្របខណ្ឌ Premier League នាថ្ងៃទី២៦ ខែតុលា លោក Postecoglou បានបដិសេធពីការយល់ឃើញជុំវិញការលើកឡើងពីឱកាសក្នុងការឈ្នះពានរង្វាន់លីគកំពូលរបស់ Spurs ខណៈទើបនៅដើមរដូវកាល។ «មានហេតុផលដ៏ល្អមួយដែលគ្មានអ្នកគ្រប់គ្រងណាម្នាក់នឹងនិយាយអំពីពានរង្វាន់នៅក្នុងខែតុលា និងវិច្ឆិកានោះទេ ហើយនេះក៏ព្រោះតែយើងទាំងអស់គ្នាដឹងថាមានផ្លូវដ៏វែងឆ្ងាយដែលត្រូវទៅ។ យើងមិនបាននិយាយអំពីរយៈពេលជាមួយនឹងកីឡាករឡើយ លំហូរព័ត៌មានសំខាន់ៗរបស់ខ្ញុំគឺអំពីរបៀបដែលយើងអាចបន្តកែលម្អរបៀបដែលយើងអាចស្រាយបញ្ហាដែលប្រឈមក្នុងការលេង ស្ថិតក្នុងលីគដែលមានការប្រកួតប្រជែងខ្លាំងបំផុតក្នុងពិភពលោករៀងរាល់សប្តាហ៍។»។ លោក Postecoglou បាននិយាយបែបនេះ។ ខណៈដែលជាក្រុមតែមួយនឹងត្រូវប្រកួតនៅក្នុងថ្ងៃទី២៧ ខែតុលា ក្នុងជំនួបពានរង្វាន់ Premier League ទល់នឹងក្រុម Crystal Palace ប្រសិនបើក្រុម Spurs អាចឈ្នះការប្រកួតនោះពួកគេនឹងបើកការនាំមុខនៅកំពូលតារាងដោយមាន ៥ពិន្ទុដាច់ពីក្រុមលេខ ២ មុនពេលដែលក្រុមប្រជែងពានស្ថិតនៅចំណាត់ថ្នាក់លេខ ២ និងលេខ ៣ ត្រូវប្រកួតនៅពេលក្រោយ។ បច្ចុប្បន្ន Spurs ស្ថិតនៅកំពូលតារាងដោយមាន ២៣ពិន្ទុ ក្នុងដៃ ហើយក៏កំពុងតែសម្លឹងមើលការបន្តកំណត់ត្រាឈ្នះមិនដែលចាញ់នៅក្នុងក្របខណ្ឌ Premier League។ ចំណែកក្រុម Crystal Palace ជាក្រុមស្ថិតនៅចំណាត់ថ្នាក់លេខ ១១ ដែលមានពិន្ទុ ១២ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7115.txt	ការប្រកួតពានរង្វាន់ក្លិបកំពូលតំបន់អឺរ៉ុប UEFA Champions League វគ្គចែកពូលជុំទី៣ នារាត្រីថ្ងៃទី២៥ ខែតុលា ក្រុមខ្លាំងៗមកពីលីគកំពូលចំនួន ៣ ប្រជែងឈ្នះការប្រកួតឡើងឈរកំពូលតារាងតាមពូលរៀងៗខ្លួន។ Barcelona យកឈ្នះក្រុម Shakhtar Donetsk លទ្ធផល ២-១ ទាំងលំបាក ខណៈពេលដែល Manchester City ឈ្នះ Young ក្នុងទឹកដី ៣-១ រីឯជើងខ្លាំងបារាំង Paris Saint Germain លត់ AC Milan ៣-០ ដើម្បីឡើងឈរកំពូលតារាងរៀងខ្លួន។	ជ័យជម្នះរបស់ Barca អរគុណទៅដល់គ្រាប់បាល់ដែលកើតចេញពីកីឡាករ Ferran Torres នៅនាទី២៨ និង Fermin Lopez នាទី៣៦ ក្នុងវគ្គទីមួយ ដើម្បីជួយដល់ក្រុមដែលដឹកនាំដោយលោក Xavi Hernandez ក្រសោបបាន ៣ពិន្ទុបន្ថែមសម្រាប់ជុំទី៣ ជើងទីមួយ ក្នុងពូល H។ Shakhtar Donetsk តាមបាន ១គ្រាប់មកវិញនៅនាទី៦២ ក្នុងវគ្គទីពីរ ដោយកីឡាករ Georgiy Sudakov។ ឆ្លងកាត់ ៣ប្រកួត Barca មិនដែលចាញ់ឡើយ ដោយរកបាន ៩ពិន្ទុពេញ ដើម្បីកាន់កាប់តំណែងកំពូលតារាង ឈរពីលើក្រុមលេខ ២ FC Porto មកពីព័រទុយហ្កាល់ ដែលបានប្រកួតយកឈ្នះលើក្រុម Royal Antwerp លទ្ធផល ៤-១ នៅជុំទី៣ នេះ។ Shakhtar Donetsk ឈរចំណាត់ថ្នាក់លេខ ៣ មាន៣ពិន្ទុ ខណៈដែលក្រុមបាតតារាងជា Royal Antwerp មិនដែលឈ្នះការប្រកួតសោះ។ Man City ក្រុមការពារជើងឯកក៏បន្តធ្វើបានល្អក្នុងដំណើរការប្រជែង UCL ដោយបានយកឈ្នះការប្រកួតលើក្រុម Young Boys លទ្ធផល ៣-១ ក្នុងទឹកដីកីឡដ្ឋាន Etihad របស់ខ្លួន ក្នុងជំនួបពូល G។ ក្រុម Man City បើទោះជាមួយរយៈចុងក្រោយមានបញ្ហាទម្រង់លេងបន្តិចបន្តួចក្នុងលីគក៏ដោយក្តីប៉ុន្តែពួកគេនៅតែត្រូវបានគេរំពឹងថានឹងអាចជាក្រុមមួយដែលពិបាកក្នុងការយកឈ្នះ សម្រាប់ក្រុមដទៃផ្សេងទៀតនៅក្នុង UCL។ ក្រុមដឹកនាំដោយលោក Pep Guardiola ក៏រកបាន ៩ពិន្ទុពេញពីការប្រកួតចំនួន ៣លើកដូចគ្នា ហើយក្រុមលេខ ២ RB Leipzig មាន ៦ពិន្ទុ ឈរពីលើក្រុម Young Boys លេខ៣ និងក្រុម FK Crvena Zvezda លេខ៤ ដែលមាន ១ពិន្ទុដូចគ្នា។ សម្រាប់ជំនួបពូល F ដែលជាពូលដ៏តានតឹងខ្លាំងពោរពេញដោយក្រុមខ្លាំងៗ PSG ជើងខ្លាំងរបស់បារាំង ធ្វើបានល្អខ្លាំង ដោយបានយកឈ្នះការប្រកួតលើក្រុមខ្លាំងមកពីអ៊ីតាលី AC Milan លទ្ធផល ៣-០។ ជ័យជម្នះដ៏ត្រជះត្រចង កើតចេញពីការសហការគ្នាបានយ៉ាងល្អរបស់តំបន់ខ្សែប្រយុទ្ធ ដោយកីឡាករ Kylian Mbappe ស៊ុតគ្រាប់ទីមួយ នៅនាទី៣២ ហើយចូលវគ្គទីពីរ កីឡាករ Kolo Muani ស៊ុតគ្រាប់ទីពីរ នាទី៥៣ និងគ្រាប់ទីបីដោយកីឡាករសញ្ជាតិកូរ៉េខាងត្បូង Lee Kang-in។ PSG ឈ្នះការប្រកួតឡើងឈរកំពូលតារាង ដែលមាន ៦ពិន្ទុក្នុងដៃ ខណៈដែល Borussia Dortmund បានយកឈ្នះលើក្រុមម្ចាស់ផ្ទះ Newcastle United លទ្ធផល ១-០ ដើម្បីឡើងឈរនៅចំណាត់ថ្នាក់លេខ ២ ដោយមាន ៤ពិន្ទុ។ ដ្បិតក្នុងនាមជាម្ចាស់ផ្ទះប៉ុន្តែ Newcastle បានធ្វើឱ្យរបូតឱកាសក្នុងរក្សាតំណែងលេខ ២ របស់ខ្លួន ចំណែក AC Milan ក្រុមចំណាត់ថ្នាក់កំពូលទាំង ៤ UCL រដូវកាលមុន ហាក់ជួបវិបត្តិក្នុងការប្រជែងនៅក្នុងពូលដ៏ខ្លាំងមួយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7116.txt	លោក Pep Guardiola អ្នកចាត់ការទូទៅ Manchester City បានអះអាងថាខ្សែប្រយុទ្ធ Erling Haaland នឹងបន្តការស៊ុតបាល់បញ្ចូលទីរហូតដល់រូបគេចូលនិវត្តន៍ពីអាជីពកីឡាករបាល់ទាត់។ ការលើកឡើងរបស់លោក Pep បន្ទាប់ពីខ្សែប្រយុទ្ធន័រវែសរូបនេះ រកបាន ២គ្រាប់ ក្នុងជ័យជម្នះរបស់ក្រុមមេឃខៀងក្នុងការប្រកួតឈ្នះលើក្រុម Young Boys លទ្ធផល ៣-១ នៃជំនួបពានរង្វាន់ UEFA Champions League វគ្គចែកពូល ពូល G នារាត្រីថ្ងៃទី២៥ ខែតុលា។	ក្រុមការពារជើងឯក បានដាក់សម្ពាធ Young Boys ក្រោយក្រុមភ្ញៀវរកបានគ្រាប់បាល់តាមស្មើ ១-១ មកវិញនៅដើមវគ្គទីពីរក្នុងនាទី៥២ បន្ទាប់ពីកីឡាករខ្សែការពារ Akanji រកបានគ្រាប់បាល់នាំមុខនៅនាទី៤៨។ ខ្សែប្រយុទ្ធ Erling Haaland រកបានគ្រាប់បាល់នាំមុខមកវិញ ដោយការស៊ុតបាល់ពិន័យ ១១ម៉ែត្រ នៅនាទី៦៧ និងការស៊ុតបាល់បន្ថែមគ្រាប់ទី៣ នៅនាទី៨៦។ ក្រោយការប្រកួតលោក Guardiola ជាអ្នកចាត់ការក្រុមបានផ្តល់ការកោតសរសើរ និងគោរពដល់កីឡាករដែលរកបានគ្រាប់បាល់ ដោយលោកបាននិយាយថាកីឡាករដែលរកបានគ្រាប់បាល់គ្រប់ការប្រកួតពិតជាសំខាន់ខ្លាំងសម្រាប់ក្រុម។ «វាជារឿងសំខាន់បំផុតដែលមានឱកាសនេះ មនុស្សគ្រប់គ្នារំពឹងថារូបគេអាចរកបានគ្រាប់បាល់ ៤គ្រាប់រាល់ការប្រកួត មនុស្សទាំងនោះចង់ឱ្យរូបគេបរាជ័យដោយការលើកឡើងបែបនេះ។ កីឡាកររូបនេះនឹងរកបានគ្រាប់បា់រហូតក្នុងជីវិតរបស់គេ ជាមួយនឹងឱកាស រូបគេគឺជាកីឡាករដ៏អស្ចារ្យបំផុត ហើយពេលខ្លះយើងខកខានឱកាសក្នុងការប៉ះបាល់ ឬក៏រកស្វែករកចន្លោះដែលយើងអាចជាមួយ Kevin de Bruyne ដើម្បីផ្តល់ឱកាសដល់រូបគេក្នុងការស៊ុតគ្រាប់បាល់ក្នុងការប្រកួតទាំងអស់។»។ លោក Pep Guardiola បាននិយាយបែបនេះក្រោយចប់ការប្រកួត។ អ្នកចាត់ការសញ្ជាតិអេស្ប៉ាញក៏បានអះអាងបន្ថែមទៀតថា Haaland នឹងរកគ្រាប់បាល់រហូតដល់ការប្រកួតថ្ងៃចុងក្រោយដែលគេលេងបាល់ទាត់។ ក្រុម Man City នឹងវិលត្រឡប់ទៅកាន់ការប្រកួតក្នុងក្របខណ្ឌ Premier League ដោយជាការប្រកួតដ៏ធំដែលជំនួបទីក្រុងតែមួយ Manchester Derby ដោយពួកគេត្រូវធ្វើដំណើរទៅកាន់ទឹកដីកីឡដ្ឋាន Old Trafford ដើម្បីប្រជែងគ្នាបន្តទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7117.txt	Cristiano Ronaldo រកបានគ្រាប់បាល់ ១គ្រាប់នៅក្នុងជ័យជម្នះរបស់ក្រុម Al Nassr លើក្រុម Al Khaleej លទ្ធផល ២-០ ដែលតារាបាល់ទាត់វ័យ ៣៨ឆ្នាំ ប្រើពេលត្រឹមតែ ២៦នាទីប៉ុណ្ណោះ ដើម្បីស៊ុតគ្រាប់នាំមុខដំបូង។ ១គ្រាប់រួមចំណែកយកបាន ៣ពិន្ទុដល់ក្រុមស្ថិតនៅក្របខណ្ឌ Saudi Pro League មួយនេះ បានក្លាយជាគ្រាប់បាល់កំណត់ត្រាទី ៤០០ ដែលជាការស៊ុតនៅក្រៅប្រអប់គ្រោះថ្នាក់ ចាប់តាំងពីរូបគេឈានចូលដល់វ័យ ៣០ឆ្នាំ រហូតមកដល់ពេលនេះ។	ចំណាយពេលត្រឹម ២៦នាទី Ronaldo ក៏អាចបន្តរកបានគ្រាប់បាល់ទី១២ របស់គេនៅក្នុងក្របខណ្ឌ Saudi Pro League ហើយឈរនៅកំពូលតារាងក្នុងនាមជាកីឡាករដែលរកបានគ្រាប់បាល់ច្រើនជាងគេ គិតត្រឹមការប្រកួតទី ១២ របស់ Al Nassr រដូវកាលថ្មីនេះ ដែលគេបានលេងចំនួន ១១ប្រកួត។ នៅទូទាំងការប្រកួតរដូវកាលថ្មី ដែលរូបគេបានឆ្លងកាត់ជាមួយនឹង Al Nassr ចំនួន ១៥ប្រកួត តារាអន្តរជាតិព័រទុយហ្កាលរូបនេះ ក៏រកបាន ១៥គ្រាប់ផងដែរ។ ខ្សែប្រយុទ្ធវ័យ ៣៨ឆ្នាំ បានជួយដល់ក្រុមស្ថិតក្នុងប្រទេសអារ៉ាប៊ីសាអូឌីតឈ្នះការប្រកួត ១៦លើកជាប់ៗគ្នា ដោយមិនទាន់ស្គាល់ភាពបរាជ័យនៅឡើយ។ មកដល់ពេល Ronaldo រកបានគ្រាប់បាល់ចំនួន ៣៤គ្រាប់ហើយ ពីការបង្ហាញខ្លួនសរុបចំនួន ៤០ប្រកួត ជាមួយក្រុម Al Nassr ចាប់តាំងពីរូបគេបានចូលរួមជាមួយក្រុមនេះតាំងពីដើមខែមករា ឆ្នាំ ២០២៣ មកម្ល៉េះ។ Ronaldo ក៏កំពុងតែសម្លឹងមើលការប្រជែងពានរង្វាន់ស្បែកជើងមាសនៅក្នុងលីគកំពូលអារ៉ាប៊ីសាអូឌីត ខណៈរូបគេក៏កំពុងជួយដល់ Al Nassr យ៉ាងខ្លាំង ក្នុងការប្រជែងពានរង្វាន់លីគកំពូលផ្ទាល់តែម្តង ចាប់តាំងពីរូបគេបានចាញ់ពីក្លិប Manchester United ដោយការផ្តាច់កុងត្រា។ ការប្រកួតយកឈ្នះលើ Al Khaleej ២-០ មិត្តរួមក្រុមរបស់តារាបាល់ទាត់ម្ចាស់ពាន Ballon d’Or ៥សម័យ Aymeric Laporte ខ្សែការពារក៏រកបានគ្រាប់បាល់ដំបូងរបស់គេនៅក្រុម Al Nassr។ បន្ទាប់រកបានគ្រាប់បាល់ដំបូង ខ្សែការពារសញ្ជាតិអេស្ប៉ាញ ក៏បានអបអរគ្រាប់បាល់របស់គេ ដោយការប្រើក្បាច់អបអរដែល Ronaldo តែងតែប្រើគឺការលោតបែរក្រោយនិងស្រែកពាក្យថា «Siuuuuu»។ ការប្រកួតបន្ទាប់របស់ Al Nassr ដែលនឹងមានវត្តមានរបស់ Ronaldo បន្តទៀតនោះ គឺនៅក្នុងជំនួបពានរង្វាន់ AFC Champions League ទល់នឹងក្រុម Al Duhail នៅថ្ងៃទី៧ ខែវិច្ចិកា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7118.txt	លោក Erik ten Hag អ្នកចាត់ការក្រុម Manchester United ជឿជាក់ចំពោះកូនក្រុមរបស់លោកថាកំពុងតែដើរក្នុងផ្លូវត្រូវ បើទោះការប្រកួតកាលពីថ្ងៃទី២៩ ខែតុលា ចាញ់ក្រុមក្នុងទីក្រុងតែមួយ Manchester City លទ្ធផល ៣-០ ក្នុងជំនួបក្របខណ្ឌ Premier League។ ក្រុមបិសាចក្រហម នឹងត្រូវបន្តការប្រកួតប្រជែងការពារតំណែងឯក EFL Cup ជុំទី៤ ដោយត្រូវស្វាគមន៍ក្រុមជើងខ្លាំង Newcastle United រាត្រីថ្ងៃទី១ ខែវិច្ឆិកា វេលាម៉ោង ៣:១៥យប់រំលងអាធ្រាត្រ (ម៉ោងនៅកម្ពុជា)។	ជំនួបរវាងក្រុម Man United ទល់នឹងក្រុម Newcastle United ជុំទី៤ ពានរង្វាន់ EFL Cup រដូវកាល ២០២៣-២៤ គឺជាជំនួបសងសឹងរបស់ក្រុមទាំងពីរ ក្រោយពេលដែលក្រុមទាំងសងខាងបានប៉ះគ្នានៅជំនួបវគ្គផ្តាច់ព្រ័ត្រកាលឆ្នាំមុន នៅក្នុងកីឡដ្ឋាន Wembley ដោយកាលនោះបិសាចក្រហមយកឈ្នះដោយលទ្ធផល ២-០។ ការប្រកួតជំនួប EFL Cup សម្រាប់ក្រុមបិសាចក្រហម កើតឡើង ៣ថ្ងៃក្រោយពេលដែលក្រុមស្ថិតក្រោមការដឹកនាំរបស់លោក Ten Hag មួយនេះចាញ់ការប្រកួតនៅក្នុងជំនួបទីក្រុងតែមួយលទ្ធផល ៣-០ ក្រោមថ្វីជើងក្រុមមេឃខៀវ Manchester City។ ខណៈដែលក្លិប Man United រងបរាជ័យយ៉ាងអាម៉ាស់ដោយចាញ់ក្រុមមកពីទីក្រុងតែមួយ ហើយដែលជាការចាញ់លើកទី៥ ថែមទៀតក្នុងរដូវកាល ២០២៣-២៤ ហើយក៏ជាការចាញ់លើកទី៧ រាល់ការប្រកួតទាំងអស់ កីឡាករបិសាចក្រហមមួយចំនួនកំពុងតែបន្តស្ថិតនៅក្នុងបញ្ជីរងរបួស ខណៈដែលម្ចាស់ក្លិបនាពេលបច្ចុប្បន្នហាក់មិនអើលពើក្នុងការជួយដល់លោក Ten Hag។ ក្លិបបិសាចក្រហមតែងតែរក្សាភាពស្ងាមស្ងាត់ ចំពោះការរិះគន់ ហើយគ្រូបង្វឹកសញ្ជាតិហូឡង់អះអាងថាលទ្ធផលនឹងមានប្រែប្រួល។ «គ្មានចំណុចណាដែលមានអារម្មណ៍សោកស្តាយចំពោះខ្លួនយើងឡើយ ខ្ញុំនៅតែបន្តជឿជាក់លើកីឡាកររបស់ខ្ញុំ។ នៅក្នុងក្រុមបិសាចក្រហម រាល់ការប្រកួតគឺតែងតែស្ថិតនៅក្នុងកម្រិតដ៏ខ្ពស់ ជារៀងរាល់ថ្ងៃ គឺតែងតែមានសម្ពាធធ្លាក់លើគ្រប់គ្នា រួមទាំងក្លិប ប៉ុន្តែវាបានទាមទារស្តង់ដារ ការប្រកួតប្រជែងដែលយើងត្រូវប្រឈមមុខបន្តទៀត។ ខណៈដែលនេះមិនមែនជាការប្រកួតដ៏ល្អសម្រាប់ដើមរដូវកាល ប៉ុន្តែយើងរំពឹងថា យើងកំពុងតែស្ថិតនៅលើផ្លូវត្រូវ។ […]។ លោក Ten Hag បាននិយាយនៅក្នុងសន្និសីទកាសែតមុនការប្រកួតទល់នឹងក្រុម Newcastle United។ ក្រុមបិសាចក្រហមមិនដែលរងបរាជ័យដល់ ៨ប្រកួតឡើយ មុនពេលឆ្លងកាត់ការប្រកួតផុតខែវិច្ឆិកា អំឡុងឆ្នាំ ២០០១-០២។ Man United មិនធ្លាប់ចាញ់ដល់ ៨ប្រកួតឡើយនៅក្នុងការប្រកួត ១៥ប្រកួតដំបូងរបស់គេ ចាប់តាំងពីឆ្នាំ ១៩៧២-៧៣ មក៕ ការប្រកួតរបស់ក្រុមដទៃផ្សេងទៀតនៅក្នុងពានរង្វាន់ EFL Cup ជុំទី៤ ៖ West Ham United ទទួលក្រុម Arsenal Bournemouth ទទួល Liverpool Chelsea ទទួល Blackburn Rovers Everton ទទួល Burnley Ipswich Town ទទួល Fulham៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7119.txt	Lionel Messi ឈ្នះពានរង្វាន់កីឡាករល្អបំផុតលើលោក Ballon d’Or ជាកំណត់ត្រាលើកទី៨ ក្នុងអាជីព ដោយ ប្រជែងឈ្នះ Erling Haaland ខ្សែប្រយុទ្ធ Manchester City ដែលជាម្ចាស់ពានកីឡាករល្អប្រចាំឆ្នាំរបស់សហព័ន្ធបាល់ទាត់អឺរ៉ុប (UEFA)។ Messi ចាត់ទុកការទទួលបាន Ballon d’Or ឆ្នាំ២០២៣ ដោយសារសំណាងបានលេងឱ្យក្រុមជម្រើសជាតិអាហ្សង់ទីន។	កីឡាកររបស់ក្រុម Inter Miami ដែលធ្លាប់ឈ្នះពានរង្វាន់ Ballon d’Or លើកចុងក្រោយបំផុតនៅក្នុងឆ្នាំ ២០២១ បានដើរតួរយ៉ាងសំខាន់ក្នុងការជ្រោមជ្រែងក្រុមជម្រើសជាតិអាហ្សង់ទីនឈ្នះពានរង្វាន់ World Cup លើកដំបូងក្នុងរយៈពេល ៣៦ឆ្នាំ នៅពេលដែលក្រុមអាហ្សង់ទីនបានបំបាក់ក្រុមជើងឯកឆ្នាំ ២០១៨ បារាំង នៅការប្រកួតផ្តាច់ព្រ័ត្រក្នុងឆ្នាំ ២០២២ នៅប្រទេសកាតា។ ខ្សែប្រយុទ្ធវ័យ ៣៦ឆ្នាំ បច្ចុប្បន្នមានគម្លាតពានរង្វាន់ឯកត្តជន Ballon d’Or នេះចំនួន ៣ ដាច់ពីគូប្រជែង Cristiano Ronaldo ដែលបានឈ្នះពានរង្វាន់ចំនួន ៥ នៅត្រឹមឆ្នាំ ២០១៧។ Messi បានឈរនៅក្នុងចំណាត់ថ្នាក់កំពូលទាំង ៣ សរុបចំនួន ១៤លើក ហើយរូបគេបានបញ្ចប់ក្នុងចំណាត់ថ្នាក់លេខ ២ សរុបចំនួន ៥លើក។ «ខ្ញុំមិនដែលស្រម៉ៃបានថាខ្ញុំទទួលបានអ្វីដែលមានពេលនេះនោះទេ។ គ្រប់យ៉ាងដែលខ្ញុំទទួល វាជាសំណាងដែលខ្ញុំបានលេងឱ្យក្រុមល្អបំផុតក្នុងពិភពលោក ដែលជាក្រុមល្អបំផុតក្នុងប្រវត្តិសាស្ត្រ ហើយជាពិតជាល្អណាស់ដែលក្នុងការឈ្នះពានរង្វាន់បុគ្គលល្អទាំងនេះ។ ដើម្បីឈ្នះ Copa America ហើយបន្ទាប់មកឈ្នះ World Cup ដើម្បីសម្រេចបានវាអស្ចារ្យណាស់។ រាល់ពានរង្វាន់ Ballon d’Or ទាំងអស់នេះគឺពិតពិសេសសម្រាប់ហេតុផលផ្សេងៗ។»។ Messi បាននិយាយនៅក្នុងកម្មវិធីប្រគល់ពានរង្វាន់បែបនេះ។ សមិទ្ធិផលដែលរុញច្រាន Messi រហូតបានឈ្នះពានរង្វាន់លើកទី៨ ជាកំណត់ត្រានេះ ដោយរូបគេបានបង្ហាញខ្លួនយ៉ាងអស្ចារ្យសម្រាប់ក្រុមអាហ្សង់ទីន កាល World Cup 2022ដោយគេបានឈ្នះពានរង្វាន់នេះ រួមជាមួយនឹងការរកបានពានរង្វាន់កីឡាករល្អប្រចាំព្រឹត្តិការណ៍ Golden Ball និងស្បែកជើងប្រាក់ ក្រោយគេរកបាន ៧គ្រាប់ និងបញ្ជូន ៣គ្រាប់ក្នុងការប្រកួត។ ក្រៅពី World Cup ខ្សែប្រយុទ្ធប្រធានក្រុម Miami ក៏បានឈ្នះពានរង្វាន់ Ligue 1 ជាមួយនឹងក្លិប Paris Saint Germain មុនពេលចាកចេញផ្លាស់ទៅកាន់ទឹកដីអាម៉េរិក ដែលជាទីកន្លែងរូបគេបានជួយក្រុមស្ថិតក្នុង Major League Soccer ឈ្នះពានរង្វាន់លើកដំបូង Leagues Cup ដែលជាពានរង្វាន់ដំបូង។ បន្ទាប់ពី Messi មិត្តរួមក្រុមអាហ្សង់ទីនអ្នកចាំទី Emiliano Martinez បានយកឈ្នះកីឡាករ Lev Yashin ក្នុងនាមជាអ្នកចាំទីល្អបំផុតលើពិភពលោក។ Ballon d’Or សម្រាប់នារីវិញ គឺបានទីលើកីឡាការិនីខ្សែបម្រើ Aitana Bonmati របស់ក្រុម Barcelona ដដែល ដែលកីឡាការិនីរូបនេះធ្លាប់បានឈ្នះពានរង្វាន់នេះកាលពីឆ្នាំ ២០២២ រួចផងដែរ។ Haaland វ័យ ២៣ឆ្នាំ ជាគូប្រជែងរបស់ Messi បានខកខាននៅក្នុងការប្រជែងពានរង្វាន់ Ballon d’Or លើកដំបូងរបស់គេ បន្ទាប់ពីគេបានបង្ហាញខ្លួនបានយ៉ាងល្អកាលពីរដូវកាលមុនរកបាន ៥២គ្រាប់ ក្នុងការបង្ហាញខ្លួនចំនួន ៥៣ប្រកួត សម្រាប់ក្រុម Manchester City។ Man City រដូវកាលមុនបានឈ្នះពានរង្វាន់ UEFA Champions League, Premier League និង FA Cup៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_712.txt	រដ្ឋាភិបាលកោះសូឡូម៉ូន អះអាងនៅថ្ងៃទី៦ ខែកញ្ញាថា ការប្រកាសផ្ដល់ជំនួយហិរញ្ញវត្ថុពីសំណាក់អូស្ត្រាលីដើម្បីរៀបចំការបោះឆ្នោតនៅឆ្នាំក្រោយ ជារឿងមិនសមស្រប ហើយជាការរំលោភប្រជាធិបតេយ្យក្នុងសភារបស់សូឡូម៉ូន។ រដ្ឋាភិបាលកោះសូឡូម៉ូនកំពុងស្នើសំណើពន្យារការបោះឆ្នោតថ្នាក់ជាតិទៅឆ្នាំ២០២៤វិញ។	រដ្ឋមន្ត្រីការបរទេសអូស្ត្រាលី លោកស្រី Penny Wong នៅថ្ងៃទី៦ ខែកញ្ញាបានលើកឡើងថា អូស្ត្រាលីនឹងផ្តល់ហិរញ្ញប្បទានគាំទ្រដល់ការបោះឆ្នោតលើកក្រោយរបស់កោះសូឡូម៉ូន។ ការប្រកាសផ្តល់ជំនួយនេះធ្វើឡើងបន្ទាប់ពីនាយករដ្ឋមន្ត្រីកោះសូឡូម៉ូន Manasseh Sogavare ត្អូញត្អែរថា ប្រទេសលោកមិនមានលទ្ធភាពរៀបចំការប្រកួតកីឡាប៉ាស៊ីហ្វិកផង និងការបោះឆ្នោតផងក្នុងឆ្នាំតែមួយឡើយ។ ការបោះឆ្នោតបន្ទាប់របស់កោះសូឡូម៉ូន ត្រូវធ្វើឡើងនៅខែឧសភា ឆ្នាំ ២០២៣ ។ ប៉ុន្តែលោក Sogavare ចង់ពន្យារពេលរហូតដល់ឆ្នាំ២០២៤ វិញ។ ទន្ទឹមនេះដែរ នៅថ្ងៃទី៦ ខែកញ្ញាដដែល រដ្ឋាភិបាលលោក ក៏ដាក់សេចក្ដីស្នើកែប្រែរដ្ឋធម្មនុញ្ញដើម្បីអនុញ្ញាតឱ្យមានការពន្យារពេលក្នុងការបោះឆ្នោតដែលរៀបចំ៤ឆ្នាំម្ដង។ សំណើសុំពន្យារពេលរៀបចំការបោះឆ្នោតនេះ ត្រូវបានរិះគន់យ៉ាងខ្លាំងពីគណបក្សប្រឆាំង ដោយនិយាយថា ក្រុមអ្នកជំនួញ និងសហគមន៍ក្នុងប្រទេសមិនសប្បាយចិត្តឡើយ។ ក្នុងសេចក្តីថ្លែងការណ៍ដែលចេញនៅនៅថ្ងៃទី៦ ខែកញ្ញា រដ្ឋាភិបាលកោះសូឡូម៉ូនបានអះអាងថា ខ្លួនអរគុណចំពោះជំនួយរបស់អូស្ត្រាលី ប៉ុន្តែនេះជាពេលវេលាមិនសមរម្យក្នុងការទទួលជំនួយ។ សេចក្តីថ្លែងការណ៍ដដែលក៏បានបន្តថា សមាជិកសភាសូឡូម៉ូនគួរតែមានសិទ្ធិពិភាក្សា និងបោះឆ្នោតលើសេចក្តីព្រាងច្បាប់ដែលអនុញ្ញាតឱ្យមានការពន្យារពេលនេះ ដូចដែលបានចែងដោយរដ្ឋធម្មនុញ្ញ ហើយវាមិនមែនជារឿងដែលរដ្ឋាភិបាលអូស្ត្រាលីគួរមានលូកដៃនោះទេ។ «នេះគឺជាការរំលោភលើលទ្ធិប្រជាធិបតេយ្យក្នុងសភារបស់យើង ហើយជាការជ្រៀតជ្រែកដោយផ្ទាល់ពីរដ្ឋាភិបាលបរទេសទៅក្នុងកិច្ចការក្នុងស្រុករបស់យើង»។ សេចក្តីថ្លែងការណ៍នេះបានលើកឡើងបែបនេះ។ ទន្ទឹមនឹងការលើកឡើងរបស់សូឡូម៉ូន រដ្ឋមន្ត្រីការបរទេសអូស្ត្រាលី លោកស្រី Wong បានប្រាប់វិទ្យុ ABC ថា អូស្ត្រាលីបានគាំទ្រប៉ាពួអាស៊ីនូវែលហ្គីណេ Papua New Guinea រៀបចំបោះឆ្នោតសកលរួចហើយ ហើយការផ្តល់ជំនួយដល់កោះសូឡូម៉ូនក៏ធ្វើឡើងស្រដៀងគ្នានេះដែរ។ «វាឆ្លុះបញ្ចាំងពីការប្តេជ្ញាចិត្តជាប្រវត្តិសាស្ត្រ និងយូរអង្វែងរបស់យើងក្នុងការគាំទ្រលទ្ធិប្រជាធិបតេយ្យ និងដំណើរការប្រជាធិបតេយ្យនៅក្នុងកោះសូឡូម៉ុន»។ លោកស្រី Wongបានបញ្ជាក់បែបនេះ។ ក្នុងឆ្នាំ ២០១៩ អូស្ត្រាលី ក៏បានគាំទ្រការបោះឆ្នោតចុងក្រោយរបស់កោះសូឡូម៉ូនសម្រាប់កម្មវិធីកំណែទម្រង់ ដោយបានផ្តល់ជំនួយជាង៥,៧លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7120.txt	ខ្សែប្រយុទ្ធ Cristiano Ronaldo រកបាន ២គ្រាប់នៅក្នុងជ័យជម្នះរបស់ក្រុម Al Nassr លើ Al Duhail លទ្ធផល ៤-៣ នៃជំនួបវគ្គចែកពូលពានរង្វាន់ AFC Champions League ក្នុងពូល E តំបន់ភាគខាងលិចទ្វីបអាស៊ី។ ខ្សែប្រយុទ្ធវ័យ ៣៨ឆ្នាំ បង្ហាញក្តីរីករាយ និងចាត់ទុក ជារាត្រីដ៏អស្ចារ្យសម្រាប់ខ្លួន និងក្រុមទាំងមូលសម្រាប់៣ពិន្ទុនេះ។	សម្រាប់ក្រុម Al Nassr គ្រាប់បាល់ដំបូងកើតឡើងដោយការស៊ុតបាល់ពីសំណាក់ខ្សែបម្រើ Anderson Talisca ក្នុងនាទី២៥ ហើយដែលជាការបញ្ជូនបាល់ពីសំណាក់ Cristiano Ronaldo។ គ្រាប់បាល់ទី២ ធ្វើបានដោយខ្សែប្រយុទ្ធ Sadio Mane ក្នុងវគ្គទីពីរនាទី៥៦ មុនពេលដែល Cristiano Ronaldo បញ្ចប់សំណាញ់ទី ២គ្រាប់នៅនាទី៦១ និងនៅនាទី៨១។ ជួយក្រុមឈ្នះការប្រកួត ខ្សែប្រយុទ្ធសញ្ជាតិព័រទុយហ្កាល់ រីករាយខ្លាំងចំពោះលទ្ធផល នឹងថាជារាត្រីដ៏អស្ចារ្យសម្រាប់ខ្លួន និងក្រុមទាំងមូល ព្រមទាំងសម្រាប់អ្នកគាំទ្រ។ «រាត្រីដ៏អស្ចារ្យនៅក្នុងទីក្រុងរីយ៉ាដ ៣ប្រកួតឈ្នះទាំង៣ ហើយនឹងក្លាយជាក្រុមឈរនៅកំពូលតារាង។ អបអរខួប ៦៨ឆ្នាំ ទៅកាន់ក្លិប Al Nassr Fc។»។ Ronaldo បានសរសេរបង្ហោះនៅលើបណ្តាញសង្គម Instagram បែបនេះក្រោយជ័យជម្នះរបស់ក្រុមរួចមក។ Ronaldo រួមចំណែកជួយដល់ក្រុម Al Nassr យកឈ្នះការប្រកួត ៣លើកជាប់ៗគ្នានៅក្នុងពានរង្វាន់ AFC Champions League សម្រាប់ជំនួបវគ្គចែកពូលជើងទីមួយនេះ។ Al Nassr ក្រសោបបាន ៩ពិន្ទុពេញពីការប្រកួត ៣លើក ខណៈដែលការប្រកួតជើងទីពីរពួកគេនឹងស្វាគមន៍ក្រុមភ្ញៀវ Persepolis ដែលមកពីអ៊ីរ៉ង់។ ជាមួយ Al Nassr ប្រធានក្រុមព័រទុយហ្កាល់ បានរកឃើញទម្រង់លេងដ៏ល្អពូកែរបស់គេឡើងវិញ ហើយរូបគេតែងតែរកបានគ្រាប់បាល់ក្នុងការប្រកួតនានា។ Ronaldo ស៊ុតចូលទី១៤ ពីការបង្ហាញខ្លួន ១៣លើកសម្រាប់ Al Nassr រដូវកាលនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7121.txt	តុលាការយុត្តិធម៍អឺរ៉ុប (ECJ) នឹងផ្តល់សាលក្រមចុងក្រោយទាក់ទងទៅនឹងការបង្កើតលីគបាល់ទាត់ European Super League (ESL) ដោយផ្តាច់ខ្លួនចេញពីការប្រកួតពានរង្វាន់អឺរ៉ុប នៅថ្ងៃទី២១ ខែធ្នូ ឆ្នាំ២០២៣។	ជុំវិញការប្តឹងផ្តល់ទាក់ទងទៅនឹងគម្រោងការបង្កើតពានរង្វាន់លីគផ្តាច់ខ្លួន ESL ធ្លាប់ត្រូវបានបញ្ជាក់ដោយស្ថាប័ន ESL និងក្រុមអ្នកវិនិយោគគាំទ្រគម្រោងមួយនេះ ដោយបានចោទទៅកាន់ស្ថាប័នគ្រប់គ្រងបាល់ទាត់អឺរ៉ុប ( UEFA) និងស្ថាប័នគ្រប់គ្រងបាល់ទាត់ពិភពលោក ( FIFA ) ថាកំពុងតែបំពានច្បាប់ប្រកួតប្រជែងដោយការគំរាមកំហែងដាក់ទណ្ឌកម្មលើក្លិប និងកីឡាករដែលចូលរួមការប្រកួតក្នុងលីគដែលផ្តាច់ខ្លួនមួយនេះ។ យ៉ាងណា បើតាមរបាយការណ៍ដែលបានចេញផ្សាយកាលពីខែធ្នូ ឆ្នាំ ២០២២ កន្លងទៅស្ថាប័ន ECJ អះអាងថាច្បាប់ដែលស្ថាប័ន UEFA និង FIFA បង្កើតឡើងគឺសមស្របគ្នាទៅតាមច្បាប់ការប្រកួតប្រជែងក្នុងសហភាពអឺរ៉ុប។ លទ្ធផលនៃអង្គជំនុំធំទាំង ១៥ របស់ ECJ មិនទាន់បញ្ចេញលទ្ធផលនៅឡើយទេ ហើយសេចក្តីសម្រេចនៅខែធ្នូ នឹងក្លាយជាការបកស្រាយដែលជាប់ទាក់ទងទៅនឹងច្បាប់សហភាពអឺរ៉ុបផងដែរ។ បន្ទាប់ពីការប្រកាសរួច សំណុំរឿងមួយនេះ នឹងត្រូវបញ្ជូនទៅតុលាការពាណិជ្ជកម្មទីក្រុងម៉ាឌ្រីដ ដែលនឹងអនុវត្តចំពោះអង្គហេតុនៃ សំណុំរឿង ESL។ ដំបូងឡើយផែនការសម្រាប់ការបង្កើនលីគ ESL បានបណ្តាលឱ្យមានការភ្ញាក់ផ្អើល និងការរិះគន់យ៉ាងខ្លាំងនៅទូទាំងពិភពបាល់ទាត់ នៅពេលដែលលីគមួយនេះបានប្រកាសជាសាធារណៈកាលពីខែមេសា ឆ្នាំ ២០២១។ ការប្រកាសនោះទៀតសោតក៏បានលេចមុខវត្តមានក្រុមធំៗលើពិភពលោកដោយរួមមានក្រុមចំនួន ៦ មកពីក្របខណ្ឌ Premier League ស្ថិតក្នុងគម្រោង មានដូចជាក្រុម Manchester United, Manchester City, Liverpool, Chelsea, Arsenal និង Tottenham Hotspur ជាដើម។ រងការរិះគន់ខ្លាំងពីសំណាក់អ្នកគាំទ្រ រដ្ឋាភិបាល និង ស្ថាប័នបាល់ទាត់តំបន់ ក៏ដូចជាពិភពលោក ក្រុមទាំងនេះសម្រេចដកខ្លួនចេញពីគម្រោងភ្លាមៗ។ ក្រុមមកពីអ៊ីតាលីមាន AC Mlilan, Inter Milan, Juventus ខណៈដែលក្រុមផ្សេងទៀតមាន Paris Saint Germain ដែលជាក្រុមបដិសេធដំបូងគេបង្អស់សម្រាប់ការបង្កើតនេះ។ ទោះជាបែបនេះគម្រោងលីគ ESL ក៏មិនបានដំណើរការបានល្អដែរ ហើយដែលគម្រោងទាំងនេះមានក្រុម Real Madrid និង Barcelona ជាអ្នកបង្កើតគំនិតឡើងមក។ ក្រុមដែលបានសម្រេចដកខ្លួនចេញពីគម្រោងក្រោយគេគឺ Juventus ក្រោយពេលដែលក្រុមចំនួន ១២ ចំណោមក្រុមតាំង ១៥ស្ថិតក្នុងគម្រោង បានប្រកាសដកខ្លួនចេញមិនដល់ពេល ៧២ម៉ោងផងនោះ ជាពិសេសក្រុម Atletico Madrid ដែលស្ថិតក្នុងទឹកដីអេស្ប៉ាញដូចទៅនឹង Real ហើយ Barca ក៏ជាបេក្ខភាពប្រកាសដកខ្លួនមុនជាមួយក្រុមដទៃផ្សេងទៀតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7122.txt	ខ្សែប្រយុទ្ធ Erling Haaland របស់ក្រុម Manchester City រកបានគ្រាប់បាល់ពីរគ្រាប់ដំបូងរបស់គេនៅទឹកដី Old Trafford ខណៈដែលក្រុមរបស់គេបានយកឈ្នះ Manchester United ក្នុងលទ្ធផល ៣-០ នៃជំនួប Manchester Derby នាថ្ងៃទី២៩ ខែតុលា។	Man City រកបាន ៣គ្រាប់ជាចំណែករបស់ខ្សែប្រយុទ្ធពូកែរកគ្រាប់បាល់ Erling Haaland តាំងពីនាទី២៦ ខែវគ្គទីមួយដោយការស៊ុតបាល់ពិន័យ ១១ម៉ែត្រ ហើយរូបគេបានស៊ុតបាល់ទីពីរ នៅនាទី៤៩ ដើមវគ្គទីពីរ ហើយគ្រាប់ទីបីធ្វើបានដោយខ្សែប្រយុទ្ធ Phil Foden នាទី៨០។ ឈ្នះលើ Man Utd បានជួយរុញច្រានក្រុមរបស់លោក Pep Guardiola បន្តឡើងឈរនៅចំណាត់ថ្នាក់លេខ ៣ ដែលមាន ២៤ពិន្ទុ ក្រោយឆ្លងកាត់ការប្រកួត ១០លើក មាន ២ពិន្ទុពីក្រោមក្រុមកំពូលតារាង Tottenham Hotspur ត្រឹមតែ ២ពិន្ទុ។ Man Utd ដែលចាញ់ការប្រកួត ឆ្លងកាត់ ១០ប្រកួតនៅ Premier League ពួកគេរងបរាជ័យ ៥ប្រកួត មាន ១៥ពិន្ទុស្ថិតនៅចំណាត់ថ្នាក់លេខ ៨។ ក្រុម Man Utd ចាញ់ការប្រកួត ៦លើក ពីចំណោម ៨ប្រកួតទល់នឹងក្រុម Man City ដោយក្នុងនោះគិតរួមទាំងការចាញ់នៅក្នុងវគ្គផ្តាច់ព្រ័ត្រលទ្ធផល ២-១ នៃពានរង្វាន់ FA Cup កាលរដូវកាលមុនថែមទៀត។ ចំណែកក្រុម Liverpool បានបំបាក់ក្រុម Nottingham Forest ដោយលទ្ធផល ៣-០ ក្នុងជំនួប Premier League នាកីឡដ្ឋាន Anfield។ គ្រាប់បាល់ពីខ្សែប្រយុទ្ធ Diogo Jota, Darwin Nunez និង Mohamed Salah បានជួយដល់ Liverpool បន្តស្ថិតនៅចំណាត់ថ្នាក់លេខ ៤ តំបន់កំពូលតារាងដោយមាន ២៣ពិន្ទុក្នុងដៃ។ ដោយឡែកក្រុម Everton ក្រសោបបាន ៣ពិន្ទុនៅក្រៅទឹកដីក្រោយពួកគេបានយកឈ្នះលើក្រុម West Ham United ក្នុងកីឡដ្ឋាន London។ គ្រាប់ជ័យជម្នះកើតឡើងដោយខ្សែប្រយុទ្ធ Dominic Calvert-Lewin ស៊ុតនៅនាទី៥១ ជួយរំកិល Everton ឱ្យស្ថិតនៅចំណាត់ថ្នាក់ ១៥ មាន ១០ពិន្ទុ ហើយមានគម្លាត ៥ពិន្ទុពីក្លិបស្ថិតនៅតំបន់បាតតារាង។ Aston Villa របស់លោក Unai Emery ក៏បានបន្តកំណត់ត្រាមិនដែលចាញ់សម្រាប់ការប្រកួតក្នុងទឹកដីរបស់ខ្លួនចំនួន ១២លើកជាប់គ្នា ហើយកំពុងតែប្រជែងចំណាត់ថ្នាក់កំពូលតារាង។ Villa រកបាន ២០គ្រាប់ពីការប្រកួត ៥លើកក្នុងទឹកដីរបស់ខ្លួនក្នុងរដូវកាលនេះ ហើយរកបាន ២២ពិន្ទុ ពីការប្រកួត ១០លើកក្នុងក្របខណ្ឌ Premier League។ ក្លិប Aston Villa ទន្ទឹងរង់ចាំការប្រកួតក្នុងទឹកដីមួយលើកទៀត ហើយត្រូវការជ័យជម្នះ ១លើកទៀត សម្រាប់ការតាមស្មើកំណត់ត្រាឈ្នះការប្រកួតក្នុងទឹកដី ១៣លើកជាប់គ្នាក្នុងកីឡដ្ឋាន Villa Park ចាប់តាំងពីឆ្នាំ ១៩៨៣។ ក្លិប Manchester City និង Atletico Madrid គឺជាក្លិបដែលស្ថិតក្នុងលីគកំពូលអឺរ៉ុបដែលមានកំណត់ត្រាឈ្នះការប្រកួតក្នុងទឹកដីវែងជាងគេ។ ក្រុម Brighton & Hove Albion ប្រកួតបានត្រឹមស្មើ ១-១ ទល់នឹងក្រុម Fulham ដែលជាលទ្ធផលមិនសមប្រកបសម្រាប់ក្រុមរបស់លោក Roberto de Zerbi ក្រោយការប្រកួតនៅក្នុងក្របខណ្ឌ Europa League ដែលកូនក្រុមលោកធ្វើបានល្អ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7123.txt	Lionel Messi ជាកីឡាករខ្លាំងពូកែ និងអស្ចារ្យបំផុតលើលោក ដែលឈ្នះពានរង្វាន់គ្រប់យ៉ាង រួមទាំង Ballon d’Or លើកទី៨ ជាកំណត់ត្រាច្រើនបំផុតនៅក្នុងពិភពបាល់ទាត់។ គិតចាប់ពីថ្ងៃទី៣១ ខែតុលា ឆ្នាំ២០២៣ កំណត់ត្រាឈ្នះ Ballon d’Or របស់ Messi នឹងពិបាកក្នុងការតាម និងបំបែកបំផុត។	Messi បានជួយដឹកនាំក្រុមអាហ្សង់ទីនកាន់កាប់តំណែងជើងឯក World Cup 2022 នៅក្នុងប្រទេសកាតា ដែលជាការឈ្នះលើកដំបូងក្នុងរយៈពេល ៣៦ឆ្នាំ ហើយក៏ជាពានរង្វាន់លើកទីបីសម្រាប់ប្រទេសអាហ្សង់ទីន។ ឈ្នះ World Cup កើតឡើងក្រោយពេលដែលកីឡាករវ័យ ៣៦ឆ្នាំ បានចេញពីក្រុម Barcelona ក្រោយរួមរស់រយៈពេល ២០ឆ្នាំ ទៅចូលរួមក្រុម Paris Saint Germain។ បច្ចុប្បន្ន Messi លេងឱ្យក្រុម Inter Miami របស់លីគ Major League Soccer។ តារាបាល់ទាត់ឆ្នើមលំដាប់ពិភពលោកបន្តភាពអស្ចារ្យរបស់គេលើពិភពលោក មិនថាសម្រាប់ក្លិប ឬសម្រាប់ប្រទេសរបស់គេ ហើយកំណត់ត្រាពានរង្វាន់ Ballon d’Or ៨លើករបស់គេ បានក្លាយជាកំណត់ត្រាដែលកីឡាករដទៃពិបាកក្នុងការបំបែកខ្លាំងបំផុត។ មិនមែនជារឿងដែលគួរឱ្យភ្ញាក់ផ្អើលឡើយ នៅពេលដែល Messi ត្រូវបានជាប់ឈ្មោះជាម្ចាស់ពានរង្វាន់ Ballon d’Or កីឡាករល្អបំផុតនៅលើពិភពលោកសម្រាប់រដូវកាល ២០២២-២៣។ ការជួយដល់ក្រុមអាហ្សង់ទីនឈ្នះពានរង្វាន់ World Cup 2022 ក្រោយរង់ចាំអស់ ៣៦ឆ្នាំ និងការឈ្នះពានរង្វាន់ជាកីឡាករល្អប្រចាំព្រឹត្តិការណ៍ Golden Ball ហើយក្នុងនាមជាកីឡាករស៊ុតបាល់ចូលច្រើនជាងគេទីពីរថែមទៀត។ Messi ប្រជែងឈ្នះ Ballon d’Or បើទោះបីជាខ្សែប្រយុទ្ធវ័យក្មេងសញ្ជាតិន័រវែស Erling Haaland បានបង្ហាញវត្តនក្នុងភាពខ្លាំងមួយដោយបានជួយ Manchester City ឈ្នះពានរង្វាន់ ៣ ក្នុងមួយរដូវកាល ព្រមទាំងឈ្នះពានរង្វាន់កីឡាករល្អរបស់ស្ថាប័ន UEFA ក៏ដោយក្តី។ Haaland បច្ចុប្បន្នមានវ័យ ២៣ឆ្នាំ ខ្សែប្រយុទ្ធកំពុងតែលេចធ្លោរូបនេះ នៅមានពេលវេលាដ៏ច្រើនបន្ថែមទៀតដើម្បីប្រជែងពានរង្វាន់ Ballon d’Or លើកដំបូងសម្រាប់អាជីពរបស់គេ ខណៈដែល Messi ឈ្នះពានរង្វាន់ Ballon d’Or លើកដំបូងក្នុងវ័យ ២២ឆ្នាំ។ Haaland នៅមានវ័យក្មេង និងមានពេលវេលាច្រើនក្នុងការប្រជែងពានរង្វាន់ Ballon d’Or លើកដំបូង ហើយនឹងឈ្នះជាបន្តបន្ទាប់សម្រាប់កំណត់ត្រា មិនតែប៉ុណ្ណោះ រូបគេក៏ត្រូវស្ថិតនៅក្លិបដ៏ខ្លាំងពូកែមួយផងដែរបើចង់ប្រជែង Ballon d’Or ជាបន្តបន្ទាប់ជាប់គ្នាដូច Messi ។ ចង់ឈ្នះពានរង្វាន់ Ballon d’Or មិនត្រឹមតែត្រូវបង្ហាញពីសមត្ថភាពខ្ពស់នៅត្រឹមក្លិបនោះទេ កីឡាករទាំងនោះក៏ត្រូវជួយដល់ក្លិបក្នុងការប្រជែងពានរង្វាន់ផ្សេងៗ មិនថាពានរង្វាន់ក្នុងលីគនោះទេ ជាពិសេសគឺពានរង្វាន់ Champions League ដែលជាពានរង្វាន់កំពូលក្នុងអឺរ៉ុបតែម្តង។ លើសពីនេះពួកគេក៏ត្រូវជួយដល់ក្រុមជម្រើសជាតិឱ្យខ្លាំងថែមទាំងដូចពេលពួកគេលេងនៅក្នុងក្លិប។ ចំណែក Cristiano Ronaldo វិញអាចនិយាយបានថារូបគេមានវ័យកាន់តែជ្រេណាស់ទៅហើយសម្រាប់ការប្រកួតប្រជែង ខណៈដែលឆ្នាំនេះក៏ជាលើកដំបូងដែលខ្សែប្រយុទ្ធសញ្ជាតិព័រទុយហ្កាល់គ្មានឈ្មោះក្នុងបញ្ជីឈ្មោះ ៣០នាក់ចុងក្រោយសម្រាប់ Ballon d’Or 2023។ ដោយបច្ចុប្បន្នគេមានវ័យ ៣៨ឆ្នាំ ហើយឥឡូវក៏បានផ្លាស់ចេញពីតំបន់អឺរ៉ុបទៅលេងនៅក្លិបក្នុងប្រទេសទ្វីបអាស៊ីថែមទៀត។ កំណត់ត្រាពានរង្វាន់ Ballon d’Or ៥លើក របស់ Ronaldo ក៏ជាកំណត់ត្រាមួយដ៏ច្រើន ហើយក៏ពិបាកក្នុងការបំបែកសម្រាប់កីឡាករដទៃដូចគ្នាផងដែរ មិនត្រឹមតែប៉ុណ្ណោះតារាបាល់ទាត់ក្លិប Al Nassr រូបនេះក៏ពិបាកក្នុងការបំបែកកំណត់ត្រារបស់ Messi បន្តទៀតដែរ។ កាលប៉ុន្មានរដូវកាលមុន Karim Benzema និង Luka Modric ក៏បានក្លាយជាកីឡាករដែលបានឈ្នះពាន Ballon d’Or នៅក្នុងរដ្ឋកាលដែល Messi និង Ronaldo តែងតែចែករំលែកគ្នាឈ្នះជាបន្តបន្ទាប់។ តែយ៉ាងណាកីឡាករទាំងពីរនេះក៏មានវ័យលើស ៣៥ឆ្នាំទៅហើយ ខណៈដែលអ្នកទាំង ២ បានឈ្នះ Ballon d’Or ម្នាក់មួយដូចគ្នា ហើយមិនអាចនឹងប្រជែងបន្តបានទៀតនោះទេ។ Mbappe ក៏ជាបេក្ខភាពមួយសម្រាប់ប្រជែងពានរង្វាន់ Ballon d’Or ហើយកីឡាកររូបនេះក៏កំពុងតែស្វែងរកការឈ្នះលើកដំបូងរបស់គេ ដូចទៅនឹង Haaland។ យ៉ាងណានៅក្នុងរដូវកាលថ្មីនេះ Mbappe ក៏ត្រូវតែធ្វើឱ្យបានល្អខ្លាំងដូចទៅនឹងរដូវកាលមុនៗ ដែលគេធ្លាប់បានបង្ហាញខ្លួនដ៏អស្ចារ្យ ប្រសិនបើគេចង់ប្រជែងពានរង្វាន់កីឡាករល្អមួយនេះ។ Mbappe ត្រឹមវ័យ ២៤ឆ្នាំ រូបគេក៏មានឱកាសច្រើនក្នុងការប្រជែងពានរង្វាន់ ហើយប្រសិនបើរូបគេចង់ធ្វើបានកំណត់ត្រា ឬបំបែកកំណត់ត្រារបស់ Messi រូបគេអាចនឹងត្រូវស្វែងរកក្លិបដែលសក័្កសមបំផុតសម្រាប់រូបគេក្នុងលេងដើម្បីប្រជែងស្ថិតនៅលំដាប់កំពូល ដូចដែល Messi បានលេងឱ្យ Barcelona និងអាហ្សង់ទីន ហើយ Ronaldo ជានិមិត្តរូបរបស់ខ្សែប្រយុទ្ធសញ្ជាតិបារាំងលេងនៅក្លិប Real Madrid។ កីឡាករបច្ចុប្បន្នកំពុងតែលេចធ្លោខ្លាំងដូចជា Jude Bellingham របស់ Real Madrid និង Vinicius Jr ពួកគេកំពុងតែបង្ហាញសកម្មភាពដ៏ខ្លាំងសម្រាប់ក្លិបដែលពួកគេបានលេង ហើយក៏កំពុងតែទាមទារការចាប់អារម្មណ៍ខ្ពស់។ កីឡាករទាំងនេះនៅពេលអនាគតក៏នឹងក្លាយជាបេក្ខភាពប្រជែង Ballon d’Or ប៉ុន្តែការចង់ទៅឱ្យគៀកនឹងកំណត់ត្រារបស់ Messi គឺត្រូវការពេលវេលាវែងឆ្ងាយថែមទៀត។ ខណៈដែល Messi មាន ៨ពានរង្វាន់ Ronaldo មាន ៥ពានរង្វាន់ ហើយក៏កំពុងតែប្រកបអាជីពនៅក្លិបថ្មីបានយ៉ាងល្អ ហើយនឹងទាក់ទាញខ្លាំងថែមទៀតនោះ ឱកាសសម្រាប់កីឡាករទាំង ២ក្នុងការរកពានរង្វាន់បន្ថែមនៅតែមាន។ ប៉ុន្តែសម្រាប់កីឡាករមួយចំនួនដែលបានលេចធ្លោនៅក្នុងរដ្ឋកាលរបស់កីឡាករទាំងពីរនេះ រួមមាន Robert Lewandowski, Kevin De Bruyne, Rodri, Neymar Jr, និងកីឡាករមួយចំនួនទៀត ក៏រំពឹងថានឹងអាចឈ្នះពានរង្វាន់នេះលើកដំបូងក្នុងអាជីពរបស់ពួកគេរៀងៗខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7124.txt	Marcelo ខ្សែការពារជើងចាស់អតីតកីឡាករក្រុម Real Madrid និយាយថា ការឈ្នះពានរង្វាន់ក្លិបកំពូលទ្វីបអាម៉េរិកខាងត្បូង Copa Libertadores ជាមួយនឹងក្លិប Fluminense ដែលជាក្លិបគេធ្លាប់បានលេងកាលពីនៅយុវជន ជារឿងដ៏អស្ចារ្យខ្លាំងបំផុតសម្រាប់អាជីពជាកីឡាករ។ ខ្សែការពារស្លាបឆ្វេង អះអាងទៀតថា ការឈ្នះពានក្លិបកំពូលទ្វីបអាម៉េរិកខាងត្បូង គឺធំជាងការឈ្នះពានរង្វាន់ UEFA Champions League ទៅទៀត។	កីឡាករសញ្ជាតិប្រេស៊ីល បានឈ្នះពានរង្វាន់ ក្នុងទ្វីបអាម៉េរិកខាងត្បូង CONMEBOL ដែលជាលើកដំបូង បង្អស់មួយនឹងក្លិប Fluminense ក្រោយគេបានជួយដល់ក្រុមយកឈ្នះលើក្រុម Boca Juniors របស់អាហ្សង់ទីន ដោយលទ្ធផល ២-១ អំឡុងការប្រកួតរយៈពេល ១២០នាទីនៃវគ្គផ្តាច់ព្រ័ត្រ នារាត្រីថ្ងៃទី៤ ខែវិច្ឆិកា។ ក្លិប Fluminense ជាក្លិបដែល Marcelo បានចាប់ផ្តើមអាជីពជាកីឡាករបាល់ទាត់នៅកម្រិតខ្ពស់ដំបូង មុនពេលចាកចេញទៅកាន់ Real Madrid។ មានវ័យ ៣៥ឆ្នាំ Marcelo ធ្លាប់បានឈ្នះបានរង្វាន់ UCL ចំនួន ៥លើក ជាមួយនឹងក្រុម Real Madrid អំឡុងពេលការរួមរស់រយៈពេល ១៦ឆ្នាំ របស់គេ។ ក្រៅពីពានរង្វាន់ UCL ខ្សែការពារអន្តរជាតិប្រេស៊ីលបានជួយដល់ Real Madrid ឈ្នះពានរង្វាន់ La Liga ៦លើក, Spain Super Cup ៥លើក, Club World Cup ៤លើក, UEFA Super Cup ៣លើក និង Copa Del Rey ចំនួន ៣លើក។ សរុបពានរង្វាន់ចំនួន ១៨ អំឡុងការចំណាយពេល ២១ឆ្នាំ នៅការប្រកួតប្រជែងកម្រិតកំពូលនៃបាល់ទាត់ ដែល Marcelo បានឈ្នះ។ នៅក្នុងការប្រកួតនាថ្ងៃទី៤ ខែវិច្ឆិកា Marcelo បានចូលរួមប្រកួតវគ្គផ្តាច់ព្រ័ត្រឱ្យក្រុម Fluminense នៅក្នុងវគ្គទីពីរ ហើយរួមចំណែកដល់ក្រុមឈ្នះពានរង្វាន់លំដាប់កំពូលទ្វីបអាម៉េរិកខាងត្បូង។ «Real Madrid នឹងយល់ពីរឿងនេះ ថាវាគឺជាពានរង្វាន់សំខាន់យ៉ាងណាសម្រាប់អាជីពរបស់ខ្ញុំ និងនៅកម្រិតក្លិបកំពូលៗ ព្រោះតែក្លិបដែលខ្ញុំបានលេងគឺជាក្លិបដែលបានកសាងរូបខ្ញុំ។ ខ្ញុំបានឈ្នះពានរង្វាន់ដ៏សំខាន់ក្នុងជីវិត ជាមួយក្លិបដែលខ្ញុំចូលចិត្ត ហើយដែលក្លិបបានផ្តល់គ្រប់យ៉ាងដល់ខ្ញុំសម្រាប់អាជីពដ៏អស្ចារ្យមួយនេះ […] វាពិតជាមានតម្លៃមិនអាចកាត់ថ្លៃបាន។»។ Marcelo បាននិយាយប្រាប់ទៅកាន់ទូរទស្សន៍ ESPN បែបនេះ។ ការឈ្នះពានរង្វាន់ Copa Libertadores ដូចដែលរូបគេធ្លាប់បានឈ្នះពានរង្វាន់ UEFA Champions League នេះបានន័យថា Marcelo បានចូលរួមជាមួយនឹងកីឡាករចំនួន ១៥ផ្សេងទៀត ដែលរួមមានវីរបុរសប្រទេសប្រេស៊ីល Ronaldinho, Neymar ក៏ដូចជាកីឡាករអាហ្សង់ទីន Julian Alvarez ដែលជាកីឡាកររបស់ទ្វីបអាម៉េរិកខាងត្បូងបានឈ្នះពានរង្វាន់ក្លិបកំពូលទាំងពីរអំឡុងពេលប្រកបអាជីព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7125.txt	លោក Erik ten Hag អ្នកចាត់ការក្រុម Manchester United បានលើកសរសើរដល់កីឡាករ Bruno Fernandes ដែលជាប្រធានក្រុម ក្រោយរូបគេបានស៊ុតគ្រាប់បាល់ជ័យជម្នះសម្រាប់ក្រុមនៅចុងម៉ោង នៅក្នុងការប្រកួតយកឈ្នះលើក្រុមម្ចាស់ផ្ទះ Fulham លទ្ធផល ១-០ នៃក្របខណ្ឌ Premier League នាថ្ងៃទី៤ ខែវិច្ឆិកា។ មួយគ្រាប់Bruno ជួយឱ្យកៅអីតំណែងអ្នកចាត់ការក្រុម របស់លោក TenHag ថមថយកម្ដៅបន្តិច។	ប្រធានក្រុម Fernandes ចាប់ផ្តើមរដូវកាលថ្មីបង្ហាញទម្រង់លេងមិនសូវល្អប៉ុន្មានឡើយ សម្រាប់ក្រុម Man United ខណៈដែលក្រុមឆ្លងកាត់ការប្រកួតដើមរដូវកាលថ្មី ជាមួយលទ្ធផលអាក្រក់បំផុត ចាប់តាំងពីឆ្នាំ ១៩៦២មក។ ខ្សែបម្រើសញ្ជាតិព័រទុយហ្កាល តែងតែត្រូវបានអតីតកីឡាករក្រុមបិសាចក្រហមលោក Gary Neville និង Roy Keane រិះគន់ខ្លាំងលើរូបគេ ចំពោះការខ្វះភាពជាអ្នកដឹកនាំរបស់គេ ក្នុងនាមជាប្រធានក្រុម។ លទ្ធផល ១-០ បានជួយកាត់បន្ថយកម្តៅសម្រាប់តំណែងនៃការដឹកនាំរបស់លោក Ten Hag ខណៈពេលដែល Bruno បានបង្ហាញពីភាពខ្លាំង ក្នុងនាមជាប្រធានក្រុមនៃការប្រកួតនេះ រហូតអាចស្វែងរកគ្រាប់បាល់ជ័យជម្នះដល់ក្រុម។ អ្នកចាត់ការសញ្ជាតិហូឡង់សរសើរដល់ Bruno យ៉ាងខ្លាំងក្រោយចប់ការប្រកួត។ «រឿងនេះជាញឹកញាប់តាំងពីពេលដែលខ្ញុំតែងតាំងគេជាប្រធានក្រុម គេធ្វើបាន។ រូបគេតែងតែធ្វើជាឧទាហរណ៍ដល់មនុស្សគ្របើគ្នា គេបង្ហាញអំពីការដេញតាមប្រជែងបាល់ ការវាយបកដ៏ល្អ រូបគេក៏តែងតែទទួលខុសត្រូវគ្រប់ពេល ហើយក្រៅពីគោលដៅសំខាន់របស់គេ គេតែចង់បានគ្រាប់បាល់ និងព្យាយាមបង្កើតឱកាសគ្រាប់បាល់។»។ លោក Ten hag បានសរសើរដល់ Bruno បែបនេះ។ យ៉ាងណាជ័យជម្នះមួយនេះ ក៏ជាកម្លាំងចិត្តឡើងវិញ សម្រាប់ក្រុមបិសាចក្រហម សម្រាប់ត្រៀមខ្លួន ប្រកួតពានរង្វាន់ UEFA Champions League ទល់នឹងក្រុម Copenhagen នៅថ្ងៃទី៨ ខែវិច្ចិកា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7126.txt	ការសម្រេចចិត្តរៀបចំការប្រកួតរវាង Chelsea ទល់នឹងម្ចាស់ផ្ទះ Wolverhampton Wanderers ពីសំណាក់ក្របខណ្ឌលីគកំពូលអង់គ្លេស Premier League ចំថ្ងៃណូអែល (Christmas) កំពុងរងការរិះគន់យ៉ាងខ្លាំងពីសំណាក់អ្នកគាំទ្រក្លិបស្ថិតក្នុងទីក្រុងឡុងដ៍។ អ្នកគាំទ្រក្រុមតោខៀវ នាថ្ងៃទី២៦ ខែតុលា បានចាត់ទុកថាការរៀបចំរបស់ EPL ជារឿងមិនអាចទទួលយកបាន។	ដំបូងឡើយកាលវិភាគនៃការប្រកួតរវាងក្រុមទាំងពីរក្នុងក្របខណ្ឌ EPL ត្រូវរៀបចំឡើងនៅក្នុងថ្ងៃទី២៣ ខែធ្នូ ប៉ុន្តែការប្រកួតត្រូវបានលើកពេលទៅកាន់ថ្ងៃទី២៥ ខែធ្នូ វិញ។ ការសម្រេចចិត្តលើកពេលបែបនេះ ធ្វើឱ្យការប្រកួតក្នុងក្របខណ្ឌ EPL រវាងក្រុមទាំងពីរ នឹងក្លាយជាការប្រកួតលើកដំបូងក្នុងរយៈពេល ២៨ឆ្នាំ ចាប់តាំងពីឆ្នាំ ១៩៩៥ មក ដែលថ្ងៃបុណ្យណូអ៊ែល។ ក្រុមអ្នកគាំទ្រក្លិបតោខៀវ (CST) និយាយថា អ្នកគាំទ្ររបស់ក្លិបប្រឈមមុខនឹងបញ្ហាក្នុងការធ្វើដំណើរទៅកាន់ទឹកដីរបស់ក្លិប Wolves នៅចុងសប្តាហ៍នៃវិស្សមកាល ដែលចំថ្ងៃបុណ្យណូអ៊ែល។ «វាគឺជារឿងដែលមិនអាចទទួលយកបានដែលការប្រកួតរវាង Wolves ទល់ Chelsea ត្រូវបានលើកពេលទៅកាន់ថ្ងៃបុណ្យណូអ៊ែល។ មិនត្រឹមតែអាចនាំឱ្យមានបញ្ហាបុគ្គលិកនៅក្នុងទីក្រុង Molineux ប៉ុណ្ណោះទេ ប៉ុន្តែកាលវិភាគនៃការដឹកនាំជញ្ជូនថ្ងៃឈប់សម្រាកនឹងធ្វើឱ្យអ្នកគាំទ្រមានភាពលំបាកក្នុងការធ្វើដំណើរថែមទៀត។»។ នេះបើតាមសេចក្តីថ្លែងការណ៍របស់ក្រុមអ្នកគាំទ្រក្លិប Chelsea (CST)។ ក្រុម CST បានអះអាងបន្ថែមថាខ្លួនបានស្នើសុំជួបប្រជុំជាមួយនឹងខាងស្ថាប័ន Premier League នៅថ្ងៃទី២៦ ខែតុលា ដើម្បីដោះស្រាយលើបញ្ហានេះ ហើយពួកគេសង្ឃឹមថានឹងជជែកជាមួយក្រុមអ្នកគាំទ្រក្លិប Wolves ក៏ដូចជាសមាគមអ្នកគាំទ្របាល់ទាត់ (FSA) ថែមទៀត។ បើតាមការបញ្ជាក់ពីសំណាក់សមាគម FSA ក្រុមអ្នកគាំទ្រ Chelsea នឹងត្រូវរៀបចំសំណើរទៅកាន់ Premier league ដើម្បីបង្ហាញអំពីបញ្ហា ដើម្បីអាចឱ្យខាង Premier League រៀបចំការសម្រេចចិត្តលើកាលវិភាគសារជាថ្មី។ សមាគម FSA ក៏បានចាត់ទុកការលើកថ្ងៃនៃការប្រកួតនេះថាជារឿងដ៏គួរភ្ញាក់ផ្អើល។ សម្រាប់អ្នកគាំទ្រក្រុម Wolves វិញបានចាត់ទុកការលើកកាលវិភាគប្រកួតនេះថាជារឿងដែលមិនគោរពដល់ក្រុមអ្នកគាំទ្ររបស់ក្រុមទាំងសងខាង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7127.txt	លោក Yaya Toure អតីតខ្សែបម្រើក្រុមកូតឌីវ័រ និងក្រុម Manchester City ត្រូវបានតែងតាំងធ្វើជាគ្រូជំនួយក្រុមជម្រើសជាតិអារ៉ាប៊ីសាអូឌីត នាថ្ងៃទី៣ ខែវិច្ឆិកា។	បុរសវ័យ ៤០ឆ្នាំ នឹងត្រូវចូលរួមធ្វើការជាមួយនឹងអតីតគ្រូបង្វឹកក្រុម Man City គឺលោក Roberto Mancini ដែលជាអតីតគ្រូបង្វឹកក្រុមអ៊ីតាលី ឱ្យឈ្នះពានរង្វាន់ Euro 2020។ លោក Mancini ត្រូវបានតែងតាំងជាគ្រូបង្វឹកក្រុមជម្រើសជាតិអារ៉ាប៊ីសាអូឌីត កាលពីខែសីហា ហើយលោកបានដឹកនាំការប្រកួតចំនួន ៤លើករួចមកហើយ ចាប់តាំងពីចូលកាន់តំណែងមក។ ចំណែក Toure វិញ រូបគេធ្លាប់បានលេងឱ្យក្រុម Man City រយៈពេល ៨ឆ្នាំ ចាប់តាំងពីឆ្នាំ ២០១០ ដល់ឆ្នាំ ២០១៨។ បុរសសញ្ជាតិកូតឌីវ័រ បានចាប់ផ្តើមអាជីពជាគ្រូបង្វឹករបស់លោក នៅក្នុងឆ្នាំ ២០១៩។ អតីតខ្សែបម្រើក្រុម Barcelona ក៏បានចំណាយពេលរបស់គេធ្វើការងារជាមួយនឹងក្លិបស្ថិតនៅក្នុងប្រទេសអ៊ុយក្រែន ក្លិប Donetsk Olympic និងក្លិបនៅរុស្ស៊ី Grozny ហើយលោកក៏ធ្លាប់ធ្វើជាគ្រូបង្វឹកក្រុមយុវជនក្លិប Tottenham Hotspur ផងដែរ។ អំឡុងពេលលោកស្ថិតនៅអាជីពជាកីឡាករលោក បានបង្ហាញខ្លួនចំនួន ១០១លើក សម្រាប់ក្រុមជម្រើសជាតិកូតឌីវ័រ ហើយលោកក៏បានជួយក្រុមជម្រើសជាតិឈ្នះពានរង្វាន់ Africa Cup of Nations ក្នងឆ្នាំ ២០១៥។ មិនត្រឹមតែប៉ុណ្ណោះពានរង្វាន់ចំនួន ១៨ទាំងនៅប្រទេសអេស្ប៉ាញ, ក្រិក, អង់គ្លេស និងនៅចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7128.txt	ជំនួបរវាងក្រុម Olympique de Marseille និង Olympique Lyonnais ក្របខណ្ឌ Ligue 1 បារាំង នឹងត្រូវរៀបឡើងវិញនៅថ្ងៃទី៦ ខែធ្នូ បន្ទាប់ពីការប្រកួតនៅថ្ងៃទី៣០ ខែតុលា ត្រូវបានផ្អាក ព្រោះតែរថយន្តដឹកកីឡាកររបស់ក្រុម Marseille បានរងការគប់ដុំថ្មពីសំណាក់អ្នកគាំទ្រ ហើយគ្រូបង្វឹកលោក Fabio Grosso ជាគ្រូបង្វឹករបួសបែកក្បាល។	បើតាមវីដេអូឃ្លីបត្រូវបានផ្សាយដោយទូរទស្សន៍ Sky Italia បានបង្ហាញអំពីក្រុមអ្នកគាំទ្រគប់ដុំថ្មទៅលើរថយន្តក្រុងក្រុម Lyon ហើយការគប់ដុំថ្មនោះ បានធ្វើឱ្យបែកកញ្ចក់រថយន្តចំនួន ២។ អំឡុងពេលរថយន្តបានចូលទៅដល់ក្នុងកីឡដ្ឋាន Stade Velodrome គេបានឃើញអំពីលោក Grosso បានកាន់កន្សែងបិទតាំងត្រង់មុខរបស់លោកខាងលើថ្ងាស់ ដោយលាយឡំដោយឈាម ហើយមានជំនួសការលោក ២នាក់ថែមទៀតបានដើរអមលោកចូលក្នុងកីឡដ្ឋានផងដែរ។ លោក Grosso ជាអតីតកីឡាករក្រុមជម្រើសជាតិអ៊ីតាលី ហើយលោកបានរួមចំណែកជួយដល់អ៊ីតាលីឈ្នះពានរង្វាន់ World Cup ក្នុងឆ្នាំ ២០០៦ បានរងរបួសត្រង់ផ្ទៃមុខ ដោយលាយឡំជាមួយនឹងកម្ទេចកញ្ចក់រថយន្តក្រុងនៅជាប់លើផ្ទៃមុខរបស់លោកថែមទៀត។ បើតាមការប្រកាសរបស់ស្ថាប័នគ្រប់គ្រងលីគបាល់ទាត់បារាំង (LFP) នាថ្ងៃទី៣ ខែវិច្ឆិកា ការប្រកួតរវាងក្រុម Marseille ទល់នឹង Lyon ត្រូវធ្វើឡើងវិញនៅថ្ងៃទី៦ ខែធ្នូ ប៉ុន្តែស្ថាប័នគ្រប់គ្រងមួយនេះ មិនបានបញ្ជាក់ពីទីកន្លែងសម្រាប់ការប្រកួតនៅឡើយទេ។ ក្រុមបច្ចុប្បន្នកំពុងស្ថិតក្នុងស្ថានភាពអាក្រក់ ដោយពួកគេកំពុងតែស្ថិតនៅចំណាត់ថ្នាក់បាតតារាង Ligue 1 ដោយឆ្លងកាត់ ៩ប្រកួត កន្លងមកពួកគេរកបានត្រឹមតែ ៣ពិន្ទុ តែប៉ុណ្ណោះ ហើយគូប្រកួតរបស់ពួកគេ Marseille ស្ថិតនៅចំណាត់ថ្នាក់លេខ ៩ ដែលមាន ១២ពិន្ទុក្នុងដៃ។ ក្រុមទាំងពីរនេះកាលពីរដូវកាលមុនសុទ្ធសឹងតែជាក្រុមជើងខ្លាំង នៅក្នុងលីគកំពូលបារាំង ហើយតែងតែមានកម្រិតនៃការប្រកួតប្រជែងខ្ពស់ខ្លាំងទាំងលំដាប់ក្នុងស្រុក និងលំដាប់អឺរ៉ុបថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7129.txt	ខ្សែប្រយុទ្ធ Luis Diaz បានចាកចេញពីក្រុម Liverpool ទាំងយប់ មុនការប្រកួតឈ្នះក្រុម Nottingham Forest លទ្ធផល ៣-០ ក្រោយពេលបានឮដំណឹងអំពីការចាប់ជំរិតលើឪពុកម្តាយគេ នៅក្នុងប្រទេសកូឡុំប៊ី។ ចំពោះការចាប់ជំរិតនេះ លោក Jurgen Klopp អះអាងថា មនុស្សរាល់គ្នានៅក្នុងក្លិបមានក្តីបារម្ភខ្លាំង។	បើតាមសេចក្តីថ្លែងការណ៍របស់ប្រធានាធិបតីកូឡុំប៊ីលោក Gustavo Petro ម្តាយរបស់ខ្សែប្រយុទ្ធសញ្ជាតិកូឡុំប៊ីអ្នកស្រី Cilenis Marulanda ត្រូវបានជួយសង្គ្រោះ ក្រោយពេលជនល្មើសចាប់ជំរិត នៅភាគខាងជើងប្រទេសកូឡុំប៊ី។ គិតមកដល់ពេលនេះ មន្ត្រីនៅក្នុងប្រទេសកូឡុំប៊ី ក៏បានអះអាងបន្ថែមទៀតថា ឪពុករបស់ Diaz នៅតែបន្តបាត់ខ្លួនពីការចាប់ជំរិតនេះ។ លោក Klopp ដែលជាអ្នកចាត់ការក្រុម បាននិយាយក្នុងសន្និសីទកាសែតក្រោយចប់ការប្រកួត ថា មនុស្សគ្រប់គ្នានៅក្នុងក្រុមមានក្តីបារម្ភពីបញ្ហានេះ។ «យើងបានរៀបចំការផ្លាស់ប្តូររៀងយឺតពេលបន្តិច ព្រោះតែបញ្ហាឯកជនភាពដែលពាក់ព័ន្ធទៅនឹង Luiz Diaz។ វាគឺជាមួយដែលគួរឱ្យបារម្ភបំផុតសម្រាប់យើងទាំងអស់គ្នា ហើយគឺជារាត្រីដ៏មានភាពតានតឹងបំផុត ដែលខ្ញុំមិនធ្លាប់បានជួបពីមុនមក។ វាជាបទពិសោធន៍ថ្មីហើយដែលខ្ញុំមិនដែលរំពឹងទុក។»។ លោក Jurgen Klopp បាននិយាយដូចនេះ។ អំឡុងការប្រកួតដែល Liverpool យកឈ្នះលើ Nottingham Forest លទ្ធផល ៣-០នោះ មិត្តរួមក្រុម Diogo Jota បានស៊ុតគ្រាប់បាល់ចូល ហើយបានលើកអាវលេខ៧ ដែលមានឈ្មោះ Diaz ដើម្បីជាការតំណាងដល់ខ្សែប្រយុទ្ធរូបនេះ ដែលកំពុងជួបបញ្ហានៃការចាប់ជំរិតនេះ។ គិតមកដល់ពេលនេះ អាជ្ញាធរប្រទេសកូឡុំប៊ី នៅមិនទាន់អាចស្វែងរកទីតាំង ឪពុករបស់ Diaz បានឡើយ។ កាលពីថ្ងៃទី២៩ ខែតុលា មន្ត្រីប៉ូលិសកូឡុំប៊ី បានប្រកាសថា ពួកគេនឹងផ្តល់ប្រាក់ចំនួន ៤ម៉ឺនអឺរ៉ូ (៤,៨ម៉ឺនដុល្លារ) ដល់អ្នកដែលបានផ្តល់ព័ត៌មាន សម្រាប់ជួយដល់ការជួយសង្គ្រោះដល់ឱពុករបស់ខ្សែប្រយុទ្ធ Diaz។ បើតាមសម្តីលោក Francisco Barbosa អគ្គមេធាវីរបស់ប្រទេសកូឡុំប៊ី ឪពុករបស់ Diaz អាចត្រូវបានគេនាំទៅប្រទេសវ៉េណេស៊ុយអេឡា ។ លោកក៏បានបញ្ជាឱ្យមានការស៊ើបអង្កេត ដើម្បីរកមើលមូលហេតុនៃចាប់ជំរិត ព្រមទាំងស្វែងរកអ្នកដែលត្រូវទទួលខុសត្រូវ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_713.txt	ស្រីលង្កាត្រូវតែបញ្ឈប់និន្នាការប្រើកម្លាំងយោធាដើម្បីបង្រ្កាបក្រុមបាតុករភ្លាមៗ ហើយត្រូវនាំអ្នកដែលបង្កឱ្យប្រទេសជាប់ផុងក្នុងវិបត្តិសេដ្ឋកិច្ចទៅកាត់ទោសដោយយុត្តិធម៌។ នេះបើតាមរបាយការណ៍របស់ការិយាល័យសិទ្ធិមនុស្សអង្គការសហប្រជាជាតិដែលចេញផ្សាយនៅថ្ងៃទី៦ ខែកញ្ញា។ អតីតប្រធានាធិបតីស្រីលង្កា ហ្គោតាបាយ៉ា រ៉ាចាប៉ាក់សា ដែលប្រជាជនចោទថាជាអ្នកបំផ្លាញសេដ្ឋកិច្ចប្រទេសបានវិលចូលស្រុកវិញកាលពីថ្ងៃទី៣ ខែកញ្ញា។	ប្រឈមនឹងវិបត្តិសេដ្ឋកិច្ចយ៉ាងធ្ងន់ធ្ងរមិនធ្លាប់មានតាំងពីឆ្នាំ១៩៤៨ ប្រជាជនស្រីលង្ការាប់ម៉ឺននាក់បានធ្វើបាតុកម្មប្រឆាំងរដ្ឋាភិបាល។ បន្ទាប់ពីការចុះចេញពីតំណែងរបស់អតីតប្រធានាធិបតីស្រីលង្កា ហ្គោតាបាយ៉ា រ៉ាចាប៉ាក់សា ប្រធានាធិបតីថ្មី Ranil Wickremesinghe បានដាក់ប្រទេស និងបម្រាមគោចរជាញឹកញាប់ដើម្បីបង្រ្កាបក្រុមបាតុករ។ ច្បាប់នេះអនុញ្ញាតឱ្យយោធាចាត់ការលើបាតុករណាដែលប្រឆាំងនឹងច្បាប់ ហើយកាលពីចុងខែកក្កដាបានកម្ទេចជំរំបាតុករនៅទីក្រុងកូឡុំបូ និងចាប់ខ្លួនសកម្មជនសិទ្ធិមនុស្ស និងអ្នកកាសែតមួយចំនួនផងដែរ។ ពាក់ព័ន្ធនឹងការបង្រ្កាបលើបាតុករតវ៉ាដោយសន្តិវិធីបែបនេះ ការិយាល័យសិទ្ធិមនុស្សអង្គការសហប្រជាជាតិ (UN)បានចេញរបាយការណ៍មួយនៅថ្ងៃទី៦ ខែកញ្ញា ដោយទទូចឱ្យរដ្ឋាភិបាលស្រីលង្កាឈប់ប្រើកម្លាំងយោធាបែបនេះទៀត។ «រដ្ឋាភិបាលថ្មីគួរតែផ្លាស់ប្តូរទំនោរទៅរកការប្រើកម្លាំងយោធា បញ្ចប់ការពឹងផ្អែកលើច្បាប់សន្តិសុខដ៏ឃោរឃៅ និងការបង្រ្កាបលើការតវ៉ាដោយសន្តិវិធីភ្លាមៗ»។ នេះបើតាមរបាយការណ៍របស់ការិយាល័យសិទ្ធិមនុស្ស UN។ បន្ថែមពីនេះ លោកស្រី Michelle Bachelet អតីតឧត្តមស្នងការ UN ទទួលបន្ទុកសិទ្ធិមនុស្សដែលទើបបញ្ចប់អាណត្តិនៅចុងខែសីហា លើកឡើងនៅក្នុងរបាយការណ៍ថា បុគ្គលដែលធ្វើឱ្យស្រីលង្កាក្ស័យធនគួរតែនាំមកកាត់ទោសដោយយុត្តិធម៌។ ជាមួយគ្នានេះ អតីតប្រមុខសិទ្ធិមនុស្សរូបនេះសង្ឃឹមថា រដ្ឋាភិបាលស្រីលង្កាថ្មីនឹងឆ្លើយតបតាមការទាមទាររបស់សាធារណជនក្នុងការទទួលខុសត្រូវលើឧក្រិដ្ឋកម្មសេដ្ឋកិច្ចរួមមានអំពើពុករលួយ និងការបំពានអំណាចជាដើម។ របាយការណ៍ដដែលក៏បានអំពាវនាវឱ្យកាត់ទោសអ្នកប្រព្រឹត្តអំពើឃោរឃៅដែលសម្លាប់ជនស៊ីវិលតាមិលរាប់ម៉ឺននាក់ អំឡុងសង្រ្គាមស៊ីវិលនៅស្រីលង្កាផងដែរ។ គ្រានោះ អតីតប្រធានាធិបតីស្រីលង្កា ហ្គោតាបាយ៉ា ជារដ្ឋមន្រ្តីការពារជាតិដ៏មានឥទ្ធិពល ហើយបានជួយជ្រោមជ្រែងបងប្រុសលោក ម៉ាហ៊ិនដា ដែលជាប្រធានាធិបតីនាពេលនោះបញ្ចប់សង្រ្គាមស៊ីវិលរយៈពេល៣ទសវត្សរ៍ ដោយបង្រ្កាបការបះបោររបស់ក្រុមសកម្មប្រយុទ្ធខា្លតាមិលដោយជោគជ័យនៅឆ្នាំ ២០០៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7130.txt	Erik ten Hag អ្នកចាត់ការទូទៅ Manchester United ចាត់ទុកបរាជ័យក្រោមថ្វីជើងម្ចាស់ការពារតំណែងជើងឯក Manchester City ៣-០ នៅជំនួប Manchester Derby ជាការខកចិត្តបំផុតក្នុងផែនការដឹកនាំរបស់ខ្លួន។	ចាញ់ការប្រកួត ៣-០ទល់ Man City នៅ Old Trafford នាថ្ងៃទី២៩ ខែតុលា បានធ្វើឱ្យក្រុមដែលលោក Ten Hag ដឹកនាំកំពុងតែស្ថិតក្នុងស្ថិតក្នុងស្ថានភាពយ៉ាប់យ៉ឺន។ ១០ប្រកួតនៅ Premier League ក្រុមរហស្សនាមបិសាចក្រហមយកឈ្នះ ៥លើក និង ចាញ់៥ លើក មាន១៥ពិន្ទុ ឈរចំណាត់ថ្នាក់ទី៨ ដោយតាមពីក្រោយ Man City ៩ពិន្ទុ និងក្រុមកំពូលតារាង Tottenham Hotspur ១១ពិន្ទុ។ ស្ថិតក្នុងសន្និសីទកាសែតក្រោយចប់ការប្រកួត អ្នកចាត់ការសញ្ជាតិហូឡង់ត្រូវបានអ្នកកាសែតសួរនាំអំពីបញ្ហានៃការប្រកួត ហើយបុរសវ័យ ៥៣ឆ្នាំ បានអះអាងថាលោកខកចិត្តខ្លាំងបំផុត។ «ពិតណាស់វាគឺជារឿងខកចិត្តខ្លាំងបំផុត។ នៅពេលដែលអ្នកចាញ់ការប្រកួតជំនួបទីក្រុងតែមួយ យើងគឺខកចិត្តខ្លាំង យើងធ្វើបានល្អសម្រាប់គម្រោងនៃការលេងរបស់យើងនៅវគ្គទីមួយ ហើយវាកំពុងតែដំណើរការល្អ ប៉ុន្តែនៅពេលដែលមានការផ្តល់បាល់ពិន័យ ១១ម៉ែត្រកើតឡើង វាបានផ្លាស់ប្តូរគ្រប់យ៉ាង។ ជំនួបរវាងក្រុមទាំងពីរ ខ្សែប្រយុទ្ធ Erling Haaland បានស៊ុតបាល់ពិន័យ ១១ម៉ែត្រតាំងតែពីនាទី២៩ ក្នុងវគ្គទីមួយមុនពេលរូបគេបន្តស៊ុតគ្រាប់បាល់ទីពីរនៅនាទី៤៩ ដើមវគ្គទីពីរ ហើយមិត្តរួមក្រុមរបស់គេ Phil Foden ជាអ្នកសម្រេចគ្រាប់ទីបី នៅនាទី៨០។ Man Utd វិលត្រឡប់ទៅកាន់បញ្ហាសារជាថ្មី ក្រោយពីពួកគេបានអបអរការឈ្នះលើក្រុម Copenhagen ១-០ នៅក្នុងជំនួបពានរង្វាន់ UEFA Champions League រួចកាលពីដើមសប្តាហ៍មុន។ នេះជាលើកទី៣ សម្រាប់បិសាចក្រហមដែលត្រូវបានក្រុម Man City បំបាក់នៅក្នុងលទ្ធផលដែលមានគ្រាប់បាល់ ៣គ្រាប់ ឬលើសពីនេះនៅក្នុងជំនួប Premier league ស្ថិតក្នុងទឹកដី Old Trafford។ សម្រាប់ការប្រកួតនៅសប្តាហ៍ក្រោយ Man Utd នឹងត្រូវជួបក្រុមជើងខ្លាំង Newcastle United នៅក្នុងជុំទី៤ នៃពានរង្វាន់ EFL Cup ហើយដែលការជួបគ្នានេះក៏ជាការសងសឹងកាលពីរដូវកាលមុនដែលក្រុមទាំងពីរបានជួបគ្នានៅក្នុងវគ្គផ្តាច់ព្រ័ត្រ។ កាលនោះ Man Utd ឈ្នះ Newcastle United លទ្ធផល ២-០ ដើម្បីគ្រងជើងឯក EFL Cup៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7131.txt	តំណែងរបស់លោក Erik ten Hag នៅក្លិប Manchester United កំពុងមានភាពរង្គោះរង្គើរ ខណៈពេលដែលស្ថានភាពរបស់ក្លិបកំពុងតែជួបបញ្ហាទម្រង់លេងយ៉ាងខ្លាំង និងជាពិសេស ភាពសាមគ្គីគ្នាអំឡុងការប្រកួត។ ថ្នាក់ដឹកនាំក្លិបបិសាចក្រហមកំពុងជំរុញឱ្យមានការដោះស្រាយជាបន្ទាន់ និងកាន់តែច្បាស់លាស់សម្រាប់តំណែងរបស់លោក Ten Hag ស្របពេលកិច្ចព្រមព្រៀងទិញភាគហ៊ុនក្លិបពីមហាសេដ្ឋី Sir Jim Ratcliffe ក៏កំពុងដំណើរការ។ នេះបើតាមប្រភពដែលទាក់ទងនឹងក្លិបបានប្រាប់ទៅកាន់កាសែត BBC Sports។	បន្ទាប់ពីចាញ់ការប្រកួតនៅក្នុងទឹកដី Old Trafford ២លើក ចុងក្រោយជាប់ៗគ្នា ក្រោមថ្វីជើងក្រុម Manchester City និង Newcastle United លទ្ធផល ៣-០ ដូចគ្នា ធ្វើឱ្យតំណែងរបស់លោក Ten Hag អ្នកចាត់ការសញ្ជាតិហូឡង់ កំពុងតែមានភាពរង្គោះរង្គើខ្លាំង។ យ៉ាងណាកន្លងមកលោក Ten Hag ក៏បានអះអាងថាគាត់ គឺជាអ្នកប្រយុទ្ធ ហើយលោកបានសារភាពថាក្រុម Man United កំពុងស្ថិតក្នុងស្ថានភាពអាក្រក់ ខណៈដែលមន្ត្រីរបស់ក្លិប បានព្យាយាមបដិសេធអំពីរឿងរ៉ាវអនាគតរបស់លោក Ten Hag។ ក្រុមបិសាចក្រហម ត្រូវការឈ្នះការប្រកួតជាបន្តបន្ទាប់ ដើម្បីជាដំណោះស្រាយក្នុងស្ថានភាពអាក្រក់នេះ។ ការប្រកួតនៅថ្ងៃទី៤ ខែវិច្ឆិកា ក្រុមបិសាចក្រហម ត្រូវធ្វើដំណើរទៅកាន់ការប្រកួតទល់នឹងក្រុម Fulham ដែលក្រុមនេះមិនដែលយកឈ្នះលើបិសាចក្រហមតាំងពីឆ្នាំ ២០០៩ មក។ ហើយបន្ទាប់ពីការប្រកួតប៉ះ Fulham នៅក្នុងក្របខណ្ឌ Premier League រួច ក្រុម Man United នឹងត្រូវធ្វើដំណើរទៅកាន់ប្រទេសដាណឺម៉ាក ប្រកួតទល់នឹងក្រុម Copenhagen នៅក្នុងការប្រកួត UEFA Champions League។ ចាញ់ការប្រកួតទាំងនៅក្នុង Premier League និង Champions League បានធ្វើឱ្យតំណែងលោក Ten Hag មានកម្តៅកើនឡើង។ ចាប់ផ្តើមការប្រកួតវគ្គចែកពូល ក្នុងពូល A បិសាចក្រហមចាញ់ការប្រកួតក្រោមថ្វីជើងក្រុម Bayern Munich និងក្រុម Galatasaray នៅ ២ប្រកួតដំបូងសម្រាប់ជើងទីមួយ ហើយឈ្នះការប្រកួតលើ Copenhagen ១ប្រកួត។ Man United ត្រូវបានចាំបាច់ ៤ពិន្ទុបន្ថែមពីការប្រកួតដែលនៅសល់ដើម្បីអាចឈានជើងឡើងទៅដល់វគ្គជម្រុះបាន។ ១០ប្រកួតនៅ Premier League ក្រុមស្ថិតក្រោមការដឹកនាំរបស់លោក Ten Hag ឈ្នះ៥ និងចាញ់ ៥ ដែលជាកំណត់ត្រាដ៏អាក្រក់បំផុតរបស់ក្លិបគិតចាប់តាំងពីឆ្នាំ ១៩៣០ សម្រាប់ការប្រកួត ១០លើកដំបូង។ Man United ក្នុងរដូវកាលថ្មីចាញ់ការប្រកួតចំនួន ៨លើក រាល់ការប្រកួតទាំងអស់ដែលបានឆ្លងកាត់ ហើយលទ្ធផលទាំងនេះបានបង្ហាញពីភាពមិនសាមគ្គីគ្នា ក៏ដូចជាការយល់ចិត្តគ្នាក្នុងក្រុម ដើម្បីអាចស្វែងរកទម្រង់លេងដ៏ពិតប្រាកដមួយ និងច្បាស់លាស់។ តំណែងរបស់លោក Ten Hag អាចនឹងត្រូវកំណត់ត្រាត្រឹមតែរយៈពេល ៤ ទៅ ៥ ប្រកួតខាងមុខទៀត ប្រសិនបើក្រុម Man United នៅតែមិនអាចស្វែងរកការឈ្នះជាប់គ្នាឡើងវិញនោះទេ នោះអ្នកចាត់ការសញ្ជាតិហូឡង់ ក៏មានវាសនាមិនខុសពីអ្នកចាត់ការកាលពីមុនៗមកឡើយ។ Man United ភាគច្រើន បណ្តេញគ្រូបង្វឹកនៅចំពាក់កណ្តាលរដូវកាល ក្រោយជួបបញ្ហាក្នុងក្រុម ដែលរងបរាជ័យជាបន្តបន្ទាប់ ដែលស្រដៀងគ្នានេះ។ ចាប់ផ្តើមរដូវកាលថ្មីមិនល្អខ្លាំងឡើង អាចទាញឱ្យក្រុម United បន្តស្ថិតក្នុងសម្ពាធ រហូតតម្រូវឱ្យមានផ្លាស់ប្តូររចនាសម្ព័ន្ធការដឹកនាំក្លិប ខណៈដែលក្លិបក៏កំពុងតែសម្លឹងក្នុងការស្វែងរកម្ចាស់ដឹកនាំថ្មី ក្រោយពេលការប្រកាសលក់ក្លិបពីសំណាក់គ្រួសារ Glazer រយៈពេលជាង ១ឆ្នាំ កន្លងមក។ ក្រុមបិសាចក្រហមបច្ចុប្បន្ន ត្រូវការស្វែងរកកំណែងទម្រង់ការដឹកនាំពីម្ចាស់ថ្មី ដើម្បីស្វែងរកយុទ្ធសាស្ត្រថ្មីក្នុងការប្រកួតប្រជែង។ យ៉ាងនាកាលពីពេលថ្មីៗនេះ ដំណឹងពីការទិញភាគហ៊ុនក្លិបពីសំណាក់លោក Sir Jim Ratcliffe បានសម្លឹងមើលការទិញភាគហ៊ុនក្លិប Man United ចំនួន ២៥ភាគរយ ប៉ុន្តែកិច្ចព្រមព្រៀងនៅមិនទាន់បានសម្រេចនៅឡើយ។ ក្រុមគ្រួសារ Glazer មកដល់បច្ចុប្បន្នជាម្ចាស់ក្លិប ប៉ុន្តែរយៈពេល ៣រដូវកាលចុងក្រោយមកនេះ អ្នកគាំទ្រទាមទារចង់ឱ្យពួកគេចាកចេញពីក្លិប ខណៈក្លិបធ្វើមិនបានល្អរយៈពេលជិត ១សតវត្សរ៍រួចមកហើយ។ បើទោះជាមើលឃើញពីជំនួយបន្ថែមពីការទិញភាគហ៊ុនក្លិបពីសំណាក់លោក Jim Ratcliffe ទៅលើក្រុម ក៏ដូចជាអនាគតរបស់លោក Ten Hag ក៏ដោយ ប៉ុន្តែពេលវេលាសម្រាប់ការកាន់តំណែងរបស់អ្នកចាត់ការវ័យ ៥៣ឆ្នាំ ក្នុងការកែប្រែវាសនាក្នុងក្រុម ក៏មានពេលខ្លីបំផុតដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7132.txt	Marcus Rashford ខ្សែប្រយុទ្ធក្រុម Manchester United បានរៀបចំកម្មវិធីខួបកំណើតរបស់គេ នៅត្រឹមរយៈពេលប៉ុន្មានម៉ោង ក្រោយពេលក្រុមប្រកួតចាញ់ Manchester City លទ្ធផល ៣-០ កាលពីសប្តាហ៍មុន។ ការរៀបចំកម្មវិធីខួបកំណើតនេះ លោក Erik ten Hag បាននិយាយថា លោកមិនអាចទទួលយកបានចំពោះរឿងនេះ ខណៈក្រុមកំពុងមិនសប្បាយចិត្តចំពោះលទ្ធផលបរាជ័យ។	ខ្សែប្រយុទ្ធអង់គ្លេសដែលទើបឈានចូលវ័យ ២៦ឆ្នាំ កាលពីថ្ងៃទី១ ខែវិច្ឆិកា រូបគេបានរៀបចំកម្មវិធីខួបកំណើត នៅក្នុងទីតាំងមួយកន្លែងស្ថិតក្នុងទីក្រុង Manchester អំឡុងរាត្រីថ្ងៃទី២៩ តុលា ជាពេលដែលក្រុមបិសាចក្រហមចាញ់ ការប្រកួតក្នុងទឹកដីលទ្ធផល ៣-០ ទល់ Man City។ អ្នកចាត់ការក្រុមបានលើកឡើងពីរឿងនេះ ដោយលោកអះអាងថា ជារឿងដែលពិបាកទទួលយកខ្លាំង។ «វាពិតជាមិនអាចទទួលយកបាន ខ្ញុំបានប្រាប់គេបែបនេះ គេក៏បានសុំទោសរួចរាល់ រឿងគឺវាដូច្នេះ។ គេបានធ្វើខុស ប៉ុន្តែវាមិនអាចថាគេនឹងគ្មានកំហុសនោះទេ គេបានបង្កើតកំហុសមួយ ប៉ុន្តែរឿងនេះនៅក្រៅទីលានសម្រាប់អ្វីដែលគេបានធ្វើតែប៉ុណ្ណោះ។ ខ្ញុំប្រាកដថាគេធ្វើគ្រប់យ៉ាងត្រឹមត្រូវ ដើម្បីជួយដល់ក្រុម និងដើម្បីអារម្មណ៍ល្អក្នុងការលេងរបស់គេសម្រាប់ជួយយើងយកឈ្នះការប្រកួត។»។ លោក Ten Hag បាននិយាយប្រាប់អ្នកកាសែតមុនការប្រកួតទល់នឹងក្រុម Fulham បែបនេះ។ អ្នកចាត់ការសញ្ជាតិហូឡង់ ក៏បានបញ្ជាក់បន្ថែមទៀតថា Rashford គឺមានវត្តមានសម្រាប់ការប្រកួតទល់នឹងក្រុម Fulham នាថ្ងៃទី៤ ខែវិច្ឆិកា បន្ទាប់ពីបញ្ហាត្រូវបានដោះស្រាយរួចរាល់ ជាលក្ខណៈផ្ទៃក្នុង។ បច្ចុប្បន្ន United ស្ថិតនៅចំណាត់ថ្នាក់លេខ ៨ នៃតារាង Premier League ជាមួយ ១៥ពិន្ទុក្នុងដៃ ក្រោយឆ្លងកាត់ការប្រកួត ១០លើក ឈ្នះ ៥ និងចាញ់ ៥។ ក្រុមបិសាចក្រហមមានគម្លាតពិន្ទុ ១១ពិន្ទុពីក្រុមកំពូលតារាង Tottenham Hotspur ។ ចំណែកក្រុម Fulham ជាក្រុមស្ថិតនៅចំណាត់ថ្នាក់លេខ ១៤ មាន ១២ពិន្ទុក្នុងដៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7133.txt	Manchester United ម្ចាស់ការពារជើងឯក បានរងបរាជ័យយ៉ាងអាម៉ាស់នៅ Old Trafford ក្រោយចាញ់ Newcastle United ៣-០ ធ្លាក់ចេញពីការប្រកួត EFL Cup ជុំទី៤។ Arsenal ក៏បានធ្លាក់ចេញពីការប្រកួតដូចគ្នា ក្រោយចាញ់ក្រុម West Ham United លទ្ធផល ៣-១ ខណៈ Liverpool, Chelsea, Everton និង Fulham ឡើងទៅវគ្គបន្ត។	បិសាចក្រហមបន្តធ្លាក់ក្នុងវិបត្តិក្រោយការចាញ់ក្រុម Manchester City ក្នុងការប្រកួតក្របខណ្ឌ Premier League នៅកីឡដ្ឋាន Old Trafford ដោយលទ្ធផល ៣-០ បានធ្វើឱ្យអ្នកគាំទ្រជាច្រើនមិនពេញចិត្តនឹងលទ្ធផល ហើយក៏បង្កជាបញ្ហាសម្រាប់កៅអីរបស់គ្រូបង្វឹកសញ្ជាតិហូឡង់។ ស្ថិតក្នុងនាមជាក្រុមការពារជើងឯក ប៉ុន្តែការបន្តចាញ់ក្រុម Newcastle United ក្នុងទឹកដីបានធ្វើឱ្យក្រុម Man United កំពុងពោរពេញដោយបញ្ហាមួយនេះរបូតការការពារពានរង្វាន់ដែលខ្លួនបានឈ្នះការពីរដូវកាលមុន។ ក្រុម Newcastle United សងសឹងក្រុម Man United បានសម្រេច បន្ទាប់ពីរដូវកាលមុនពួកគេរងបរាជ័យនៅវគ្គផ្តាច់ព្រ័ត្រដោយចាញ់ការប្រកួតលទ្ធផល ២-០។ ចំណែកកាំភ្លើងធំ Arsenal បច្ចុប្បន្នជាក្រុមកំពុងតែចាប់ផ្តើមការប្រកួតរដូវកាលថ្មីបានយ៉ាងល្អទាំងនៅក្នុងក្របខណ្ឌ Premier League និងនៅ UEFA Champions League។ ប៉ុន្តែសម្រាប់ពានរង្វាន់លំដាប់ទី៣ នៃប្រទេស អង់គ្លេសក្រុមដែលដឹកនាំដោយលោក Mikel Arteta បែរជាធ្វើមិនបានល្អដោយត្រូវបានក្រុម West Ham មកពី Premier League ដូចគ្នាទម្លាក់ចេញត្រឹមជុំទី៤ ក្នុងកីឡដ្ឋាន London។ ការស៊ុតបញ្ចូលទី៣ គ្រាប់របស់ West Ham កើតឡើងដោយគ្រាប់ដំបូងខ្សែការពារក្រុម Arsenal ធ្វើឱ្យចូលទីខ្លួនឯង មុនពេលកីឡាករ Mohammed Kudus និង Jarrod Bowen ស៊ុតម្នាក់ ១គ្រាប់។ ចំណែក ១គ្រាប់សម្រាប់ Arsenal ធ្វើបានដោយ Martin Odegaard។ ក្រុម Liverpool បានយកឈ្នះលើក្រុមម្ចាស់ផ្ទះ AFC Bournemouth យ៉ាងលំបាក នៅក្នុងកីឡដ្ឋាន Vitality ហើយដែលគ្រាប់បាល់ជ័យជម្នះទាំង ២គ្រាប់ធ្វើបានដោយខ្សែប្រយុទ្ធកំពុងឡើងទម្រង់លេង Cody Gakpo និង Darwin Nunez។ នៅទឹកដីកីឡដ្ឋាន Stamford Bridge វិញក្រុមម្ចាស់ផ្ទះ Chelsea បានយកឈ្នះលើក្រុម Blackburn Rovers ដែលស្ថិតនៅលីគលំដាប់ទី២ អង់គ្លេស ដោយលទ្ធផល ២-០ ក្នុងការបង្ហាញពីការស្វែងរកទម្រង់លេងរបស់ពួកគេឡើងវិញ។ ក្រុម Everton បានទម្លាក់ក្រុមមកពីលីគកំពូលអង់គ្លេសដូចគ្នា Burnley ដោយលទ្ធផល ៣-០ ហើយក្រុម Fulham ទម្លាក់ក្រុម Ipswich Town ដោយលទ្ធផល ៣-១។ ៨ក្រុមឡើងទៅវគ្គបន្ត EFL Cup ឆ្នាំ២០២៣ រួមមាន Newcastle Liverpool Chelsea Everton Fulham West Ham Exeter City Port Vale៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7134.txt	សហព័ន្ធកីឡាបាល់ទាត់អន្តរជាតិ (FIFA) ដាក់បម្រាមអតីតប្រធានបាល់ទាត់អេស្ប៉ាញ លោក Luis Rubiales ពីសកម្មភាពបាល់ទាត់រយៈពេល៣ឆ្នាំ ជុំវិញរឿងអាស្រូវនៃការថើបដោយបង្ខំលើបបូរមាត់ កីឡាការិនី Jenni Hermoso។	ស្ថាប័នគ្រប់គ្រងបាល់ទាត់ពិភពលោក កាលពីមុនមកក៏ធ្លាប់បានហាមឃាត់លោក Rubiales រយៈពេល ៩០ថ្ងៃពីសកម្មភាពបាល់ទាត់ ក្រោយពេលដែលលោកកំពុងជាប់ស្ថិតក្នុងរឿងអាស្រូវនៃការថើបដោយបង្ខំលើកីឡាការិនី Hermoso អំឡុងកម្មវិធីប្រគល់ពានរង្វាន់ World Cup 2023 ដល់ក្រុមនារីអេស្ប៉ាញ ក្នុងទីក្រុងសីដនីកាលពីខែកញ្ញា។ ពេលនេះ FIFA បាននិយាយថាលោក Rubiales នឹងត្រូវបានរងការហាមឃាត់ពីសកម្មភាពបាល់ទាត់សម្រាប់រយៈពេល ៣ឆ្នាំ។ «គណៈកម្មាធិការវិន័យរបស់ FIFA បានហាមប្រាមលោក Luis Rubiales ដែលជាអតីតប្រធានសមាគមបាល់ទាត់អេស្ប៉ាញ (RFEF) ពីរាល់សកម្មភាពដែលទាក់ទងនឹងកីឡាបាល់ទាត់ក្នុងកម្រិតជាតិ និងអន្តរជាតិរយៈពេល ៣ឆ្នាំ។»។ នេះបើតាមសេចក្តីថ្លែងការណ៍របស់ស្ថាប័នស្ថិតនៅក្នុងទីក្រុង Zurich ប្រទេសស្វ៊ីស។ FIFA ក៏បានអះអាងលោក Rubiales ត្រូវបានជូនដំណឹងអំពីការសម្រេចចិត្តនេះកាលពីថ្ងៃទី៣០ ខែតុលា ហើយអតីតប្រធានសហព័ន្ធបាល់ទាត់អេស្ប៉ាញ មានពេល ១០ថ្ងៃ ដើម្បីស្នើសុំការសំរាលពីសំណាក់ FIFA ក៏ដូចជាការប្តឹងឧទ្ធរណ៍។ លើបញ្ហាការថើប កីឡាការិនី Hermoso បានបញ្ជាក់ថានោះ ឧបទ្ទវហេតុការថើបនោះបានធ្វើឱ្យនាងមានអារម្មណ៍ងាយរងគ្រោះនិងដូចជាជនរងគ្រោះនៃការវាយដំ ជាមួយនឹងសេចក្តីថ្លែងការណ៍នៅលើប្រព័ន្ធផ្សព្វផ្សាយសង្គមពណ៌នាពីរឿងរបស់នាង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7135.txt	ប្រទេសហុងគ្រី នឹងត្រូវធ្វើម្ចាស់ផ្ទះ (ទឹកដីកណ្តាល)សម្រាប់ក្រុមជម្រើសជាតិអ៊ីស្រាអែល ដើម្បីប្រកួតទល់នឹងក្រុមស្វ៊ីស និងក្រុមរូម៉ានី ក្នុងការប្រកួតវគ្គជម្រុះពានរង្វាន់ Euro 2024 ពូល I។ នេះបើតាមការប្រកាសរបស់ស្ថាប័នគ្រប់គ្រងបាល់ទាត់អឺរ៉ុប UEFA នាថ្ងៃទី៣១ ខែតុលា។	សហព័ន្ធបាល់ទាត់បាល់ទាត់អឺរ៉ុប UEFA កាលពីដើមខែតុលា បានសម្រេចចិត្តផ្អាករាល់ការប្រកួតដែលត្រូវធ្វើនៅក្នុងប្រទេសអ៊ីស្រាអែល ក្រោយពេលដែលមានសង្គ្រាមរវាងអ៊ីស្រាអែល ទល់នឹងក្រុមសកម្មប្រយុទ្ធហាម៉ាស តាំងពីថ្ងៃទី៧ ខែតុលា។ បើតាមការប្រកាសរបស់ UEFA ប្រទេសហុងគ្រី នឹងប្រើប្រាស់កីឡដ្ឋាន Pancho Arena នៅក្នុងទីក្រុង Felscut នឹងរៀបចំការប្រកួតរបស់ក្រុមអ៊ីស្រាអែល សម្រាប់ពូល I វគ្គជម្រុះរវាងក្រុមស្វ៊ីសនៅថ្ងៃទី១៥ ខែវិច្ឆិកា និងការប្រកួតទល់នឹងក្រុមរូម៉ានី នៅថ្ងៃទី១៨ ខែវិច្ឆិកា។ ការប្រកួតទាំងពីរ ក៏នឹងអនុញ្ញាតឱ្យមានអ្នកទស្សនា។ អ៊ីស្រាអែលបច្ចុប្បន្នស្ថិតក្នុងពូល I មាន ១១ពិន្ទុ ពីការប្រកួត ៦លើកកន្លងមក ហើយស្ថិតនៅចំណាត់ថ្នាក់លេង ៣ ក្នុងពូល។ នៅថ្ងៃទី១២ ខែវិច្ឆិកា អ៊ីស្រាអែល ក៏ត្រូវប្រកួតក្រៅទឹកដីទល់នឹងក្រុមកូសូវូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7136.txt	Nguyen Hoang Duc ខ្សែបម្រើក្រុមកីឡាបាល់ទាត់ជម្រើសជាតិវៀតណាម បានចំណាយប្រាក់ខ្ទង់លានដុល្លារ ដើម្បីសាងសង់ផ្ទះសម្រាប់ឪពុកម្តាយ និងទិញសម្ភារថ្លៃៗដូចជានាឡិកា និងរថយន្តជាដើម។ ថ្មីៗនេះ Hoang Duc ទើទិញរថយន្តទំនើប Mercedes G63 តម្លៃជិតកន្លះលានដុល្លារ។	ខ្សែបម្រើក្រុម Viettel នៃលីគកីឡាបាល់ទាត់វៀតណាម (V. League) រូបនេះ ទើបតែបានទិញរថយន្ត Mercedes G63 ក្នុងតម្លៃ ១១ពាន់លានដុង (៤៥១០០០ដុល្លារ)។ តម្លៃនេះ ថ្លៃជាងរថយន្ត Porsche ជិតបីដង ដែលមិត្តរួមក្រុមវៀតណាមរួមមាន Que Ngoc Hai, Doan Van Hau និង Vu Van Thanh ប្រើសព្វថ្ងៃ។ មុនទិញ Mercedes G63 ខ្សែបម្រើវ័យ២៥ឆ្នាំ Hoang Duc បានទិញ Mercedes-Benz GLC តម្លៃ១០ម៉ឺនដុល្លាររួចហើយកាលពីឆ្នាំមុន។ ក្រៅពីរថយន្តទំនើបៗ Hoang Duc ចំណាយប្រាក់ទិញនាឡិកាថ្លៃៗដូចជា Patek Philippe, Rolex Datejust និងថែមទាំងសង់ផ្ទះជូនឪពុកម្តាយរបស់គេនៅស្រុកកំណើតតម្លៃ៤០ម៉ឺនដុល្លារ ដែលសរុបជាប្រាក់ខ្ទង់លានដុល្លារ។ ទ្រព្យដ៏ច្រើនរបស់សមាជិកក្រុមជម្រើសជាតិវៀតណាមរូបនេះ ភាគច្រើនទទួលចំណូលពីអាជីពកីឡាករបាល់ទាត់ក្នុងស្រុក តាមរយៈភាពលេចធ្លោរនារយៈពេលចុងក្រោយនេះ។ បើតាមការផ្សាយរបស់កាសែត vnexpress របស់វៀតណាម Hoang Duc ត្រូវបានគេប៉ាន់ស្មានថា ទទួលបានថ្លៃពលកម្មប្រចាំឆ្នាំខ្ទង់១០ម៉ឺនដុល្លារ និងចំណូលពីកិច្ចព្រមព្រៀងពាណិជ្ជកម្មផ្សេងទៀត។ Hoang Duc ដែលបង្ហាញខ្លួនឱ្យជម្រើសជាតិវៀតណាម៣២លើក ស៊ុតបញ្ចូលទី២គ្រាប់ ក៏មានអាជីវកម្មផ្ទាល់ខ្លួនផងដែរ បើកហាងលក់សម្លៀកបំពាក់កីឡា ស្បែកជើង និងសម្ភារផ្សេងៗទៀត។ នៅ V. League ខ្សែបម្រើឆ្នើមវ័យ២៥ឆ្នាំ ជាប់ជាកីឡាករល្អបំផុតឆ្នាំ២០២៣។ Hoang Duc ដែលចូលរួមជាមួយក្រុម Viettel ឆ្នាំ២០១៧ ក៏ត្រូវបានជ្រើសរើសជាបេក្ខភាពសម្រាប់ពានរង្វាន់បាល់មាស Golden Ball ឆ្នាំ២០២៣ ខណៈធ្លាប់ ឈ្នះ១លើករួចមកហើយក្នុងឆ្នាំ ២០២១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7137.txt	Neymar Jr ខ្សែប្រយុទ្ធក្រុមជម្រើសជាតិប្រេស៊ីល បានទទួលការវះកាត់របួសជង្គង់ និងដាច់សរសៃ ACL នៅលើជើងខាងឆ្វេងរបស់គេ បានដោយជោគជ័យនាថ្ងៃទី២ ខែវិច្ចិកា។ កីឡាករវ័យ ៣១ឆ្នាំ រងរបួសជង្គង់ និងសរសៃ ACL ធ្ងន់ធ្ងរអំឡុងពេលរូបគេលេងឱ្យក្រុមជម្រើសជាតិប្រេស៊ីលកាលពីខែតុលា កន្លងទៅ។ វះកាត់ជោគជ័យ តែអតីតកីឡាករ Barcelona និង PSG រូបនេះ ទំនងជាត្រូវសម្រាករយៈពេល១០ខែ។	កីឡាករវ័យ ៣១ឆ្នាំ ត្រូវបានបង្ខំចិត្តផ្លាស់ប្តូរចេញអំឡុងការប្រកួតជម្រុះ World Cup 2026 ទល់នឹងក្រុមអ៊ុយរូហ្កាយ បន្ទាប់ពីរូបគេបានប៉ះទង្គិចជាមួយនឹងកីឡាករក្រុមអ៊ុយរូហ្កាយ ហើយរូបគេត្រូវបានក្រុមគ្រូពេទ្យប្រចាំក្រុមប្រេស៊ីលជួយសង្គ្រោះបន្ទាន់ក្នុងទីលានប្រកួតរយៈពេលជិត ១០នាទី។ ក្រោយពីសង្គ្រោះបន្ទាន់រួច Neymar ត្រូវបានបញ្ជូនទៅកាន់មន្ទីពេទ្យភ្លាមៗដើម្បីពិនិត្យពីបញ្ហារបួស។ កីឡាករក្រុម Al Hilal ត្រូវបានទទួលការព្យាបាលនៅក្នុងមន្ទីពេទ្យមួយស្ថិតក្នុងទីក្រុង Belo Horizonte ដោយក្រុមគ្រូពេទ្យប្រចាំក្រុមប្រេស៊ីល។ ព័ត៌មានជាច្រើនបានចុះផ្សាយថា Neymar នឹងអវត្តមានសម្រាប់ការប្រកួតទាំងឱ្យក្រុម Al Hilal នៅក្របខណ្ឌ Saudi Pro league និងជម្រើសជាតិប្រេស៊ីល រហូតដល់ពាក់កណ្តាលឆ្នាំ ២០២៤។ បើតាមរយៈការបង្ហោះរបស់ខ្សែប្រយុទ្ធវ័យ ៣១ឆ្នាំ នៅលើបណ្តាញសង្គម ដោយគេបានបង្ហោះរូបភាពជាមួយនឹងកូនប្រុសរបស់គេទាំងពីរ ហើយថែមទាំងបានសរសេរអះអាងដូច្នេះថា ៖ «គ្រប់យ៉ាងនឹងមានភាពប្រសើរឡើង។»។ Neymar បានចូលរួមជាមួយនឹងក្លិបស្ថិតក្នុងក្របខណ្ឌ Saudi Pro League កាលពីខែសីហា ក្នុងតម្លៃនៃការផ្ទេរចេញពីក្លិប Paris Saint Germain តម្លៃ ៩០លានអឺរ៉ូ (៩៦លានដុល្លារ)។ ប៉ុន្តែអតីតកីឡាករក្រុម Barcelona និង Paris Saint Germain ទើបតែលេងបាន ៥ប្រកួត តែប៉ុណ្ណោះឱ្យក្រុម Al Hilal ប៉ុន្តែរូបគេបែរជាជួបបញ្ហារបួសសារជាថ្មីម្តងទៀត។ គិតចាប់តាំងពីរដូវកាល ២០២២-២៣ មកដល់ពេលនេះ ខ្សែប្រយុទ្ធវ័យ ៣១ឆ្នាំ ត្រូវបានទទួលការវះកាត់លើបញ្ហារបួសធ្ងន់ធ្ងរ របស់គេទាំងលើកនេះ ចំនួន ២លើកហើយ។ មុនពេលចាកចេញពីក្រុម PSG តារាបាល់ទាត់ប្រេស៊ីលរូបនេះ បានរងរបួសកជើងធ្ងន់ធ្ងរ ដោយកាលនោះរូបគេត្រូវបានសម្រាក់ពីការប្រកួតរយៈពេលជាង ៤ខែ។ ការវះកាត់របួសជង្គង់លើកនេះ Neymar នឹងត្រូវខកខានពីការប្រកួតបាល់ទាត់រយៈពេលជាង ៧ខែ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7138.txt	អារ៉ាប៊ីសាអូឌីត បានត្រៀមខ្លួនរួចរាល់ក្នុងការធ្វើជាម្ចាស់ផ្ទះ FIFA World Cup 2034 មិនថានៅក្នុងរដូវកាលក្តៅ ឬរដូវរងារនោះទេ។ នេះបើតាមការអះអាងរបស់ប្រធានសមាគមបាល់ទាត់អារ៉ាប៊ីសាអូឌីត (FA) លោក Yasser Al-Misehal បន្ទាប់ពីប្រទេសស្តេចប្រេង ក្នុងតំបន់មជ្ឈិមបូព៌ាមួយនេះបានក្លាយជាប្រទេសតែមួយគត់ដែលបានដេញថ្លៃរៀបបាល់ទាត់ពិភពលោក ក្នុងឆ្នាំ ២០៣៤។	កាលពីថ្ងៃទី៣១ ខែតុលា សហព័ន្ធបាល់ទាត់អន្តរជាតិ (FIFA) បានប្រកាសអំពីការបង្ហាញចំណាប់អារម្មណ៍ដេញថ្លៃធ្វើម្ចាស់ផ្ទះព្រឹត្តិការណ៍ World Cup ក្នុងឆ្នាំ ២០៣៤ របស់អារ៉ាប៊ីសាអូឌីត ថាជាប្រទេសតែមួយគត់ដែលបង្ហាញចំណាប់អារម្មណ៍ និងដេញថ្លៃ។ អារ៉ាប៊ីសាអូឌីតជោគជ័យក្នុងការដេញថ្លៃ ត្រឹមតែរយៈពេល ២៧ថ្ងៃប៉ុណ្ណោះ ចាប់តាំងពីការប្រកាសរបស់ពួកគេពីបំណងចង់ធ្វើម្ចាស់ផ្ទះ និងមួយឆ្នាំក្រោយពេលដែលប្រទេសកាតា បានធ្វើម្ចាស់ផ្ទះ World Cup រដូវរងាលើកដំបូង។ World Cup 2022 នៅក្នុងប្រទេសកាតា បានធ្វើឱ្យប៉ះពាល់ដល់ការប្រកួតលីគធំៗនៅក្នុងប្រទេសតំបន់អឺរ៉ុប។ «ពិតណាស់ យើងបានត្រៀមខ្លួនរួចរាល់សម្រាប់លទ្ធភាពទាំងអស់។ រាល់ថ្ងៃនេះមានបច្ចេកវិទ្យាថ្មីៗជាច្រើនដែលបានជួយអ្នកក្នុងការទទួលបានភាពត្រជាក់ ឬបន្ថែមម៉ាស៊ីនត្រជាក់នៅក្នុងកីឡដ្ឋាន បន្ថែមពីការពិតនេះ ដែលមានទីក្រុងជាច្រើននៅក្នុងព្រះរាជាណាចក្រ បានរីករាយនិងបរិយាកាសដ៏អស្ចារ្យនៅរដូវក្តៅនៅទេនេះ។»។ លោក Misehal បាននិយាយនៅក្នុងសន្និសីទកាសែតបែបនេះ។ ជាធម្មតារដូវក្តៅនៅក្នុងប្រទេសអារ៉ាប៊ីសាអូឌីត មានកម្រិតកម្តៅជាមធ្យម ៥០អង្សាសេ ហើយដែលអាកាសធាតុក្តៅបែបនេះ អាចនឹងមានផលប៉ះពាល់ដល់ការប្រកួតបាល់ទាត់ ហើយក៏ក្តៅខ្លាំងសម្រាប់អ្នកគាំទ្រដែលស្ថិតនៅក្រៅទីលាន។ បើតាមការបញ្ជាក់របស់លោក Misehel ប្រទេសអារ៉ាប៊ីសាអូឌីត មានបំណងឆ្ពោះទៅមុខ ក្នុងការធ្វើម្ចាស់ផ្ទះការប្រកួតតែម្នាក់ឯងដោយមិនឱ្យមានប្រទេសណារួមសហការឡើយ។ ប៉ុន្តែទោះជាយ៉ាងណាប្រធាន FA រូបនេះក៏លើកឡើងទៀតថា ខ្លួននឹងដាក់សំណើរនៃការដេញថ្លៃដាច់ដោយឡែកមួយផ្សេងទៀត បើសិនជាមានប្រទេសណាចង់ចូលរួមរៀបចំការប្រកួតជាមួយខ្លួន។ ការប្រកួតពានរង្វាន់បាល់ទាត់ពិភពលោកនៅក្នុងប្រទេសអារ៉ាប៊ីសាអូឌីត នឹងធ្វើឱ្យប្រទេសនេះក្លាយជាប្រទេសដំបូងគេ ដែលរៀបចំការប្រកួតព្រឹត្តិការណ៍ដែលមានក្រុមចំនួន ៤៨ក្រុម ក្នុងនាមជាអ្នករៀបចំធ្វើម្ចាស់ផ្ទះតែម្នាក់។ អារ៉ាប៊ីសាអូឌីតនឹងធ្វើម្ចាស់ផ្ទះបន្ទាប់ពីប្រទេសអាម៉េរិក, កាណាដា និងម៉ិកស៊ិក នៅឆ្នាំ ២០២៦ និង អេស្ប៉ាញ, ព័រទុយហ្កាល់ និងម៉ារ៉ិក សម្រាប់ឆ្នាំ ២០៣០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7139.txt	ការប្រកួតរវាងក្រុម Olympique Marseille និង Olympique Lyonnais ក្នុងជំនួប Ligue 1 ត្រូវបានលុបចោល បន្ទាប់ពីរថយន្តក្រុងដឹកកីឡាកររបស់ក្រុម Lyon ត្រូវបានរងការវាយប្រហារដោយការកប់ដុំថ្មពីសំណាក់អ្នកគាំទ្រ Marseille។ ការវាយប្រហារនោះ បណ្តាលឱ្យគ្រូបង្វឹក Marseille លោក Fabio Grosso ជាគ្រូបង្វឹកបែកក្បាល ខណៈកីឡាករត្រូវចូលសំងំលាក់ខ្លួនក្នុងកីឡដ្ឋាន Stade Velodrome។	បើតាមវីដេអូឃ្លីបត្រូវបានផ្សាយដោយទូរទស្សន៍ Sky Italia បានបង្ហាញអំពីក្រុមអ្នកគាំទ្រគប់ដុំថ្មទៅលើរថយន្តក្រុងក្រុម Lyon ហើយការគប់ដុំថ្មនោះ បានធ្វើឱ្យបែកកញ្ចក់រថយន្តចំនួន ២។ អំឡុងពេលរថយន្តបានចូលទៅដល់ក្នុងកីឡដ្ឋាន Stade Velodrome គេបានឃើញអំពីលោក Grosso បានកាន់កន្សែងបិទតាំងត្រង់មុខរបស់លោកខាងលើថ្ងាស់ ដោយលាយឡំដោយឈាម ហើយមានជំនួសការលោក ២នាក់ថែមទៀតបានដើរអមលោកចូលក្នុងកីឡដ្ឋានផងដែរ។ បើតាមប្រព័ន្ធផ្សព្វផ្សាយអ៊ីតាលី លោក Grosso បានរងរបួសរលាត់ស្បែកក្បាល និងប៉ះពាល់មុខរបស់គាត់។ យ៉ាងណាបើតាមការលើកឡើងរបស់ប្រធានក្លិប Lyon លោក John Textor លោកមានការខឹងសម្បាចំពោះក្រុមអ្នកគាំទ្រ។ «រូបគេមិនអាចនិយាយសន្ទនាបានឡើយ រូបគេមានបំណែកកញ្ចក់ស្ថិតនៅលើផ្ទៃមុខ។ ខ្ញុំពិតជាខឹងខ្លាំង កីឡាកររបស់យើង និងក្រុមគ្រូបង្វឹករបស់យើង អ្វីដែលគ្រប់គ្នារំពឹងទុកនោះ គឺបានត្រៀមខ្លួនសម្រាប់ទស្សនាការប្រកួតដែលគ្រប់គ្នាចង់មើលការប្រកួតនេះត្រូវបានលេង។»។ លោក John Textor បាននិយាយប្រាប់ទៅកាន់កាសែត Prime Video បែបនេះ។ ការប្រកួតត្រូវបានលុបចោល ហើយក្រុមអ្នកគាំទ្រដែលបានស្ថិតក្នុងកីឡដ្ឋានទន្ទឹងរង់ចាំការប្រកួតមកដល់ត្រូវបានស្នើសុំអធ្យាស្រ័យឱ្យចេញពីកីឡដ្ឋាន។ ទាក់ទងទៅនឹងបញ្ហាការគប់ដុំថ្ម ជនសង្ស័យចំនួន ៧នាក់ត្រូវបានចាប់ខ្លួននាថ្ងៃទី២៩ ខែតុលា។ ការសម្រេចចិត្តលុបចោលការប្រកួតពីសំណាក់ស្ថាប័នលីគអាជីពបារាំង FPL ត្រូវបានទទួលស្គាល់ពីសំណាក់ក្រុមម្ចាស់ផ្ទះ Marseille ហើយការរៀបចំការប្រកួតឡើងវិញនឹងត្រូវធ្វើក្នុងពេលឆាប់ៗ។ ក្រៅពីលោក Grosso ដែលរងរបួសត្រង់មុខ ជំនួយការលោក Raffaele Longo ក៏ត្រូវបានរងរបួសពីការគប់ដុំថ្មនេះដែរ ដោយមានបញ្ហារបួសត្រង់ផ្ទៃមុខដូចគ្នា។ រថយន្តក្រុងដឹកអ្នកគាំទ្រចំនួន ៦ ក៏ត្រូវបានរងការវាយប្រហារផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_714.txt	កូរ៉េខាងត្បូង នៅថ្ងៃទី៨ ខែកញ្ញា បានស្នើជាសាធារណៈឱ្យមានការចរចាជាមួយកូរ៉េខាងជើងអំពីបញ្ហាប្រជាជនកូរ៉េដែលបានបែកបាក់គ្រួសារតាំងពីសម័យសង្គ្រាមឧបទ្វីបកូរ៉េក្នុងឆ្នាំ១៩៥០-១៩៥៣។ នេះជាកិច្ចប្រឹងប្រែងលើកដំបូងទាក់ទងនឹងកិច្ចការអន្តរកូរ៉េរបស់ទីក្រុងសេអ៊ូល គិតចាប់ពីប្រធានាធិបតីកូរ៉េខាងត្បូង លោក យូន សុកយ៉ល ឡើងកាន់តំណែង។	ឧបទ្វីបកូរ៉េបានបែងចែកជាពីរតាំងពីឆ្នាំ ១៩៤៥ និងកាន់តែមានភាពតានតឹងរវាងគ្នាក្រោយសង្គ្រាមកូរ៉េក្នុងឆ្នាំ១៩៥០ ដល់១៩៥៣។ ក្រោយសង្គ្រាម ប្រជាជនកូរ៉េជាច្រើនត្រូវបែកបាក់គ្រួសារ ដោយខ្លះត្រូវជាប់នៅទឹកដីកូរ៉េខាងជើង និងខ្លះទៀតនៅភាគខាងត្បូងឧបទ្វីបកូរ៉េ។ ការជួបជុំគ្នារវាងសមាជិកគ្រួសារដែលបែកបាក់ បានអាក់ខានជាច្រើនឆ្នាំហើយ។ រដ្ឋមន្ត្រីបង្រួបបង្រួម ដែលជាក្រសួងទទួលបន្ទុកកិច្ចការអន្តរកូរ៉េ លោក Kwon Young-se នៅថ្ងៃទី៨ ខែកញ្ញា បានចេញសេចក្តីថ្លែងការណ៍មួយស្នើជាសាធារណៈឱ្យមានការចរចាជាមួយកូរ៉េខាងជើងជុំវិញបញ្ហាប្រជាជនកូរ៉េដែលបានបែកបាក់គ្នា។ «យើងសង្ឃឹមថា មន្ត្រីទទួលបន្ទុកកិច្ចការពាក់ព័ន្ធរបស់ភាគីទាំងពីរ នឹងជួបដោយផ្ទាល់ក្នុងពេលឆាប់ៗនេះតាមដែលអាចធ្វើទៅបាន ដើម្បីពិភាក្សាដោយភាពស្មោះត្រង់លើបញ្ហាមនុស្សធម៌ រួមទាំងបញ្ហាគ្រួសារដែលបែកបាក់គ្នា»។ លោក Kwon បានលើកឡើងបែបនេះក្នុងសេចក្ដីថ្លែងការណ៍ដដែលនោះ។ រដ្ឋមន្ត្រីកូរ៉េខាងត្បូងរូបនេះបានបញ្ជាក់ថា ទីក្រុងសេអ៊ូលនឹងពិចារណាតាមការពេញចិត្តរបស់ទីក្រុងព្យុងយ៉ាងក្នុងការសម្រេចលើកាលបរិច្ឆេទនិងទីកន្លែងជួបគ្នា ក៏ដូចជារបៀបវារៈ និងទម្រង់នៃកិច្ចចរចា ហើយ រដ្ឋាភិបាលកូរ៉េខាងត្បូងត្រៀមខ្លួនជាស្រេចដើម្បីចរចាជាមួយកូរ៉េខាងជើងគ្រប់ពេលវេលា គ្រប់ទីកន្លែង។ កន្លងមក កូរ៉េខាងជើង មិនឆ្លើយតបចំពោះសំណើរបស់កូរ៉េខាងត្បូងឡើយ ហើយពេលខ្លះមិនទទួលយកជំនួយ ឬគម្រោងកែលម្អរបស់កូរ៉េខាងត្បូងទៀតផង។ ជាក់ស្ដែង កាលពីខែមុនប្រធានាធិបតីកូរ៉េខាងត្បូង យូន សុកយ៉ល បានដាក់ចេញគម្រោងជួយកែលម្អសេដ្ឋកិច្ចកូរ៉េខាងជើង ប្រសិនបើក្រុងព្យុងយ៉ាងរំសាយកម្មវិធីនុយក្លេអ៊ែរ តែលោកស្រី គីម យ៉ូចុង ជាប្អូនស្រីមេដឹកនាំកូរ៉េខាងជើង គីម ជុងអ៊ុន បានតបវិញថា គម្រោងនេះគ្មានហេតុផលត្រឹមត្រូវ និងមិនអាចអនុវត្តបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7140.txt	កីឡាករអារ៉ាប៊ីសាអូឌីត Salem Al-Dawsari ជាកីឡាករដែលបានឈ្នះពានរង្វាន់កីឡាករល្អប្រចាំឆ្នាំនៅក្នុងទ្វីបអាស៊ី AFC Player of the Year ហើយដែលកីឡាការិនី Sam Kerr ខ្សែប្រយុទ្ធក្រុមតោខៀវ Chelsea និងក្រុមនារីអូស្ត្រាលី បានឈ្នះពានរង្វាន់ជាកីឡាការិនីល្អប្រចាំឆ្នាំរបស់ AFC ដូចគ្នា។ ការប្រគល់ពានរង្វាន់ដល់កីឡាករ កីឡាការិនីល្អប្រចាំឆ្នាំ បានធ្វើឡើងនៅក្នុងទីក្រុងដូហា ថ្ងៃទី៣១ ខែតុលា។	ខ្សែប្រយុទ្ធ Al-Dawsari ជាកីឡាករម្នាក់ដែលបានស៊ុតបាល់បញ្ចូលទីនៅក្នុងជំនួបព្រឹត្តិការណ៍ World Cup 2022 កាលពីឆ្នាំមុន រវាងអារ៉ាប៊ីសាអូឌីត យកឈ្នះលើក្រុមម្ចាស់ជើងឯកអាហ្សង់ទីន ដោយលទ្ធផល ២-១។ កីឡាករសញ្ជាតិអារ៉ាប៊ីសាអូឌីតបានឈ្នះពានរង្វាន់ជាកីឡាករល្អប្រចាំឆ្នាំ បន្ទាប់ពីរូបគេបានបង្ហាញខ្លួនលេងឱ្យក្រុម Al Hilal បានយ៉ាងល្អនៅក្នុងជំនួបវគ្គផ្តាច់ព្រ័ត្រពានរង្វាន់ AFC Champions League និងនៅពានរង្វាន់ FIFA Club World Cup។ ការផ្តល់ពានរង្វាន់កីឡាករល្អប្រចាំឆ្នាំសម្រាប់ទ្វីបអាស៊ី ទើបតែត្រូវបានធ្វើឡើងវិញលើកដំបូងក្នុងរយៈពេល ៤ឆ្នាំ ព្រោះតែការរំខានដែលបណ្តាលមកពីជំងឺរាតត្បាតកូវីដ-១៩ ដែលធ្វើឱ្យប៉ះពាល់ទូទាំងទ្វីប។ «ខ្ញុំពិតជាសប្បាយចិត្តជាមួយអ្វីដែលខ្ញុំទទួលបានពេលនេះ ខ្ញុំពិតជាពេញចិត្តក្នុងអរគុណចំពោះភាពជាអ្នកដឹកនាំនៅក្នុងប្រទេសអារ៉ាប៊ីសាអូឌីត សម្រាប់ការផ្តល់ចំណាប់អារម្មណ៍លើអត្តពលិក និងបានគាំទ្រដល់កីឡា។»។ Al-Dawsari បាននិយាយនៅក្នុងកម្មវិធីប្រគល់ពានរង្វាន់នៅក្នុងទីក្រុងដូហា។ ខ្សែប្រយុទ្ធ Al-Dawsari បានយកឈ្នះលើកីឡាករ Almoez Ali របស់កាតា និង Mathew Leckie របស់ប្រទេសអូស្ត្រាលី។ ចំណែកកីឡាការិនី Sam Kerr កាលពីថ្ងៃទី៣០ ខែតុលា ជាកីឡាការិនីចំណាត់ថ្នាក់លេខ ២ សម្រាប់ពានរង្វាន់ Ballon d’Or 2023 នៅក្នុងទីក្រុងប៉ារីស កីឡាការិនីរូបនេះបានឈ្នះពានរង្វាន់កីឡាការិនីល្អប្រចាំឆ្នាំក្នុងទ្វីបអាស៊ី ជាលើកទី២ ក្នុងអាជីពរបស់នាង ចាប់តាំងពីឆ្នាំ ២០១៧ មក។ Sam Kerr បានជាកីឡាការិនីទី៣ ដែលឈ្នះពានរង្វាន់មួយនេះច្រើនជាងមួយ ដោយចូលរួមកីឡាការិនីជប៉ុន Aya Miyama និង Homare Sawa។ លោក Hajime Moriyasu បានឈ្នះពានរង្វាន់ជាគ្រូបង្វឹកល្អប្រចាំឆ្នាំ បន្ទាប់ពីលោកបានដឹកនាំក្រុមជម្រើសជាតិជប៉ុនឡើងដល់វគ្គ ១៦ក្រុម World Cup 2022 ដែលបានយកឈ្នះលើក្រុមអាល្លឺម៉ង់ និងអេស្ប៉ាញ នៅក្នុងវគ្គចែកពូល អំឡុងការប្រកួតនៅក្នុងប្រទេសកាតា។ អ្នកស្រី Shui Qingxia បានឈ្នះពានរង្វាន់ជាគ្រូបង្វឹកស្ត្រីល្អ ក្រោយពីអ្នកស្រីបានដឹកនាំក្រុមនារីចិន បានដឹកនាំក្រុមមួយឡើងទៅប្រកួតប្រជែងពានរង្វាន់ Women’s Asian Cup កាលពីខែកុម្ភៈកន្លងទៅ នៅក្នុងប្រទេសឥណ្ឌា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7141.txt	លោក Gianni Infantino ប្រធានសហព័ន្ធបាល់ទាត់អន្តរជាតិ (FIFA) បានផ្ញើសារគាំទ្រ និងជួយបែរបន់សេចក្តីសុខទៅកាន់ខ្សែប្រយុទ្ធ Luis Diaz របស់ក្រុមហង្សក្រហម Liverpool ចំពោះបញ្ហាការចាប់ជំរិតឪពុកម្តាយរបស់គេនៅក្នុងប្រទេសកូឡុំប៊ី។	ម្តាយរបស់ Diaz ត្រូវបានជួយសង្គ្រោះមកវិញដោយសុវត្ថិភាព ប៉ុន្តែក្រុមអាជ្ញាធរ ក៏ដូចជាទាហានច្រើនអ្នកកំពុងតែបន្តស្វែងរកឪពុករបស់គេ។ «ក្នុងនាមជា FIFA និងសហគមន៍បាល់ទាត់ពិភពលោក ខ្ញុំចង់ពង្រីកការគាំទ្រ និងការអធិស្ឋានរបស់យើងទៅកាន់ក្រុមគ្រួសាររបស់ Luis Diaz និងមិត្តភក្កិរបស់គេក្នុងគ្រាដ៏លំបាកនេះ។»។ លោក Infantino បានបង្ហោះនៅលើបណ្តាញសង្គម Instagram បែបនេះ។ កាលពីថ្ងៃទី៣០ សហព័ន្ធបាល់ទាត់ប្រទេសកូឡុំប៊ី ក៏បានចេញសេចក្តីប្រកាស ទាមទារឱ្យជនចាប់ជំរិត ដោះលែងឪពុករបស់ Diaz ជាបន្ទាន់ដោយគ្មានការព្រមព្រៀងអ្វីទាំងអស់។ អំឡុងការប្រកួតរបស់ Liverpool ទល់នឹង Nottingham Forest ខ្សែប្រយុទ្ធសញ្ជាតិកូឡុំប៊ីបានចាកចេញពីក្រុមទាំងយប់ ក្រោយឮដំណឹងអំពីក្រុមគ្រួសារត្រូវបានចាប់ជំរិត។ លោក Jurgen Klopp បានចាត់ទុករឿងនេះថាជារឿងដែលពិបាកបំផុតដែលលោកមិនធ្លាប់ជួបនៅក្នុងជីវិតរបស់លោក។ ទាក់ទងនឹងរឿងនេះលោក Klopp បាននិយាយដូច្នេះថា ៖ «ជារឿងដែលពិបាកបំផុតក្នុងជីវិតរបស់ខ្ញុំដែលមិនធ្លាប់ជួបពីមុនមក។ ខ្ញុំមិនបានត្រៀមខ្លួនសម្រាប់រឿងនេះពីមុនឡើយ គ្រប់គ្នានៅក្នុងក្លិប Liverpool មានក្តីបារម្ភពីក្រុមគ្រួសាររបស់ Diaz។»។ ស្ថិតក្នុងការប្រកួតដដែលនោះ អំឡុងពេលខ្សែប្រយុទ្ធ Diogo Jota បានស៊ុតបាល់ចូលទី រូបគេបានលើកអាវបង្ហាញពីឈ្មោះរបស់ Luis Diaz ក្នុងន័យគាំទ្រ ក៏ដូចជាការបែរបន់សម្រាប់សុវត្ថិភាពរបស់ក្រុមគ្រួសារមិត្តរួមក្រុមរបស់ខ្លួន។ គិតមកដល់ពេលនេះ អាជ្ញាធរប្រទេសកូឡុំប៊ី នៅមិនទាន់អាចស្វែងរកទីតាំង ឪពុករបស់ Diaz បានឡើយ។ កាលពីថ្ងៃទី២៩ ខែតុលា មន្ត្រីប៉ូលិសកូឡុំប៊ី បានប្រកាសថា ពួកគេនឹងផ្តល់ប្រាក់ចំនួន ៤ម៉ឺនអឺរ៉ូ (៤,៨ម៉ឺនដុល្លារ) ដល់អ្នកដែលបានផ្តល់ព័ត៌មាន សម្រាប់ជួយដល់ការជួយសង្គ្រោះដល់ឱពុករបស់ខ្សែប្រយុទ្ធ Diaz៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7142.txt	ប្រទេសអារ៉ាប៊ីសាអូឌីតកំពុងស្ថិតក្នុងភាគរយខ្ពស់បំផុតក្នុងការទទួលបានសិទ្ធធ្វើម្ចាស់ផ្ទះ FIFA World Cup ឆ្នាំ ២០៣៤ បន្ទាប់ពីអូស្ត្រាលីបានសម្រេចចិត្តមិនដេញថ្លៃរៀបចំព្រឹត្តិការណ៍នេះ។ ការនេះ ទំនងអារ៉ាប៊ីសាអូឌីតនឹងក្លាយជាប្រទេសទី៤ ស្ថិតក្នុងទ្វីបអាស៊ី និងទី២ ក្នុងតំបន់មជ្ឈិមបូព៌ា ដែលនឹងរៀបចំការប្រកួតបាល់ទាត់ពិភពលោក។	ស្ថាប័នគ្រប់គ្រងបាល់ទាត់អូស្ត្រាលី បានបញ្ជាក់ពីការសម្រេចចិត្តមិនដេញថ្លៃមុនរយៈពេលប៉ុន្មានម៉ោង មុនដល់ពេលកំណត់សម្រាប់ការប្រកាសប្រទេសដែលទទួលបានការចាប់អារម្មណ៍នៅក្នុងថ្ងៃទី៣១ ខែតុលា។ អារ៉ាប៊ីសាអូឌីត ជាប្រទេសតែមួយគត់ដែលបានដាក់ដេញថ្លៃធ្វើម្ចាស់ផ្ទះ World Cup 2034។ ប្រទេសអូស្ត្រាលីបានសម្រេចចិត្តមិនដេញថ្លៃសម្រាប់រៀបចំការប្រកួត World Cup ឆ្នាំ ២០៣៤ ក្រោយពេលដែលប្រទេសឥណ្ឌូណេស៊ី បានប្រកាសគាំទ្រដល់អារ៉ាប៊ីសាអូឌីតដេញថ្លៃរៀបចំ World Cup 2034 នេះ។ ប្រទេសឥណ្ឌូណេស៊ី កាលពីខែមុនធ្លាប់បានប្រកាសថា ខ្លួនបានជជែកជាមួយនឹងសហព័ន្ធបាល់ទាត់អូស្ត្រាលី សម្រាប់ការដាក់ការចាប់អារម្មណ៍ដេញថ្លៃធ្វើជាម្ចាស់ផ្ទះ World Cup ដោយរួមមានការចាប់អារម្មណ៍ពីសំណាក់ប្រទេសម៉ាឡេស៊ី និងសិង្ហបុរី។ កាលពីថ្ងៃទី៩ ខែតុលា សហព័ន្ធបាល់ទាត់ប្រទេសអារ៉ាប៊ីសាអូឌីត បានប្រកាសអំពីការឈានដល់ជំហានទី២ ក្នុងការដេញថ្លៃធ្វើម្ចាស់ផ្ទះ World Cup របស់ខ្លួន។ បើតាមសម្តីរបស់ប្រធានសហព័ន្ធបាល់ទាត់អារ៉ាប៊ីសាអូឌីត (SAFF) លោក Yasser Al Misehal កាលថ្ងៃទី៩ ខែតុលា ៖ «កាលពីសប្តាហ៍មុន យើងបានប្រកាសពីមហិច្ឆតារបស់យើងក្នុងការធ្វើជាម្ចាស់ផ្ទះជាផ្លូវការ និងបន្តដំណើរដើម្បីធ្វើឱ្យសុបិនរបស់ប្រជាជនយើងក្លាយជាការពិត។»។ គោលបំណងក្នុងការធ្វើជាម្ចាស់ផ្ទះ World Cup របស់អារ៉ាប៊ីសាអូឌីត ត្រូវបានគេមើលឃើញថាប្រទេសស្ថិតក្នុងតំបន់មជ្ឈិមបូព៌ាមួយនេះ បានមើលឃើញពីការរៀបចំយ៉ាងជោគជ័យរបស់ប្រទេសកាតា នៅក្នុងឆ្នាំ ២០២២ ហើយដែលការប្រកួតនោះប្រទេសអាហ្សង់ទីនជាអ្នកឈ្នះពានរង្វាន់។ កាលពីដើមខែតុលាសហព័ន្ធបាល់ទាត់អន្តរជាតិ (FIFA) ក៏បានប្រកាសយ៉ាងភ្ញាក់ផ្អើលអំពី ការធ្វើជាម្ចាស់ផ្ទះព្រឹត្តិការណ៍ World Cup ឆ្នាំ ២០៣០ របស់ប្រទេសម៉ារ៉ុក មកពីទ្វីបអាហ្វ្រិក ប្រទេសអេស្ប៉ាញ និងព័រទុយហ្កាល់ស្ថិតក្នុងទ្វីបអឺរ៉ុប។ ប្រទេសអាហ្សង់ទីន, អ៊ុយរូហ្កាយ, ប៉ារ៉ាហ្កាយ នឹងរៀបចំការប្រកួតបើកឆាកចំនួន ៣ដំបូងនៃការប្រកួត ដើម្បីអបអរខួប ១០០ឆ្នាំ នៃការបង្កើតពានរង្វាន់បាល់ទាត់ពិភពលោក។ គួររំលឹកថាការប្រកួត World Cup ឆ្នាំ ២០២៦ នឹងត្រូវធ្វើឡើងនៅប្រទេសចំនួន ៣ ដែលបានសហការគ្នារួមមាន អាម៉េរិក, កាណាដា និងម៉ិកស៊ិក ហើយដែលជាការប្រកួតក្នុងកំណែរទម្រង់ការប្រកួតថ្មី ដែលមានក្រុមបន្ថែមពី ៣២ក្រុម ឡើងដល់ ៤៨ក្រុមលើកដំបូងនៅក្នុងប្រវត្តិសាស្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7143.txt	រដ្ឋាភិបាលប្រទេសកូឡុំប៊ី បាននិយាយថា លោក Luis Manuel Diaz ដែលជាឪពុករបស់ Luis Diaz ខ្សែប្រយុទ្ធ Liverpool ត្រូវបានក្រុមឧទ្ទាមឆ្វេងនិយមរបស់កងទ័ពរំដោះជាតិ (ELN) ចាប់ជំរិត។ រដ្ឋាភិបាលកូឡុំប៊ី បានទាមទារឱ្យក្រុមឧន្ទាម ELN ដោះលែងលោក Manuel Diaz ជាបន្ទាន់។	លោក Luis Manuel Diaz ជាឪពុករបស់ Luis Diaz កាលពីថ្ងៃទី២៨ ខែតុលា និងប្រពន្ធរបស់លោក ត្រូវបានខ្មាន់កាំភ្លើងចាប់ខ្លួន។ បើតាមកាមេរ៉ាសុវត្ថិភាពដែលបានដាក់នៅជិតទីតាំងកើតហេតុ បង្ហាញថា ឪពុករបស់ Diaz អំឡុងពេលចាប់ខ្លួន លោកបានស្ថិតនៅក្នុងរថយន្ត ខណៈដែលម្តាយរបស់គេ ស្ថិតនៅខាងក្រោយរថយន្ត។ អ្នកស្រី Cilenis Marulanda រួចខ្លួនចេញពីការចាប់ជំរិត បន្ទាប់ពីក្រោយពេលកើតហេតុភ្លាមៗ ក្រុមប៉ូលិសក្នុងតំបន់បានទៅជួយសង្គ្រោះអ្នកស្រីទាន់ពេល ប៉ុន្តែលោក Manuel Diaz ដែលស្ថិតនៅក្នុងរថយន្តត្រូវបានខ្នាន់កាំភ្លើងនាំយកទៅ។ ម្តាយឪពុករបស់កីឡាករ Diaz មានទីលំនៅស្ថិតនៅក្នុងទីក្រុងមួយឈ្មោះ Barrancas នៅក្នុងខេត្ត La Guajira ប្រទេសកូឡុំប៊ី ក្បែទៅនឹងប្រទេសវ៉េណេស៊ុយអេឡា។ ក្រុមឧទ្ទាម ELN គឺជាក្រុមទ័ពព្រៃដ៏សកម្មមួយដែលនៅសេសសល់ដ៏សំខាន់របស់ប្រទេសកូឡុំប៊ី ហើយក្រុមឧទ្ទាមមួយនេះបានកើតឡើងតាំងពីឆ្នាំ ១៩៦៤ និងមានសមាជិកដល់ពេលបច្ចុប្បន្នប្រមាណ ២,៥០០នាក់។ មកដល់ពេលនេះមន្ត្រីប៉ូលិស និងទាហានប្រទេសកូឡុំប៊ីច្រើនរយនាក់កំពុងតែបំពេញការងារក្នុងការស្វែងរក និងជួយសង្គ្រោះឪពុករបស់ Diaz នៅក្នុងទីក្រុង Serrania de Perija ដែលជាតិក្រុងព្រំដែនរវាងកូឡុំប៊ី និងវ៉េណេស៊ុយអេឡា។ បើតាមសេចក្តីថ្លែងការណ៍របស់រដ្ឋាភិបាលកូឡុំប៊ី ឪពុករបស់ Diaz ត្រូវបានក្រុមឧន្ទាមបញ្ជូនទៅដល់ក្នុងប្រទេសវ៉េណេស៊ុយអេឡា ហើយក៏បានទាមទារឱ្យមានការដោះលែងជាបន្ទាន់លើឪពុក Diaz។ មកដល់ពេលនេះក្រុមមន្ត្រីបូលិស ទាហានរុករកបានរកឃើញ ម៉ូតូ ២គ្រឿង និងរថយន្ត ដែលក្រុមចាប់ជំរិតបានប្រើពេលធ្វើសកម្មភាព។ «ត្រូវតែមានការដោះលែងជាបន្ទាន់សម្រាប់លោក Luis Manuel Diaz។ យើងសូមដាស់តឿនទៅកាន់ក្រុមឧទ្ទាម ELN ដែលបានចាប់ជំរិតគឺជាអំពើឧក្រិដ្ឋកម្មដែលបំពានលើច្បាប់មនុស្សធម៌អន្តរជាតិ ហើយវាជាកាតព្វកិច្ចរបស់ ELN របស់ពួកគេដែលជាផ្នែកមួយនៃដំណើរការសន្តិភាពបច្ចុប្បន្ន ដើម្បីមិនត្រឹមតែបឈ្ឈប់ការចាប់ជំរិតប៉ុណ្ណោះទេ ប៉ុន្តែថែមទាំងបណ្តេញពួកគេជារៀងរហូត។»។ នេះបើតាមសម្តីប្រធានគណៈប្រតិភូរដ្ឋាភិបាលចរចាជាមួយក្រុម ELN លោក Otty Patino។ កាលពីប៉ុន្មានថ្ងៃមុនរវាងរដ្ឋាភិបាលកូឡុំប៊ី និងក្រុម ELN ក៏បានរៀបចំកិច្ចចរចាសន្តិភាពមួយផងដែរ ប៉ុន្តែការចរចាឱ្យដោះលែងនោះ ត្រូវបានរងបរាជ័យ ប៉ុន្តែមកដល់ពេលនេះ ប្រធានាធិបតីកូឡុំប៊ី លោក Gustavo Petro ក៏បានប្រើប្រាស់យុទ្ធសាស្ត្រក្នុងការស្វែងរកសន្តិភាព គឺរដ្ឋាភិបាលរបស់លោករៀបចំការចរចាជាមួយក្រុមឧទ្ទាមឡើងវិញ។ យ៉ាងណា នាថ្ងៃទី១ ខែវិច្ឆិកា មនុស្សរាប់រយនាក់នៅក្នុងប្រទេសកូឡុំប៊ី បានអមដំណើររបស់អ្នកស្រី Cilenis Marulanda ម្តាយរបស់កីឡាករ Diaz ក្នុងពេលដែលមានការដង្ហែរទាមទារឱ្យមានការដោះលែងលោក Luis Manuel Diaz៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7144.txt	ក្រុម Inter Miami ដែលមានខ្សែប្រយុទ្ធឆ្នើម Lionel Messi បានលុបចោលដំណើរប្រកួតមិត្តភាពរបស់ខ្លួននៅក្នុងប្រទេសចិនក្នុងខែវិច្ឆិកានេះ ដោយសារតែកាលៈទេសៈប្រថុចញ៉ុច និងមិនបានត្រៀមខ្លួនទុកជាមុន។ នេះបើតាមការអះអាងរបស់ក្លិបស្ថិតនៅក្របខណ្ឌ Major League Soccer នាថ្ងៃទី១ ខែវិច្ឆិកា។	ក្រុមដែលបានធ្លាក់ចេញពីការប្រកួតពានរង្វាន់ MLS វគ្គ Playoffs មួយនេះ កាលពីខែមុនពួកគេបានប្រកាសថា នឹងត្រូវមានការប្រកួតមិត្តភាពដែលធ្វើឡើងនៅក្នុងប្រទេសចិនទល់នឹងក្រុម Qingdao Hainiu នៅថ្ងៃទី៥ ខែវិច្ឆិកា ហើយការប្រកួតមួយទៀតLionel Messi, Inter Miamiទល់នឹងក្រុម Chengdu Rongcheng នៅក្នុងទីក្រុងជាំងទូ នាថ្ងៃទី៨ ខែវិច្ឆិកា។ ក្លិបមួយនេះទើបតែប្រកាសពីការឈ្នះពានរង្វាន់ Ballon d’Or 2023 របស់ខ្សែប្រយុទ្ធ Lionel Messi ហើយរូបគេបានដើរតួយ៉ាងសំខាននៅលើកការប្រកាសលើបណ្តាញសង្គមរបស់ក្លិប។ តែ Inter Miami នាថ្ងៃទី១ ខែវិច្ឆិកា បាននិយាយថា ពួកគេបានលុបចោលការប្រកួតក្នុងប្រទេសចិន។ «អ្នកផ្សព្វផ្សាយ និងរៀបចំកម្មវិធី NSN បានជូនដំណឹងដល់ក្លិប Inter Miami CF អំពីការលុបចោលដំណើរទេសចរណ៍នៅប្រទេសចិនរបស់ខ្លួន ដោយសារតែកាលៈទេសៈ មិនបានរំពឹងទុកជាមុននៅក្នុងប្រទេសចិន។ មហិច្ចតា Inter Miami នៅតែពង្រីកការឈានដល់ជាសកលរបស់ខ្លួន ដោយលេងនៅចំពោះមុខអ្នកគាំទ្រនៅជុំវិញពិភពលោក ហើយក្លិបនឹងបន្តស្វែងរកឱកាសនាពេលអនាគតជាមួយនឹង NSN ដើម្បីសម្រេចគោលដៅនេះ។»។ នេះបើតាមការប្រកាសរបស់ក្លិប Inter Miami។ ក្រុមអ្នកផ្សព្វផ្សាយ និងរៀបចំកម្មវិធី បានបង្ហាញការចូលរួមសោកស្តាយ ហើយបានអះអាងពីហេតុផលនៃការលុបចោលការប្រកួតនេះដោយសារតែការស្លាប់កាលពីពេលថ្មីៗនេះរបស់អតីតនាយករដ្ឋមន្ត្រីចិនលោក Li keqiang។ ការប្រកួតមិត្តភាពនៅក្នុងប្រទេសចិន គឺជាការប្រកួតមិត្តភាពអន្តរជាតិលើកដំបូងបំផុតសម្រាប់ក្រុម Inter Miami ហើយការប្រកួតនេះប្រធានផ្នែកអាជីវកម្មក្លិប ថាការប្រកួតនឹងផ្តល់ឱកាសក្នុងការទាកទាញអ្នកគាំទ្រថ្មីរបស់ក្លិប។ ក្រុម Inter Miami ដែលមាន Messi លេងឱ្យនៅពាក់កណ្តាលរដូវកាល បានឈ្នះពានរង្វាន់ League Cup ដែលជាពានរង្វាន់លើកដំបូងរបស់ពួកគេ ប៉ុន្តែការប្រកួតកន្លងមកចាប់តាំងពីខែសីហា ដល់ខែតុលា ខ្សែប្រយុទ្ធអាហ្សង់ទីនខកខាន ដោយសារតែរបួស ហើយធ្វើឱ្យក្លិបខកខានឱកាសឈ្នះពានរង្វាន់នានា និងមិនអាចបន្តដំណើរទៅវគ្គ Playoffs MLS៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7145.txt	Duangpetch Promthep (Dom ) ប្រធានក្រុមបាល់ទាត់ថៃ Wild Boars ដែលស្តិតក្នុងចំណោមក្មេងប្រុស ១២នាក់ ដែលរួចជីវិតពីក្នុងរូងភ្នំ Tham Luang កាលពីឆ្នាំ២០១៨ បានស្លាបនៅក្នុងសាលាបាល់ទាត់មួយក្នុងប្រទេសអង់គ្លេសកាលពីដើមឆ្នាំ ២០២៣។ តាមរយៈការធ្វើកោសល្យវិច័យ លោកសាស្រ្តាចារ្យ Catherine Mason អះអាងថា Dom ពិតជាបានធ្វើអត្តឃាតដោយខ្លួនឯង។	Dom មានវ័យ ១៧ឆ្នាំ នៅពេលដែលរូបគេបានស្លាប់កាលពីថ្ងៃទី១៤ ខែកុម្ភៈ។ កាលនោះការស្លាប់របស់ក្មេងប្រុស Dom ក៏ត្រូវបានបញ្ជាក់ពីសំណាក់មូលនិធិ Zico Foundation ដែលជួយគាំទ្រផ្តល់អាហាររូបករណ៍ដល់រូបគេបានទៅរៀននៅអង់គ្លេស ក៏ដូចជាខាងមហាវិទ្យាល័យ Brooke House ដែលស្ថិតនៅក្នុងទីក្រុង Leicester ផងដែរ។ បើតាមរបាយការណ៍របស់ប្រព័ន្ធផ្សព្វផ្សាយរបស់អង់គ្លេស នាថ្ងៃទី២៨ ខែតុលា ក្រោយការសាកសួរអំពីការស្លាប់របស់ Dom លោកសាស្ត្រចារ្យ Catherine Mason ដែលជាអ្នកធ្វើកោសល្យវិច័យជាន់ខ្ពស់នៃទីក្រុង Leicester និងភាគខាងត្បូងទីក្រុង Leicestershire បានកត់ត្រាការសន្និដ្ឋាននៃការធ្វើអត្តឃាតនេះ។ «លោក Promthep មិនត្រូវបានគេស្គាល់ពីបញ្ហាសេវាសុខភាពផ្លូវចិត្តនោះទេ ហើយក៏មិនដឹងថាហេតុអ្វីបានជាគេប្រព្រឹត្តដូចដែលគេបានធ្វើដែរ។ វាមិនអាចត្រូវបានគេមើលឃើញទុកជាមុន ឬមានការរារាំងនោះទេ។ ការស៊ើបអង្កេតរបស់ប៉ូលិសមិនបានរកឃើញភ័ស្តុតាង នៃការពាក់ព័ន្ធរបស់ភាគីទីបី ឬកាលៈទេសៈគួរឱ្យសង្ស័យនោះទេ។»។ នេះបើតាមការស្រង់សម្តីរបស់អ្នកធ្វើកោសល្យវិច័យជាន់ខ្ពស់របស់កាសែត BBC។ ក្រោយការស្លាប់របស់ Dom នៅក្នុងប្រទេសអង់គ្លេសកាលខែកុម្ភៈ សព្វរបស់គេក៏ត្រូវបានបញ្ជូនមកកាន់ទីក្រុងបាំងកក កាលពីខែមីនា ដែលដឹកនាំដោយលោក Kiatisuk Senamuang ប្រធានមូលនិធិ Zico Foundation និងជាអតីតគ្រូក្រុមជម្រើសជាតិថៃ។ រឿងរ៉ាវនៃក្រុម Wild Boars កាលពីឆ្នាំ ២០១៨ ក្មេងប្រុស ១២នាក់កាលនោះ ពួកគេមានអាយុត្រឹមចន្លោះ ១១ទៅ ១៦ឆ្នាំ ព្រមទាំងគ្រូបង្វឹកម្នាក់អាយុ ២៥ឆ្នាំ បាននាំគ្នាទៅលេងរូងភ្នំមួយ ដែលមានឈ្មោះថា Tham Luang ក្នុងស្រុក Mae Sai។ ក្រុមក្មេងប្រុស Wild Boars បានដើរលេងលុកលុយក្នុងរូងភ្នំ ចម្ងាយ ៧គីឡូម៉ែត្រ ដោយពួកគេមិនបានដឹងអំពីការធ្លាក់ភ្លៀងខ្លាំង បណ្តាលឱ្យទឹកលិចក្នុងរូងភ្នំឡើយ។ ក្មេងបុរស Duangpetch ឬ Dom កាលនោះរូបគេមានវ័យ ១៣ឆ្នាំ។ ខណៈពេលនោះពួកគេក៏បានមានបំណងចាកចេញ ក៏ប៉ុន្តែត្រូវបានទឹកចាប់ផ្តើមលិចចូលពេញរូងភ្នំ និងបានរារាំងច្រកផ្លូវចេញសម្រាប់ពួកគេ។ ដំណឹងនៃការបាត់ខ្លួន ជាប់ក្នុងរូងភ្នំរបស់ក្មេងប្រុសក្រុម Wild Boars ត្រូវបាផ្សព្វផ្សាយទូទាំងប្រទេសថៃ ដើម្បីបើកប្រតិបត្តិការជួយសង្គ្រោះ រហូតបេសសកម្មជួយសង្គ្រោះមួយនេះ បានរីកសុះសាយទូទាំងពិភពលោក និងទទួលបានជំនួយសង្គ្រោះពីសំណាក់អន្តរជាតិនានា។ ប្រតិបត្តិការជួយសង្គ្រោះជីវិតក្រុមបាល់ទាត់ Wild Boars មានមនុស្សចូលរួមប្រមាណជាង ១០,០០០នាក់ ពីសមត្ថកិច្ច និងអ្នកជំនាញថៃ រួមជាមួយជនបរទេស ក្នុងការជួយសង្គ្រោះក្រុមក្មេងប្រុសទាំងអស់នោះ រយៈពេល ១៧ថ្ងៃ នៃការរុករកនឹងសង្គ្រោះចេញបានសម្រេចពីរូងភ្នំ។ ក្រោយត្រូវបានសង្គ្រោះ សមាជិកក្រុម Wild Boars ដែលជាប់ក្នុងរូងភ្នំទាំងអស់ ត្រូវបានក្រុមបាល់ទាត់ធំៗលើពិភពលោក ជាពិសេសនៅប្រទេសអង់គ្លេស កោះហៅឱ្យទៅធ្វើទស្សនកិច្ច និងធ្វើកិច្ចសម្ភាសជាច្រើន អំពីការជម្នះរស់ក្នុងរូងភ្នំ រយៈពេលយូរបស់ពួកគេ ហើយរឿងរ៉ាវនៃការជួយសង្គ្រោះមួយនេះ បានក្លាយជាហេតុការណ៍ដ៏ល្បីខ្លាំងបំផុតនៅលើពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7146.txt	ខ្សែប្រយុទ្ធសញ្ជាតិសេណេហ្កាល់ Sadio Mane កំពុងស្ថិតក្នុងដំណើរការទិញក្លិបមួយនៅបារាំងគឺក្លិប Bourges Foot 18 ដែលស្ថិតនៅលីគលំដាប់ទី៤។ នេះបើតាមការផ្សាយរបស់ទូរទស្សន៍កីឡា ESPN នាថ្ងៃទី២៥ ខែតុលា។	កីឡាករវ័យ ៣១ឆ្នាំ ត្រូវបានគេគិតថា កំពុងមានឆន្ទៈក្នុងការវិនិយោគក្នុងក្លិបបាល់ទាត់មួយទៀតសម្រាប់ពេលនេះ ហើយទំនាក់ទំនងរបស់គេជាមួយនឹងអតីតប្រធានក្លិប Bourges Foot 18 លោក Cheikh Sylla គឺជាចំណុចដែលជំរុញការចង់ទិញក្លិបមួយនេះ។ បើតាមការអះអាង ប្រសិនបើ Mane ទិញក្លិបនេះបានមែន លោក Sylla នឹងនៅតែជាប្រធានក្លិបដដែល។ បើតាមប្រភពបញ្ជាក់ប្រាប់ ESPN ខ្សែប្រយុទ្ធក្រុម Al Nassr បានរួមចំណែកថវិកាមួយចំនួនដល់ក្លិបដើម្បីជួយពួកគេក្នុងការជ្រើសរើសកីឡាករអំឡុងទីផ្សារដោះដូររដូវកាលមុន។ ការប្រកាសលើសនេះគឺនឹងធ្វើឱ្យអតីតខ្សែប្រយុទ្ធក្រុម Liverpool និង Bayern Munich ក្លាយជាអ្នកវិនិយោគតែម្តង។ ការទិញរបស់ Mane ក៏ទទួលបានការគាំទ្រ និងយល់ព្រមពីអភិបាលក្រុងលោក Yann Galut ផងដែរ។ ក្លិបដែលមានទីតាំងចម្ងាយ ២៥០គីឡូម៉ែត្រពីទីក្រុងប៉ារីស មិនដែលបានឆ្លងកាត់ការប្រកួតមកកាន់លីគលំដាប់កំពូលៗឡើយ ជាក់ស្តែងសូម្បីតែលីគលំដាប់ទីពីរ។ ក្លិប Bourges បច្ចុប្បន្នស្ថិតក្នុងបាតតារាងពូល B នៃក្របខណ្ឌលីគជាតិ Championat National។ Mane ដែលគ្រោងទិញក្លិបនៅបារាំងជាកីឡាករស្ថិតក្នុងក្របខណ្ឌ Saudi Pro League ដោយលេងឱ្យក្រុម Al Nassr តាំងពីថ្ងៃទី១ ខែកញ្ញាមកម្ល៉េះ ក្រោយរូបគេចំណាយពេល ១ឆ្នាំ នៅ Bayern Munich ហើយធ្វើមិនបានល្អសោះ។ អំឡុងពេលរូបគេនៅក្លិប Liverpool គេជាកីឡាករជោគជ័យមួយរូប ដោយបានជួយក្រុមឈ្នះពានរង្វាន់ចំនួន ៦ ដោយរួមមាន Champions League ក្នុងឆ្នាំ ២០១៩ និង Premier League ក្នុងឆ្នាំ ២០២០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7147.txt	ក្រុម Liverpool របស់អង់គ្លេសបានយកឈ្នះ Toulouse របស់បារាំង ក្នុងលទ្ធផល ៥-១ នៅក្នុងជំនួបពានរង្វាន់លីគលំដាប់ទីពីរអឺរ៉ុប UEFA Europa League នារាត្រីថ្ងៃទី២៦ ខែតុលា ដើម្បីបន្តកំណត់ត្រាឈ្នះរហូតក្នុងពូល E សម្រាប់ការប្រកួតជើងទីមួយជុំទី៣។ ចំណែក Brighton & Hove Albion ជាក្រុមអង់គ្លេសមួយទៀតដែលបានយកឈ្នះជើងខ្លាំងមកពីហូឡង់ Ajax Amsterdam ដោយលទ្ធផល ២-០។	៥គ្រាប់សម្រាប់ Liverpool ធ្វើបានដោយកីឡាករខ្សែប្រយុទ្ធ Diogo Jota នាទី៩ កីឡាករ Wataru Endo នាទី៣០ ខ្សែប្រយុទ្ធ Darwin Nunez នាទី៣៤ ក្នុងវគ្គទីមួយ កីឡាករ Ryan Gravenberch ស៊ុតគ្រាប់ទី៤ នាទី៦៥ និងខ្សែប្រយុទ្ធ Mohamed Salah នាចុងម៉ោង ៩០+៣។ ចំណែក ១គ្រាប់របស់ក្រុម Toulouse នៅនាទី១៦ ដោយកីឡាករ Thijs Dallinga។ Liverpool ក្លាយជាក្រុមស្ថិតនៅចំណាត់ថ្នាក់កំពូលតារាងពូល E ដោយមាន ៩ពិន្ទុពេញ ពីការប្រកួត ៣លើក ឈរពីលើក្រុមលេខ ២ Union St.Gilloise ដាច់ដល់ទៅ ៥ពិន្ទុ ខណៈដែលក្រុម Toulouse មាន ៤ពិន្ទុស្ថិតនៅចំណាត់ថ្នាក់លេខ៣ និងក្រុមបាតតារាង LASK គ្មានពិន្ទុ។ ចំណែក Brighton ដែលជាក្រុមទើបបង្ហាញខ្លួនដំបូងនៅក្នុងការប្រជែងនៅលំដាប់ពានរង្វាន់អឺរ៉ុប បានប្រកួតយកឈ្នះលើក្រុម Ajax Amsterdam មកពីប្រទេសហូឡង់ដោយលទ្ធផល ២-០ នៅក្នុងកីឡដ្ឋាន The American Express Community។ ២គ្រាប់ជ័យជម្នះសម្រាប់ក្រុមដែលដឹកនាំដោយលោក Roberto de Zerbi ធ្វើបានដោយកីឡាករ Joao Pedro នៅក្នុងនាទី៤២ មុនពេលដែលកីឡាករ Ansu Fati ស៊ុតចូលក្នុងនាទី៥៣។ ជ័យជម្នះបានធ្វើឱ្យក្រុមរបស់អង់គ្លេសមួយនេះ ឡើងមកឈរនៅចំណាត់ថ្នាក់លេខ ៣ ដែលមាន ៤ពិន្ទុ ប្រដេញតាមក្រុម AEK Athens នៅចំណាត់ថ្នាក់លេខ ២ មាន ៤ពិន្ទុ ហើយក្រុម Marseille ជាក្រុមស្ថិតនៅកំពូលតារាងដែលមាន ៥ពិន្ទុក្នុងដៃ សម្រាប់ពូល B។ ឈ្នះលើក្រុម Ajax បានធ្វើឱ្យក្រុម Brighton រកបានជ័យជម្នះលើកដំបូងបង្អស់ នៅក្នុងការប្រកួតពានរង្វាន់អឺរ៉ុប ខណៈដែលជាការបង្ហាញខ្លួនសម្រាប់ការប្រកួតលើកទី៣ របស់ពួកគេ។ West Ham United ជាក្រុមមកពីអង់គ្លេសមួយទៀត ប្រកួតប្រជែងក្នុងពានរង្វាន់ UEL ប៉ុន្តែពួកគេបានរងបរាជ័យក្រោមថ្វីជើងក្រុម Olympiacos ដោយលទ្ធផល ២-១ នៅក្នុងកីឡដ្ឋាន Karaiskakis។ បើទោះជាចាញ់ការប្រកួតប៉ុន្តែក្រុមដឹកនាំដោយលោក David Moyes នៅតែបន្តឈរនៅកំពូលតារាងពូល A ដោយមាន ៦ពិន្ទុក្នុងដៃ តាមពីក្រោយដោយក្រុម Freiburg លេខ ២ មាន ៦ពិន្ទុ ហើយ Olympiacos ស្ថិតនៅលេខ៣ មាន ៤ពិន្ទុ និងក្រុម TSC Backa Topola មាន ១ពិន្ទុ ស្ថិតបាតតារាង។ ខាងក្រោមនេះជាការប្រកួតក្រុមដទៃផ្សេងទៀតនៅក្នុងក្របខណ្ឌ Europa League៖ ពូល A TSC Backa Topolo ចាញ់ Freiburg ៣-១ ពូល B Marseille ឈ្នះ AEK Athens ៣-១ ពូល C Aris Limassol ចាញ់ Real Betis ១-០ Sparta Prague ស្មើ ០-០ Rangers ពូល D Rakow Czectochowa ស្មើ ១-១ Sporting CP Sturm Graz ស្មើ ២-២ Atalanta ពូល E Union St.Gilloise ឈ្នះ LASK ២-១ ពូល F Panathinaikos ចាញ់ Rennes ២-១ ពូល H Molde ឈ្នះ BK Haecken ៥-១ Bayer Leverkusen ឈ្នះ Qarabag FK ៥-១ ពូល G FC Sheriff ស្មើ ១-១ Servette និង Roma ឈ្នះ Slavia Prague ២-០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7148.txt	ក្រុមបិសាចក្រហម Manchester United ស្វែងរកបានជ័យជម្នះឡើងវិញទាំងលំបាក ក្រោយពេលដែលខ្សែបម្រើប្រធានក្រុម Bruno Fernandez ស៊ុតគ្រាប់បាល់ចុងម៉ោង ដណ្តើមបាន ៣ពិន្ទុ ។ ចំណែកក្រុម Arsenal ចាញ់ក្រុមម្ចាស់ផ្ទះ Newcastle United លទ្ធផល ១-០ នាថ្ងៃទី៤ ខែវិច្ឆិកា។	Man United យកឈ្នះដោយលទ្ធផល ១-០ សម្រេចបានដោយប្រធានក្រុម Bruno Fernandez ស៊ុតបាល់បញ្ចូលទីនៅក្នុងនាទី៩០+១ ទៅហើយ។ ការយកឈ្នះទាំងលំបាកនេះ ប្រែក្លាយជាការកាត់បន្ថយកម្តៅសម្រាប់តំណែងរបស់លោក Erik ten Hag ដែលកំពុងតែជួបបញ្ហានៃទម្រង់លេង និងភាពមិនសាមគ្គីគ្នា សម្រាប់កីឡាករក្នុងក្រុម។ បើទោះបីជាគ្រាប់បាល់ដំបូង ដែលជាការស៊ុតដោយកីឡាករ Scott Mctominay តាំងតែនាទី៨ ត្រូវបានបដិសេធដោយអាជ្ញាកណ្តាលប្រព័ន្ធ VAR ប៉ុន្តែក្រុមបិសាចក្រហមដណ្តើមបាន ៣ពិន្ទុ ដើម្បីធ្វើឱ្យក្រុមអ្នកគាំទ្រមានការស្ងប់ចិត្តមួយរយៈពេល ខណៈដែលពួកគេក៏បន្តឈរនៅលេខរៀងទី៨ នៃក្របខណ្ឌ Premier League ដដែល។ ២ប្រកួតកន្លងមក ក្រុមបិសាចក្រហម បានចាញ់ក្រោមថ្វីជើង Man City លទ្ធផល ៣-០ មុនពេលចាញ់ Newcastle United និងធ្លាក់ចេញពី EFL Cup ដោយលទ្ធផល ៣-០។ មុនជ័យជម្នះនេះ ក្លិប Man Utd កំពុងត្រៀមចុះកិច្ចព្រមព្រៀងភាគហ៊ុនជាមួយនឹងលោក Sir Jim Ratcliffe ដើម្បីអាចកែប្រែវាសនាក្លិប ពីបញ្ហាដ៏អាក្រក់បែបនេះ។ ដោយឡែក Arsenal ចាញ់ការប្រកួតក្រោមថ្វីជើងម្ចាស់ផ្ទះ Newcastle United ដែលជាការចាញ់លើកដំបូងរបស់ក្រុម ស្ថិតក្រោមការដឹកនាំរបស់លោក Arteta នៅក្របខណ្ឌ Premier League រដូវកាលនេះ។ ឆ្លងកាត់ ១១ប្រកួតក្រុមកាំភ្លើងធំយកឈ្នះបាន ៧លើក ស្មើ ៣លើក និងចាញ់ ១លើក មាន ២៤ពិន្ទុស្ថិតនៅចំណាត់ថ្នាក់លេខ ៣។ ចាញ់ការប្រកួតនេះ បានធ្វើឱ្យលោក Arteta ជាគ្រូបង្វឹកមិនសប្បាយចិត្ត ចំពោះកូនក្រុម បន្ទាប់ពីក្រុមបានធ្លាក់ចេញពីពានរង្វាន់ EFL Cup ជុំទី៤ ក្រោមថ្វីជើង West Ham United លទ្ធផល ៣-១។ ចំណែក West Ham United ដែលបានបំបាក់ Arsenal កាលពីដើមសប្តាហ៍នៅក្នុងពានរង្វាន់ EFL Cup នោះ បែជាចាញ់ការប្រកួតនៅក្នុងលីគកំពូលក្រោមថ្វីជើង Brentford ដែលជាម្ចាស់ផ្ទះ ក្នុងលទ្ធផល ៣-២ នៅក្នុងកីឡដ្ឋាន Gtech Community។ ក្រុមតំបន់បាតតារាង Burnley បន្តចាញ់ការប្រកួតដល់ក្នុងទឹកដីរបស់ខ្លួន ដោយត្រូវបានក្រុម Crystal Palace បំបាក់ដោយលទ្ធផល ២-០ នៅក្នុងកីឡដ្ឋាន Turf Moor។ ទៅក្នុងការប្រកួតនាកីឡដ្ឋាន Goodison Park វិញ ក្រុមម្ចាស់ផ្ទះ Everton បានប្រកួតស្មើក្រុម Brighton & Hove Albion លទ្ធផល ១-១។ រីឯក្រុមបាតតារាង Sheffield United ក៏រកបានការឈ្នះលើកដំបូងរបស់ពួកគេ ដោយបានយកជ័យជម្នះពីក្រុម Wolves លទ្ធផល ២-១ ក្នុងកីឡដ្ឋាន Bramall Lane។ Manchester City ក៏បានបន្តភាពខ្លាំងរបស់ពួកគេឡើងវិញ ដោយបានលុតលើក្រុម Bournemouth ដោយលទ្ធផលចាស់ដៃ ៦-១។ គ្រាប់បាល់ទាំង ៦គ្រាប់ដែលរកបានកើតឡើងចេញពីកីឡាករ Bernardo Silva នៅនាទី៣៣ និង ៨៣, កីឡាករខ្សែបម្រើ Manuel Akanji នាទី៣៧, ខ្សែប្រយុទ្ធ Jeremy Doku នាទី៣០, ខ្សែប្រយុទ្ធស្លាប Phil Foden នាទី៦៤ និង ខ្សែការពារ Nathan Ake នាទី៨៣។ នេះជាលើកដំបូងហើយដែលក្រុម Man City លុតក្រុមគូប្រកួតដោយលទ្ធផលដ៏ច្រើនបែបនេះ ដោយគ្មានចំណែករបស់ខ្សែប្រយុទ្ធម៉ាស៊ីនរកគ្រាប់បាល់ Erling Haaland ឬក៏សូម្បីតែគ្រាប់បាល់បញ្ជូន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7149.txt	Lionel Messi រួមជាមួយ Erling Haaland និង Kylian Mbappe មានប្រៀបជាងគេ ចំណោមកីឡាករទាំង ៣០រូប ក្នុងការប្រជែងយកពានរង្វាន់កីឡាករល្អបំផុតលើលោក Ballon d’Or ឆ្នាំ២០២៣។	Lionel Messi នៅតែជាកីឡាករកំពូលមួយរូបដែលគេមិនអាចបំភ្លេចបាន ខណៈដែលខ្សែប្រយុទ្ធវ័យ ៣៦ឆ្នាំ កំពុងសម្លឹងមើលការឈ្នះពានរង្វាន់ទី៨ របស់ខ្លួន ក្រោយបានឈ្នះពានរង្វាន់ World Cup 2022 ជាមួយអាហ្សង់ទីន ស្របពេលដែល Erling Haaland និង Kylian Mbappe ក៏រំពឹងថានឹងអាចឈ្នះពានរង្វាន់មួយនេះលើកដំបូងក្នុងអាជីព។ ការប្រកាសសម្រាប់អ្នកឈ្នះពានរង្វាន់ Ballon d’Or ឆ្នាំ ២០២៣ នឹងត្រូវធ្វើឡើងនៅថ្ងៃទី៣០ ខែតុលា។ ប្រធានក្រុមអាហ្សង់ទីន ជាកីឡាករដ៏អស្ចារ្យបំផុតមួយនៅលើពិភពបាល់ទាត់ ដោយរូបគេបានសម្រេចក្តីស្រមៃឈ្នះពានរង្វាន់បាល់ទាត់ពិភពលោក World Cup នៅឆ្នាំ២០២២ ដែលរូបគេបានទន្ទឹងរង់ចាំរយៈពេលជាងច្រើនឆ្នាំ។ ពានរង្វាន់ World Cup គឺពានរង្វាន់ចុងក្រោយដែលរូបគេបានស្វែងរកដើម្បីទីបង្គ្រប់កំណត់ត្រាក្នុងនាមជាកីឡាករដែលឈ្នះពានរង្វាន់ធំៗទាំងអស់លើពិភពលោក។ Messi បានទៅចូលរួមក្លិប Inter Miami កាលពីខែមិថុនា រូបគេក៏បានបង្ហាញទម្រង់លេងដ៏ខ្លាំងរបស់គេជួយ Inter Miami ឈ្នះពានរង្វាន់លើកដំបូងក្នុងប្រវត្តិសាស្ត្រថែមទៀត បើទោះជារូបគេមានវ័យ ៣៦ឆ្នាំ ក៏ដោយក្តី។ Erling Haaland ជាម៉ាស៊ីនរកគ្រាប់បាល់ដ៏ខ្លាំងពូកែរបស់ក្រុម Manchester City ដោយក្លិបមួយនេះដើរលើផ្លូវដ៏ត្រូវបំផុតដែលចុះកិច្ចសន្យាយកកីឡាករសញ្ជាតិន័រវែសមួយនេះ។ Haaland ជួយបង្កើនប្រវតិ្តសាស្ត្រដល់ក្លិបជាមួយការឈ្នះពានរង្វាន់ ៣ក្នុងមួយរដូវកាល កាលពីរដូវកាល ២០២២-២៣ ហើយដោយគេក៏រកបានគ្រាប់បាល់ច្រើនបំផុត ៦១គ្រាប់ ពីការបង្ហាញខ្លួន ៥៣លើក។ កំណត់ត្រាដ៏ធំសម្បើមទាំងនេះបានរុញច្រាន Haaland ក្នុងនាមជាកីឡាករដែលគួរតែឈ្នះពានរង្វាន់ Ballon d’Or ឆ្នាំ ២០២៣។ Kylian Mbappe ក៏នៅតែជាកីឡាករមួយរូបតែងតែមានវត្តមានក្នុងការប្រកួតប្រជែងពានរង្វាន់មួយនេះ ប៉ុន្តែបើមើលតាមការបង្ហាញរបស់គេរដូវកាលមុន ហាក់បីមិនអាចនឹងប្រជែងទល់នឹង Messi បានឡើយ ខណៈដែលមាន Haaland កំពុងតែធ្វើឱ្យកក្រើកនៅបាល់ទាត់ប្រចាំទ្វីបអឺរ៉ុប។ តែយ៉ាងណាកំណត់ត្រានៃការឈ្នះ World Cup 2018 និងជួយ PSG ឈ្នះពានរង្វាន់ Ligue 1 ៥រដូវកាលជាប់គ្នា ធ្វើឱ្យរូបគេជាកីឡាករមួយរូបដែលមិនអាចមើលរំលងបាន។ Rodri ខ្សែបម្រើក្រុម Manchester City កាលពីរដូវកាលមុន គឺជាតួឯកដែលស៊ុតបាល់បញ្ចូលទីជួយដល់ក្រុមឈ្នះពានរង្វាន់ UEFA Champions League។ កីឡាកររូបនេះសំខាន់ខ្លាំងសម្រាប់ក្រុមរបស់លោក Pep Guardiola ប្រសិនបើគ្មានរូបគេនោះក្រុមនឹងជួបបញ្ហាក្នុងការប្រកួត មិនមែនជារឿងគួរឱ្យភ្ញាក់ផ្អើលទេនៅពេលរូបគេបានវិលត្រឡប់ជួយក្រុមក្រោយការប្រកួតឱ្យក្រុមជម្រើសជាតិរួច រូបគេរួមចំណែកដល់ Man City យកឈ្នះលើ Brighton កាលពីសប្តាហ៍មុន។ Vinicius Junior របស់ក្រុម Real Madrid ក៏ជាកីឡាករមួយរូបស្ថិតក្នុងការប្រជែងពានរង្វាន់នេះផងដែរ ដោយគេត្រឹមតែវ័យ ២៣ឆ្នាំ តែគេរកបានគ្រាប់បាល់ ៦០គ្រាប់ហើយសម្រាប់ក្រុម Real Madrid។ កីឡាករសញ្ជាតិប្រេស៊ីលបានជួយដល់ក្រុមយក្សអេស្ប៉ាញឈ្នះពានរង្វាន់ UEFA Champions League រដូវកាល ២០២១-២២ ជាមួយនឹងការស៊ុតគ្រាប់បាល់ ៤៤គ្រាប់ផងដែររាល់ការប្រកួតទាំងលីគ និង UCL។ Kevin De Bruyne ខ្សែបម្រើរបស់ Manchester City បច្ចុប្បន្នជាខ្សែបម្រើដ៏ខ្លាំងជាងគេបង្អស់ក្នុងពិភពបាល់ទាត់ ដោយរូបគេបានជួយដល់ក្រុមឈ្នះពានរង្វាន់ ៣ រដូវកាលមុន។ កាលពីឆ្នាំ ២០២២ កីឡាករសញ្ជាតិបែលហ្ស៊ិករូបនេះបានស្ថិតក្នុងចំណាត់ថ្នាក់លេខ៣ ក្នុងការប្រជែងពានរង្វាន់ Ballon d’Or នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_715.txt	មេដឹកនាំកោះតៃវ៉ាន់ លោកស្រី Tsai Ing-wen នៅថ្ងៃទី៦ ខែកញ្ញា អះអាងថា ដោយសារតែសមយុទ្ធយោធាចិននៅជុំវិញកោះតៃវ៉ាន់នាថ្មីៗនេះ ជំនាញប្រយុទ្ធរបស់យោធាតៃវ៉ាន់បច្ចុប្បន្នកាន់តែអភិវឌ្ឍបានច្រើនជាងមុន។ នេះក៏ដោយសារយោធាតៃវ៉ាន់ ធ្វើប្រតិបត្តិការទៅបណ្តេញកងកម្លាំងចិនជាញឹកញាប់អំឡុងពេលសមយុទ្ធ។	តាំងពីផ្ទុះកំហឹងជុំវិញដំណើរទស្សនកិច្ចរបស់ប្រធានសភាតំណាងអាម៉េរិក លោកស្រី ណាន់ស៊ី ផេឡូស៊ី នៅតៃវ៉ាន់កាលពីដើមសីហា យោធាចិននៅតែបន្តសកម្មភាពជុំវិញកោះតៃវ៉ាន់ឥតល្ហែ។ ទោះជាគំរាមសន្តិសុខ សមយុទ្ធរបស់ចិន ក៏មានប្រយោជន៍ដល់កងទ័ពតៃវ៉ាន់ក្នុងការអនុវត្តផ្ទាល់។ ថ្លែងទៅកាន់កងទ័ពអាកាសនៅឯមូលដ្ឋានទ័ពអាកាស Hualien នៅឆ្នេរសមុទ្រភាគខាងកើតតៃវ៉ាន់ ប្រធានាធិបតីតៃវ៉ាន់ Tsai Ing-wen អះអាងថា ស្ថានភាពជុំវិញច្រកសមុទ្រតៃវ៉ាន់នៅតែស្ថិតក្នុងភាពតានតឹង ហើយការគំរាមពីសំណាក់ចិននៅមិនទៅណាឆ្ងាយឡើយ។ «ក្នុងការប្រឈមនឹងការបង្ករឿង យោធាជាតិរបស់យើងបានឆ្លើយតបយ៉ាងស្ងប់ស្ងាត់ទៅកាន់ចេតនាឈ្លានពានរបស់សត្រូវ ក៏ដូចជាបានការពារសន្តិសុខប្រទេសយ៉ាងម៉ឺងម៉ាត់»។ នេះបើយោងតាមសុន្ទរកថារបស់លោកស្រី Tsai ដែលចេញផ្សាយដោយការិយាល័យប្រធានាធិបតីនៅថ្ងៃទី៦ ខែកញ្ញា។ បន្ថែមពីនេះ មេដឹកនាំតៃវ៉ាន់មានមោទនភាពជាខ្លាំងចំពោះការប្រឹងប្រែងរបស់កងកម្លាំងប្រដាប់អាវុធខ្លួន ហើយថែមទាំងជឿថា ជំនាញប្រយុទ្ធ និងកម្លាំងរបស់យោធាជាតិតៃវ៉ាន់នឹងកាន់តែអភិវឌ្ឍ និងខ្លាំងក្លាជាងមុន បន្ទាប់ពីបេសកកម្មប្រុងជើងការប្រយុទ្ធបែបនេះ។ ទន្ទឹមនេះ ម្តងហើយម្តងទៀត ប្រធានាធិបតីតៃវ៉ាន់និយាយថា ចិនមិនដែលគ្រប់គ្រងកោះតៃវ៉ាន់នោះទេ ហើយក៏គ្មានសិទ្ធិទាមទារ ឬសម្រេចអនាគតតៃវ៉ាន់ដែរ ហើយរឿងនេះគឺស្ថិតក្នុងការសម្រេចចិត្តរបស់ប្រជាជនតៃវ៉ាន់ប៉ុណ្ណោះ។ ខណៈដែលកងកម្លាំងតៃវ៉ាន់មានចំនួនតិចជាងកងកម្លាំងចិនដល់ទៅជាង១០ដង លោកស្រី Tsai បានកំពុងតែរកមើលកម្មវិធីធ្វើទំនើបកម្មផ្នែកយោធា ហើយប៉ុន្មានឆ្នាំចុងក្រោយនេះក៏បានបង្កើនការចំណាយលើវិស័យការពារជាតិដែរ។ ទាក់ទងនឹងការអាទិភាពលើវិស័យការពារជាតិ នៅទិវាជាតិថ្ងៃទី១០ ខែតុលា ឆ្នាំនេះ រដ្ឋាភិបាលក្រុងតៃប៉ិបានកំណត់យកការការពារជាតិជាប្រធានបទ ជាមួយនឹងពាក្យស្លោក អ្នក និងខ្ញុំរួមគ្នាការពារទឹកដី និងការពារប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7150.txt	ការប្រកួតកីឡាបាល់លើទឹក (Water Polo) ពានរង្វាន់លំដាប់ទ្វីបអឺរ៉ុប ដែលត្រូវធ្វើឡើងនៅក្នុងប្រទេសអ៊ីស្រាអែល នៅក្នុងខែមករា ឆ្នាំ ២០២៤ ត្រូវបានលុបចោល បន្ទាប់ពីមានបញ្ហាសង្គ្រាមរវាងប្រទេសអ៊ីស្រាអែល ទល់និងក្រុមសកម្មប្រយុទ្ធហាម៉ាស។ នេះបើតាមសេចក្តីថ្លែងការណ៍របស់ស្ថាប័នគ្រប់គ្រងកីឡាហែលទឹកទ្វីបអឺរ៉ុប នាថ្ងៃទី២ ខែវិច្ឆិកា។	ព្រឹត្តិការណ៍ការប្រកួតកីឡាបាល់លើទឹក ពានរង្វាន់ទ្វីបអឺរ៉ុប ត្រូវធ្វើឡើងនៅក្នុងទីក្រុង Netanya ប្រទេសអ៊ីស្រាអែល ភាគខាងជើងនៃទីក្រុង Tel Aviv ត្រូវបានសម្រេចចិត្តលុបចោលទាំងស្រុង បន្ទាប់ពីមានកិច្ចប្រជុំមួយបានកើតឡើងរវាងស្ថាប័នគ្រប់គ្រងកីឡាហែលទឹកអឺរ៉ុប (EA) ជាមួយនឹងសមាគមកីឡាបាល់លើទឹករបស់អ៊ីស្រាអែល។ «ស្ថាប័នទាំងពីរបានព្រមព្រៀងគ្នាថា និងមិនអាចទៅរួចទេក្នុងការធ្វើជាម្ចាស់ផ្ទះព្រឹត្តិការណ៍កីឡាបាល់លើទឹកពានរង្វាន់ទ្វីបអឺរ៉ុប ដែលត្រូវធ្វើឡើងនៅក្នុងទីក្រុង Netanya ប្រទេសអ៊ីស្រាអែល ដូចដែលបានគ្រោងទុកនៅក្នុងខែមករា ឆ្នាំ ២០២៤។»។ នេះបើតាមសេចក្តីប្រកាសរបស់ស្ថាប័ន EA។ ស្ថាប័នកីឡាហែលទឹកអឺរ៉ុប បានអះអាងក្រោយការប្រកាសថាពួកគេកំពុងតែសម្លឹងរកមើលជម្រើសសម្រាប់ក្រុមដែលអាចជាប់សម្រាប់ការប្រកួតពានរង្វាន់កីឡាបាល់ទឹកលំដាប់ថ្នាក់ពិភពលោកតែម្តង សម្រាប់ការប្រកួតដែលនឹងធ្វើឡើងនៅក្នុងប្រទេសកាតា នៅក្នុងខែកុម្ភៈ ឆ្នាំ ២០២៤។ គួររំលឹកថា សង្គ្រាមរវាងអ៊ីស្រាអែល ទល់នឹងក្រុមសកម្មប្រយុទ្ធហាម៉ាស ដែលបានចាប់ផ្តើមតាំងពីថ្ងៃទី៧ ខែតុលា កំពុងតែបន្តយ៉ាងក្តៅកគុកមកដល់ពេលនេះ។ ការប្រកួតកីឡាដូចជាបាល់ទាត់វគ្គជម្រុះពានរង្វាន់ Euro 2024 និងការប្រកួតផ្សេងៗទៀតរបស់ UEFA ក្នុងប្រទេសអ៊ីស្រាអែល ត្រូវបានសម្រេចលើទៅធ្វើនៅក្នុងប្រទេសទី៣ ទាំងអស់ ដើម្បីជាការការពារសុវត្ថិភាពដល់ក្រុមកីឡាករ និងអ្នកគាំទ្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7151.txt	សហព័ន្ធកីឡាបាល់ទាត់អន្តរជាតិ (FIFA) បានផ្តល់ប្រាក់រង្វាន់ ១,៥៦ លានដុល្លារដល់ក្រុមកីឡាបាល់ទាត់ជម្រើសជាតិនារីវៀតណាម និង ៣ម៉ឺនដុល្លារដល់កីឡាការិនីម្នាក់ៗដែលបានបង្ហាញខ្លួនក្នុងព្រឹត្តិការណ៍ FIFA World Cup ឆ្នាំ ២០២៣ ផ្នែកនារី។ អគ្គលេខាធិការសហព័ន្ធបាល់ទាត់វៀតណាម (VFF) ធានាថាប្រាក់រង្វាន់បុគ្គលដែល FIFA ផ្តល់ឱ្យកីឡាការិនីម្នាក់ៗ នឹងមិនបាត់១ដុល្លារឡើយ។	បន្ទាប់ពីបញ្ចប់យុទ្ធនាការការប្រកួតបាល់ទាត់ពិភពលោកផ្នែកនារី ដែលអេស្ប៉ាញក្លាយជាជើងឯកនោះ FIFA បានបញ្ចេញប្រាក់ដើម្បីផ្តល់ជួនក្រុមចូលរួមទាំង៣២រួចរួលហើយ ដោយចំនួនទឹកប្រាក់ផ្អែកលើលទ្ធផលរបស់ក្រុមនីមួយៗ។ ក្រុមម្ចាស់ជើងឯកអេស្ប៉ាញទទួលបាន ៤,២៩ លានដុល្លារ ហើយជើងឯករងអង់គ្លេសទទួលបាន ៣ លានដុល្លារ។ ស៊ុយអែតដែលបញ្ចប់ក្នុងចំណាត់ថ្នាក់លេខ៣ ទទួលបាន ២,៦១លានដុល្លារ ស្របពេលក្រុមលេខ៤អូស្ត្រាលី បាន ២,៤៥លានដុល្លារ។ ក្រុមដែលធ្លាក់នៅវគ្គ៨ក្រុមចុងក្រោយ រួមមានហូឡង់ ជប៉ុន បារាំង និងកូឡុំប៊ី ទទួលបាន២,១៨លានដុល្លារក្នុង១ក្រុម។ ក្រុមដែលធ្លាក់នៅវគ្គ ១៦ ទទួលបានប្រាក់ក្នុង១ក្រុម ១,៨៧ លានដុល្លារ ហើយក្រុមដែលមិនឆ្លងផុតវគ្គចែកពូល រួមទាំងវៀតណាម និងហ្វីលីពីនផង ទទួលបាន ១,៥៦ លានដុល្លារ។ បើតាមការផ្សាយរបស់កាសែត VnExpress សហព័ន្ធបាល់ទាត់វៀតណាម (VFF) បានទទួលប្រាក់ឧបត្ថម្ភនោះហើយ ទាំងប្រាក់សម្រាប់ក្រុមចំនួន ១,៥៦ លានដុល្លារ និងប្រាក់រង្វាន់បុគ្គលសម្រាប់កីឡាការិនីម្នាក់ចំនួន៣ម៉ឺនដុល្លារផងដែរ។ លោក Duong Nghiep Khoi អគ្គលេខាធិការ VFF បានអះអាងថា VFF បានផ្ទេរប្រាក់លើកទឹកចិត្តទៅក្នុងគណនីធនាគាររបស់កីឡាការិនីម្នាក់ៗដែលមានវត្តមានទៅ World Cup ឆ្នាំ២០២៣ ដែលអូស្ត្រាលី និងនូវែលសេឡង់ធ្វើម្ចាស់ផ្ទះរួចរាល់ហើយ។ «FIFA បានផ្ទេរប្រាក់ទៅ VFF ហើយយើងបានផ្ទេរបន្តទៅឱ្យកីឡាការិនីម្នាក់ៗ ដោយមិនឱ្យបាត់មួយដុល្លារឡើយ»។ នេះបើតាមការអះអាងរបស់លោក Nghiep Khoi ដោយប្រាក់រង្វាន់៣ម៉ឺនដុល្លារនេះសម្រាប់ផ្តល់ឱ្យកីឡាការិនី២៣នាក់ប៉ុណ្ណោះ មិនមែនសម្រាប់មន្ត្រី និងបុគ្គលិករបស់ក្រុមឡើយ។ យ៉ាងណាក៏ដោយ កីឡាករវៀតណាមត្រូវបង់ពន្ធចូលរដ្ឋក្នុងម្នាក់ចំនួន ២,៨៦០ ដុល្លារ លើប្រាក់រង្វាន់ដែលពួកគេទទួលបានផងដែរ។ ច្បាប់ FIFA កំណត់ផ្តល់ប្រាក់រង្វាន់ដល់ក្រុមនារី ដែលបង្ហាញខ្លួននៅ World Cup ឆ្នាំ២០២៣ ដោយក្រុមធ្លាក់នៅវគ្គចែកពូលទទួលបានម្នាក់៣ម៉ឺនដុល្លារ ធ្លាក់វគ្គ១៦ក្រុមបាន៦ម៉ឺនដុល្លារ វគ្គ៨ក្រុមបាន៩ម៉ឺនដុល្លារ ក្រុមទទួលបានចំណាត់ថ្នាក់លេខ៤ បាន១៦៥០០០ដុល្លារ លេខ៣ បាន១៨ម៉ឺនដុល្លារ រងជើងឯក បាន១៩៥០០០ដុល្លារ និងក្រុមជើងឯក បានម្នាក់២៧ម៉ឺនដុល្លារ។ ក្រៅពីចំណាយប្រាក់សម្រាប់ក្រុមទាំង៣២ និងកីឡាការិនីចូលរួមទាំងអស់ ស្ថាប័ន FIFA ក៏ត្រូវមានកាតព្វកិច្ចផ្តល់ប្រាក់ទៅឱ្យក្លិបដែលបានបញ្ជូនកីឡាការិនីទៅប្រកួតផងដែរ ក្នុងចំនួនសរុប ១១,៥ លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7152.txt	ជាលើកដំបូងក្នុងការប្រកួតកីឡាបាល់ទាត់ហ្វូតសាលក្នុងប្រទេសសិង្ហបុរី ដែលបញ្ចូលគ្នារវាងបុរស និងនារីតែមួយ (D2D Mixed 5s) ជាផ្លូវការ ដែលនឹងប្រព្រឹត្តទៅចាប់ពីថ្ងៃទី២៦ ខែតុលា ដល់ថ្ងៃទី១៨ ខែមករា ឆ្នាំ២០២៤។ សិង្ហបុរី បង្កើតកម្មវិធីដ៏ភ្ញាក់ផ្អើលនេះឡើង ក្នុងគោលបំណង «ការពារកីឡាករនារី»។	យោងតាមលោក Rasvinder Singh នាយកប្រតិបត្តិនៃក្រុមហ៊ុនបង្កើតកម្មវីធីកីឡា ដែលជាអ្នករៀបចំព្រឹត្តិការណ៍ D2D Mixed 5s ដ៏ធំបំផុតមួយរបស់សិង្ហបុរីបានឱ្យដឹងថា មានក្រុមចំនួន ៦ ហើយ ដែលក្រុមនីមួយៗមានបុរស និងស្ត្រី បានចុះឈ្មោះសម្រាប់ការប្រកួតហ្វូតសាលចម្រុះភេទនេះ។ ក្នុងចំណោមក្រុមទាំង៦នោះ មានសមាសភាពកីឡាករ ៤០នាក់ និង ២៥នាក់ជាស្ត្រី។ លោក Rasvinder បានប្រាប់កាសែត CNA Women ថា ការបង្កើតកម្មវីធីកីឡាដ៏ថ្មីសន្លាងនេះឡើង ក្នុងគោលបំណងលើកស្ទួយដល់សមភាពយេនឌ័រ និងការពារកីឡាការិនី។ យ៉ាងណាក៏ដោយ នាយកប្រតិបត្តិរូបនេះ បង្ហាញការសោកស្តាយ ដ្បិតការប្រកួតកីឡាបាល់ទាត់ក្នុងសាលចម្រុះភេទនេះ គ្មានវត្តមានអាជ្ញាកណ្តាលជាស្ត្រីចូលរួម។ «យើងមិនដឹងអំពីអាជ្ញាកណ្តាលស្ត្រីណាម្នាក់នៅខាងក្រៅសហព័ន្ធកីឡាបាល់ទាត់សិង្ហបុរីទេ។ ដូច្នេះយើងមិនអាចរកអាជ្ញាកណ្តាលស្ត្រីបាន និងត្រូវប្រើអាជ្ញាកណ្តាលបុរសសុទ្ធតែម្តង ក្នុងការប្រកួតរយៈពេល៣ខែ។ លោក Rasvinder បន្ថែម។ លោក Rasvinder សង្ឃឹមដែរថា លីគបាល់ទាត់ក្នុងសាលថ្មីនេះ នឹងផ្តល់ឱកាសដល់កីឡាករ កីឡាការិនី ប្រកួតក្នុងបរិយាកាសមួយដែលមិនសូវមានភាពតានតឹង។ ក្នុងន័យនេះ គឺចង់សង្កត់ធ្ងន់លើការប្រកួតបាល់ទាត់ ដែលបង្ហាញភាពរីករាយជាមួយសមាជិកក្រុមដែលមានភេទផ្ទុយគ្នា ដោយសមាជិកក្រុមខ្លះអាចជាដៃគូស្នេហា ឬមិត្តភក្តិរបស់ពួកគេ។ ការប្រកួតនេះ នឹងមិនផ្តល់រង្វាន់ជាសាច់ប្រាក់សម្រាប់ក្រុមណាមួយឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7153.txt	Sir Bobby Charlton វីរបុរសក្រុមជម្រើសជាតិអង់គ្លេស និង Manchester United ទទួលមរណភាពក្នុងវ័យ៨៦ឆ្នាំ ក្រោយរងជំងឺវង្វេងរយ:ពេលវែង។ នេះបើតាមការប្រកាសរបស់ក្លិប Man Utd នៅយប់ថ្ងៃទី២១ ខែតុលា។ លោក Charlton ជាសប្បរសជនជួយពលរដ្ឋខ្មែរ ជាពិសេសជនរងគ្រោះដោយសារមីន តាមរយ:មូលនិធិ Bobby Charlton។ ម្ចាស់ពាន Ballon d’Or ឆ្នាំ១៩៦៦រូបនេះ ជឿជាក់ថា មជ្ឈមណ្ឌលរបស់ខ្លួននឹងជួយសម្រួលការលំបាកជាច្រើនរបស់ពលរដ្ឋខ្មែរ ជាពិសេសពលរដ្ឋនៅខេត្តពោធិ៍សាត់។	លោក Bobby Charlton ដែលជួយក្រុមជម្រើសជាតិអង់គ្លេសឈ្នះពានរង្វាន់ World Cup ឆ្នាំ១៩៦៦ ជាតួអង្គសំខាន់ក្នុងវិស័យបាល់ទាត់ និងទទួលការគោរពស្រលាញ់យ៉ាងខ្លាំងពីក្លិប Man Utd និងគ្រប់មជ្ឈដ្ឋានបាល់ទាត់ទាំងអស់។ ជាងរឿងអកុសល និងសោស្តាយបំផុត លោកបានទទួលមរណភាពនៅថ្ងៃសៅរ៍ ទី២១ ខែតុលា ក្នុងអាយុ ៨៦ឆ្នាំ។ មរណភាពរបស់អតីតខ្សែបម្រើឆ្នើមបិសាចក្រហមរូបនេះ មានន័យថាសមាជិកក្រុមតោកំណាចអង់គ្លេសដែលឈ្នះ World Cup ឆ្នាំ១៩៦៦ នៅសល់តែ Sir Geoff Hurst ម្នាក់ប៉ុណ្ណោះដែលនៅមានជីវិត។ ក្នុងអាជីពកីឡាករបាល់ទាត់រយៈពេល២០ឆ្នាំ លោក Charlton ត្រូវបានគេស្គាល់ថាជាកីឡាករដ៏មានឥទ្ធិពល និងម៉ូដសក់ប្លែកៗ បានរួមចំណែកជួយ Man Utd ឈ្នះលីគកំពូលអង់គ្លេស៣សម័យ European Cup (UEFA Champions League) និង FA Cup ១លើក ក្នុងការបង្ហាញខ្លួន៧៥៨ប្រកួត និងស៊ុតបញ្ចូលទី២៤៩គ្រាប់។ កើតនៅថ្ងៃទី១១ ខែតុលា ឆ្នាំ១៩៣៧ នៅទីក្រុង Ashington រដ្ឋ Northumberland Charlton ប្រទេសអង់គ្លេស Sir Bobby Charlton បើកមជ្ឈមណ្ឌលបណ្តុះបណ្តាលវិជ្ជាជីវៈដើម្បីជួយដល់ជនពិការដោយសារសង្គ្រាម ដោយ មជ្ឈមណ្ឌល Sir Bobby Charlton Center ទីពីរបានបើកដំណើរការចាប់ពីខែកញ្ញា ឆ្នាំ២០១៩ ដែលមានទីស្នាក់ការនៅខេត្តពោធិ៍សាត់។ ក្រោមគម្រោងមូលនិធិ Find A Better Way (FABW) ដែលបង្កើតឡើងកាលពីឆ្នាំ២០១១ លោក Bobby Charlton មានមហិច្ឆតាខ្ពស់ក្នុងការជួយសម្រួលទុក្ខលំបាកជនរងគ្រោះដោយសារសង្គ្រាម ជាពិសេសចាប់តាំងពីលោកបានឃើញពីស្ថានភាពជនរងគ្រោះនៅតំបន់ចម្ការមីន នាដំណើរទស្សនកិច្ចនៅកម្ពុជា កាលពីឆ្នាំ២០០៧។ Sir Bobby Charlton Center for Vocational Training បានអនុវត្តដោយដៃគូរបស់ FABW គឺអង្គការសេវាកម្មអភិវឌ្ឈន៍ជនពិការ (DDSP)។ មជ្ឈមណ្ឌលទីមួយ ត្រូវបានដាក់ដំណើរការកាលពីខែសីហា ឆ្នាំ២០១៧ នៅក្រុងអាម៉ាន់ ប្រទេសហ្ស៊កដានី។ មជ្ឈមណ្ឌល Sir Bobby Charlton នៅកម្ពុជា ជួយគាំទ្រដល់ការងាររបស់ DDSP ដើម្បីលើកកម្ពស់សកម្មភាពជនពិការគ្រប់ប្រភេទ ជាពិសេសអ្នករស់រានមានជីវិតពីគ្រោះថ្នាក់ដោយសារគ្រាប់មីន រួមទាំងជនពិការរាងកាយ ប្រាជ្ញាស្មារតីផ្សេងៗ។ សកម្មភាពទាំងនោះ មានដូចជា ការបណ្តុះបណ្តាលជំនាញកុំព្យូទ័រ អាជីព មុខរបរ ការជួយផ្តល់ឱកាសការងារ និងការកសាងទំនុកចិត្តផ្សេងៗ។ Sir Bobby Charlton ស្ថាបនិកមូលនិធិ FABW ធ្លាប់បានលើកឡើងកាលពីឆ្នាំ២០១៩ថា៖ «កម្ពុជានៅតែជាទីកន្លែងដ៏ពិសេសសម្រាប់ខ្ញុំ ដោយនៅទីនោះ ខ្ញុំបានយល់ដឹងច្រើនពីផលប៉ះពាល់ដ៏អាក្រក់នៃអាវុធជាតិផ្ទុះក្នុងសង្គ្រាម ដែលបន្តយាយីនៅតំបន់ពលរដ្ឋក្រីក្រមួយចំនួន»។ ម្ចាស់ពាន Ballon d’Or ឆ្នាំ១៩៦៦រូបនេះ មានជំនឿថា មជ្ឈមណ្ឌលរបស់ខ្លួននឹងជួយសម្រួលការលំបាកជាច្រើនរបស់ពលរដ្ឋខ្មែរ ជាពិសេសពលរដ្ឋនៅខេត្តពោធិ៍សាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7154.txt	ក្រុម Tottenham Hotspur យកឈ្នះលើក្រុម Fulham ដោយលទ្ធផល ២-០ នៃជំនួបក្របខណ្ឌ Premier League នាថ្ងៃទី២៣ ខែតុលា ដើម្បីឡើងឈរកំពូលតារាង។ កីឡាករ Heung-Min Son និង James Maddison ស៊ុតម្នាក់ ១គ្រាប់ជួយនាំជ័យជម្នះសម្រាប់ Spurs ប៉ុន្តែអ្នកចាត់ការទូទៅលោក Ange Postecoglou មិនសប្បាយចិត្តចំពោះទម្រង់លេងរបស់កូនក្រុម។	ប្រធានក្រុម Heung-Min Son ស៊ុតគ្រាប់បាល់បញ្ចូលទីមួយគ្រាប់នាទី៣៦ រួមចំណែកក្នុងជ័យជម្នះរបស់ Spurs និងជាគ្រាប់បាល់ទី៧ របស់គេផងដែរនៅក្នុងលីគរដូវកាលនេះ ហើយខ្សែការពារ James Maddison ស៊ុតបាល់ ១គ្រាប់លើកដំបូងនៅនាទី៥៤ សម្រាប់ក្រុម Spurs នៅក្នុងទឹកដី។ Spurs ឆ្លងកាត់កាត់ការប្រកួត ៩លើក ឈ្នះ ៧លើក និងស្មើ ២លើក។ កំពុងក្លាយជាក្រុមដែលមិនទាន់រងបរាជ័យនៅក្នុងក្របខណ្ឌ Premier League ក្រោមការដឹកនាំរបស់លោក Ange Postecoglou ជាគ្រូបង្វឹកថ្មី ដោយរកបាន ២៣ពិន្ទុ ពីការប្រកួតទាំង ៩លើកកន្លងមក។ Spurs ឈរកំពូលតារាងលើក្រុមការពារជើងឯក Manchester City ដែលឈរលេខ ២ ចំនួន ២ពិន្ទុ ស្មើទៅនឹងក្រុម Arsenal។ បើទោះជាកូនក្រុមបានយកឈ្នះការប្រកួតក៏ដោយក្តី លោក Postecoglou នៅតែមិនសប្បាយចិត្តចំពោះទម្រង់លេងរបស់ក្រុមទាំងមូលក្នុងការប្រកួត។ «វាគឺជាលទ្ធផលដ៏ល្អ ក្រុម Fulham ជាក្រុមដែលខ្លាំង និងពិបាកក្នុងការយកឈ្នះ ប៉ុន្តែយើងអាចយកឈ្នះនៅក្នុងវគ្គទីមួយ។ ខ្ញុំគិតថាជាមួយឱកាសយើងអាចនឹងមានគ្រាប់បាល់លើសពី ២គ្រាប់ ហើយយើងក៏រកបានលើស ៣គ្រាប់ តែនៅវគ្គទី២ យើងប្រែធ្វើមិនបានល្អ យើងលេងមិនដល់កម្រិតដែលបានគ្រោងទុកតាមដែលអាចធ្វើទៅបាន។»។ លោក Postecoglou បាននិយាយប្រាប់ទូរទស្សន៍ Sky Sports បែបនេះ។ ជ័យជម្នះក្នុងក្របខណ្ឌ Premier League បានជួយឱ្យអ្នកគាំទ្រ Spurs បំភ្លេចចោលនូវបរាជ័យនៅក្នុងពានរង្វាន់ League Cup ហើយធ្លាក់ចេញពីការប្រកួតដោយចាញ់ការស៊ុតបាល់កាត់សេចក្តី ១១ម៉ែត្រ កាលពីខែមុនរួចមក ដោយចាញ់ក្រុម Fulham។ គ្រូបង្វឹកសញ្ជាតិអូស្រ្តាលី Postecoglou បានមកដឹកនាំ Spurs ហើយបានបង្កើតភាពភ្ញាក់ផ្អើលយ៉ាងខ្លាំងសម្រាប់ក្រុមស្ថិតក្នុងក្របខណ្ឌ Premier League ពេលនេះ។ អតីតគ្រូបង្វឹកក្រុមជម្រើសជាតិអូស្ត្រាលី និង Celtic កំពុងក្លាយជាគ្រូបង្វឹកថ្មីមួយដែលគេចាប់អារម្មណ៍ខ្លាំងនៅក្នុង Premier League ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7155.txt	ប្រទេសអារ៉ាប៊ីសាអូឌីត បង្ហាញបំណងចង់ធ្វើម្ចាស់ផ្ទះ FIFA World Cup នារី ឆ្នាំ២០៣៥។ នេះបើតាមសម្តីរបស់ប្រធានបច្ចេកទេសរបស់ក្រុមបាល់ទាត់នារីអារ៉ាប៊ីសាអូឌីត ក្រោយប្រទេសនេះដាក់ដេញថ្លៃរៀប World Cup បុរស ឆ្នាំ២០៣៤។	ប្រទេសស្ថិតនៅក្នុងតំបន់មជ្ឈិបបូព៌ា កាលពីប៉ុន្មានសប្តាហ៍មុនពួកគេបានឈានដល់ជំហ៊ានទីពីរហើយសម្រាប់ការផ្តល់ចំណាប់អារម្មណ៍ក្នុងការដេញថ្លៃធ្វើជាម្ចាស់ផ្ទះព្រឹត្តិការណ៍ World Cup ឆ្នាំ ២០៣៤ ផ្នែកបុរស។ «ខ្ញុំជឿជាក់ថាវានឹងក្លាយជារឿងដ៏ភ្លឺស្វាងមួយសម្រាប់អនាគតបាល់ទាត់ស្ត្រី និងនារីនៅក្នុងការប្រកួតនៃប្រទេសអារ៉ាប៊ីសាអូឌីត។»។ លោកស្រី Monika Staab ប្រធានបច្ចេកទេសក្រុមនារីអារ៉ាប៊ីសាអូឌីត បាននិយាយនៅក្នុងសន្និសីទកាសែតក្នុងទីក្រុង Twickenham។ អ្នកស្រី Staab ក៏បានអះអាងបន្ថែមដូច្នេះថា ៖ «ខ្ញុំបានប្រាប់ទៅកាន់អ្នកគ្រប់គ្រងកីឡា ដោយយើងត្រូវការពេលវេលាដើម្បីទៅកាន់ការប្រកួត World Cup ខ្ញុំដឹងថាយើងចង់ក្លាយជាម្ចាស់ផ្ទះ World Cup ហេតុអ្វីយើងមិនធ្វើជាម្ចាស់ផ្ទះការប្រកួត Women’s World Cup ក្នុងឆ្នាំ ២០៣៥ តែម្តងទៅ? មកដល់ពេលនេះយើងកំពុងរៀបចំក្រុម ហើយត្រៀមខ្លួនរួចរាល់សម្រាប់ការប្រកួតប្រជែងនៅកម្រិតខ្ពស់។»។ ប្រទេសអារ៉ាប៊ីសាអូឌីតគឺជាប្រទេសមួយដូចទៅនឹងប្រទេសកាតា ដែលធ្លាប់បានរៀបចំធ្វើជាម្ចាស់ផ្ទះ World Cup 2022 ដោយត្រូវបានគេចោទប្រកាន់អំពីការរំលោភសិទ្ធិមនុស្ស ហើយព្រមទាំងការប្រឆាំងនឹងការស្រលាញ់ភេទដូចគ្នា។ យ៉ាងណានៅក្នុងប្រទេសអារ៉ាប៊ីសាអូឌីត ក៏នៅតែត្រូវបានស្ថាប័នសិទ្ធិមនុស្សខាងក្រៅប្រទេសបង្ហាញក្តីបារម្ភអំពីបញ្ហាសិទ្ធិមនុស្សក្នុងប្រទេសស្ថិតក្នុងមជ្ឈិមបូព៌ាមួយនេះដូចគ្នា។ មកដល់បច្ចុប្បន្នប្រទេសអារ៉ាប៊ីសាអូឌីត កំពុងតែដំណើរការចេញថ្លៃធ្វើម្ចាស់ផ្ទះពានរង្វាន់ AFC Women’s Asian Cup 2026 ដោយមានប្រទេសអូស្ត្រាលីក៏បានដេញថ្លៃសម្រាប់ការប្រកួតមួយនេះផងដែរ។ ក្រុមបាល់ទាត់នារីអារ៉ាប៊ីសាអូឌីត ទើបតែបង្កើតឡើងនៅឆ្នាំ ២០២២ ហើយពួកគេមិនទាន់បានចូលលេងប្រកួតប្រជែងក្នុងការប្រកួតអន្តរជាតិណាមួយឡើយ។ បំណងចង់ដេញថ្លៃធ្វើជាម្ចាស់ផ្ទះរៀបចំការប្រកួតព្រឹត្តិការណ៍ Women’s World Cup 2035 ពីសំណាក់អារ៉ាប៊ីសអូឌីត នោះប្រទេសនេះនឹងអាចប្រជែងជាមួយនឹងប្រទេសអង់គ្លេសម្រាប់ការប្រជែងធ្វើម្ចាស់ផ្ទះរៀបចំការប្រកួតបាល់ទាត់ស្ត្រី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7156.txt	កីឡាករ Rasmus Hojlund នឹងត្រូវប៉ះគ្នាជាមួយនឹងបងប្អូនភ្លោះរបស់គេ កីឡាករ Oscar Hojlund នៅក្នុងការប្រកួតរវាងក្រុម Manchester United ទល់នឹងក្រុម Copenhagen ក្នុងវគ្គសន្សំពិន្ទុ UEFA Champions League ពូល A នារាត្រីថ្ងៃទី២៤ ខែតុលា វេលាម៉ោង ២យប់ រំលងអាធ្រាត្រ (ម៉ោងនៅកម្ពុជា)។	ក្រុមបិសាចក្រហមត្រូវការជ័យជម្នះខ្លាំងបំផុតដើម្បីអាចរក្សាក្តីសង្ឃឹមបន្តដំណើរទៅវគ្គខ្វែង UCL នៅជំនួបលើកទី៣នេះ ក្រោយចាញ់ទាំង ២ប្រកួតដំបូង។ ក្រុមដែលមានលោក Erik ten Hag ដឹកនាំត្រូវការបរិយាកាសនៃជ័យជម្នះឡើងវិញ ក្រោយពីបានដឹកនាំក្រុមធ្វើមិនបានល្អនារយៈពេលចុងក្រោយ ទាំងនៅក្នុងពានរង្វាន់ Premier Leaue ក៏ដូចជា Champions League។ យ៉ាងណាវត្តមាន Hojlund បានផ្តល់ក្តីសង្ឃឹមយ៉ាងច្រើនសម្រាប់ក្រុម Man United នៅតំបន់ប្រយុទ្ធ បើទោះជារូបគេមិនទាន់អាចនាំជ័យជម្នះល្អគាប់ប្រសើរខ្លាំងដល់ក្រុមក្តី តែគេក៏បានបង្ហាញពីទម្រង់លេងដ៏ពិសេសមួយសម្រាប់ក្រុមនៅក្នុងការប្រកួតទល់ក្រុម Bayern Munich និងក្រុម Galatasaray។ Hojlund ក៏រកបានគ្រាប់បាល់ ៣គ្រាប់នៅ Champions League។ Hojlund ផ្លាស់មកកាន់ក្រុម Man United ក្នុងតម្លៃនៃការផ្ទេរ ៧៨លានដុល្លារ ដោយផ្លាស់ពីក្រុម Atalanta កាលពីខែសីហា ហើយក៏ទទួលស្គាល់ និងសាទរពីសំណាក់អ្នកគាំទ្រនៅទឹកដី Old Trafford យ៉ាងខ្លាំង។ Hojlund បានចាកចេញពីក្រុម Copenhagen ដោយផ្ទេរទៅក្លិប Sturm Graz ក្នុងតម្លៃ ២លានដុល្លារ កាលពីដើមឆ្នាំ ២០២២ មុនពេលផ្ទេរទៅ Atalanta ដើមរដូវកាល ២០២២-២៣។ ខ្សែប្រយុទ្ធ Rasmus Hojlund តាមពិតជាមានបងប្អូនចំនួន ៣នាក់ ដោយ ២នាក់សុទ្ធសឹងតែកំពុងប្រកបអាជីពនៅក្នុងក្លិប Copenhagen។ Rasmus Hojlund ជាបងប្រុសធំ ហើយ Emil និង Oscar គឺជាបងប្អូនភ្លោះដែលមានវ័យ ១៨ឆ្នាំ ហើយដែលពួកគេក៏ចង់ដើរតាមជំហ៊ានរបស់បងប្រុសពួកគេនៅក្លិប Man United។ Emil Hojlund ជាកីឡាករស្ថិតនៅក្នុងក្រុមអាយុក្រោម ១៩ឆ្នាំ របស់ក្រុម Copenhagen។ ខ្សែបម្រើ Oscar Hojlund ដែលជាប្អូនប្រុសរបស់ Rasmus Hojlund ត្រូវបានគេរំពឹងថានឹងមានឈ្មោះនៅក្នុងក្រុម Copenhagen សម្រាប់ការប្រកួតនៅទឹកដី Old Trafford។ Oscar Hojlund ធ្លាប់បានបង្ហាញខ្លួនលេងឱ្យក្រុម Copenhagen តទល់នឹងក្រុម Galatasaray របស់តួកគី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7157.txt	ខ្សែប្រយុទ្ធ Lionel Messi បានវិលត្រឡប់មកកាន់ជម្រើស ១១នាក់ដំបូងរបស់ក្រុម Inter Miami ប៉ុន្តែមិនអាចនាំយកជ័យជម្នះសម្រាប់ក្រុម ដោយចាញ់ Charlotte FC ១-០ ក្នុងការប្រកួតចុងក្រោយនៃលីគកីឡាបាល់ទាត់អាម៉េរិក (Major League Soccer) រដូវកាល ២០២៣។ Inter Miami ខកខានប្រកួតវគ្គ playoff ក្រោយបញ្ចប់ចំណាត់ថ្នាក់ទី១៤។	ក្រោមក្រសែភ្នែកអ្នកទស្សនាផ្ទាល់នៅក្នុងកីឡដ្ឋាន Bank of America ប្រមាណ ៦៦,១០១នាក់ ក្រុម Inter Miami ចាញ់ក្រុម Charlotte លទ្ធផល ១-០ បើទោះប្រធានក្រុម Messi បានលេងពេញ៩០នាទីក្តី។ ក្រុម Miami បានបរាជ័យ ក្នុងការឡើងទៅប្រជែងនៅក្នុងវគ្គ Playoffs ស្របពេល Charlotte ឡើងទៅកាន់វគ្គ Playoffs នៃលីគ MLS ហើយក៏លើកដំបូងសម្រាប់ពួកគេ។ ក្រុម Charlotte បានបញ្ចប់ចំណាត់ថ្នាក់លេខ ៩ នៃក្របខណ្ឌ MLS ភាគខាងកើត ដើម្បីទៅប្រជែងនៅវគ្គដណ្តើមកៅអីវគ្គ Playoffs ហើយពួកគេនឹងត្រូវជួបក្រុម New York Red Bulls។ ក្រុម Miami នៅតែបញ្ចប់ចំណាត់ថ្នាក់ត្រឹម លេខ១៤ នៃក្របខណ្ឌ MLS ភាគខាងកើតដដែល ដោយមាន ៣៤ពិន្ទុ ពីការប្រកួតចំនួន ៣៤ប្រកួត បើទោះបីជាមានវត្តមានរបស់ Messi, Jordi Alba និង Sergio Busquets តាំងពីខែមិថុនា មកក៏ដោយក្តី។ មុនពេលកីឡាករទាំង៣ បានមកដល់ក្រុមក៏ស្ថិតនៅចំណាត់ថ្នាក់លេខ ១៥ ដែលមិនមានគម្លាតគ្នាខ្លាំង។ គ្រូបង្វឹករបស់ក្រុម Inter Miami លោក Gerardo Martino បាននិយាយថា ក្រុមរបស់លោកបានបញ្ចប់រដូវកាល ដោយស្ពាយនូវសម្ពាធដ៏ធ្ងន់ នៃកាលវិភាគប្រកួត។ «យើងមានការប្រកួតពានរង្វាន់ចំនួន ៣ ហើយយើងបានឈ្នះ ១រួចមក ក្រុមរបស់យើងមានភាពហត់នឿយខ្លាំង. វាមិនមែនជាលេសនោះទេ ប៉ុន្តែគឺជារឿងដែលពិត។»។ លោក Martino បាននិយាយក្នុងសន្និសីទកាសែតបែបនេះ។ Messi វិលត្រឡប់មកបង្ហាញខ្លួនសម្រាប់ក្រុម Inter Miami បន្ទាប់ពីរូបគេ បានបង្ហាញខ្លួនសម្រាប់ក្រុមអាហ្សង់ទីន នៃការប្រកួតប្រជែងពានរង្វាន់ជម្រុះ World Cup 2026 តំបន់ទ្វីបអាមេរិកខាងត្បូង (CONMEBOL) ដោយគេបានបង្ហាញខ្លួនឡើងវិញក្នុងជំនួបឈ្នះ ២-០ លើក្រុមប៉េរូ។ Messi ស៊ុត ២គ្រាប់ក្នុងការប្រកួតនោះ។ ខ្សែប្រយុទ្ធវ័យ ៣៦ឆ្នាំ ម្ចាស់ពានរង្វាន់ Ballon d’Or ៧សម័យ នឹងត្រូវបានគេរំពឹងថា នឹងវិលប្រកួតឱ្យក្រុម Miami ឡើងវិញនៅថ្ងៃទី៥ ខែវិច្ឆិកា និងថ្ងៃទី៨ ខែវិច្ឆិកា នៅពេលដែលក្រុម Miami ត្រូវមានការប្រកួតមិត្តភាព នៅក្នុងប្រទេសចិន។ ចំណែកសម្រាប់ក្រុមអាហ្សង់ទីន នឹងត្រូវបន្តប្រកួត World Cup ចាប់ពីថ្ងៃទី១៦ ខែវិច្ឆិកា ដល់ថ្ងៃទី២១ ខែវិច្ឆិកា។ នៅក្នុងក្រុម Miami ខ្សែប្រយុទ្ធសញ្ជាតិអាហ្សង់ទីន រកបានគ្រាប់បាល់ចំនួន ១១គ្រាប់ ពីការបង្ហាញខ្លួនចំនួន១៤លើក។ ក្នុងចំណោម ១៤ប្រកួតដែលរូបគេមានវត្តមាន ក្រុមបានឈ្នះការប្រកួតចំនួន ៨លើក ស្មើ២ និងចាញ់ ៤លើក។ ចំណែកការប្រកួត ៧លើក ដោយគ្មានវត្តមានរបស់ Messi ពួកគេធ្វើបានត្រឹមតែលទ្ធផលឈ្នះ ១ ស្មើ៣ និងចាញ់ ៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7158.txt	Manchester United រកបាន៣ពិន្ទុដំបូងក្នុងការប្រកួត UEFA Champions League វគ្គសន្សំពិន្ទុ តាមរយៈការយកឈ្នះ FC Copenhagen ១-០។ Harry Maguire ដែលរកបានគ្រាប់បាល់ជ័យជម្នះ មានមោទកភាពចំពោះខ្លួនឯងដែលអាចស្ងៀមស្ងាត់ចំពោះការរិះគន់ និងទីបំផុតអាចឱ្យអ្នកគាំទ្រស្ងាត់ការរិះគន់បានខ្លះ។	នាជំនួបលើកទី៣ ពូល A ក្នុងកីឡដ្ឋាន Old Trafford នៅរាត្រីថ្ងៃទី២៤ ខែតុលា ម្ចាស់ផ្ទះ Man Utd រកបានជ័យជម្នះដំបូងទាំងលំបាកលើក្រុមភ្ញៀវ Copenhagen ក្រោមក្រសែភ្នែកអ្នកទស្សនាផ្ទាល់ជាង៧ម៉ឺននាក់។ ក្រោយវាយសម្រុកគ្នាទៅវិញទៅមក ដល់នាទី៧២ ទើបក្រុមបិសាចក្រហមអាចរកបានគ្រាប់នាំមុខ និងជាគ្រាប់ជ័យជម្នះតាមរយៈការតែតបញ្ចូលទីរបស់ Maguire ពីការបញ្ជូនបាល់យ៉ាងល្អរបស់ Christian Eriksen។ អ្នកចាំទី Andre Onana សង្គ្រោះបាល់ប៉េណាល់ទីដ៏អស្ចារ្យ នៅនាទី៩០+ ដើម្បីរក្សាគ្រាប់នាំមុខរហូតដល់ចប់ការប្រកួត។ ១គ្រាប់របស់ Maguire មិនត្រឹមជួយក្រុមលោក Erik ten Hag រកបាន៣ពិន្ទុដំបូងឡើយ តែក៏បានជួយរូបគេបន្ធូបន្ថយសម្ពាធពីការរិះគន់របស់អ្នកគាំទ្រ Man Utd ផងដែរ។ ខ្សែការពារអន្តរជាតិអង់គ្លេសរូបនេះ ទទួលបានការរិះគន់លើសលុប ក្រោយធ្លាក់ទម្រង់លេងក្នុងរយៈពេលចុងក្រោយ។ ធ្លាក់ទម្រង់លេង Maguire ក៏ត្រូវបានដកតំណែងជាប្រធានក្រុម Man Utd ទៀតផង។ ចំពេលមានព្យុះនៃការរិះគន់ ទាំង Maguire និងអ្នកចាំទី Andre Onana បានបង្ហាញភាពលេចធ្លោក្នុងជំនួបទល់ក្រុមដាណឺម៉ាក Copenhagen ដើម្បីជួយ Man Utd មានក្តីសង្ឃឹមប្រជែងកៅអីទៅវគ្គខ្វែង Champions League ។ Maguire បាននិយាយក្រោយចប់ការប្រកួតថា រូបគេមានមោទកភាពចំពោះរបៀបដែលខ្លួនបានព្យាយាមមិនតបតពីការរិះគន់ដើម្បីជួយ Manchester United ទទួលបាន៣ពិន្ទុដំបូង នៅ Old Trafford។ ខ្សែការពារវ័យ៣០រូបនេះ សង្ឃឹមថាតាមរយៈ៣ពិន្ទុនេះ នឹងអាចឱ្យអ្នកគាំទ្រ Man Utd ស្ងាត់ការរិះគន់ខ្លួនបានខ្លះ។ «នេះជាក្លិប Man Utd ដែលជាក្លិបល្បីល្បាញមានការគាំទ្រច្រើនបំផុតលើលោក។ ខ្ញុំពិតជាមានមោទkភាព និងរីករាយចំពោះទង្វើដែលខ្ញុំបានប្រឹងប្រែងក្នុងរយៈពេល ៦ ទៅ ១២ ខែចុងក្រោយនេះ ហើយខ្ញុំត្រូវបានគេផ្តល់ឱកាសមួយ ហើយខ្ញុំគ្រាន់តែចង់ជួយក្រុម និងធ្វើឱ្យក្រុមត្រលប់ទៅទីតាំងដែលយើងចង់បានវិញ»។ Maguire ប្រាប់កាសែត TNT Sports ដូច្នេះ។ ឆ្លងកាត់៣ប្រកួត ក្នុងជុំទី១ Man Utd ឡើងទៅឈរចំណាត់ថ្នាក់ទី៣ ក្នុងតារាងពិន្ទុពូល A វិញ ស្របពេល Bayern Munich ឈរកំពូលតារាងមាន៩ពិន្ទុពេញ ក្រោយបន្តឈ្នះ Galatasaray ៣-១។ Galatasaray ឈរលេខ២ មាន៤ពិន្ទុ ឯ Copenhagen នៅបាតតារាងមាន១ពិន្ទុ។ ជំនួបបន្ទាប់នៅជុំទី២ Bayern Munich ស្វាគមន៍ Galatasaray ស្របពេល Man Utd ត្រឡប់ទៅជួប Copenhagen វិញ។ លទ្ធផលប្រកួតផ្សេងទៀត ពូល B Lens ១-១ PSV Sevilla ១-២ Arsenal ពូល C Union Berlin ០-១ Napoli SC Braga ១-២ Real Madrid ពូល D Benfica ០-១ Real Sociedad Inter Milan ២-១ FC Salzburg៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7159.txt	ខ្សែប្រយុទ្ធ Anwar El Ghazi ត្រូវបានក្លិប Mainz O5 នៃលីកកំពូលអាល្លឺម៉ង់ Bundesliga ព្យួរពីក្រុមក្រោយរូបគេបានបង្ហោះសារនាថ្ងៃទី១៧ ខែតុលា នៅលើបណ្តាញសង្គម X ទាក់ទងនឹងសង្គ្រាមអ៊ីស្រាអែល និងក្រុមសកម្មប្រយុទ្ធហាម៉ាស។ ក្លិប Mainz 05 ថាការបង្ហោះនោះគឺជារឿងដែលមិនអាចទទួលយកបាន។	El Ghazi កីឡាករអន្តរជាតិហូឡង់ ដែលបានចាកចេញពី PSV ទៅចូលរួមជាមួយ Mainz O5 កាលពីខែកញ្ញា ត្រូវបានគេឃើញថាបានលុបចោលការបង្ហោះទាក់ទងនឹងសង្គ្រាមអ៊ីស្រាអែល-ហាម៉ាសនោះវិញ បន្ទាប់ពីក្រុមបានព្យួររូបគេពីក្រុម។ សង្គ្រាមរវាងអ៊ីស្រាអែល ទល់នឹងក្រុមសកម្មប្រយុទ្ធហាម៉ាស បានកើតឡើងតាំងពីថ្ងៃទី៧ ខែតុលា ដោយក្រុមហាម៉ាសបានបើកការវាយប្រហារចូលទឹកដីអ៊ីស្រាអែល តាមរយៈការបាញ់គ្រាប់រ៉ុក្កែតជាង ៥ពាន់គ្រាប់ និងការវាយប្រហារតាមថ្មើជើងទម្លោះរបងព្រំដែន ដោយបានសម្លាប់ប្រជាជនអ៊ីស្រាអែលប្រមាណជាង ១,៤០០នាក់។ អ៊ីស្រាអែលបានឆ្លើយតបដោយការវាយប្រហារដោយការទម្លាក់គ្រាប់បែកទៅលើតំបន់កាហ្សាស្រ្ទីប ហើយបានធ្វើឱ្យប្រជាជនប៉ាឡេស្ទីនស្លាប់ប្រមាណជាង ៣,០០០នាក់ គិតមកដល់ពេលនេះ។ «ក្លិប Mainz 05 គោរពថាមានទស្សនវិស័យផ្សេងៗគ្នាទៅលើជម្លោះក្នុងតំបន់មជ្ឈិមបូព៌ាដ៏ស្មុគស្មាញ ដែលបានបន្តអស់ជាច្រើនទសវត្សន៍។ យ៉ាងណា ក្លិបបានឃ្លាតឆ្ងាយពីខ្លឹមសារនៃការបង្ហោះនេះយ៉ាងច្បាស់ ព្រោះវាមិនឆ្លុះបញ្ចាំងពីតម្លៃក្លិបរបស់យើងឡើយ។»។ នេះបើតាមសេចក្តីថ្លែងការណ៍របស់ក្លិប Mainz 05។ El Ghazi អតីតខ្សែប្រយុទ្ធស្លាបក្រុម Aston Villa និង Everton ដែលបានមានដើមកំណើតនៅក្នុងប្រទេសហូឡង់ បានសរសេរបង្ហោះនៅលើបណ្តាញសង្គម X អតីត
article_716.txt	អាល្លឺម៉ង់បានបញ្ជូនទាហានប្រហែល១រយនាក់បន្ថែមទៅលីទុយអានី នៅថ្ងៃទី៤ ខែកញ្ញា តាមការសន្យារបស់ខ្លួនដើម្បីពង្រឹងវត្តមាននៅប្រទេសអឺរ៉ុបភាគខាងកើតដែលជាសមាជិកអង្គការណាតូ បន្ទាប់ពីរុស្ស៊ីឈ្លានពានអ៊ុយក្រែន។ កន្លងមក លីទុយអានីមានទ័ពអាល្លឺម៉ង់ប្រហែល ១៥០០នាក់មកហើយក្នុងប្រទេស។	កងទ័ពអាល្លឺម៉ង់ប្រហែល១រយនាក់នៅថ្ងៃទី៤ ខែសីហា បានទៅដល់លីទុយអានីដោយធ្វើដំណើរតាមនាវា ចូលតាមកំពង់ផែទីក្រុង Klaipeda។ មុនរុស្ស៊ីឈ្លានពានអ៊ុយក្រែន ទ័ពអាល្លឺម៉ង់មាននៅលីទុយអានីជាង ៥០០នាក់ ហើយអាល្លឺម៉ង់ចាប់ផ្ដើមបញ្ជូនទៅបន្ថែមទៀតក្រោយសង្គ្រាមនៅអ៊ុយក្រែន ដែលបច្ចុប្បន្នមានដល់ជាង១៥០០នាក់។ ចំនួនទ័ពដែលបញ្ជូនទៅនេះ នឹងកើតជាកងពលតូចមួយតែម្ដង។ «សារចំពោះសម្ពន្ធមិត្តរបស់យើងនៅទីនេះ នៅភាគខាងកើត គឺយើងប្តេជ្ញាធានាសន្តិសុខ»។ លោក Christian Nawrat មេបញ្ជាការកងពលតូចរបស់អាល្លឺម៉ង់បានលើកឡើងបែបនេះ។ លោកបានបន្ថែមថា អង្គភាពនេះ នឹងស្ថិតនៅជាអចិន្ត្រៃយ៍ក្នុងប្រទេសតំបន់បាល់ទិក ហើយនឹងចូលរួមក្នុងសមយុទ្ធមួយដែលនឹងធ្វើនៅពេលខាងមុខ ដោយមានការចូលរួមពីអង្គភាពប្រយុទ្ធផ្សេងទៀត។ បើតាមទីភ្នាក់ងារព័ត៌មាន AFP សមយុទ្ធយោធាលើកដំបូងនៅលីទុយអានី អាចនឹងធ្វើឡើងក្នុងខែតុលាខាងមុខ។ រដ្ឋបាល់ទិកទាំង៣ ដូចជាអេស្តូនី ឡេតូនី និងលីទុយអានី ជាសមាជិកសហភាពអឺរ៉ុប និងអង្គការណាតូដែលស្ថិតនៅជិតអ៊ុយក្រែន។ ប្រទេសទាំងនេះព្រួយបារម្ភពីសុវត្ថិភាពដែលអាចនឹងក្លាយជាគោលដៅបន្ទាប់ពីអ៊ុយក្រែនទៀត។ កាលពីខែមិថុនា អធិការបតីអាល្លឺម៉ង់ Olaf Scholz បាននិយាយថា ប្រទេសរបស់លោកបានត្រៀមខ្លួនរួចជាស្រេច ក្នុងការដាក់ពង្រាយកងទ័ពបន្ថែមទៀតនៅលីទុយអានី ដើម្បីមានសមត្ថភាពខ្លាំងគ្រប់គ្រាន់សម្រាប់ការពារការឈ្លានពាន។ បន្ទាប់ពីរុស្ស៊ីលុកលុយអ៊ុយក្រែននៅចុងខែកុម្ភៈ អង្គការណាតូបានសម្រេចចិត្តបង្កើតអង្គភាពប្រយុទ្ធថ្មីចំនួនបួននៅក្នុងប៊ុលហ្គារី ហុងគ្រី រូម៉ានី និងស្លូវ៉ាគី។ អង្គការណាតូ ក៏បានពង្រឹងសន្តិសុខក្នុងតំបន់ភាគខាងកើតរបស់ខ្លួននៅប៉ុន្មានឆ្នាំចុងក្រោយនេះ ចាប់តាំងពីរុស្ស៊ីកាន់កាប់គ្រីមេក្នុងឆ្នាំ២០១៤ មក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7160.txt	ខ្សែប្រយុទ្ធ Lionel Messi ទទួលបានប្រាក់ឈ្នួលពីក្លិប Inter Miami ២០,៤លានដុល្លារក្នុង១ឆ្នាំ ថ្លៃជាងគេប្រចាំលីគកំពូលអាមេរិក Major League Soccer។ នេះបើតាមការប្រកាសរបស់សមាគមកីឡាកររបស់លីគកំពូលអាមេរិក ប៉ុន្តែថ្លៃនឿយហត់របស់ Messi តិចជាង Cristiano Ronaldo ដល់ទៅ១០ដង។	បើតាមសម្តីរបស់សហម្ចាស់ក្លិប Inter Miami លោក Jorge Mas បានប្រាប់សារព័ត៌មានអេស្ប៉ាញ El Pais ថាប្រាក់ដែលត្រូងបង់ថ្លៃសម្រាប់ថ្លៃពលកម្មរបស់ Messi គឺរាប់បញ្ចូលទាំងប្រាក់ចំណូលដែលបានមកពីកិច្ចព្រមព្រៀង Apple TV របស់លីគដែលមានតម្លៃចន្លោះពី ៥០លានដុល្លារ ទៅ ៦០លានដុល្លារ។ ការមកដល់នៅពាក់កណ្តាលរដូវកាលរបស់ Messi រួមទាំងមិត្តរួមក្រុមដែលមាន Sergio Busquets និង Jordi Alba បានធ្វើឱ្យក្រុម Inter Miami របស់ពួកគេបានកើនឡើងការចំណាយប្រាក់បៀវត្សរ៍សរុប ៣៩,៤១៩លានដុលារ។ តម្លៃមានការកើនឡើងទ្វេដង ដែលតម្លៃ ១៨,៨៨លានដុល្លារ ជាតម្លៃដែលក្រុម Inter Miami ចំណាយកាលពីឆ្នាំមុន។ Messi គឺជាកីឡាករដែលមានប្រាក់បៀវត្សរ៍ខ្ពស់បំផុតប្រចាំប្រវត្តិសាស្ត្ររបស់ MLS ដោយបាននាំមុខលើកីឡាករ Lorenzo Insigne របស់ក្រុម Toronto FC ដែលស្ថិតនៅលំដាប់ទីពីរក្នុងបញ្ជីដែលបានចេញផ្សាយ កាលពីថ្ងៃទី១៨ ខែតុលា ដែលមានតម្លៃប្រាក់បៀវត្សរ៍ ១៥,៤លានដុល្លារ។ កីឡាករ Xherdan Shaqiri របស់ក្រុម Chicago Fire ស្ថិតនៅលេខ ៣ មានប្រាក់ពលកម្ម ៨,១៥លានដុល្លារ, លេខ៤ បានទៅលើ Chichartio Hernanez របស់ក្រុម LA Galaxy មានថ្លៃពលកម្ម ៧,៤៤លានដុល្លារ និងកីឡាករ Federico Bernardeschi របស់ក្រុម Toronto រកបានប្រាក់ពលកម្ម ៦,៣លានដុល្លារ។ ទិន្នន័យទាំងអស់គឺគិតត្រឹមថ្ងៃទី១៥ ខែកញ្ញា ចំណែកទិន្នន័យប្រាក់បៀវត្សរ៍ត្រូវបានធ្វើឡើងប្រចាំឆ្នាំ សម្រាប់កីឡាករដូចជា Messi ដែលបានចូលរួមក្នុងលីកក្នុងអំឡុងពេលទីផ្សារដោះដូរកីឡាកររដូវក្តៅ។ ទោះប្រធានក្រុមអាហ្សង់ទីនរូបនេះ ទទួលបានប្រាក់ឈ្នួលខ្ពស់ជាងគេនៅ MLS ក្តី ប៉ុន្តែតម្លៃនេះ តិចជាង Ronaldo ដែលទទួលបានពីក្លិបអារ៉ាប៊ីសាអូឌីត Al Nassr FC ដល់ទៅ១០ដង់។ ប្រធានក្រុមព័រទុយហ្កាល់ វ៧យ៣៨ឆ្នាំរូបនេះ ទទួលបានប្រាក់ឈ្នួលជាង២០០លានដុល្លារឯនោះក្នុងមួយឆ្នាំពី Al Nassr។ វត្តមានរបស់ Messi បានជួយរុញច្រានប្រាក់បៀវត្សរ៍ជាមធ្យមរបស់កីឡាករកំពូលៗ ដែលប្រកបអាជីពនៅក្នុង MLS ទាំងមូលដល់ទៅជាង ៥៤៣,២០៧ដុល្លារ ដែលតម្លៃនេះកើនឡើង ៥,៥ភាគរយ បើធៀបទៅនឹងកាលពីខែកញ្ញា ឆ្នាំ ២០២២ តម្លៃប្រាក់ពលកម្មមុនពេលដែល Messi មកដល់គឺ ៥១៤,៧២៩ដុល្លារ។ ប្រាក់បៀវត្សរ៍របស់កីឡាករដែលស្ថិតនៅផ្នែកខាងក្រោមកម្រិតធម្យម ក៏មានការកើនឡើងដូចគ្នាផងដែរ ដោយជាមធ្យមកីឡាករទាំងអស់ក្នុងលីគ MLS មានប្រាក់ឈ្នួល ២៨២,១២៥ដុល្លារ ដោយនេះកើនឡើង ១៣,៤ភាគរយ បើធៀបនឹងខែកញ្ញា ឆ្នាំ ២០២២ ដែលមានចំនួន ២៤៨,៦៨៨ដុល្លារ។ សម្រាប់ក្រុម Inter Miami គឺជាក្លឹមដែលបានចំណាយប្រាក់លើប្រាក់បៀវត្សរ៍កីឡាករច្រើនជាងគេប្រចាំ MLS ៣៩,៤លានដុល្លារ ចំណែកក្រុម Toronto FC ស្ថិតនៅចំណាត់ថ្នាក់លេខ ២ ដែលបានចំណាយប្រាក់ឈ្នួល ៣២,៣លានដុល្លារ ខណៈដែលក្រុម LA Galaxy ចាយប្រាក់ ២៥,២លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7161.txt	លោក Mikel Arteta អ្នកចាត់ក្រុមកាំភ្លើងធំ Arsenal ផ្តល់ការសរសើរទៅលើកីឡាករ Gabriel Jesus បន្ទាប់ពីរូបគេបានរួមចំណែកស៊ុតគ្រាប់បាល់នាំជ័យជម្នះ លើក្រុម Sevilla ២-១ ក្នុងជំនួបវគ្គចែកពូលពានរង្វាន់ UEFA Champions League នារាត្រីថ្ងៃទី២៤ ខែតុលា។	កីឡាករវ័យ ២៦ឆ្នាំ រកបានគ្រាប់បាល់និងបញ្ជូនបាល់ ១គ្រាប់ឱ្យមិត្តរួមក្រុមសញ្ជាតិប្រេស៊ីលដូចគ្នា Gabriel Martinelli ជួយរុញច្រាន Arsenal ឡើងឈរនៅចំណាត់ថ្នាក់កំពូលតារាងពូល B នៃជើងទីមួយវគ្គចែកពូល។ Jesus មកដល់ពេលនេះរូបគេរកបាន ២៣គ្រាប់ ពីការបង្ហាញខ្លួន ៤១លើកក្នុងការប្រកួតប្រជែងពានរង្វាន់អឺរ៉ុប ចាប់តាំងពីរូបគេបានលេងឱ្យក្រុម Manchester City រហូតមកដល់បច្ចុប្បន្នកំពុងលេងឱ្យក្រុម Arsenal។ Jesus ចូលរួម Arsenal កាលពីរដូវកាល ២០២២-២៣ ក្រោយចំណាយពេល ៥រដូវកាល នៅក្រុមរហស្សនាមមេឃខៀវ។ នៅពេលត្រូវបានអ្នកកាសែតសួរនាំអំពីការស៊ុតគ្រាប់បាល់នាំជ័យជម្នះក្នុងជំនួប UCL ហើយការបន្តកំណត់ត្រារបស់គេ លោក Arteta អ្នកចាត់ការប្រាប់ពីមូលហេតុដែលក្រុមចុះកិច្ចសន្យាយករូបគេមកចូលរួម។ លោក Arteta នឹង Jesus ធ្លាប់បំពេញការងាររួមគ្នាអំឡុងស្ថិតនៅក្លិប Man City ដោយកាលនោះអ្នកចាត់ការសញ្ជាតិអេស្ប៉ាញមានតួនាទីជាជំនួយការរបស់លោក Pep Guardiola ពីឆ្នាំ ២០១៦ ដល់ឆ្នាំ ២០១៩។ «ពិតណាស់ រូបគេបានឆ្លងកាត់នូវរឿងរ៉ាវជាច្រើនកាលពីប៉ុន្មានឆ្នាំមុន និងគេនៅក្មេងខ្លាំងកាលនោះ។ រូបគេមានបទពិសោធន៍ដ៏ធំសម្បើម ក៏ដូចទៅនឹងកីឡាករដទៃ ខណៈពេលដែលក្រុមដទៃមិនមានកីឡាករល្អបំផុត ដូចនេះ ពួកគេចាំបាច់ដើម្បីបង្កើតកីឡាករឱ្យដូចរូបគេសព្វថ្ងៃនេះ ហើយខ្ញុំពិតជាសប្បាយចិត្តដែលគេនៅក្នុងក្រុម។ Jesus មកទីនេះព្រោះតែហេតុផល កែប្រែក្រុមរបស់យើង គេបាននាំមកភាពជឿជាក់ កម្លាំងចិត្តដល់ក្រុម។ […]»។ លោក Arteta បាននិយាយក្រោយចប់ការប្រកួតបែបនេះ។ ក្រោយចប់ការប្រកួតក្នុងជំនួប Champions League ក្រុមកាំភ្លើងធំនឹងត្រូវធ្វើម្ចាស់ផ្ទះស្វាគមន៍ក្រុម Sheffield United ក្នុងជំនួបក្របខណ្ឌ Premier League នៅថ្ងៃទី២៨ ខែតុលា មុនពេលទៅប្រជែងក្នុងពានរង្វាន់ League Cup នៅថ្ងៃទី១ ខែវិច្ឆិកា ទល់នឹងម្ចាស់ផ្ទះ West Ham United ក្នុងជុំទី៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7162.txt	អត្ដពលិកបាល់ទះអង្គុយបុរសកម្ពុជា ចាញ់កាហ្សាក់ស្ថាន ៣-០ សិត (២៥-១២, ២៥-២២ ២៥-១៦) ក្នុងជំនួបបើកឆាកពូល B ក្នុងព្រឹត្តិការណ៍អាស៊ីប៉ារ៉ាហ្គេម លើកទី៤ (4th Asian Para Games) កាលពីថ្ងៃទី២៣ ខែតុលា ឆ្នាំ២០២៣ នៅទីក្រុង Hangzhou ប្រទេសចិន។ កម្ពុជា បន្តជួប ថៃ នៅថ្ងៃទី២៤ ខែតុលា វេលាម៉ោង ៧ យប់។	វិញ្ញាសាបាល់ទះអង្គុយ ក្នុងព្រឹត្តិការណ៍អាស៊ីប៉ារ៉ាហ្គេម លើកទី៤ មាន ៨ប្រទេសចូលរួម និងចែកចេញជា ២ពូល។ ក្រុមអត្ដពលិកប៉ារ៉ាឡាំពិកកម្ពុជា លើវិញ្ញាសាកីឡាបាល់ទះអង្គុយ ស្ថិតក្នុងពូល B ជាមួយ អ៊ីរ៉ង, កាហ្សាក់ស្ថាន និង ថៃ។ រីឯម្ចាស់ផ្ទះ ចិន នៅពូល A ជាមួយកូរ៉េខាងត្បូង, ជប៉ុន និងមីយ៉ាន់ម៉ា។ សម្រាប់ការប្រកួតដំបូងលើវិញ្ញាសានេះ អត្ដពលិក កម្ពុជា បានចាញ់ កាហ្សាក់ស្ថាន ទាំង ៣ សិត។ ក្នុងការជួបជាមួយ កាហ្សាក់ស្ថាន ជាម្ចាស់មេដាយសំរិទ្ធ ព្រឹត្តិការណ៍អាស៊ីប៉ារ៉ាហ្គេម លើកទី៣ ឆ្នាំ២០១៨ អត្ដពលិកកម្ពុជា បានបំពេញភារកិច្ចយ៉ាងល្អ បើទោះជាបរាជ័យក៏ដោយ។ សិតទី១ កម្ពុជា ចាញ់ ២៥-១២ ប៉ុន្ដែ សិតទី២ កម្ពុជា មានពិន្ទុប្រដេញប្រកៀកប្រកិត ដោយចាញ់ត្រឹមតែលទ្ធផល ២៥-២២ និងសិតទី៣ ចាញ់ ២៥-១៦។ កម្ពុជា នឹងត្រូវជួបជាមួយ ក្រុមថៃ នៅថ្ងៃទី២៤ ខែតុលា ឆ្នាំ២០២៣ នៅម៉ោង ៧:០០ យប់។ នេះ ជាឱកាសសម្រាប់កម្ពុជា ក្នុងការប្រកួតសងសឹកជាមួយ ក្រុមថៃ ដែលបានយកឈ្នះ អំឡុងពេលអាស៊ានប៉ារ៉ាហ្គេម លើកទី១២ ដោយលទ្ធផល ៣សិត ទល់ ១សិត។ លទ្ធផល ក្នុងព្រឹត្តិការណ៍អាស៊ានប៉ារ៉ាហ្គេម លើកទី១២ គឺសិតទីមួយ កម្ពុជា ឈ្នះ ២៥-២២, សិតទីពីរ កម្ពុជា ចាញ់ ២៥-២១, សិតទីបី ចាញ់ ២៥-២០ និងសិតទីបួន កម្ពុជា ចាញ់ ២៥-១៣។ នៅថ្ងៃទី២៥ ខែតុលា ម៉ោង៧យប់ កម្ពុជា ត្រូវប្រកួតជាមួយ អ៊ីរ៉ង ដែលជាម្ចាស់មេដាយមាស អាស៊ីប៉ារ៉ាហ្គេម លើកទី៣ ឆ្នាំ២០១៨៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7163.txt	ការប្រកួតវគ្គជម្រុះពានរង្វាន់បាល់ទាត់ទ្វីបអឺរ៉ុប UEFA Euro 2024 រកឃើញក្រុមចំនួន ៨ រួមមាន អាល្លឺម៉ង់ (ម្ចាស់ផ្ទះ), អូទ្រីស, បែលហ្ស៊ិក, បារាំង, ព័រទុយហ្កាល់, ស្កុតឡែន, អេស្ប៉ាញ និងតួកគី ដែលបានកក់កៅអីជុំផ្តាច់ព្រ័ត្រដែលនឹងធ្វើឡើងនៅក្នុងប្រទេសអាល្លឺម៉ង់នៅក្នុងឆ្នាំ ២០២៤។ ចំណែកការប្រកួតរវាងបែលហ្ស៊ិក ទល់នឹងស៊ុយអែតបានផ្អាក ដោយសារតែការបាញ់ប្រហារនៅក្នុងទីក្រុងប្រ៊ុចសែល។	អូទ្រីសជាក្រុមដែលបានកក់កៅអីចុងក្រោយគេចំណោម៨ក្រុម នៅថ្ងៃទី១៦ ខែតុលា ស្របពេលដែលការប្រកួតរវាងក្រុមប៊ែលហ្ស៊ិក ទល់នឹងស៊ុយអែតដែលជាការប្រកួតនៅក្នុងពូល F ត្រូវបានផ្អាកត្រឹមពាក់កណ្តាលវគ្គ ក្រោយពេលដែលជនជាតិស៊ុយអែត ២នាក់ត្រូវបានបាញ់សម្លាប់នៅក្នុងទីក្រុងប្រ៊ុចសែល។ ស៊ុយអែតធ្លាក់ចេញពីការប្រកួតជុំផ្តាច់ព្រ័ត្រ UEFA Euro 2024 ដែលជាការខកខានលើកដំបូងក្នុងរយៈពេល ២៨ឆ្នាំ។ នាថ្ងៃទី១៦ ខែតុលា ក្នុងទីក្រុងប្រ៊ុចសែល នៃប្រទេសបែលហ្ស៊ិក ជនជាតិស៊ុយអែត ២នាក់ត្រូវបានបាញ់សម្លាប់ និងមនុស្សម្នាក់រងរបួស។ខ្នាន់កាំភ្លើងត្រូវបានកំណត់អត្តសញ្ញាណថាជាសមាជិកនៃរដ្ឋអ៊ីស្លាម។ ការបាញ់ប្រហារបានធ្វើឡើង ខណៈពេលដែលការប្រកួតរវាងបែលហ្ស៊ិក និងអ៊ុយអែតហៀបធ្វើឡើង ហើយការបាញ់ប្រហារនេះ បានធ្វើឱ្យប្រទេសបែលសហ្ស៊ិកពង្រឹងការប្រុងប្រយ័ត្នខ្លាំងបន្ថែមនៃអំពើភេរវកម្មកម្រិតខ្ពស់ដែលកំពុងមានការកើនឡើងខ្លាំងនៅក្នុងតំបន់អឺរ៉ុប និងជុំវិញពិភពលោក។ អូទ្រីសយកឈ្នះលើក្រុម អាស៊ែបៃហ្សង់លទ្ធផល ១-០ ដើម្បីអាចស្វែងរកកៅអីសម្រាប់ព្រឹត្តិការណ៍ Euro 2024 ដែលធ្វើឡើងនៅក្នុងប្រទេសអាល្លឺម៉ង់ បន្ទាប់ពីការស៊ុតបាល់ពិន័យ ១១ម៉ែត្រពីសំណាក់កីឡាករ Marcel Sabitzer នៅនាទី៤៨។ បើទោះជាការប្រកួតរបស់ប៊ែលហ្ស៊ិកត្រូវបានផ្អាក ប៉ុន្តែពួកគេនៅតែជាក្រុមដែលបានកក់កៅអីរួចស្រេច ក្នុងនាមជាក្រុមឈរនៅកំពូលតារាងពូល F ដោយមានពិន្ទុ ១៦ពិន្ទុ ស្មើជាមួយនឹងក្រុមលេខ ២ ក្រុមអូទ្រីស។ បារាំងក៏ជាក្រុមដែលបានឡើងទៅកាន់ជុំផ្តាច់ព្រ័ត្រ ក្រោយឆ្លងកាត់ការប្រកួតត្រឹមតែ ៦សប្តាហ៍របស់ខ្លួនតែប៉ុណ្ណោះ ដោយឈរក្នុងនាមជាក្រុមកំពូលតារាងដែលមាន ១៨ពិន្ទុ។ ក្នុងពូល B ដដែល ក្រុមហូឡង់ក៏កំពុងតែព្យយាមស្វែងរកដំណើរទៅកាន់ជុំផ្តាច់ព្រ័ត្រ ខណៈពួកគេបានឡើងមកឈរនៅចំណាត់ថ្នាក់លេខ ២ បន្ទាប់ពីយកឈ្នះការប្រកួតលើក្រុមគ្រិគដោយលទ្ធផល ១-០ នាថ្ងៃទី១៧ ខែតុលា។ សម្រាប់ព័រទុយហ្កាល់របស់ខ្សែប្រយុទ្ធ Cristiano Ronaldo ក៏បានកក់កៅអីជុំផ្តាច់ព្រ័ត្រព្រឹត្តិការណ៍ Euro 2024 ក្នុងនាមជាក្រុមប្រកួតក្នុងពូល I មិនដែលចាញ់សោះ ៨ប្រកួត។ ការប្រកួតទី៨ ព័រទុយហ្កាល់ បានយកឈ្នះលើក្រុមបូស្នីលទ្ធផល ៥-០ នៅក្នុងទីក្រុង Zenica នៃប្រទេសបូស្នី ដោយ Ronaldo រកបានគ្រាប់បាល់នៅការប្រកួតនោះជាមួយនឹងមិត្តរួមក្រុម Bruno Fernandes, Joao Cancelo និង Joao Felix ដែលស៊ុតបាល់បញ្ចូលទី។ អេស្ប៉ាញ បញ្ចប់ចំណាត់ថ្នាក់លេខ ១ នៅក្នុងពូល A ដោយរកបាន ១៥ពិន្ទុក្នុងដៃឆ្លងកាត់ការប្រកួតចំនួន ៦លើកឈ្នះទាំងអស់ ជាមួយស្តុតឡែន បញ្ចប់ចំណាត់ថ្នាក់លេខ ២ ដោយមាន ១៥ពិន្ទុក្នុងដៃរួចស្រេចដូចគ្នា។ ចំណែកតួកគី ក៏ជាក្រុមកំពុងតែមានទម្រង់លេងល្អខ្លាំងឡើងវិញ សម្រាប់ការប្រកួតប្រជែងពានរង្វាន់ Euro 2024 ដោយពួកគេជាក្រុមដែលស្ថិតនៅក្នុងកំពូលតារាងពូល D ដោយមាន ១៦ពិន្ទុ ក្រោយឆ្លងកាត់ការប្រកួតចំនួន ៧ប្រកួត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7164.txt	មហិច្ឆតារៀប FIFA World Cup របស់ប្រទេសក្នុងតំបន់អាស៊ាន ត្រូវរលាយអស់ ក្រោយសហព័ន្ធកីឡាបាល់ទាត់ឥណ្ឌូណេស៊ី (PSSI) បានប្រកាសដកខ្លួនចេញពីការដេញថ្លៃធ្វើម្ចាស់ផ្ទះបាល់ពិភពលោកឆ្នាំ ២០៣៤ ដោយបើកផ្លូវ និងគាំទ្រអារ៉ាប៊ីសាអូឌីតដើម្បីឈ្នះសិទ្ធិធ្វើព្រឹត្តិការណ៍នេះ។	ដំបូងឡើយនៅថ្ងៃទី១១ ខែតុលា តាមរយៈលោក Erick Thohir ប្រធាន PSSI ប្រទេសឥណ្ឌូណេស៊ី បានពិភាក្សា នឹងអូស្ត្រាលីជុំវិញការងារសហការគ្នាដេញថ្លៃរៀប World Cup ឆ្នាំ២០៣៤ ដោយមានការចូលរួមពីប្រទេសអាស៊ាន ម៉ាឡេស៊ី និងសិង្ហបុរី ផង។ ការលើកឡើងរបស់លោក Thohir ក៏ស្របពេលដែល ប្រទេសអារ៉ាប៊ីសាអូឌីតបានឈានដល់ដំណាក់កាលទីពីរ ក្នុងការដាក់សំណើរដេញថ្លៃធ្វើម្ចាស់ផ្ទះទៅកាន់ FIFA ដែរ។ ចំពោះការចាប់អារម្មណ៍ចង់ដេញថ្លៃពីសំណាក់ឥណ្ឌូណេស៊ី រួមជាមួយអូស្ត្រាលី សិង្ហបុរី និងម៉ាឡេស៊ី បានធ្វើឱ្យអ្នកគាំទ្រកីឡាបាល់ទាត់ក្នុងទ្វីបអាស៊ី ជាពិសេសតំបន់អាស៊ីអាគ្នេយ៍ រំភើបចិត្តមិនតិចទេ។ រីករាយ ដ្បិតឥណ្ឌូណេស៊ីជាប្រទេសបងធំអាស៊ាន ដែលមានទឹកមាត់ប្រៃក្នុងការបញ្ចុះបញ្ចូល FIFA ស្របពេលមើលឃើញថា បំណងរបស់អារ៉ាប៊ីសាអូឌីត ទំនងមិនអាចទៅរួចឡើយ ដ្បិតប្រទេសក្នុងតំបន់មជ្ឈិមបូពា៍ កាតា ទើបរៀបចំកីឡាបាល់ទាត់ពិភលោកនេះរួចនៅឆ្នាំ២០២២។ ប្រទេសអូស្ត្រាលី ក៏ធ្លាប់បានប្រកាសផងដែរថាខ្លួន ក៏បានសម្លឹងរកមើលដៃគូសហការ ក្នុងការដេញថ្លៃធ្វើជាសហម្ចាស់ផ្ទះរៀបចំការប្រកួតព្រឹត្តិការណ៍បាល់ទាត់ពិភពលោកបុរស ក្រោយរៀប World Cup នារីជាមួយនូវែលសេឡង់ក្នុងឆ្នាំ ២០២៣ ដោយជោគជ័យ។ កាលពីប៉ុន្មានសប្តាហ៍មុន សហព័ន្ធកីឡាបាល់ទាត់អន្តរជាតិ (FIFA) បានប្រកាសអញ្ជើញប្រទេសមកពីទ្វីបអាស៊ី និងអូសេអានី ដែលមានបំណងដេញថ្លៃរៀបចំធ្វើជាម្ចាស់ផ្ទះ World Cup នៅក្នុងឆ្នាំ ២០៣៤។ សម្ដេច ហ៊ុន សែន អតីតនាយករដ្ឋមន្ត្រីកម្ពុជា ក៏ធ្លាប់បានបង្ហាញជំហរ និងជំរុញឲ្យអាស៊ាន ដេញថ្លៃធ្វើម្ចាស់ផ្ទះ World Cup ឆ្នាំ២០៣៤ ផងដែរ។ ថ្លែងក្នុងពិធីទទួលស្វាគមន៍ដំណើរគោរចរ ពានរង្វាន់បាល់ទាត់ពិភពលោក FIFA World Cup នៅវិមានសន្តិភាព នាថ្ងៃទី១៥ ខែមិថុនា ឆ្នាំ២០២២ សម្ដេច បាននិយាយថា អាស៊ានគួរតែពិចារណាដាក់បេក្ខភាពដេញថ្លៃ ធ្វើជាម្ចាស់ផ្ទះ World Cup ២០៣៤ ឬ២០៣៨ ដើម្បីជាប្រយោជន៍មួយក្នុងការពង្រឹងសេដ្ឋកិច្ច វប្បធម៌ អប់រំ និងកីឡាក្នុងសហគមន៍អាស៊ានឲ្យកាន់តែរឹងមាំ។ ជាព័ត៌មានដ៏គួរសោកស្តាយទៅវិញ នៅថ្ងៃទី១៩ ខែតុលា ឆ្នាំ២០២៣ ពោលគឺ១សប្តាហ៍ក្រោយបង្ហាញបំណងចង់ជជែកជាមួយអូស្ត្រាលី ម៉ាឡេស៊ី និងសិង្ហបុរី ស្ថាប័ន PSSI បែជាប្រកាសគាំទ្រ អារ៉ាប៊ីសាអូឌីត ក្នុងការដេញថ្លៃធ្វើម្ចាស់ផ្ទះ World Cup ឆ្នាំ២០៣៤ ទៅវិញ។ លោក Erick Thohir ប្រធាន PSSI ថាស្ថាប័នលោក គាំទ្រប្រទេសអារ៉ាប៊ីសាអូឌីត ពេញទំហឹងក្នុងដេញថ្លៃធ្វើម្ចាស់ផ្ទះ FIFA World Cup នៅក្នុងឆ្នាំ ២០៣៤ ស្របពេលឥណ្ឌូណេស៊ីក៏នឹងត្រៀមខ្លួនសម្រាប់ការដេញថ្លៃបន្ទាប់ពីឆ្នាំ ២០៣៤។ FIFA បានផ្តល់ឱកាសសម្រាប់ប្រទេស និងក្រុមប្រទេសដែលជាសមាជិកសហព័ន្ធ ដើម្បីផ្ញើរលិខិតដេញថ្លៃរៀប World Cup 2034 ក្នុងពេលកំណត់នៅត្រឹមថ្ងៃទី៣១ ខែតុលា ឆ្នាំ២០២៣នេះ។ ការសម្រេចចិត្តរបស់ឥណ្ឌូណេស៊ី បានធ្វើឱ្យបំណងប្រាថ្នារបស់ប្រទេសតំបន់អាស៊ានក្នុងការបានសិទ្ធិរៀបពានរង្វាន់កីឡាបាល់ទាត់ពិភពលោក ឆ្នាំ២០៣៤ និងជាលើកដំបូងក្នុងប្រវត្តសាស្ត្រ រលាយគ្មានសល់។ អ្នកគាំទ្រកីឡាបាល់ទាត់តំបន់អាស៊ាន ត្រូវរង់ចាំការដេញថ្លៃនៅឆ្នាំ២០៣៨, ២០៤២ ឬបន្តបន្ទាប់ទៀត។ World Cup ឆ្នាំ២០៣០ FIFA បានសម្រេចឱ្យប្រទេសបីរួមមាន ម៉ារ៉ុក, អេស្ប៉ាញ និង ព័រទុយហ្កាល់ ក្នុងនោះប្រទេសក្នុងតំបន់អាម៉េរិកឡាទីន ប៉ារ៉ាហ្កាយ, អ៊ុយរូហ្កាយ និងអាហ្សង់ទីន នឹងត្រូវរៀបចំធ្វើម្ចាស់ផ្ទះការប្រកួតបើកឆាក ៣លើកដំបូង ដើម្បីប្រារពពិធីគម្រប់ខួប ១០០ឆ្នាំ នៃកំណើតពានរង្វាន់កីឡាបាល់ទាត់ពិភពលោក។ World Cup ឆ្នាំ២០២៦ នឹងធ្វើនៅ អាម៉េរិក កាណាដា និងម៉ិកស៊ិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7165.txt	កីឡាករ Papu Gomez ដែលរួមចំណែកជួយអាហ្សង់ទីនឈ្នះ FIFA World Cu ឆ្នាំ២០២២ បង្ហាញការមិនពេញចិត្ត ចំពោះការរធ្វើតេស្តរកសារធាតុញៀនលើខ្លួន ក្រោយរូបគេត្រូវបានសហព័ន្ធបាល់ទាត់អន្តរជាតិ (FIFA) ដាក់បម្រាមរយៈពេល ២ឆ្នាំ។ ខ្សែបម្រើក្រុម Monza នៃលីគកំពូល Serie A រូបនេះ ថាខ្លួនបានប៉ះពាល់ទឹកសេរ៉ូក្អករបស់កូនប្រុសគេប៉ុណ្ណោះ។	កីឡាករវ័យ ៣៥ឆ្នាំ ត្រូវបានហាមឃាត់ដោយ FIFA បន្ទាប់ពីបានពិនិត្យរកឃើញថារូបគេបានប្រើប្រាស់ថ្នាំដែលមានឈ្មោះថា Terbutaline ដែលជាថ្នាំប្រើប្រាស់ដើម្បីជំនួយប្រព័ន្ធដកដង្ហើម នៅក្នុងការធ្វើតេស្តលើរូបគេ។ នេះបើតាមសេចក្តីថ្លែងការណ៍របស់ក្លិប Monza ដែលកីឡាកររូបនេះបានលេងឱ្យ។ ការធ្វើតេស្តរកឃើញអំពីការប្រើថ្នាំ Terbutaline នេះត្រូវបានរកឃើញតាំងពីពេលដែលកីឡាករវ័យ ៣៥ឆ្នាំ បានប្រកបអាជីពនៅក្នុងក្រុម Sevilla របស់ប្រទេសអេស្ប៉ាញកាលពីខែតុលា ឆ្នាំ ២០២២ មកម្ល៉េះ។ «ខ្ញុំមិនដែលបានប្រើប្រាស់ថ្នាំទាំងនេះនោះទេ ខ្ញុំមិនដែលមានចេតនាណាមួយក្នុងការប្រើប្រាសវិធីសាស្ត្រប្រើប្រាស់សារធាតុជំនួយអ្វីឡើយ។ ការរំលោភលើការចោទប្រកាន់នេះកើតចេញពីវត្តមានរបស់ថ្នាំ Terbutaline ដែលមានក្នុងរាងកាយខ្ញុំ ដែលជាលទ្ធផលនៃការទទួលបានដោយអចេតនា ខ្ញុំគ្រាន់តែធ្លាប់បានទទួលទាននូវទឹកសេរ៉ូក្អករបស់កូនតូចរបស់ខ្ញុំដោយកំហុសតែប៉ុណ្ណោះ។»។ កីឡាករ Gomez បាននិយាយបែបនេះនៅលើបណ្តាញសង្គម Instagram របស់គេ។ ខ្សែប្រយុទ្ធវ័យ ៣៥ឆ្នាំ បានសង្កត់ធ្ងន់ទៀតថា ការប្រើប្រាស់ទឹកសេរ៉ូក្អកនោះគួរតែមានការណែនាំច្បាស់លាស់ក្នុងការប្រើប្រាស់ ហើយការប្រើប្រាស់ថ្នាំ Terbutaline ត្រូវតែបានអនុញ្ញាតសម្រាប់អត្តពលិកដែលមានជំនាញវិជ្ជាជីវៈ ហើយថាមិននៅក្នុងវិធីណាមួយដែលជួយឱ្យប្រសើរឡើងសម្រាប់ទម្រង់លេងរបស់កីឡាករ។ អំឡុងការប្រកួតនៅក្នុងប្រទេសកាតាកីឡាករ Gomez បានបង្ហាញខ្លួនចំនួន ២ប្រកួត ពេលដែលក្រុមអាហ្សង់ទីនបានប្រជែងរហូតក្លាយជាក្រុមជើងឯកពានរង្វាន់បាល់ទាត់ពិភពលោក World Cup 2022៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7166.txt	ប្រទេសអ៊ីស្រាអែលនឹងមិនអាចរៀបចំការប្រកួតបានឡើយ។ នោះក៏ព្រោះតែប្រទេសនេះ បានរងទណ្ឌកម្មពីសំណាក់សហព័ន្ធបាល់ទាត់ពិភពលោក UEFA រហូតដល់មានការកំណត់ជូនដំណឹងសារជាថ្មី។	«ការប្រកួតទាំងអស់នឹងមិនត្រូវបានរៀបចំឡើយ ការវាយតម្លៃយ៉ាងហ្មត់ចត់នៃស្ថានភាព សុវត្ថិភាព និងសន្និសុខបច្ចុបន្ននៅក្នុងទឹកដីអ៊ីស្រាអែលទាំងមូល។»។ នេះបើតាមសេចក្តីថ្លែងការណ៍របស់ UEFA ទាក់ទងទៅនឹងទណ្ឌកម្ម។ សេចក្តីសម្រេចរបស់ UEFA បានជះផលប៉ះពាល់ដល់ក្រុមអ៊ីស្រាអែលក្លិប Maccabi Haifa និងក្លិប Maccabi Tel Aviv ដែលកំពុងប្រកួតប្រជែងនៅក្នុងពានរង្វាន់ Europa League និង Europa Conference League ដូចគ្នា។ បើតាមការបញ្ជាក់របស់ UEFA ដដែល សមាគមកីឡាបាល់ទាត់អ៊ីស្រាអែល និងក្លិបស្ថិតក្រោមការគ្រប់គ្រងរបស់ពួកគេ ដូចជា Maccabi Haifa និង Maccabi Tel Aviv មិនអាចរៀបចំការប្រកួតក្នុងទឹកដីអ៊ីស្រាអែលឡើយ ពោលគឺត្រូវស្នើសុំរៀបចំការប្រកួតនៅកីឡដ្ឋានក្រៅទឹកដីអ៊ីស្រាអែល ជំនួសវិញ ដែលស្របតាមបទប្បញ្ញត្តិរបស់ UEFA ។ ក្រុម Maccabi Haifa នឹងត្រូវមានការប្រកួតក្នុងពានរង្វាន់ Europa League ដោយត្រូវប៉ះក្រុម Villarreal នៅថ្ងៃទី២៦ ខែតុលា និងថ្ងៃទី៦ ខែធ្នូ។ ចំណែកក្រុម Maccabi Tel Aviv នឹងត្រូវប្រកួតស្វាគមន៍ក្រុម Zorya Luhansk ដែលត្រូវធ្វើឡើងនៅថ្ងៃទី២៦ ខែតុលា និងថ្ងៃទី២៥ ខែវិច្ឆិកា។ កាលពីដើមខែតុលា UEFA បានសម្រេចផ្អាករាល់ការប្រកួត ដែលត្រូវធ្វើឡើងនៅក្នុងប្រទេសអ៊ីស្រាអែល ក្រោយពេលមានបញ្ហាសង្គ្រាមរវាងអ៊ីស្រាអែល និងក្រុមសកម្មប្រយុទ្ធហាម៉ាស។ ការប្រកួតរវាងក្រុមអ៊ីស្រាអែល ទល់នឹងក្រុមស្វ៊ីស សម្រាប់ជំនួបពានរង្វាន់ Euro 2024 ក៏ត្រូវបានផ្អាក ហើយការប្រកួតតដែលអ៊ីស្រាអែល ត្រូវប៉ះជាមួយនឹងក្រុមកូសូវូ ក៏ត្រូវផ្អាកដូចគ្នា ព្រោះតែក្រុមមិនត្រូវបានអនុញ្ញាតឱ្យហោះហើរចេញក្រៅប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7167.txt	សហព័ន្ធកីឡាបាល់ទាត់ប៉ាគីស្ថាន (PFF) បានសម្តែងការដឹងគុនចំពោះក្រុមអ្នកគាំទ្រខ្លួន ដែលជាចំណែកសំខាន់ក្នុងការជួយក្រុមឆ្លងផុតវគ្គជម្រុះ FIFA World Cup ជុំទី១ តំបន់អាស៊ី ជាលើកដំបូងក្នុងប្រវត្តិសាស្ត្រ។ PFF សំណូមពរឱ្យអ្នកគាំទ្រខ្លួនបន្តប្រមួលផ្តុំឈរពីក្រោយក្រុម ដើម្បីរួបរួមគ្នាស្វែងរកកំណត់ត្រាជាប្រវត្តិសាស្ត្រថ្មីជាបន្តបន្ទាបទៀត។	ក្រុមកីឡាបាល់ទាត់ជម្រើសជាតិប៉ាគីស្ថាន បានទម្លាក់ក្រុមកម្ពុជា ក្នុងលទ្ធផលទាំងពីរជើង ១-០ ដើម្បីបន្តដំណើរទៅកាន់វគ្គជម្រុះកីឡាបាល់ទាត់ពិភពលោក ឆ្នាំ២០២៦ ជុំទី២ ដោយស្ថិតក្នុងពូល G ជាមួយ អារ៉ាប៊ីសាអូឌីត ហ្សកដានី និងតាហ្ស៊ីគីស្ថាន។ ជ័យជម្នះ ១-០ លើកម្ពុជា នៅជំនួបជើងទី២ ដែលសម្រេចគ្រាប់បាល់ដោយកីឡាករ Harun Hamid បានធ្វើឱ្យអ្នកគាំទ្រប៉ាគីស្ថានរំជួលចិត្ត ស្រក់ទឹកភ្នែក មិនតិចគ្នាឡើយ ក្រោយពួកគេបង្ហាញការគាំទ្រ អមដោយការស្រែកច្រៀងពេញកីឡដ្ឋាន Jinnah ក្នុងក្រុងអ៊ីស្លាមាបាត ។ នេះក៏ជាជ័យជម្នះដំបូងក្នុងដី របស់ក្រុមដែលដឹកនាំដោយគ្រូបង្វឹកអង់គ្លេសលោក Stephen Constantine គិតចាប់ពីឆ្នាំ២០១៥មក។ «យើងចង់បង្ហាញពីការដឹងគុណដ៏ស្មោះស្ម័គ្ររបស់យើងសម្រាប់ការគាំទ្រដែលមិនផ្លាស់ប្តូររបស់អ្នកទាំងអស់គ្នា»។ នេះជាសំណេររបស់សហព័ន្ធកីឡាបាល់ទាត់ប៉ាគីស្ថាន (PFF) ផ្ញើរទៅកាន់អ្នកគាំទ្រពួកគេ តាមរយៈផេកហ្វេសប៊ុកផ្លូវការរបស់ខ្លួននៅល្ងាចថ្ងៃទី១៩ ខែតុលា។ PFF ដែលចាត់ទុកអ្នកគាំទ្រជាកម្លាំងសំខាន់ក្នុងការរួមចំណែកយកបានជ័យជម្នះនេះ បន្ថែមថា៖ «ថាមពលនៃការលើកទឹកចិត្ត និងភាពរីករាយរបស់អ្នកតែងតែជាកម្លាំងជំរុញទឹកចិត្តកីឡាករយើង ហើយនេះជាអ្វីដែលធ្វើឱ្យមានការផ្លាស់ប្តូរវិជ្ជមានកើតឡើង។ ការឈ្នះវគ្គជម្រុះ World Cup មិនមែនសម្រាប់តែក្រុមនៅលើទីលានប៉ុណ្ណោះទេ តែជាជ័យជម្នះដែលយើងបានរួមគ្នា»។ សហព័ន្ធបាល់ប៉ាគីស្ថាន ក៏បានសូមណួមពរ ឱ្យអ្នកគាំទ្រខ្លួនបន្តប្រមួលផ្តុំឈរពីក្រោយក្រុម ដើម្បីរួបរួមគ្នាស្វែងរកកំណត់ត្រាជាប្រវត្តិសាស្ត្រថ្មីជាបន្តបន្ទាបទៀត។ «រួមគ្នា គ្មានអ្វីដែលយើងមិនអាចសម្រេចបាននោះទេ។ ការគាំទ្ររបស់អ្នកមិនគ្រាន់តែជាប្រភពនៃការបំផុសគំនិតប៉ុណ្ណោះទេ ហើយជាកម្លាំងដែលមិនអាចបំបែកបាននៅក្នុងកីឡាបាល់ទាត់»។ PFF បន្ថែមដូច្នេះ។ ការប្រកួតជុំទី២ វគ្គជម្រុះ World Cup 2026 តំបន់អាស៊ី នឹងត្រូវចាប់ផ្តើមពីថ្ងៃទី១៦ ខែវិច្ឆិកា ឆ្នាំ២០២៣ តទៅ។ ឈានដល់វគ្គជម្រុះជុំទី២នេះ ប៉ាគីស្ថាន មានកៅអី AFC Asian Cup ជុំទី៣ ក្នុងដៃស្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7168.txt	អ្នកស្រី Michelle Yeoh តារាសម្តែងហូលីវូដរបស់អាស៊ីដែលឈ្នះពានរង្វាន់អូស្ការ (Oscar) បានចូលរួមជាសមាជិកគណៈកម្មាធិការអូឡាំពិកអន្តរជាតិ (IOC) តាមរយៈការបោះឆ្នោតដែលធ្វើឡើងក្នុងកិច្ចប្រជុំរបស់គណៈកម្មាធិការ IOC លើកទី១៤១ នៅទីក្រុងបុមបៃ ប្រទេសឥណ្ឌា នាថ្ងៃទី១៦ ខែតុលា។	តារាសម្តែងដ៏ល្បី Yeoh ជាសមាជិកម្នាក់ ក្នុងចំណោមសមាជិក៧ នាក់ផ្សេងទៀត ដែលត្រូវបានស្នើសុំឱ្យចូលរួមក្នុងស្ថាប័នអូឡាំពិកអន្តរជាតិ នៅក្នុងសម័យប្រជុំរបស់ IOC ក្នុងរដ្ឋធានីដ៏ធំទីក្រុងបុមបៃ ប្រទេសឥណ្ឌា។ អតីតកីឡាការិនីយុវជនម៉ាឡេស៊ី និងជាជើងកីឡាវាយកូនបាល់ (Squash) អ្នកស្រី Yeoh បានឈ្នះពានរង្វាន់អូស្ការ ក្នុងនាមជាតួឯកស្រីល្អបំផុត កាលពីដើមឆ្នាំ២០២៣ សម្រាប់ការសម្តែងជាតួអង្គមួយ នៅក្នុងរឿងដែលមានឈ្មោះថា «Everything Everywhere All at Once» របស់ហូលីវូដ។ អ្នកស្រី Yeoh បានឈានជើងដល់ការសម្តែងភាពយន្តហូលីវូដដំបូង ដោយអ្នកស្រី បានសម្តែងជានារីជនជាតិចិនដំបូងគេ នៅក្នុងរឿងមានចំណងជើងថា «Tomorrow Never Dies» នៅក្នុងឆ្នាំ១៩៩៧ ជាមួយតារាសម្តែង Pierce Brosnan។ តារាសម្តែង និងជាផលិតករវ័យ ៦១ឆ្នាំ និងជាទូតសុច្ឆន្ទៈរបស់អង្គការសហប្រជាជាតិ បានសម្តែងនៅក្នុងភាពយន្តក្បាច់គុនដ៏ល្បីមានចំណងជើងថា «Crouching Tiger Hidden Dragon» ក៏ដូចជារឿង «Memoirs of a Geisha» នៅក្នុងឆ្នាំ២០០៥ និងរឿងបែបកំប្លែងមនោសញ្ចេតនាក្នុងឆ្នាំ ២០១៨ «Crazy Rich Asians»។ អ្នកស្រី Yeoh បានរៀបការជាមួយលោក Jean Todt អតីតប្រធានសហព័ន្ធការប្រណាំងយានយន្តអន្តរជាតិ FIA ដែលត្រូវបានទទួលស្គាល់ដោយស្ថាប័ន IOC នៅក្នុងឆ្នាំ២០១៣។ បុគ្គលដែលបានចូលរួមជាមួយស្ថាប័ន IOC ផ្សេងតៀត មានអ្នកស្រី Yael Arad អតីតម្ចាស់មេដាយអូឡាំពិកលើកដំបូងបង្អស់របស់អ៊ីស្រាអែល លោក Balasz Furjes អ្នកជំនួញសញ្ជាតិហុងគ្រី និងជាអ្នកគ្រប់គ្រងកីឡា អ្នកស្រី Cecilia Tait អតីតម្ចាស់មេដាយអូឡាំពិកលើប្រភេទកីឡាបាល់ទះ និងជាអ្នកនយោបាយរបស់ប្រទេសប៉េរូ និងលោក Michael Mronz សហគ្រិនកីឡានៃប្រទេសអាល្លឺម៉ង់ ដែលត្រូវបានបញ្ចូលជាសមាជិកថ្មីទាំង ៥រូប របស់ IOC។ ចំណែកអ្នកស្រី Petra Soerling របស់ប្រទេសស៊ុយអែត ដែលជាប្រធានសហព័ន្ធកីឡាវាយកូនឃ្លីលើតុអន្តរជាតិ និងលោក Kim Jae Youl ប្រធានសហព័ន្ធស្គីអន្តរជាតិ បានចូលរួមជាសមាជិកនៃស្ថាប័នអូឡាំពិក តាមរយៈមុខងារជាប្រធានសហព័ន្ធអន្តរជាតិរបស់ពួកគេទាំងពីរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7169.txt	កូរ៉េខាងជើងបានប្រកាសដកខ្លួនចេញពីការប្រកួតកីឡាអាស៊ីប៉ារ៉ាហ្គេម លើកទី៤ ក្នុងទីក្រុងហាងចូវ ប្រទេសចិន បន្ទាប់ពីគណៈកម្មាធិការប៉ារ៉ាឡាំពិកអាស៊ី (APC) បានបដិសេធមិនឱ្យកូរ៉េខាងជើងប្រើទង់ជាតិខ្លួនក្នុងព្រឹត្តិការណ៍នេះ។ បម្រាមរបស់ APC ធ្វើឡើងព្រោះតែប្រទេសឯកោមួយនេះមិនបានអនុលោមតាមបទប្បញ្ញាតិប្រឆាំងសារធាតុហាមឃាត់សកល (Doping)។	«ខ្ញុំអាចបញ្ជាក់បានថាគណៈកម្មាធិការប៉ារ៉ារបស់កូរ៉េខាងជើងបានដកខ្លួនចេញពីការប្រកួតហើយ។»។ នេះបើតាមសម្តីអ្នកនាំពាក្យអ្នករៀបចំការប្រកួតកីឡាអាស៊ីប៉ារ៉ាហ្គេម បានប្រាប់ទៅកាន់សារព័ត៌មានកូរ៉េខាងត្បូង JoongAng Daily កាលពីថ្ងៃទី១៨ ខែតុលា។ បើតាមការអះអាងរបស់អ្នកនាំពាក្យដដែល ការសម្រេចចិត្តរបស់កូរ៉េខាងជើង គឺកើតឡើងបន្ទាប់ពីគណៈកម្មាធិកាប៉ារ៉ាឡាំពិកអាស៊ី បានកំណត់ហាមឃាត់លើការប្រើប្រាស់ទង់ជាតិរបស់ប្រទេសកូរ៉េខាងជើងនៅក្នុងការប្រកួតកីឡាអាស៊ីប៉ារ៉ាហ្គេម ដោយសារប្រទេសនេះមិនគោរពតាមគោលការរបស់ WADA។ ប្រទេសកូរ៉េខាងជើងត្រូវបានប្រកាសថាមិនបានអនុលោមតាមទីភ្នាក់ងារប្រឆាំងសារធាតុញៀនពិភពលោក (WADA) កាលពីខែតុលា ឆ្នាំ ២០២១ ដោយសារតែខ្វះតម្លាភាព ឬការត្រួតពិនិត្យខាងក្រៅរបស់សមាគមប្រឆាំងសារធាតុញៀនកូរ៉េខាងជើង។ ជាលទ្ធផលកូរ៉េខាងជើងត្រូវបានហាមប្រាមមិនឱ្យមានការប្រកួតនៅក្នុងព្រឹត្តិការណ៍កីឡាធំៗផ្សេងទៀតក្រៅពីកីឡាអូឡាំពិក និងប៉ារ៉ាឡាំពិក។ ចំណែកសម្រាប់គណៈកម្មាធិការប៉ារ៉ាឡាំពិកអាស៊ី តម្រូវឱ្យអនុវត្តតាមទណ្ឌកម្មរបស់ស្ថាប័ន WADA ចំពោះកូរ៉េខាងជើង។ ប្រទេសកូរ៉េខាងជើងបានចូលរួមប្រកួតនៅក្នុងកីឡាអាស៊ី Asian Games លើកទី១៩ នៅក្នុងទីក្រុងហាងចូវ ដែលបញ្ចប់ទៅថ្មីៗនេះ បើទោះជាមានការដាក់ទណ្ឌកម្មនោះក៏ដោយ។ ក្រុមប្រឹក្សាអូឡាំពិកអាស៊ី (OCA) មិនបានអើពើចំពោះបម្រាម ឬទណ្ឌកម្មរបស់ WADA ឡើយ ដោយស្ថាប័ន OCA បានអនុញ្ញាតឱ្យកូរ៉េខាងជើងប្រកួតប្រជែងដោយប្រើប្រាស់ទង់ជាតិរបស់ខ្លួនក្នុងកីឡាអាស៊ីនៅចិន។ ស្ថាប័ន OCA ក៏មានទំនាក់ទំនង និងបានចុះកិច្ចព្រមព្រៀងជាមួយនឹង WADA ផងដែរ។ ការប្រកួតកីឡាអាស៊ីប៉ារ៉ាហ្គេម ក្នុងហាងចូវ នឹងត្រូវចាប់ផ្តើមប្រកួតផ្លូវការពីថ្ងៃទី២២ ខែតុលា តទៅ ស្របពេលប្រភេទកីឡាមួយចំនួនដូចជា បាល់បោះជិះរទេះ កីឡាវាយសី ប៊ូស្យា និងចោលកូនបាល់ ត្រូវចាប់ផ្តើមការប្រកួតមុនពីថ្ងៃទី១៩ ខែតុលា ហើយការប្រកួតនឹងបញ្ចប់នៅថ្ងៃទី២៨ ខែតុលា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_717.txt	សមាជិកគណៈកម្មាធិការប្រដាប់អាវុធសភារបស់អាម៉េរិកលោកស្រី Stephanie Murphy ទៅដល់កោះតៃវ៉ាន់នៅថ្ងៃទី៧ ខែកញ្ញា ដើម្បីពិភាក្សាទំនាក់ទំនងអាម៉េរិក និងតៃវ៉ាន់ សន្តិសុខក្នុងតំបន់ ពាណិជ្ជកម្ម និងការវិនិយោគ ច្រវាក់ផ្គត់ផ្គង់សកល និងបញ្ហាសំខាន់ផ្សេងៗទៀត។	ស្របពេលភាពតានតឹងរវាងតៃវ៉ាន់ និងចិនទាក់ទងនឹងដំណើរទស្សនកិច្ចដ៏ចម្រូងចម្រាស់របស់ប្រធានសភាអាម៉េរិកលោកស្រី ណាន់ស៊ី ផេឡូស៊ី នៅតែកើតមាន ប្រតិភូអាម៉េរិកក៏នៅតែបន្តទៅកោះតៃវ៉ាន់ជាបន្តបន្ទាប់។ ចិនបានបង្ហាញការមិនពេញចិត្តយ៉ាងខ្លាំងចំពោះទស្សកិច្ចរបស់លោកស្រី ផេឡូស៊ី នៅនៅដើមខែសីហា និងបានឆ្លើយតបដោយការធ្វើសមយុទ្ធយោធានៅជុំវិញដែនទឹក និងដែនអាកាសតៃវ៉ាន់។ ទោះបីជាយ៉ាងនេះក្តី ប្រតិភូអាម៉េរិកជាច្រើនមានដូចជា សមាជិកព្រឹទ្ធសភា សមាជិកសភា និងអភិបាលរដ្ឋជាដើមនៅតែបន្តទៅទស្សនកិច្ចជាបន្តបន្ទាប់ ដែលនេះជាការបង្ហាញពីការគាំទ្ររបស់អាម៉េរិកចំពោះតៃវ៉ាន់ដែលកំពុងប្រឈមមុខនឹងការគំរាមកំហែងពីចិន។ យោងតាមការិយាល័យតំណាងអាម៉េរិកនៅតៃវ៉ាន់ សមាជិកគណៈកម្មាធិការប្រដាប់អាវុធសភារបស់អាម៉េរិកលោកស្រី Stephanie Murphy ដឹកនាំសមាជិកសភាចំនួន៧រូបទៀតទៅទស្សនកិច្ចកោះតៃវ៉ាន់នៅថ្ងៃទី៧ ខែកញ្ញា។ ប្រតិភូអាម៉េរិក នឹងស្នាក់នៅដល់ថ្ងៃទី៩ ខែកញ្ញា ហើយនឹងពិភាក្សាអំពីទំនាក់ទំនងអាម៉េរិក និងតៃវ៉ាន់ សន្តិសុខក្នុងតំបន់ ពាណិជ្ជកម្ម និងការវិនិយោគ ខ្សែច្រវាក់ផ្គត់ផ្គង់សកល និងបញ្ហាសំខាន់ផ្សេងៗទៀតដែលមានផលប្រយោជន៍ចំពោះគ្នាទៅវិញទៅមក។ បើតាមសេចក្តីថ្លែងការណ៍មួយចេញដោយការិយាល័យប្រធានាធិបតីរបស់តៃវ៉ាន់ ប្រតិភូសមាជិកសភាអាម៉េរិកទាំង៨រូបជួបជាមួយប្រធានាធិបតីតៃវ៉ាន់លោកស្រី Tsai Ing-wen នៅព្រឹកនៅថ្ងៃទី៨ ខែកញ្ញា។ ទាក់ទងនឹងការគំរាមកំហែងផ្នែកយោធារបស់ចិន ក្នុងជំនួបនេះ លោកស្រីបញ្ជាក់ថា ដំណើរទស្សនកិច្ចរបស់ប្រតិភូអាម៉េរិកនេះ ជាការបង្ហាញពីការគាំទ្រដ៏រឹងមាំចំពោះតៃវ៉ាន់ពីសភាអាមេរិក ហើយតៃវ៉ាន់នឹងមិនចុះចាញ់នឹងការបង្ខិតបង្ខំណាមួយឡើយ។ ចំណែកលោកស្រី Murphy ឆ្លើយតបថា សភាអាម៉េរិកគួរតែគាំទ្រតៃវ៉ាន់ក្នុងការចូលរួមកាន់តែច្រើននៅក្នុងអង្គការអន្តរជាតិ។ បើតាមលោកស្រី តៃវ៉ាន់បានបង្ហាញហើយថា ខ្លួនជាសមាជិកដែលមានការទទួលខុសត្រូវមួយរូបក្នុងសហគមន៍អន្តរជាតិ ជាពិសេសក្នុងបញ្ហាសុខភាពសាធារណៈ ហើយតៃវ៉ាន់សក្តិសមនឹងចូលរួមក្នុងវេទិកាអន្តរជាតិនៅពេលសមស្របណាមួយ។ លោកស្រី Stephanie Murphy បន្ថែមថា អ្វីដែលសភាអាម៉េរិកអាចធ្វើបាននៅពេលនេះគឺធ្វើឱ្យទំនាក់ទំនងសេដ្ឋកិច្ចជាមួយតៃវ៉ាន់ឱ្យកាន់តែស៊ីជម្រៅ ជាពិសេសតាមរយៈការជំរុញឱ្យមានកិច្ចព្រមព្រៀងពាណិជ្ជកម្មសេរីដែលមានគុណភាពខ្ពស់រវាងភាគីទាំងពីរ។ នេះគឺជាដំណើរទស្សនកិច្ចជាលើកទី៦ហើយរបស់ប្រតិភូអាម៉េរិកបន្ទាប់ពីចិនបានធ្វើសមយុទ្ធយោធានៅដើមខែសីហា។ ដំណើរទស្សនកិច្ចទាំងនេះគឺជាការបង្ហាញនៃការគាំទ្រដ៏សំខាន់របស់អាម៉េរិកលើតៃវ៉ាន់ពីរដ្ឋាភិបាលក្នុងតំបន់ រហូតដល់រដ្ឋាភិបាលសហព័ន្ធ និងពីអំណាចប្រតិបត្តិ រហូតដល់អំណាចសភា។ លោកស្រី Murphy ជាសមាជិកសភាម្នាក់ដែលបានស្នើច្បាប់អនុញ្ញាតអាម៉េរិកឱ្យផ្គត់ផ្គង់សព្វាវុធដើម្បីទប់ទល់នឹងការគំររបស់ចិន។ រដ្ឋបាលអាម៉េរិកនៅថ្ងៃទី៣ ខែកញ្ញា បានអនុម័តលក់អាវុធចំនួន១ពាន់លានដុល្លារទៅឱ្យតៃវ៉ាន់៕ ដោយ៖ ហ៊ួយ ស៊ីវលី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7170.txt	ក្របខណ្ឌ Premier League បានក្លាយជាទីកន្លែងដ៏ចាប់អារម្មណ៍បំផុតមួយ និងប្រមូលផ្តុំកីឡាករបាល់ទាត់បរទេស ដែលមានទេពកោសល្យល្អបំផុតនៅលើពិភពលោក ដោយសារតែធនធានហិរញ្ញវត្ថុដ៏ធំសម្បើម និងប្រជាប្រិយភាពទូទាំងពិភពលោក។	ក្លិបនៅក្នុងក្របខណ្ឌ Premier League តែងតែទាក់ទាញកីឡាករបរទេសលំដាប់ៗកំពូល ដែលនាំយកជំនាញ ភាពប៉ិនប្រសប់ និងភាពសម្បូរបែបនៃបច្ចេកទេសរបស់ពួកគេ ក្នុងការមកលេងនៅក្នុងលីគកំពូលអង់គ្លេស។ ពីមួយឆ្នាំទៅមួយឆ្នាំ វត្តមានរបស់កីឡាករបរទេសទាំងនេះ មិនត្រឹមតែធ្វើឱ្យលីគកាន់តែទាក់ទាញ ប៉ុន្តែក៏ផ្តល់មកនូវកម្រិតការប្រកួតប្រជែងកាន់តែខ្លាំងឡើងបន្ថែមទៀត។សម្រាប់ប្រាក់ចំណូលរបស់ក្លិបស្ថិតនៅ Premier League វិញបានអនុញ្ញាតឱ្យក្លិបនានា ធានាបាននូវការចុះកិច្ចសន្យាលើកីឡាករថ្មី អំឡុងពេលបើកទីផ្សារដោះដូរ។ ខាងក្រោមនេះជាកីឡាករបរទេសដ៏ល្អទាំង ៥រូប នៅ Premier league រដូវកាល ២០២៣-២៤ ៖ ៥. Martin Odegaard ក្លិប Arsenal បច្ចុប្បន្ន Odegaard វ័យ ២៤ឆ្នាំ កំពុងតែជាខ្សែបម្រើប្រយុទ្ធដ៏មានទេព្យកោសល្យខ្ពស់ ក្នុងតំបន់អឺរ៉ុបនាពេលបច្ចុប្បន្ន នឹងសម្រាប់ Arsenal មិនតែប៉ុណ្ណោះក៏ជាប្រធានក្រុមដ៏ល្អ សម្រាប់ក្លិបស្ថិតក្រោមការដឹកនាំរបស់លោក Mikel Arteta។ ៤. Kevin De Bruyne ក្លិប Manchester City De Bruyne ជាខ្សែបម្រើដ៏ពូកែបំផុតនៅលើពិភពលោកនាពេលបច្ចុប្បន្ន។ ខ្សែបម្រើរូបនេះ ជាកីឡាករមួយរូបមានជំនាញក្នុងការបង្កើតឱកាសស្វែងរកគ្រាប់បាល់សម្រាប់មិត្តរួមក្រុម និងជាកីឡាករដ៏រឹងមាំនៅតំបន់ខ្សែបម្រើផងដែរ។ ជាមួយនឹងបច្ចេកទេសលេងបាល់ដ៏ពូកែ និងការបញ្ជូនបាល់កីឡាកររូបនេះបានជួយក្រុម Man City ឈ្នះពានរង្វាន់ជាច្រើនទាំង Premier League និង UEFA Champions League។ ៣. Mohamed Salah ក្លិប Liverpool បច្ចុប្បន្នជាកីឡាករខ្សែប្រយុទ្ធដ៏ខ្លាំងពូកែមួយរូប នៅក្នុងក្របខណ្ឌ Premier League។ រូបគេជាកីឡាករដែលតែងតែរកបានគ្រាប់បាល់ជាច្រើនគ្រាប់ នៅក្នុងក្រុម Liverpool និងជាកីឡាករសំខាន់នៅក្នុងក្រុមរបស់លោក Jurgen Klopp។ Salah ជួយក្រុមឈ្នះពានរង្វាន់ Premier League និង UEFA Champions League ផងដែរ។ ២. Rodri ក្លិប Manchester City Rodri ជាខ្សែបម្រើដ៏សំខាន់ៗសម្រាប់ក្លិប Man City បន្ទាប់ពីខ្សែបម្រើ De Bruyne។ ជាមួយការលេងដោយបច្ចេកទេសពិសេសនៃការបញ្ជូនបាល់ ល្បឿន ការញ៉ាក់ជាដើមបានធ្វើឱ្យរូបគេតែងតែប៉ះបាល់បានយ៉ាងជោគជ័យ និងខ្លាំងបំផុតនៅក្នុងក្រុមរបស់លោក Pep Guardiola។ ១. Erling Haaland ក្លិប Manchester City Haaland ទើបតែវ័យ ២៣ឆ្នាំប៉ុណ្ណោះ តែរូបគេកំពុងតែធ្វើព្យុះភ្លៀងនៅក្នុងវិស័យបាល់ទាត់នៃប្រទេសអង់គ្លេស និងជាខ្សែប្រយុទ្ធដ៏ខ្លាំងពូកែបំផុតមួយនៅលើពិភពលោក។ ចូលរួមរដូវកាលដំបូងជាមួយ Man City រូបគេបានជួយក្រុមឈ្នះពានរង្វាន់ ៣ ក្នុងមួយរដូវកាល Premier League, FA Cup និង Champions League ។ រូបគេក៏បានឈ្នះពានរង្វាន់ឯកត្តជនជាច្រើនផងដែរ រូបទាំងពានរបស់ PFA និង UEFA៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7171.txt	លោក Erik ten Hag អ្នកចាត់ការទូទៅក្រុម Manchester United ឧទ្ទិសជ័យជម្នះ ២-១ លើក្រុម Sheffield United ក្នុងការប្រកួត Premier League ទៅ Sir Bobby Charlton ដែលទទួលមរណភាពនៅថ្ងៃទី២១ ខែតុលា។	លោក Ten Hag រួមទាំងកូនក្រុមបានប្តេជ្ញាចិត្តតាំងពីមុនប្រកួត ដើម្បីដណ្តើមយក៣ពិន្ទុពី Sheffield United ឱ្យខាងតែបាន ដើម្បីវីរបុរសបិសាចក្រហម និងក្រុមជម្រើសជាតិអង់គ្លេស Sir Bobby Charlton។ ការស្លាប់របស់លោក Charlton នៅអាយុ ៨៦ឆ្នាំ ត្រូវបានប្រកាសដោយក្លិប Man Utd នៅរយៈពេល ៤ម៉ោងមុនពេលចាប់ផ្តើមការប្រកួតលីគកំពូលអង់គ្លេសសប្តាហ៍ទី៩ នៅកីឡដ្ឋាន Bramall Lane របស់ Sheffield United។ ខ្សែការពារ Diogo Dalot ជាអ្នកសម្រេចទីគ្រាប់បាល់ជ័យជម្មះ ២-១ សម្រាប់ Man Utd។ ខ្សែប្រយុទ្ធ Oliver McBurnie ទាត់បាល់ពិន័យប៉េណាល់ទីតាមស្មើឱ្យ Sheffield United មុនពេល Scott McTominay រកបានគ្រាប់នាំមុខឱ្យបិសាចក្រហម។ ដោយបាននិយាយពីការតាំងចិត្តមុនពេលការប្រកួត ទីបំផុតអ្នកចាត់ការហូឡង់ រួមទាំងកូនក្រុមពិតជារកបានជ័យជម្នះ ដើម្បីឧទ្ទិសដល់ការស្លាប់របស់លោក Charlton។ ជាប់ជាកីឡាករល្អប្រចាំការប្រកួត (Man of the match) ខ្សែការពារ Harry Maguire បានអះអាងថា ដំណឹងមរភាពនេះបានវាយប្រហារផ្លូវអារម្មណ៍របស់ក្រុមយ៉ាងខ្លាំង។ ខ្សែការពារដែលរងការរិះគន់ជុំវិញទម្រង់លេងរូបនេះ ប្រាប់ទូរទស្សន៍ Sky Sports ថា Charlton ជាអ្នកតម្រង់ផ្លូវដល់ខ្លួនជារឿយ នៅពេលវិរបុរសអង់គ្លេសរួបនេះចូលក្នុងបន្ទប់ស្លៀកពាក់របស់ Man Utd។ ជ័យជម្នះរបស់បិសាចក្រហម នៅជំនួបលីគសប្តាហ៍ទី៩នេះ បានជួយពួកគេឡើងពីចំណាត់ថ្នាក់លេខ១០ ទៅលេខ៨ក្នុងតារាងបណ្តោះអាសន្នវិញ ដោយរកបាន១៥ពិន្ទុ។ ម្ចាស់ការពារតំណែងជើងឯក Manchester City ឡើងទៅឈរកំពូលតារាងវិញ ក្រោយឈ្នះ Brighton ២-១ និងមាន២១ពិន្ទុ។ Arsenal ដែលតាមបានស្មើ Chelsea ២-២ នៅលេខ២ដដែល មាន២១ពិន្ទុ ស្របពេល Liverpool ដែលយកឈ្នះ Everton ២-០ រក្សាលេខ៣ដែល មាន២០ពិន្ទុ។ Newcastle United កើន១៦ពិន្ទុ ក៏រក្សាចំណាត់ថ្នាក់ទី៥របស់ខ្លួន ក្រោយឈ្នះ Crystal Palace ៤-០។ Burnley, Bounemouth និង Sheffield United នៅតំបន់ត្រូវកាត់ចោល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7172.txt	សហព័ន្ធបាល់ទាត់ប្រទេសឥណ្ឌូណេស៊ី (PSSI) គាំទ្រដល់ការដេញថ្លៃធ្វើជាម្ចាស់ផ្ទះរបស់ប្រទេសអារ៉ាប៊ីសាអូឌីត សម្រាប់ការរៀបចំធ្វើជាម្ចាស់ផ្ទះ FIFA World Cup ឆ្នាំ២០៣៤។ ការប្រកាសគាំទ្រនេះកើតឡើងក្រោយរយៈពេល ១សប្តាហ៍ បន្ទាប់ពីស្ថាប័ន PSSI ប្រកាសថានឹងជជែងជាមួយអូស្ត្រាលី ក្នុងការរួមគ្នាដេញថ្លៃសធ្វើម្ចាស់ផ្ទះ World Cup 2034 ដែលមានការចាប់អារម្មណ៍ចូលរួមពីសំណាក់ម៉ាឡេស៊ី និងសិង្ហបុរី។	«ឥណ្ឌូណេស៊ី គាំទ្រប្រទេសអារ៉ាប៊ីសាអូឌីត ដែលបានដេញថ្លៃធ្វើម្ចាស់ផ្ទះរៀបចំការប្រកួតព្រឹត្តិការណ៍ FIFA World Cup នៅក្នុងឆ្នាំ ២០៣៤។ ប្រទេសឥណ្ឌូណេស៊ីក៏នឹងត្រៀមខ្លួនសម្រាប់ការដេញថ្លៃរៀប World Cup បន្ទាប់ពីឆ្នាំ ២០៣៤ ទៅ។»។ លោក Erick Thohir ប្រធានសហព័ន្ធបាល់ទាត់ឥណ្ឌូណេស៊ី បាននិយាយក្នុងសេចក្តីថ្លែងការណ៍បែបនេះ។ កាលពីប៉ុន្មានសប្តាហ៍មុន FIFA ក៏បានប្រកាសអញ្ជើញប្រទេសមកពីទ្វីបអាស៊ី និងអូសេអានី ដាក់ការចាប់អារម្មណ៍សម្រាប់ការរៀបចំធ្វើជាម្ចាស់ផ្ទះរៀបចំការប្រកួត World Cup នៅក្នុងឆ្នាំ ២០៣៤ រហូតដល់ថ្ងៃទី៣១ ខែតុលា។ លោក Thohir បានលើកឡើងថា លោកនឹងពិភាក្សាជាមួយមន្ត្រីជាប់ពាក់ព័ន្ធរបស់អូស្ត្រាលី អំពីជម្រើសក្នុងការដាក់ដេញថ្លៃ ដែលអាចរួមបញ្ចូលប្រទេសម៉ាឡេស៊ី និងសិង្ហបុរី ផងដែរ។ ប្រទេសអូស្ត្រាលី ក៏ធ្លាប់បានប្រកាសរួចហើយថាខ្លួន ក៏បានសម្លឹងរកមើលដៃគូសហការ ក្នុងការដេញថ្លៃធ្វើជាសហម្ចាស់ផ្ទះរៀបចំការប្រកួតព្រឹត្តិការណ៍ World Cup បុរសផងដែរ ក្រោយរៀប World Cup នារីជាមួយនូវែលសេឡង់ក្នុងឆ្នាំ ២០២៣ បានជោគជ័យ។ ស្ថាប័នបាល់ទាត់ពិភពលោក FIFA កាលពីប៉ុន្មានសប្តាហ៍មុន ក៏បានប្រកាសដោយភាពភ្ញាក់ផ្អើល ដោយប្រទេសម៉ារ៉ុក, អេស្ប៉ាញ និង ព័រទុយហ្កាល់ នឹងធ្វើជាសហម្ចាស់ផ្ទះរៀបចំការប្រកួត World Cup 2030។ ប្រទេសប៉ារ៉ាហ្កាយ, អ៊ុយរូហ្កាយ និងអាហ្សង់ទីន នឹងត្រូវរៀបចំធ្វើម្ចាស់ផ្ទះការប្រកួតបើកឆាក ៣លើកដំបូង ដើម្បីគម្រប់ខួប ១០០ឆ្នាំ នៃកំណើតបាល់ទាត់ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7173.txt	Aston Villa បានបង្ហាញភាពលេចធ្លោករបស់ខ្លួនដោយយកឈ្នះ West Ham United ក្នុងលទ្ធផល ៤-១ ក្នុងការក្របខណ្ឌ Premier League សប្តាហ៍ទី៩ នៅយប់ថ្ងៃទី២២ ខែតុលា។ នេះក៏ជាជ័យជម្នះលើកដំបូងរបស់ Aston Villa លើ West Ham ក្នុងរយៈពេល ៨ឆ្នាំផងដែរ។	លទ្ធផល ៤-១ ដែលជួយនាំជ័យជម្នះបំបែកកំណត់ត្រាដល់ក្រុម Aston Villa កីឡាករ Douglas Luiz ស៊ុតបាល់ ២គ្រាប់ម្នាក់ឯង ខណៈដែលគ្រាប់បាល់ ២គ្រាប់ផ្សេងទៀតរកបានដោយកីឡាករ Ollie Watkins និង Leon Bailey។ Aston ឡើងឈរនៅចំណាត់ថ្នាក់លេខ ៥ មានគម្លាត ២ពិន្ទុពីតំបន់កំពូលទាំង ៤។ ១គ្រាប់របស់ក្រុម West Ham United ធ្វើបានដោយកីឡាករ Jarrod Bowen។ ក្រុមរហស្សនាមញញ្ញួយក្ស មានគម្លាត ៥ពិន្ទុ ពីក្រុម Aston Villa ហើយដែលជាការបរាជ័យ ៣ប្រកួតជាប់ៗគ្នាក្នុងរដូវកាល ២០២៣-២៤។ សម្រាប់ក្រុម Aston Villa ត្រូវរងចាំរយៈពេលវែងក្នុងការអាចយកឈ្នះលើក្រុម West Ham បានដែលជាគូប្រជែង។ បើគិតត្រឹមរយៈពេល ៨ឆ្នាំចុងក្រោយ Aston ទើបតែយកឈ្នះលើកដំបូងលើក្រុម West Ham តែប៉ុណ្ណោះ។ បើតគិតចាប់ពីឆ្នាំ ២០១៣ មក នេះជាការឈ្នះលើកទី២ ក្នុងរយៈពេល ១០ឆ្នាំ សម្រាប់ក្រុម Aston Villa ទៅលើក្រុម West Ham។ ជាមួយជ័យជម្នះដដែលបានធ្វើឱ្យក្រុមដែលស្ថិតក្រោមការដឹកនាំរបស់លោក Unai Emery រកបានជ័យជម្នះក្នុងទឹកដីចំនួន ១០លើកជាប់ៗគ្នា និងជាលើកដំបូងសម្រាប់ក្រុម Aston Villa ក្នុងរយៈពេល ៣០ឆ្នាំ។ ខាងក្រោមនេះជាការប្រកួតរបស់ក្រុមដទៃនៃជំនួប Premier League ៖ Liverpool ឈ្នះលើក្រុម Everton លទ្ធផល ២-០ Bournemouth ចាញ់ក្រុម Wolves លទ្ធផល ២-១ Brentford ឈ្នះលើក្រុម Burnley លទ្ធផល ៣-០ Manchester City ឈ្នះលើក្រុម Brighton & Hove Albion លទ្ធផល ២-១ Newcastle United ឈ្នះលើក្រុម Crystal Palace លទ្ធផល ៤-០ Nottingham Forest ស្មើក្រុម Luton Town លទ្ធផល ២-២ Chelsea ស្មើក្រុម Arsenal លទ្ធផល ២-២ Sheffield United ចាញ់ក្រុម Manchester United លទ្ធផល ២-១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7174.txt	ក្រុម AC Milan បានវិលត្រឡប់រកបានប្រាក់ចំណេញលើកដំបូងក្នុងរយៈពេល ១៧ឆ្នាំ នៅក្នុងរដូវកាល ២០២២-២៣ នៅពេលដែលក្រុមពួកគេបានឈានជើងឡើងដល់វគ្គពាក់កណ្តាលផ្តាច់ព្រ័ត្រពានរង្វាន់ UEFA Champions League។ នេះបើតាមសេចក្តីប្រកាសរបស់ក្លិបស្ថិតនៅក្នុងក្របខណ្ឌ Serie A នាថ្ងៃទី២៣ ខែតុលា។	ក្លិប AC Milan បច្ចុប្បន្នស្ថិតក្រោមការដឹកនាំរបស់ម្ចាស់ដែលជាក្រុមហ៊ុនវិនិយោគអាមេរិក RedBird Capital។ ក្លិបអ៊ីតាលីមួយនេះ ត្រូវបានគេរាយការណ៍ពីប្រាក់ចំណូលប្រចាំឆ្នាំចំនួន ៤០៤លានអឺរ៉ូ (៤២៩លានដុល្លារ) ដែលចំនួននេះកើនឡើង ៣៦ភាគរយ ដោយភាគច្រើនរកបានពីការលក់ផ្នែកពាណិជ្ជកម្ម និងការឧបត្ថម្ភ។ ប្រាក់ចំណូលបន្ថែមកើតចេញពីការលក់សិទ្ធិទូរទស្សន៍ និងការលក់សំបុត្រកើនឡើងតម្លៃអំឡុងថ្ងៃការប្រកួត។ រឿងទាំងនេះបានអនុញ្ញាតឱ្យក្លិបទទួលបានប្រាក់ចំណេញសុទ្ធចំនួន ៦,១លានអឺរ៉ូ នៅក្នុងឆ្នាំ ២០២៣ រហូតដល់បញ្ចប់រដូវកាលនៅក្នុងខែមិថុនា ឆ្នាំ ២០២៤។ គិតចាប់តាំងពីឆ្នាំ ២០០៦ មកទើបតែឆ្នាំ២០២៣នេះទេ ដែល AC Milan មានប្រធានក្លិបលោក Paolo Scaroni ទទួលបានប្រាក់ចំណេញ។ «វាជារឿងដ៏សំខាន់ ការរួមបញ្ចូលគ្នាទាំងការលេងរបស់កីឡាករក្នុងការប្រកួត និងបុគ្គលិកបានជួយក្លិបរកបានប្រាក់ចំណេញឡើងវិញ។»។ នេះបើតាមសម្តីរបស់លោក Scaroni។ អំឡុងការប្រកួត UCL រដូវកាល ២០២២-២៣ AC Milan ធ្លាក់ចេញពីការប្រកួតដោយចាញ់ក្រោមថ្វីជើងក្រុម Inter Milan នៅវគ្គពាក់កណ្តាលផ្តាច់ព្រ័ត្រ កាលពីខែឧសភា។ ចំណែកក្រុមហ៊ុនវិនិយោគ RedBird Capital បានចូលកាន់កាប់ក្លិប AC Milan ក្នុងឆ្នាំ ២០២២ ដោយក្នុងតម្លៃ ១,២ពាន់លានអឺរ៉ូ (១,៥ពាន់លានដុល្លារ) ហើយក្រុមហ៊ុននេះក៏បានចាយប្រាក់ប្រមាណ ៤៥លានដុល្លារក្នុងការជួយដល់គម្រោងនៃការកសាងកីឡដ្ឋានថ្មី។ បច្ចុប្បន្នទាំងក្លិប AC Milan និង Inter ប្រើប្រាស់កីឡដ្ឋាន San Siro រួមគ្នា ប៉ុន្តែក្លិបទាំងពីរកំពុងសម្លឹងមើលការកសាងកីឡដ្ឋានរៀងៗខ្លួន ដោយចាកចេញពីកីឡដ្ឋានដែលបានកសាងតាំងពីឆ្នាំ ១៩២៦ មួយនេះ។ កាលពីពេលថ្មីនេះទៀតសោត លីគបាល់ទាត់អ៊ីតាលី ក៏បានចុះកិច្ចព្រមព្រៀងក្នុងតម្លៃ ៤,៥ពាន់លានអឺរ៉ូ (៥ពាន់លានដុល្លារ) សម្រាប់ផ្តល់សិទ្ធិទូរទស្សន៍ផ្តាច់មុខទៅឱ្យក្រុមហ៊ុនផ្សព្វផ្សាយកីឡាដ៏ល្បី DAZN និង Sky Sports សម្រាប់ការប្រកួតទាំងអស់ក្នុងប្រទេសអ៊ីតាលីសម្រាប់រដូវកាលក្រោយ ២០២៤-២៥។ សិទ្ធិទូរទស្សន៍នេះនឹងចូលរួមចំណែកផ្តល់ប្រាក់ចំណូលដល់ក្លិបច្រើនបន្ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7175.txt	លោក Erik ten Hag អ្នកចាត់ការក្រុម Manchester United សរសើរការខំប្រឹង និងទម្រង់លេងល្អរបស់ខ្សែការពារ Harry Maguire និងអ្នកចាំទី Andre Onana ដែលជួយនាំយកជ័យជម្នះដំបូងលើក្រុម Copenhagen លទ្ធផល ១-០ នៅវគ្គចែកពូលពានរង្វាន់ UEFA Champions League ក្នុងពូល A នារាត្រីថ្ងៃទី២៤ ខែតុលា។ Maguire និង Onana គឺជាកីឡាករដែលរងការរិះគន់ខ្លាំងបំផុតពីសំណាក់អ្នកគាំទ្រ បន្ទាប់ពីពួកគេបង្ហាញទម្រង់លេងមិនបានល្អនាការប្រកួតកន្លងមក។	Maguire ជាកីឡាករខ្សែការពារមួយរូបប្រចាំក្រុមដោយចាប់តាំងពីរដូវកាលមុន រហូតមកដល់ដើមរដូវកាលថ្មីនេះ គេតែងតែត្រូវបានអ្នកគាំទ្ររិះគន់ខ្លាំងអំពីទម្រង់លេងដ៏អាក្រក់របស់គេ ហើយតែងតែរបូតឱកាសដល់ក្រុមក្នុងការយកឈ្នះការប្រកួតនានា។ Maguire បានជួយរកគ្រាប់បាល់ ១គ្រាប់សម្រាប់ក្រុមបិសាចក្រហមតែតបាល់បញ្ចូលទី ១គ្រាប់នៅនាទី៧២ ខណៈដែលអ្នកចាំទី Onana បានជួយសង្គ្រោះបាល់ពិន័យ ១១ម៉ែត្រនៅចុងម៉ោងហៀបនឹងបញ្ចប់ការប្រកួត ជួយឱ្យក្រុមរកបាន ៣ពិន្ទុលើកដំបូងក្នុងវគ្គចែកពូលពានរង្វាន់ UCL រដូវកាលនេះ។ អ្នកចាត់សញ្ជាតិហូឡង់ ថាខ្សែការពារ Maguire ដែលធ្លាប់បានបង្ហាញខ្លួនយ៉ាងល្អនៅការប្រកួតក្របខណ្ឌ Premier League យកឈ្នះលើក្រុម Sheffield United លទ្ធផល ២-១ កំពុងតែមានទម្រង់លេងយ៉ាងសកម្មជាមុន សម្រាប់តួនាទីរបស់គេ។ «គេបានបោះជំហានបានយ៉ាងល្អ ក្នុងនាមជាខ្សែការពារជួរមុខ។ Maguire មានទំនុកចិត្តខ្លាំងក្នុងការវាយលុក រូបគេពិតជាធ្វើបានល្អខ្លាំងក្នុងការប្រកួត ក៏ដូចជាគ្រប់គ្រងការប្រកួតលើដៃគូប្រកួតប្រជែង។ ហើយបន្ទាប់មកអ្នកបានឃើញនូវជំនាញដ៏ល្អរបស់គេក្នុងការតែតបាល់យ៉ាងល្អ ពីការប៉ះបាល់ដ៏ល្អពីសំណាក់ខ្សែបម្រើ Christian Eriksen។»។ លោក Ten Hag សរសើរពីការប្រឹងប្រែងកែទម្រង់លេងប្រសើរឡើងវិញរបស់ខ្សែការពារ Maguire ដែលរកបានគ្រាប់បាល់ក្នុងការប្រកួត។ អ្នកចាំទី Onana ក៏ជាកីឡាករមួយរូប រងការរិះគន់ខ្លាំងចាប់តាំងពីបានមកដល់ក្រុម Man United ក្រោយផ្ទេរមកពីក្រុម Inter Milan។ អ្នកចាំទីសញ្ជាតិកាមេរ៉ូន តែងតែរបូតគ្រាប់បាល់ជាបន្តបន្ទាប់ ប៉ុន្តែក្នុងជំនួបទល់ Copenhagen រូបគេបានជួយសង្គ្រោះក្តីសង្ឃឹមរបស់ក្រុម ដោយការសង្គ្រោះបាល់ពីការស៊ុតបាល់ពិន័យ ១១ម៉ែត្រពីសំណាក់កីឡាករ Jordan Larsson។ លោក Ten Hag បានលើកឡើងអំពីអ្នកចាំទី Onana ដូច្នេះ ៖ « គេបានបង្ហាញពីបុគ្គលិកលក្ខណៈល្អ ហើយគេដឹងថាពីមុនមិនមែនជាកម្រិតដែលរូបគេមាននោះទេ គេមិនអាចរកឃើញនូវជំនាញពិតប្រាកដរបស់គេ ហើយគេក៏អាចធ្វើបានល្អជាងនេះ។ ខ្ញុំគិតថាការប្រកួតកាលពីថ្ងៃទី២១ ទល់ Sheffield គេក៏ធ្វើបានល្អ ហើយថែមទាំងថ្ងៃនេះដែរ។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7176.txt	ខ្សែប្រយុទ្ធ Neymar Jr នឹងត្រូវខកខានបង្ហាញខ្លួនសម្រាប់ក្លិបក៏ដូចជាក្រុមជម្រើសជាតិប្រេស៊ីល រយៈពេលវែង បន្ទាប់ត្រូវទទួលការវះកាត់រងរបួសរសៃជង្គង់t (ACL) និងបញ្ហាឆ្អឹងជង្គង់។ ខ្សែប្រយុទ្ធ Al Hilal រងរបួសក្នុងការប្រកួតដែលប្រេស៊ីល ចាញ់អ៊ុយរូហ្កាយ ២-០ នៃវគ្គជម្រុះ World Cup 2026 តំបន់អាម៉េរិកខាងត្បូងនៅព្រឹកថ្ងៃទី១៨ ខែតុលា។	Neymar វ័យ ៣១ឆ្នាំ ត្រូវបានរងរបួសអំឡុងពេលប្រជែងបាល់ជាមួយនឹងកីឡាករក្រុមអ៊ុយរូហ្កាយ Nicolas de la Cruz នៅក្នុងនាទី៤៤ នៃការប្រកួតដែលប្រេស៊ីលរងបរាជ័យដោយលទ្ធផល ២-០ ក្រោមថ្វីជើងក្រុមអ៊ុយរូហ្កាយ។ តារាបាល់ទាត់ប្រេស៊ីល ពេលប៉ះទង្គិចភ្លាមៗរូបគេបានយកដៃកាន់ក្រសោបជើងឆ្វេងដែលគេបានរងការឈឺចាប់ ហើយបានទាមទារឱ្យក្រុមគ្រូពេទ្យរបស់ក្រុមមកសង្គ្រោះបន្ទាន់លើគេ ខណៈដែលមិត្តរួមក្រុមបានសម្លឹងមើលគេដោយក្តីសោកស្តាយ។ អតីតខ្សែប្រយុទ្ធក្រុម Paris Saint Germain ដែលបានចូលរួមជាមួយនឹងក្រុមនៅប្រទេសអារ៉ាប៊ីសាអូឌីត ក្លិប Al Hilal កាលពីខែសីហា បានចាកចេញពីទីលានលាយឡំដោយទឹកភ្នែក និងការឈឺចាប់ត្រង់ជង្គង់ បន្ទាប់ពីទទួលបានការព្យាបាលបន្ទាន់រយៈពេលជិត ១០នាទីនៅលើទីលានរួចមក។ Neymar ត្រូវបានបញ្ជូនទៅមន្ទីរពេទ្យ ហើយនិងស្កេនមើលបញ្ជាក់ពីរបួស។ «ខ្សែប្រយុទ្ធនឹងទទួលការវះកាត់ ខណៈថ្ងៃមិនទាន់កំណត់ច្បាស់លាស់ដើម្បីព្យាបាលបញ្ហារបួសនេះ។ នាយកដ្ឋានវេជ្ជសាស្ត្រនៃក្រុមជម្រើសជាតិប្រេស៊ីល និងក្លិប Al Hilal កំពុងតែទាក់ទងគ្នាឥតឈប់ឈរ ជុំវិញការសង្គ្រោះកីឡាកររបស់ពួកគេ។»។ នេះបើតាមសេចក្តីថ្លែងការណ៍របស់សហព័ន្ធបាល់ទាត់ប្រេស៊ីល CBF។ អាជីពរបស់ Neymar ត្រូវបានញាំញ៊ីទៅដោយបញ្ហារបួស ដោយរូបគេធ្លាប់បានចំណាយពេលវេលាវែងជាង ៦ខែ នៅក្រៅក្រុម អំឡុងពេលគេស្ថិតនៅក្លិប PSG ព្រោះតែរបួសជើងស្តាំ។ កាលពីឆ្នាំ ២០១៤ នៅក្នុង World Cup រូបគេបានរងរបួសត្រង់ចង្កេះ បន្ទាប់ពីត្រូវបានកីឡាករកូឡំប៊ីបានលោតមកប៉ះពីក្រោយ ហើយបានរុញច្រានរូបគេឱ្យខកខានការប្រកួតដែលប្រេស៊ីលចាញ់ក្រុមអាល្លឺម៉ង់ ៧-១។ ការប្រកួត World Cup 2018 ខ្សែប្រយុទ្ធវ័យ ៣១ឆ្នាំ បានរងរបួសសារជាថ្មី ដែលបានធ្វើឱ្យប៉ះពាល់ដល់ក្តីស្រម៉ៃក្នុងការប្រជែងឈ្នះ World Cup របស់គេ។ ក្រោយពេលនោះមកនៅដើមរដូវកាលថ្មី ២០១៨-១៩ Neymar ក៏បានវិលមកការប្រកួតបានត្រឹមរយៈពេលខ្លី ប៉ុន្តែរូបគេក៏បានរងរបួសត្រង់កជើងស្តាំសារជាថ្មី និងបានប៉ះពាល់ដល់ការលេងសម្រាប់ក្រុម PSG។ ជាមួយគ្នាដដែលនេះ នៅរដូវកាល ២០១៩ និងឆ្នាំ ២០២១ Neymar បានរងរបួសជារឿយៗ មុនពេលរូបគេបានបង្ហាញខ្លួនពេញលេញនៅក្នុងប្រទេសកាតានៃព្រឹត្តិការណ៍ World Cup 2022។ ក្រោយពីការប្រកួត World Cup រួច Neymar នៅតែជៀសមិនផុតពីបញ្ហារបួសជើងស្តាំ ហើយបានខកខានបង្ហាញខ្លួនលេងសម្រាប់ PSG រយៈពេល ៥ខែ រហូតដល់ចាកចេញពីក្រុម PSG ទៅចូលរួមជាមួយនឹងក្រុម Al Hilal ដែលមានកិច្ចសន្យារយៈពេល ២ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7177.txt	Neymar Jr រងរបួសជង្គង់ នៅក្នុងការប្រកួតដែលក្រុមជម្រើសជាតិប្រេស៊ីល ចាញ់ក្រុមអ៊ុយរូហ្កាយ ដោយលទ្ធផល ២-០ នៅក្នុងជំនួបវគ្គជម្រុះពានរង្វាន់ FIFA World Cup 2026 ក្នុងតំបន់អាមេរិកខាងត្បូង (CONMEBOL)។ ខ្សែប្រយុទ្ធកំពុងឡើងជើង Darwin Nunez និង Nicolas de la Cruz ស៊ុតម្នាក់ ១គ្រាប់នាំជ័យជម្នះដល់អ៊ុយរូហ្កាយ។	Nunez កីឡាករខ្សែប្រយុទ្ធរបស់ក្រុម Liverpool បានស៊ុតបើកឆាកនៅនាទី៤២ ដោយការតែតបាល់បញ្ចូលទៅ មុនពេលដែល Neymar បានរងរបួសជង្គង់ និងបានប្តូរចេញ នៅ ២នាទីក្រោយត្រូវបានក្រុមអ៊ុយរូហ្កាយនាំមុខ ១-០។ កីឡាករ De La Cruz ស៊ុតបាល់ទី២ នៅនាទី៧៧ រក្សាជ័យជម្នះដល់អ៊ុយរូហ្កាយ ក្រសោបបាន ៣ពិន្ទុក្នុងដៃ។ ដោយបញ្ហាព្រួយបារម្ភបីស្ថានភាព Neymar បានផ្លាស់ប្តូរចេញពីទីលានប្រកួត បន្ទាប់ពីត្រូវបានគ្រូពេទ្យរបស់ក្រុមព្យាយាមព្យាបាល បន្ទាន់អស់រយៈពេលច្រើននាទីក្នុងទីលានរួចមក។ បើតាមប្រភពពីសំណាក់សហព័ន្ធបាល់ទាត់ប្រេស៊ីល ខ្សែប្រយុទ្ធវ័យ ៣១ឆ្នាំ រងរបួសជង្គង់ខាងឆ្វេងធ្ងន់ធ្ងរ ហើយគេនឹងត្រូវឆ្លងកាត់ការធ្វើតេស្តដើម្បីកំណត់ ស្វែងរកការខូចខាតសរសៃពួរ ឬមិនប៉ះពាល់។ «យើងសង្ឃឹមថាវានឹងមិនធ្ងន់ធ្ងរ រូបគេគឺជាកីឡាករដ៏សំខាន់សម្រាប់យើង យើងពិតជាត្រូវការរូបគេ រូបគេបានរងបញ្ហាជាច្រើនរួចមកហើយពីបញ្ហារបួសនេះ ហើយនៅពេលដែលរូបគេកំពុងតែឈានដល់កម្រិតលេងដ៏ល្អឡើងវិញ គឺរូបគេនឹងត្រូវរងការប៉ះពាល់ជាថ្មីនៃបញ្ហារបួសម្តងទៀត។»។ ខ្សែបម្រើ Casemiro ដែលជាប្រធានក្រុមបាននិយាយប្រាប់ទូរទស្សន៍ Globo បែបនេះ។ នៅក្នុងការប្រកួតវិញ ប្រេស៊ីលមានការគ្រប់គ្រងលើការប្រកួតខ្លាំងសម្រាប់វគ្គទីមួយ ទោះបីជាត្រូវបានក្រុមអ៊ុយរូហ្កាយអាចស៊ុតបើកការនាំមុខ ហើយក្រោយពេល Neymar Jr រងរបួស ក្រុមប្រេស៊ីលហាក់មានបញ្ហាទម្រង់លេង។ ជ័យជម្នះបានរុញច្រានក្រុមអ៊ុយរូហ្កាយឈរនៅចំណាត់ថ្នាក់លេខ ២ ដោយមាន៧ពិន្ទុ ស្មើនឹងក្រុមប្រេស៊ីល ដែលនៅចំណាត់ថ្នាក់លេខ ៣ ចំណែកអាហ្សង់ទីនជាក្រុមឈរកំពូលតារាងមាន ១២ពិន្ទុ ឆ្លងកាត់ ៤ប្រកួតឈ្នះទាំងអស់។ អ៊ុយរូហ្កាយបំបែកកំណត់ត្រាខ្លួន ដោយយកឈ្នះលើក្រុមប្រេស៊ីលលើកដំបូងចាប់តាំងពីឆ្នាំ ២០០១។ ប្រេស៊ីលបានបញ្ចប់ការប្រកួតដោយគ្មានគ្រាប់ស៊ុតបញ្ចូលទីលើក្រុមគូប្រកួត ក៏ដូចជាគ្មានការស៊ុតបាល់ចំគោលដៅឡើយសូម្បីមួយលើក ហើយក៏ជាបរាជ័យលើកដំបូងសម្រាប់ការប្រកួតជម្រុះ World Cup តាំងពីឆ្នាំ ២០១៥ បន្ទាប់ពីការប្រកួត ៣៧លើកក្នុងវគ្គជម្រុះ World Cup មិនដែលចាញ់ម្តងសោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7178.txt	ការកាន់កាប់តំណែងរបស់លោក Erik ten Hag នៅក្នុងក្រុម Manchester United អាចនឹងឈានដល់ទីបញ្ចប់នៅត្រឹមរដូវកាល ២០២៣-២៤ បន្ទាប់ពីការចាប់ផ្តើមការប្រកួតនៅដើមរដូវកាល មានការខកចិត្តជាច្រើនកន្លងមក ដែលក្រុមធ្វើមិនសូវបានល្អ។	បើទោះជាមានក្តីសង្ឃឹមខ្ពស់និងបានបង្ហាញអំពីការរំពឹងទុក ពីការចាយប្រាក់ក្នុងទីផ្សារដោះដូរកីឡាករនៅដើមរដូវកាល ប៉ុន្តែក្រុមបិសាចក្រហម បានវិលត្រឡប់ទៅកាន់ភាពរអាក់រអួលនៃទម្រង់លេង និងបញ្ហាកីឡាកររបួសជាបន្តបន្ទាប់។ ឆ្លងកាត់ការប្រកួតក្នុង Premier League ចំនួន ៨លើក ឈ្នះ ៤ និងចាញ់៤ បានក្លាយជាលទ្ធផលមិនសមប្រកបសម្រាប់អ្នកចាត់ការក្រុម Erik ten Hag។ ការប្រកួតដ៏សំខាន់បន្ថែមទៀតនៅក្នុងពានរង្វាន់ UEFA Champions League ២ប្រកួត ដែលប៉ះក្រុម Bayern Munich ក៏ដូចជាក្រុម Galatasaray មកពីប្រទេសតួកគី ក្រុមស្ថិតក្នុងប្រទេសអង់គ្លេស រងបរាជ័យជាប់ៗគ្នា។ បច្ចុប្បន្នកីឡាករក្រុមបិសាចក្រហមគឺពោរពេញទៅដោយរបួស ព្រមតាំងកីឡាករសំខាន់ៗដូចជា Antony និង Jadon Sancho សុទ្ធសឹងតែមានបញ្ហាជាមួយនឹងក្រុម ក៏ដូចជាបញ្ហាផ្ទាល់ខ្លួនធ្វើឱ្យប៉ះពាល់ដល់ក្រុម។ ស្របពេលដែលលទ្ធផលរបស់ក្រុមមិនទាន់ឃើញមានភាពល្អប្រសើរឡើងខ្លាំងបែបនេះ កម្តៅនៃកៅអីតំណែងរបស់អ្នកចាត់ការសញ្ជាតិហូឡង់ក៏កំពុងតែកើនឡើងខ្លាំង។ ខាងក្រោមនេះជាគ្រូបង្វឹក ៥រូប ដែលនឹងអាចជំនួសលោក Erik ten Hag៖ ៥ លោក Graham Potter លោក Graham Potter គ្រូបង្វឹកសញ្ជាតិអង់គ្លេស មានភាពល្បីល្បាញអំឡុងពេលលោកបានដឹកនាំក្រុម Brighton & hove Albion ធ្វើបានល្អខ្លាំងនៅដើមរដូវកាល ២០២២-២៣ មុនពេលលោកផ្លាស់ទៅកាន់ក្រុម Chelsea។ ពេលទៅដឹកនាំ Chelsea គ្រូបង្វឹករូបនេះ ក៏ហាក់ធ្វើមិនបានល្អខ្លាំងប៉ុន្មានដែរ ក្រោយពេលដែលក្រុមតោខៀវ បានផ្លាស់ប្តូរនៃថ្នាក់ដឹកនាំ នាពេលចុងក្រោយមកនេះ។ យ៉ាងណាគ្រូបង្វឹករូបនេះ មិនទាន់មានក្លិបសម្រាប់ដឹកនាំ ដើម្បីបង្ហាញសមត្ថភាពឡើយ។ ៤ លោក Arne Slot សារព័ត៌មានហូឡង់ 1908 បានចុះផ្សាយថា ក្រុម Man United អាចផ្លាស់ប្តូរលោក Arne Slot របស់ក្រុម Feyenoord សម្រាប់តំណែងដឹកនាំក្រុម ប្រសិនបើពួកគេពិតជាសម្រេចចិត្តបណ្តេញលោក Ten Hag។ លោក Slot ជាគ្រូបង្វឹកមួយរូប ដែលតែងតែបង្កើតនូវកីឡាករល្អៗ ទៅតាមសមត្ថភាព ទៅតាមធនធាន ដែលក្លិបបានកំណត់ផ្តល់ជូន។ គ្រូបង្វឹករូបនេះត្រូវបានលោក Pep Guardiola សរសើរចំពោះទម្រង់នៃការប្រយុទ្ធដ៏ល្អរបស់កូនក្រុមរបស់លោក ។ រឿងដែលសំខាន់ទៀតនោះ លោកបានដឹកនាំក្រុម Feyenoord ឈ្នះពាន Eredivisie នៃលីគកំពូលរបស់ប្រទេសហូឡង់។ ៣ លោក Julian Nagelsmann អតីតគ្រូបង្វឹកក្រុម Bayern Munich រូបនេះ ត្រូវបានតែងតាំងជាគ្រូបង្វឹកក្រុមអាល្លឺម៉ង់សម្រាប់ការប្រកួតពានរង្វាន់ Euro 2024 ដែលជាតំណែងដ៏ខ្លីមួយតែប៉ុណ្ណោះ។ លោក Nagelsmann បានធ្វើយ៉ាងល្អនៅក្នុងក្រុម Bayern Munich សម្រាប់ការប្រកួតប្រជែងនៅក្នុងពានរង្វាន់ Champions League ផងដែរ។ ទម្រង់លេងសម្រាប់ក្រុមរបស់លោក Nagelsmann ក៏ត្រូវបានគេទទួលស្គាល់យ៉ាងខ្លាំងផងដែរ តាំងពីពេលលោកបានដឹកនាំក្រុម RB Leipzig មកម្ល៉េះ ចំពោះការមើលកីឡាករ និងបង្វឹកកីឡាករមានសមត្ថភាពល្អច្រើនរូប។ ២ លោក Roberto De Zerbi លោក De Zerbi អាចជាជម្រើសដ៏គួរឱ្យភ្ញាក់ផ្អើលមួយសម្រាប់ជំនួសលោក Erik ten Hag នៅក្រុម Manchester United ដោយសារតែសមិទ្ធិផលដ៏ឆាប់រហ័សរបស់លោកនៅក្នុងការដឹកនាំក្រុម Brighton & Hove Albion កាលពីឆ្នាំ ២០២២។ គ្រូបង្វឹករូបនេះបានជួយ Brighton ប្រកួតនៅក្នុងពានរង្វាន់អឺរ៉ុបលើកដំបូង Europa League ជាមួយនឹងទម្រង់លេងដ៏ខ្លាំងមួយដែលធ្វើឱ្យក្រុមដទៃ មានភាពលំបាកក្នុងការប្រជែងទល់នឹងក្រុមរបស់លោក។ មើលទៅលើភាពជាក់ស្តែង Brighton កាន់តែមានទម្រង់លេងខ្លាំងក្រោយពេលលោក De Zerbi ចូលដឹកនាំ បន្ទាប់ពីក្លិបបានបណ្តេញលោក Graham Potter ចេញ ហើយជួយក្រុមបន្តប្រជែងដណ្តើមកៅអីពានរង្វាន់អឺរ៉ុប។ គ្រូបង្វឹកសញ្ជាតិអ៊ីតាលីនឹងក្លាយជាជម្រើសមួយ ក្នុងការកែប្រែក្រុមបិសាចក្រហម។ ១ លោក Zinedine Zidane វីរៈបុរសនៃក្រុមជម្រើសជាតិបារាំង ធ្លាប់បានបង្ហាញសមត្ថភាពខ្ពស់របស់លោកដឹកនាំក្រុម Real Madrid ហើយបានជួយក្រុមយក្សអេស្ប៉ាញឈ្នះជើងឯក Champions League ដល់ទៅ ៣លើកផងដែរ។ លោកក៏ត្រូវបានគេចាប់អារម្មណ៍ថា នឹងអាចដឹកនាំក្រុមជើងខ្លាំងជម្រើសជាតិបារាំងផងដែរ។ យ៉ាងណាមកដល់ពេលនេះលោក Zidane មិនទាន់មានក្រុមសម្រាប់ដឹកនាំឡើយ ខណៈក្រុមដែលលោកអាចនឹងដឹកនាំក្នុងនាមជាគ្រូបង្វឹកសារជាថ្មី គឺតម្រូវទៅលើក្រុមខ្លាំងៗ លើពិភពលោកដូចគ្នាដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7179.txt	ការប្រកួតចំនួន ៤ ដែលមានទាំងក្រុមបុរស និងស្ត្រី របស់ក្រុមកីឡាបាល់ទាត់ជម្រើសជាតិអ៊ីស្រាអែល នឹងត្រូវរៀបចំកាលវិភាគការប្រកួតឡើងវិញ ដោយត្រូវធ្វើឡើងនៅក្នុងខែវិច្ឆិកា។ នេះបើតាមសេចក្តីប្រកាសរបស់សហព័ន្ធបាល់ទាត់អន្តរជាតិ (FIFA) នាថ្ងៃទី២៣ ខែតុលា។	ក្រោយមានបញ្ហាសង្គ្រាមរវាងអ៊ីស្រាអែល ទល់នឹងក្រុមសកម្មប្រយុទ្ធហាម៉ាស សហព័ន្ធបាល់ទាត់អឺរ៉ុប (UEFA) បានសម្រេចចិត្តផ្អាកការប្រកួតទាំងអស់ដែលត្រូវធ្វើឡើងនៅក្នុងប្រទេសអ៊ីស្រាអែលនៅក្នុងខែតុលានេះ។ បើតាមការអះអាងរបស់ FIFA ការប្រកួតដែលរៀបចំកាលវិភាគថ្មីឡើងវិញសម្រាប់អ៊ីស្រាអែល និងត្រូវធ្វើឡើងក្នុងពេលដ៏ឆាប់ នៅក្នុងខែវិច្ឆិកា អំឡុងពេលថ្ងៃ FIFA Days សម្រាប់ការប្រកួតលក្ខណៈអន្តរជាតិ។ ការប្រកួតរវាងក្រុមកូសូវូ ទល់នឹងក្រុមអ៊ីស្រាអែល ហើយអ៊ីស្រាអែល ទល់នឹងស្វ៊ីស នៅក្នុងការប្រកួតជម្រុះពានរង្វាន់ Euro 2024 សម្រាប់ជំនួបក្នុងពូល I ក៏នឹងត្រូវធ្វើឡើងនៅក្នុងថ្ងៃទី១២ ខែវិច្ឆិកា ដល់ថ្ងៃទី១៥។ ជំនួបរបស់ក្រុមនារីអ៊ីស្រាអែល ដែលលេងក្រៅទឹកដីទល់នឹងក្រុមនារីកាហ្សាក់ស្ថាន នៃពានរង្វាន់ Women’s Nations League ត្រូវធ្វើឡើងនៅថ្ងៃទី២៣ ខែវិច្ឆិកា ដោយកាលវិភាគដើមត្រូវលេងនៅថ្ងៃទី២៦ ខែតុលា។ យោងតាមសំណើររបស់ស្ថាប័នគ្រប់គ្រងបាល់ទាត់អឺរ៉ុប UEFA ស្ថាប័នបាល់ទាត់ពិភពលោក FIFA ក៏បានអនុម័តការលើកលែងមួយទាក់ទងនឹងការដោះលែកកីឡាករជាកាតព្វកិច្ចសម្រាប់ការប្រកួតដែលបានកំណត់ឡើងវិញ។ បើតាមសេចក្តីថ្លែងការណ៍របស់ FIFA ៖«ការចេញផ្សាយជាកាតព្វកិច្ចនឹងអនុវត្តសម្រាប់អ្នកលេងជាអតិបរមាម្នាក់ក្នុងក្លិបណាមួយដែលមានទំនាក់ទំនងជាមួយសមាគម សមាជិកដែលចូលរួមនៃការប្រកួតដែលបានផ្តល់ឱ្យ។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_718.txt	ប្រធានាធិបតីរុស្ស៊ី វ្ល៉ាឌីមៀ ពូទីន នៅថ្ងៃទី ៧ ខែកញ្ញា ចោទថា សហភាពអឺរ៉ុបបានបង្វែរការដឹកជញ្ជូនគ្រាប់ធញ្ញជាតិអ៊ុយក្រែនតាមសមុទ្រខ្មៅទៅតែប្លុកនេះ និងតួកគី ជាជាងទៅប្រទេសក្រីក្រតាមកិច្ចព្រមព្រៀងដែលបានចុះហត្ថលេខាកន្លងមក។	រុស្ស៊ី អ៊ុយក្រែន តួកគី និងអង្គការសហប្រជាជាតិ (UN) កាលពីថ្ងៃទី២២ ខែកក្កដាបានចុះហត្ថលេខាលើកិច្ចព្រមព្រៀងមួយបើកផ្លូវដល់ការដឹកជញ្ជូនធញ្ញជាតិដែលជាប់គាំងនៅកំពង់ផែអ៊ុយក្រែនតាមសមុទ្រខ្មៅឡើងវិញ ក៏ដូចជាសម្របសម្រួលការដឹកជញ្ជូនធញ្ញជាតិរុស្ស៊ីផងដែរដើម្បីសម្រាលកង្វះខាតស្បៀងសកលដែលបង្កដោយសង្រ្គាមនៅអ៊ុយក្រែន។ កិច្ចព្រមព្រៀងនេះត្រូវបានដាក់ឱ្យអនុវត្តដំបូងរយៈពេល១២០ថ្ងៃ។ យ៉ាងណាមិញ ប្រធានាធិបតីរុស្ស៊ី វ្ល៉ាឌីមៀ ពូទីន ចោទថា លោកខាងលិចបានយកធញ្ញជាតិអ៊ុយក្រែនចេញតាមសមុទ្រខ្មៅជាច្រើន។ លោកអះអាងថា ក្នុងចំណោមនាវា៨៧គ្រឿងដែលបានដឹកចេញក្រោមកិច្ចព្រមព្រៀងខាងលើ មានតែ២គ្រឿងប៉ុណ្ណោះបានបញ្ជូនទៅប្រទេសកំពុងអភិវឌ្ឍ។ លោក ពូទីនសង្កត់ធ្ងន់ថា លោកនឹងពិចារណារឹតបន្តឹងលើការនាំចេញធញ្ញជាតិពីអ៊ុយក្រែននេះ។ «យើងប្រហែលជាគួរតែគិតពីការកំណត់ទិសដៅនាំចេញធញ្ញជាតិ ហើយខ្ញុំនឹងពិភាក្សារឿងនេះជាមួយប្រធានាធិបតីតួកគី តៃយីប អ៊ែរដូហ្កាន់ ពីព្រោះខ្ញុំ និងគាត់គឺជាអ្នកគិតផែនការនេះចេញមក»។ លោក ពូទីន ថ្លែងបែបនេះនៅថ្ងៃទី៧ ខែកញ្ញាអំឡុងវេទិកាសេដ្ឋកិច្ចបូព៌ានៅទីក្រុង Vladivostok ទឹកដីរុស្ស៊ី។ ថ្វីបើយ៉ាងនេះក្តី បើតាមទិន្នន័យរបស់ UN គិតត្រឹមថ្ងៃទី៤ ខែកញ្ញា កប៉ាល់ចំនួន៨៧គ្រឿងដែលផ្ទុកធញ្ញជាតិ និងគ្រឿងឧបភោគបរិភោគផ្សេងទៀតប្រមាណ ២ ០៧៦ ២៨០ តោនបានដឹកចេញទៅកាន់ប្រទេសផ្សេងៗ។ ក្នុងនោះកប៉ាល់ជាង ២០ គ្រឿងបានដឹកចេញទៅប្រទេសកំពុងអភិវឌ្ឍ និងអភិវឌ្ឍតិចតួចដែល៦គ្រឿងមានទិសដៅទៅអេហ្ស៊ីប ហើយប៉ុន្មានគ្រឿងទៀតកំពុងចេញទៅជីប៊ូទី យេម៉ែន និងស៊ូដង់។ ទាក់ទងទណ្ឌកម្មរបស់លោកខាងលិចវិញ រុស្ស៊ីនៅតែអះអាងថាវាជះឥទ្ធិពលអវិជ្ជមានយ៉ាងខ្លាំងលើការនាំចេញស្បៀងអាហារ និងជីរបស់ខ្លួន ដ្បិតអាម៉េរិក និងបណ្តាប្រទេសខាងលិចបញ្ជាក់ជារឿយៗថាមិនបានបញ្ចូលទំនិញទាំងនេះក្នុងបញ្ជីទណ្ឌកម្មក៏ដោយ។ នៅថ្ងៃទី៧ ខែកញ្ញា នាទីក្រុងហ្សឺណែវ មន្រ្តីពាណិជ្ជកម្មជាន់ខ្ពស់របស់អង្គការសហប្រជាជាតិ (UN) លោកស្រី Rebeca Grynspan ក៏បានជួបពិភាក្សាជាមួយអនុរដ្ឋមន្រ្តីការបរទេសរុស្ស៊ី លោក Sergei Vershinin ពាក់ព័ន្ធនឹងបញ្ហានេះ។ បើតាមអ្នកនាំពាក្យ UN លោក Stephane Dujarric កិច្ចពិភាក្សាដំណើរការតាមវិជ្ជាជីវៈប្រកបដោយស្ថាបនា ប៉ុន្តែលោកសុំមិនផ្តល់សេចក្តីលម្អិតនៃការចរចានេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7180.txt	Mohamed Salah ខ្សែប្រយុទ្ធ Liverpool បានអំពាវនាវឱ្យបញ្ចប់ការសម្លាប់រង្គាលនៅក្នុងតំបន់កាហ្សា ដែលកំពុងតែមានសង្គ្រាមរវាងអ៊ីស្រាអែល ទល់នឹងក្រុមសកម្មប្រយុទ្ធហាម៉ាស។ Salah ក៏អំពាវនាវឱ្យមានជំនួយមនុស្សធម៌ចូលទៅដល់តំបន់រងគ្រោះនេះភ្លាមៗផងដែរ។	ខ្សែប្រយុទ្ធអន្តរជាតិអេហ្ស៊ីប បានបង្ហោះវីដេអូមួយនៅលើបណ្តាញសង្គមហ្វេសប៊ុកផ្ទាល់របស់ខ្លួន ដោយលើកឡើងទាក់ទងទៅនឹងបញ្ហាសង្គ្រាមអ៊ីស្រាអែល ទល់នឹងក្រុមសកម្មប្រយុទ្ធហាម៉ាស ព្រមទាំងរិះគន់យ៉ាងខ្លាំងចំពោះប្រទេសអេហ្ស៊ីប ដែលនៅស្ងៀមចំពោះបញ្ហាដែលកំពុងកើតមាននៅជាប់ប្រទេសខ្លួន និងសូម្បីតែការផ្តល់ជំនួយមនុស្សធម៌។ «វាមិនមែនជារឿងដែលងាយស្រួលឡើយក្នុងការនិយាយក្នុងពេលនេះ មានអំពើហិង្សាច្រើនពេក និងភាពសាហាវឃោរឃៅខ្លាំងពេក ជីវិតទាំងអស់ត្រូវតែការពារ។ ការសម្លាប់រង្គាលត្រូវតែបញ្ឈប់ គ្រួសារត្រូវបែកបាក់ អ្វីដែលច្បាស់នៅពេលនេះគឺថា ជំនួយមនុស្សធម៌ទៅកាហ្សា គួរត្រូវបានអនុញ្ញាតជាបន្ទាន់ ដ្បិតប្រជាជននៅទីនោះមានស្ថានភាពអាក្រក់ខ្លាំងណាស់។»។ Salah បាននិយាយនៅក្នុងវីដេអូដែលគេបានបង្ហោះបែបនេះ។ គិតមកដល់ពេលនេះ ប្រជាជនប៉ាឡេស្ទីនប្រមាណជាង ៣,៤៧៨នាក់ ត្រូវបានស្លាប់បាត់បង់ជីវិត និងប្រមាណជាង ១២,០៦៥នាក់រងរបួសនៅក្នុងការវាយប្រហារតាមផ្លូវអាកាសដោយការទម្លាក់គ្រាប់បែក ក្រោយពេលដែលក្រុមហាម៉ាសបានបាញ់ស្រោចគ្រាប់រ៉ុក្កែតជាង ៥០០០គ្រាប់ ចូលទៅក្នុងទឹកដីអ៊ីស្រាអែល។ ប្រជាជនអ៊ីស្រាអែលប្រមាណ ១,៤០០នាក់បានស្លាប់ និងជាង ១០០នាក់បានចាប់ជាចំណាត់ខ្មាំង។ កាលពីថ្ងៃទី១៧ ខែតុលា រថយន្តដឹកជំនួយមនុស្សធម៌បានទៅក្បែតំបន់កាហ្សា ហើយបានខិតកាន់តែជិតនៅក្បែច្រកព្រំដែន Rafah ប៉ុន្តែនៅមិនទាន់មានព័ត៌មានថាតើក្រុមជនភាសខ្លួនប៉ាឡេស្ទីន អាចនឹងឆ្លងកាត់ព្រំដែនបានឬយ៉ាងណាឡើយ។ ប្រទេសអេហ្ស៊ីបកំពុងស្វែងរកការធានាសន្តិសុខពីអ៊ីស្រាអែល បន្ទាប់ពីតំបន់ព្រំដែនត្រូវបានបាញ់ផ្លោងចំនួន ៤ដង នាពេលថ្មីៗនេះ។ នាថ្ងៃទី១៨ ខែតុលា រដ្ឋាភិបាលអ៊ីស្រាអែលថាខ្លួនមិនបានបញ្ឈប់ការចូលទៅផ្តល់ជំនួយមនុស្សធម៌ពីសំណាក់ប្រទេសអេហ្ស៊ីបឡើយ ប៉ុន្តែអ៊ីស្រាអែលអះអាងថាការផ្គត់ផ្គង់នោះមិនត្រូវបានអនុញ្ញាតឱ្យចូលទៅដល់ក្រុមហាម៉ាសនោះទេ។ មុនពេលដែល Salah បង្ហោះវីដេអូនិយាយទាក់ទងនឹងបញ្ហាសង្គ្រាមអ៊ីស្រាអែលនិងហាម៉ាស រូបគេត្រូវបានអ្នកគាំទ្រអេហ្ស៊ីបរិះគន់ខ្លាំងនារយៈពេលប៉ុន្មានសប្តាហ៍ចុងក្រោយនេះ។ អ្នកគាំទ្រចោទ Salah ថារូបគេគួរតែចេញមុខនិយាយដើម្បីការពារប្រជាជនប៉ាឡេស្ទីន ហើយអ្នកគាំទ្រខ្លះទៀតបានលុបចោលការតាមដាន ឬ Unfollow នៅលើបណ្តាញសង្គម។ ការរិះគន់ខ្លាំងបំផុតទៅលើកីឡាករវ័យ ៣១ឆ្នាំ ក្រោយពេលដែលមានការបាញ់ប្រហារទៅលើមន្ទីរពេទ្យមួយនៅក្នុងតំបន់កាហ្សាដោយបានសម្លាប់ជនជាតិប៉ាឡេស្ទីទាំងក្មេងចាស់ជាង ៦០០នាក់។ ការបាញ់ប្រហារត្រង់មន្ទីរពេទ្យ ក្រុមហាម៉ាស និងអ៊ីស្រាអែលបានចោទគ្នាទៅវិញទៅមក ចំពោះអ្នកដែលត្រូវទទួលខុសត្រូវ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.